
[bookmark: _TOC_250011]АНЫҚТАМАЛАР
Диссертациялық жұмыста төмендегі терминдер анықтамаларына сай қолданысқа түседі:
Қостілділік – жеке тұлғаның немесе белгілі бір әлеуметтік қауымдастықтың екі тілді меңгеріп, оларды түрлі жағдайларда коммуникациялық қажеттіліктеріне сай жүйелі әрі функционалдық түрде қолдану қабілеті мен практикасы.
Дивергенция (лат. diverge – «ауытқу», «ажырау») – екі немесе одан да көп тілдік құбылыстардың тарихи даму барысында бір-бірінен алшақтап, құрылымдық және функционалдық жағынан айырмашылықтарының күшеюін білдіретін лингвистикалық процесс.
Конвергенция (лат. convergo – «жақындау», «тоғысу») – тілдердің немесе тілдік бірліктердің тарихи даму барысында өзара ықпалдасып, құрылымдық, фонетикалық, грамматикалық, лексикалық немесе функционалдық жағынан бір-біріне жақындауы мен ұқсастықтарының артуын білдіретін лингвистикалық процесс. Бұл құбылыс дивергенцияға қарама-қарсы бағытта жүзеге асады.
Субстрат (лат. sub – «астыңғы», stratum – «қабат», «қатпар») – тілдік байланыс барысында үстем болған (жеңген) тілдің құрылымында сақталып қалған бұрынғы жергілікті (жеңілген) тілдің қалдық белгілері мен ықпалын білдіретін лингвистикалық құбылыс. Субстрат, әдетте, жергілікті байырғы халық пен сырттан келген қауымның этникалық және тілдік араласуы нәтижесінде пайда болады.
Тілдердің дифференциациясы – туыс тілдердің дамуын сипаттайтын негізгі үдерістердің бірі, өзінің бағыттылығы жағынан тілдердің интеграциясына қарама-қарсы құбылыс. Бұл үдеріс лингвистикалық емес, көбіне қоғамдық факторлармен айқындалғанымен (қоғамның бірігу деңгейі артқан сайын оның қарқыны баяулайды), тілдердің ортақ қасиеттерін біртіндеп жоғалтып, олардың орнына өзіндік ерекшеліктердің қалыптасуы арқылы материалдық және құрылымдық тұрғыдан ажырауына әкеледі. Мысалы, орыс, белорус және украин тілдерінің көне орыс тілінің негізінде ажырап шығуы.
Интерференция (лат. inter – «аралық», «өзара» және ferio – «тисемін») – қостілділік немесе көптілділік жағдайында бір тілдің екінші тілге тигізетін әсері нәтижесінде пайда болатын тілдік құбылыс. Интерференция екі тілді меңгерген адамның сөйлеуінде бөгде тілге тән элементтердің көрініс табуымен сипатталады және көбіне шет тілдік акцент, фонетикалық ауытқулар, грамматикалық немесе лексикалық сәйкессіздіктер арқылы байқалады.
Тілдік типология – шығу тегі әр түрлі тілдердің құрылымдық және функционалдық ұқсастықтары мен айырмашылықтарына сүйене отырып, оларды белгілі бір жалпы лингвистикалық таксономиялық категориялар бойынша топтастыруды мақсат ететін тіл
білімінің саласы. Типология тілдерді типтерге бөлудің ғылыми негіздерін айқындайды, типологиялық классификацияның әдістерін қалыптастырады және оның теориялық ұстанымдарын зерттейді.

Субординативті қостілділік – қостілді адамның санасында екі тілдің тең дәрежеде қызмет етпеуі, яғни тұлғаның тек бір ана тілін толық және еркін меңгеріп, екінші тілді сол ана тілі арқылы түсініп, соның негізінде игеруі. Мұндай жағдайда екінші тілдің сөздік бірліктері мен грамматикалық құрылымдары тікелей өз семантикалық жүйесі арқылы емес, бірінші тілдің баламалары арқылы қабылданады.
Гендерлік бейтараптық – тілде, мемлекеттік саясатта және әртүрлі әлеуметтік институттарда белгілі бір гендерге немесе жынысқа әлеуметтік рөлдерді орындауда артықшылық бермеуді білдіреді. Мұндай ұстаным гендерлік кемсітушілікті болдырмауға және кейбір гендерлердің басқалардан артықшылығы бар деген жалған түсініктің қалыптасуына жол бермеуге бағытталған.
Рефрейминг – белгілі бір жағдайды сипаттап тұрған бар шеңберлерді (рамкаларды) өзгерту. Рамкалардың өзгертілуі адамның сол жағдайды басқа қырынан көруіне мүмкіндік береді, ал жағдайды жаңа қырынан түсіндіру жаңа қорытындыларға, жаңа сезімдер мен бағалауларға алып келеді. Соның нәтижесінде әртүрлі ассоциациялар пайда болады, қызығушылық артады, сөйлеу мен ойлау қабілеті дамиды.
Бинарлық номенклатура немесе биноминалдық номенклатура (лат. binarius – «екі, қосарлы», nomenklatura – «атаулар тізімі») – халықаралық ғылыми жіктеу жүйесінде өсімдіктер, жануарлар және микроорганизмдер туыстары мен түрлерін екі латын сөзінен тұратын атаумен белгілеу принципі.
Гендерлік амбиваленттілік немесе гендерлік тұрақсыздық – қоғам бекіткен нормаларға байланысты гендер, жыныс туралы түсініктердің қосарлылығын білдіреді. Яғни бұл типтілік пен қалыптылықтан ауытқу туралы сөз.
Гендерлік теңсіздік индексі (ағылш. The Gender Inequality Index) — ерлер мен әйелдер арасындағы мүмкіндіктерге қол жеткізудегі айырмашылықтарды көрсететін интегралды көрсеткіш. Ол үш өлшем бойынша бағаланады: репродуктивті денсаулық, құқықтар мен мүмкіндіктерді кеңейту, сондай-ақ еңбек нарығындағы қатысу деңгейі.
Дискурстық стратегия – коммуникация барысында сөйлеуді ұйымдастыру, құрылымдау және реттеу тәсілдерінің жиынтығы. Ол айтылымның байланыстылығын, логикалық бірізділігін, дәлелділігін және прагматикалық тиімділігін қамтамасыз етеді.

[bookmark: _TOC_250009]КІРІСПЕ
Зерттеу жұмысының өзектілігі. Армян-қыпшақ тілі – XIV ғасырда қазіргі Украина, Молдова және Румыния аумағында қауым болып өмір сүрген, армян-григориан дінін ұстанған және қыпшақ тілінде сөйлеген этникалық топтың армян графикасы негізінде қалыптасқан тарихи тілі. Бұл тілде қалдырылған жазба мұралар көлемі жағынан ауқымды әрі жанрлық тұрғыдан сан алуан болып, тарихи жазбаларды, заң кодекстері мен актік құжаттарды, филологиялық еңбектерді, діни кітаптарды, ақсүйектік көркем әдебиеттерді, жаратылыстану ғылымдарына арналған шығармаларды қамтиды.Аталған жазба дәстүрі армян-қыпшақ тілінің әлеуметтік-коммуникативтік қызметін, жазба тіл нормаларының қалыптасуын және тілдің функционалдық әлеуетін айқындайтын бірегей лингвистикалық дереккөз ретінде бағаланады.
Төрт ғасырға жуық уақыт бойы армян-қыпшақ тілі «өлі тіл» ретінде қарастырылып келгенімен, оның әлеуметтік-коммуникативтік қызметі, жазба дәстүрінің ішкі құрылымы, құқықтық дискурста қолданылуы және гендерлік репрезентациясы қазіргі лингвистикада, әсіресе тарихи лингвистика, әлеуметтік лингвистика және гендерлік лингвистика тұрғысынан жан-жақты әрі кешенді интерпретациялауды талап етеді. Бұл тілдік мұра көптілді және көпмәдениетті ортадағы тілдік конвергенция, функционалдық дифференциация және тілдік нормалану үдерістерін сипаттауға мүмкіндік береді.
Армян-қыпшақ ескерткіштері түркі, славян және армян мәдени-тілдік элементтерінің тоғысуын көрсетіп, Еуразия кеңістігінің көпэтносты тарихи- әлеуметтік болмысын айқын бейнелейді. Алайда осы уақытқа дейін бұл мәтіндердегі құқықтық нормалар, әлеуметтік мәртебелер, гендерлік қатынастар мен әйел бейнесінің тілдік репрезентациясы арнайы лингвистикалық интерпретация нысаны ретінде жүйелі түрде қарастырылған жоқ.
Аталған олқылық армян-қыпшақ тілін тек тарихи немесе этностық феномен ретінде емес, әлеуметтік мағына тудыратын, құқықтық және гендерлік категорияларды тілде кодтайтын күрделі коммуникативтік жүйе ретінде қарастыру қажеттігін айқындайды.
Қазіргі лингвистикада тілдік деректерді тарихи-диахрониялық, функционалдық және әлеуметтік-мәдени қырлар тоғысында интерпретациялау өзекті ғылыми бағыттардың бірі болып табылады. Осы тұрғыдан алғанда, армян графикасымен хатталған армян-қыпшақ жазба ескерткіштері тілдің көпқабатты құрылымын, көптілді ортадағы тілдік өзара ықпалды және жазба тілдің тарихи эволюциясын сипаттайтын бірегей лингвистикалық материал ретінде ерекше ғылыми маңызға ие.
Армян-қыпшақ ескерткіштері тілінде сақталған фонетикалық, лексикалық, морфологиялық және синтаксистік бірліктерді лингвистикалық интерпретациялау тілдік жүйенің тарихи дамуын, тілдік нормалардың қалыптасу үдерісін және жазба тілдің функционалдық қызметін анықтауға мүмкіндік береді. Бұл мәтіндер тілдің құрылымдық деңгейлерінің өзара байланысын, тілдік вариативтілік пен тұрақтылықтың арақатынасын, сондай-ақ

тілдік бірліктердің әлеуметтік контексте қызмет ету механизмдерін айқындау үшін аса құнды дереккөз болып табылады.
Армян-қыпшақ мәтіндерінің жанрлық сипаты тілдік деректерді таза құрылымдық талдаумен шектемей, оларды этномәдени, әлеуметтік және гендерлік факторлармен сабақтастыра интерпретациялауға мүмкіндік береді. Әсіресе паремиологиялық және құқықтық мәтіндердегі тілдік репрезентациялар арқылы концептуалдық модельдер, бағалауыштық жүйелер және әлеуметтік рөлдердің тілде көрініс табу жолдары анықталады.
Бұл қазіргі лингвистикадағы тіл мен қоғам, тіл мен мәдениет, тіл мен билік қатынастарына қатысты теориялық тұжырымдарды нақты тілдік материал негізінде тереңдетуге жол ашады. Осы тұрғыдан қарастырғанда армян-қыпшақ ескерткіштері тілін лингвистикалық интерпретациялау тілдік жүйенің тарихи өзгерісін, көптілді жағдайдағы тілдік конвергенция үдерістерін және тілдік сананың қалыптасу ерекшеліктерін сипаттауға бағытталған өзекті ғылыми мәселе болып табылады.
Зерттеу жұмысының нысаны – XVI–XVII ғасырларда жазылған армян- қыпшақ ескерткіштері.
Зерттеу пәні – XVI–XVII ғғ. армян-қыпшақ ескерткіштерінің тілінің лингвистикалық интерпретациясы.
Зерттеу жұмысының мақсаты – армян-қыпшақ ескерткіштері тілін лингвистикалық интерпретациялау арқылы армян-қыпшақ тілінің қыпшақ тілдері жүйесіндегі орнын айқындау, қазақ тілімен генетикалық және тарихи- диахрониялық сабақтастығын ғылыми негіздеу, сондай-ақ паремиологиялық және құқықтық мәтіндер негізінде этномәдени және гендерлік репрезентацияның тілдік ерекшеліктерін анықтау.
Осы мақсатқа жету үшін төмендегідей міндеттер қойылды:
· армян-қыпшақ ескерткіштерінің әлемдік және отандық түркітануда зерттелу тарихын лингвистикалық тұрғыдан жүйелеу және армян-қыпшақ тілінің қазақ тілімен генетикалық әрі тарихи-диахрониялық сабақтастығын ғылыми негіздеу;
· А.Н. Гаркавецтің армян-қыпшақ ескерткіштеріне арналған ғылыми еңбектерін лингвистикалық тұрғыдан талдау арқылы армян-қыпшақ тілінің тарихи дамуы, қостілділік жағдайындағы конвергенттік эволюциясын, қыпшақ тілдері жүйесіндегі орнын нақтылау;
· армян-қыпшақ мақал-мәтелдеріндегі рухани-адамгершілік концептілердің лингвистикалық-семантикалық табиғатын ғылыми тұрғыдан талдау және олардың қазақ паремиологиясымен тарихи әрі мазмұндық үндестігін айқындау;
· армян-қыпшақ мақал-мәтелдеріндегі материалдық мәдениет элементтері мен этномәдени кодты семантикалық тұрғыдан ғылыми интерпретациялау арқылы олардың тұрмыстық тәжірибесі мен дүниетанымдық моделінің қазақ паремиологиясымен мәдени-генетикалық сабақтастығын негіздеу;
· армян-қыпшақ заң мәтіндеріндегі әйел бейнесінің құқықтық және гендерлік репрезентациясын гендерлік лингвистика тұрғысынан ғылыми талдау және әйелдің құқық субъектілігінің теңдік пен шектелім моделін айқындау;
· армян-қыпшақ құқықтық мәтіндерінде гендерлік теңдік пен патриархалдық иерархияның лингвистикалық көрінісін ғылыми тұрғыда зерделеу және әйелдің құқықтық субъектілігінің әлеуетін айқындау.
Зерттеу жұмысының ғылыми жаңалығы:
– армян-қыпшақ жазба ескерткіштері қазақ тілінің тарихи лингвистикасы тұрғысынан алғаш рет кешенді түрде қарастырылып, олардың қыпшақ тілдерінің дамуындағы орны мен қазақ тілімен генетикалық әрі тарихи- диахрониялық сабақтастығы нақты тілдік деректер негізінде айқындалды.
· А.Н. Гаркавецтің армян-қыпшақ ескерткіштеріне арналған ғылыми еңбектерін лингвистикалық тұрғыдан талдау негізінде армян-қыпшақ тілінің тарихи дамуы, қостілділік жағдайындағы конвергенттік эволюциясы және қыпшақ тілдері жүйесіндегі орны ғылыми тұрғыдан сипатталып, жүйеленді.
· армян-қыпшақ мақал-мәтелдеріндегі рухани-адамгершілік концептілердің лингвистикалық-семантикалық табиғаты алғаш рет жүйелі түрде айқындалып, олардың қазақ паремиологиясымен тарихи әрі мазмұндық үндестігі ғылыми тұрғыда негізделді.
· армян-қыпшақ мақал-мәтелдеріндегі материалдық мәдениет элементтері мен этномәдени код алғаш рет семантикалық тұрғыдан жүйелі түрде интерпретацияланып, олардың тұрмыстық тәжірибесі мен дүниетанымдық моделінің қазақ паремиологиясымен мәдени-генетикалық сабақтастығы ғылыми негізде дәлелденді.
· армян-қыпшақ заң мәтіндеріндегі әйел бейнесінің құқықтық және гендерлік репрезентациясы гендерлік лингвистика тұрғысынан алғаш рет кешенді түрде талданып, әйелдің құқық субъектілігінің теңдік пен шектелім моделі тілдік деректер негізінде лингвистикалық тұрғыдан тұжырымдалды.
· армян-қыпшақ құқықтық мәтіндерінде гендерлік теңдік пен патриархалдық иерархияның лингвистикалық көрінісі алғаш рет жүйелі түрде зерделеніп, әйелдің құқықтық субъектілігінің әлеуеті тілдік деректер негізінде теориялық тұрғыдан нақтыланды.
	Зерттеу жұмысының дереккөздері және материалдары  ретінде XVI–XVII ғасырларда армян-қыпшақ тіліндегі жазба ескерткіштер және сол ескерткіштерге арналған ғылыми еңбектер алынды. Зерттеудің негізгі тілдік дереккөздері ретінде А.Н. Гаркавец құрастырған «Кыпчакское письменное наследие» (2002, 2017) еңбектеріндегі армян-қыпшақ мәтіндері, «Кыпчакский словарь. По армянописьменным памятникам XVI–XVII веков» (2018) сөздігі негізге алынды.
	Мақал-мәтелдерге қатысты зерттеу материалы ретінде Меркс Адалберттің 1877 жылы Венецияда жарық көрген «Türkische Sprichwörter» атты еңбегінде қамтылған армян-қыпшақ тіліндегі 355 паремиялық үлгі іріктелді.
	Армян-қыпшақ тіліндегі құқықтық мәтіндердегі гендерлік қатынастардың лингвистикалық интерпретациясын жүзеге асыру мақсатында «Төре бітігі» (Армяно-кыпчакский Судебник, 1519–1594) заңдар жинағы заңдар жинағынан алынған 18 құқықтық мәтін қолданылды.
	Диссертациялық зерттеуде қолданылған әдістер мен тәсілдер. Зерттеуде армян-қыпшақ жазба ескерткіштері кешенді әдіснама негізінде талданды. Салыстырмалы-тарихи әдіс арқылы армян-қыпшақ тілі қыпшақ тілдерінің өзге нұсқаларымен (құман, мәмлүк, қарайым, татар, қазіргі қыпшақ тілдері) салыстырылып, грамматикалық, лексикалық және фразеологиялық ұқсастықтар мен айырмашылықтар айқындалды.
Деректанулық және тарихи-этнографиялық әдістер жазба мұралардың сенімділігін, тарихи контекстін және армян-қыпшақ қауымының этникалық- мәдени табиғатын анықтауға бағытталды. Лингвистикалық талдау (фонетикалық, морфологиялық, лексика-семантикалық) тілдік жүйенің құрылымын сипаттауға мүмкіндік берді.
Паремиологиялық, интерпретациялық және этнолингвистикалық әдістер мақал-мәтелдердің жанрлық, мағыналық және этномәдени мазмұнын ашуға қызмет етті. Сандық-статистикалық талдау паремиялардың түркі тілдеріндегі таралу жиілігін көрсетсе, гендерлік-лингвистикалық және дискурстық- құрылымдық талдау заң мәтіндерінде гендерлік теңдік пен ер-орталық иерархияның тілдік тұрғыдан репрезентациялану деңгейін анықтады.
Тақырыптың зерттелуінің теориялық-әдіснамалық негізін отандық және шетелдік лингвист-түркітанушы ғалымдардың армян-қыпшақ ескерткіштерін әртүрлі қырынан зерделеген іргелі еңбектері құрайды. Бұл зерттеулер армян-қыпшақ тілінің тарихи дамуын, құрылымдық жүйесін, семантикалық ерекшеліктерін, сондай-ақ оның түркі тілдері, соның ішінде қазақ тілімен генетикалық және типологиялық сабақтастығын айқындауға бағытталған.
Отандық тіл білімінде армян-қыпшақ ескерткіштерін зерттеудің теориялық негіздері қазақ түркітануының қалыптасу үдерісімен тығыз байланыста қарастырылады. Атап айтқанда, Ғ. Айдаров еңбектерінде армян-қыпшақ мәтіндерінің фонетикалық, грамматикалық және лексикалық жүйесі кешенді түрде сипатталып, бұл жазба мұралардың қыпшақ тілдері жүйесіндегі орны ғылыми тұрғыдан негізделді. А.Н. Гаркавец зерттеулерінде армян-қыпшақ тілінің тарихи-әлеуметтік табиғаты, қостілділік жағдайындағы тілдік конвергенция және контактологиялық үдерістер кеңінен қарастырылды.          С.Ж. Құдасов, Б.С. Жиембай, С.М. Төребекова, Т. Ақтипан,                                                Н.Г. Шаймерденова, Ш.Д. Бүркітбаева, С.А. Ярыгин, Т. Молдабай еңбектерінде армян-қыпшақ мәтіндері тарихи-салыстырмалы, семасиологиялық, лингвомәдени және функционалдық аспектіде талданып, олардың қазақ тілінің тарихи грамматикасы мен лексикологиясын реконструкциялаудағы маңызы айқындалды. 
Зерттеудің теориялық аясын кеңейтуде әлемдік түркітанушы мен тарихи лингвистика өкілдерінің еңбектері де маңызды рөл атқарады. Атап айтқанда,  Ж. Клаусон, С.Г. Кляшторный, Ю.А. Евстигнеев, Э.Р. Тенишев, В.Р. Григорян, В.С.  Кульчицкий,  Ж.Т.  Танауова,  Е.  Сецинский,  Л.С.  Хачикян, Э.Ш.  Хуршудян,  А.Е.  Крымский,  И.А.  Абдуллин,  Н.К.  Кривонос, И.М.  Миргалеев,  Г.  Алишан,  Я.Р.  Дашкевич,  Э.О.  Трыярский, И.П. Крипякевич, Э. Шютц, Н. Чирли, Ө.К. Памукчиян, Х.К. Ченгел, М. Құталмыш, И.Е. Өзкан, Е. Алтынқайнақ, Т. Кут, З. Каймаз, С. Коз, Х.  Иылдыз,  А.  Өзтүрік,  Я.  Шимшек,  Е.  Ақбұлыт,  Т.А.  Актеров, Е.Д. Поливанов, В.Н. Ярцева, И. Кись, С. Коланджян, Э.М. Корхмазян, Ж. Дени, Т. Текин, Г. Куун, Б. Аталай, А.А. Паповян, Ө. Чобаноғлу еңбектері пайдаланылды.
Аталған ғалымдардың зерттеулері армян-қыпшақ ескерткіштерін тарихи- лингвистикалық, салыстырмалы-типологиялық, этнолингвистикалық, семантикалық және мәдени-әлеуметтік тұрғыдан зерделеуге мүмкіндік беріп, жұмыстың теориялық-әдіснамалық негізін қалыптастырды.
Зерттеу жұмысының теориялық маңыздылығы. Армян-қыпшақ ескерткіштерін тарихи-лингвистикалық, этномәдени және гендерлік қырлар тоғысында кешенді түрде зерделеу арқылы қыпшақ тілдерінің тарихи дамуы мен құрылымдық сабақтастығын терең түсіндіруімен айқындалады.
Зерттеу нәтижелері армян-қыпшақ тілін қыпшақ тілдік жүйесінің дербес тарихи нұсқасы ретінде негіздеп, түркі тарихи лингвистикасы, паремиология, этнолингвистика және гендерлік лингвистика салаларындағы теориялық тұжырымдарды нақты тілдік деректермен толықтырады.
Сонымен қатар, құқықтық және паремиологиялық мәтіндерді дискурстық және интерпретациялық тұрғыдан талдау тіл мен қоғам, тіл мен мәдениет, тіл мен билік қатынастарының өзара байланысын түсіндіретін теориялық модельдерді дамытуға үлес қосады.
Зерттеу жұмысының практикалық маңыздылығы. Зерттеу нәтижелері түркі тіл білімі, қазақ тілінің тарихы, тарихи лексикология, паремиология және құқықтық лингвистика бағыттарында оқу-әдістемелік және ғылыми мақсатта қолдануға мүмкіндік береді.
Зерттеу материалдары жоғары оқу орындарында «Түркі тілдерінің тарихы»,  «Қазақ  тілінің  тарихи  грамматикасы»,  «Лингвомәдениеттану»,
«Гендерлік лингвистика», «Құқықтық мәтіндердің тілі» сияқты курстарды оқытуда, сондай-ақ арнайы семинарлар мен элективті пәндерде пайдаланылуы мүмкін.
Сонымен қатар, жинақталған тілдік деректер армян-қыпшақ мұраларын транскрипциялау, аудару, салыстырмалы сөздіктер мен мәтіндік корпустар жасау, тарихи-құқықтық құжаттарды түсіндіру және ғылыми басылымдарға дайындау ісінде практикалық негіз бола алады.
Зерттеу жұмысының ғылыми тұжырымдары.
1. Армян-қыпшақ ескерткіштерінің әлемдік және отандық түркітануда зерттелу тарихын лингвистикалық тұрғыдан жүйелеу нәтижесінде бұл жазба мұралардың қыпшақ тілдерінің тарихи дамуындағы заңды әрі маңызды кезеңді бейнелейтін дербес тілдік жәдігерлер екені айқындалды. Армян графикасымен хатталғанына қарамастан, аталған ескерткіштердің фонетикалық, лексикалық, морфологиялық және синтаксистік жүйесі қыпшақ тілдеріне тән типологиялық белгілерді толық сақтағаны анықталды. Кешенді лингвистикалық талдау нәтижелері армян-қыпшақ тілінің ортағасырлық қыпшақ тілдерімен және қазіргі қазақ тілімен тарихи-диахрониялық әрі генетикалық тұрғыдан тікелей сабақтас екенін көрсетіп, бұл жазба ескерткіштердің қазақ тілінің тарихи негіздерін танудағы деректік және теориялық маңызын ғылыми тұрғыда дәлелдеді.
2. А.Н. Гаркавецтің армян-қыпшақ ескерткіштеріне арналған еңбектерін лингвистикалық тұрғыдан талдау нәтижесінде армян-қыпшақ тілінің қыпшақ тілдер жүйесіндегі орны айқындалып, оның дербес тарихи-лингвистикалық құбылыс ретінде қалыптасқаны анықталды. Армян-қыпшақ тілінің фонетикалық, морфологиялық және синтаксистік құрылымында байқалатын ерекшеліктер қыпшақ тілдік негіздің сақталуымен қатар, армян тілдік ортасымен ұзақ уақыттық қарым-қатынас нәтижесінде пайда болған тілдік ықпалдармен байланысты екені дәлелденді. Бұл тілдің тарихи дамуы қостілділік жағдайында жүзеге асқан конвергенттік эволюция үдерісімен сабақтасып, тілдік өзгерістердің ішкі жүйелік заңдылықтар мен сыртқы әлеуметтік-лингвистикалық факторлардың өзара ықпалы негізінде қалыптасқаны тілдік деректер арқылы ғылыми тұрғыда негізделді.
3. Армян-қыпшақ мақал-мәтелдеріндегі рухани-адамгершілік концептілердің лингвистикалық-семантикалық табиғаты алғаш рет кешенді түрде жүйеленіп, олардың мазмұндық құрылымы, бағалауыштық сипаты мен семантикалық өрісі анықталды. Зерттеу барысында аталған концептілердің адам тұлғасына, мінез-құлық нормаларына және моральдық құндылықтарға қатысты тілдік репрезентациялары сараланып, олардың паремиологиялық жүйедегі қызметі айқындалды. Сонымен қатар армян-қыпшақ мақал-мәтелдеріндегі рухани-адамгершілік мазмұнның қазақ паремиологиясымен тарихи әрі мазмұндық үндестігі ортақ дүниетанымдық және мәдени-танымдық негізде қалыптасқаны тілдік деректер арқылы ғылыми тұрғыда дәйектелді.
4. Армян-қыпшақ мақал-мәтелдеріндегі материалдық мәдениет элементтері мен этномәдени код алғаш рет семантикалық тұрғыдан жүйелі түрде интерпретацияланып, олардың заттық мәдениетке, шаруашылық пен тұрмысқа қатысты ұғымдарды бейнелеудегі қызметі айқындалды. Талдау нәтижесінде еңбек құралдары, тұрмыстық заттар, шаруашылық әрекеттер мен әлеуметтік қатынастарға қатысты лексикалық бірліктердің паремиологиялық мәтіндерде этномәдени мән жүктеп, дүниетанымдық ақпаратты жинақтаушы қызмет атқаратыны анықталды. Мақал-мәтелдер құрамында көрініс тапқан тұрмыстық тәжірибе мен дүниетанымдық модельдің құрылымдық және мазмұндық сипаттары кешенді түрде сараланып, олардың қазақ паремиологиясымен мәдени-генетикалық сабақтастығы ортақ этномәдени және тарихи-мәдени негізде қалыптасқаны тілдік деректер арқылы ғылыми тұрғыда дәлелденді.
5. Армян-қыпшақ заң мәтіндеріндегі әйел бейнесінің құқықтық және гендерлік репрезентациясы гендерлік лингвистика тұрғысынан алғаш рет кешенді түрде талданды. Талдау үдерісінде әйелдердің  әлеуметтік-құқықтық мәртебесін айқындайтын тілдік құралдар мен бағалауыштық бірліктер жүйелі түрде сараланды. Талдау нәтижесінде әйелдің құқық субъектілігі армян-қыпшақ заңдық дискурсында бір жағынан құқықтық теңдік элементтері арқылы, екінші жағынан шектеуші нормалар арқылы репрезентацияланатыны анықталды. Осылайша, әйелдің құқықтық мәртебесі тілдік деңгейде теңдік пен шектелімнің өзара астасқан моделі ретінде қалыптасатыны көрсетіліп, аталған модель тілдік деректер негізінде лингвистикалық тұрғыдан тұжырымдалды.
6. Армян-қыпшақ құқықтық мәтіндерінде гендерлік теңдік пен патриархалдық иерархияның лингвистикалық көрінісі алғаш рет жүйелі түрде зерделеніп, олардың құқықтық дискурстағы қызметі, мағыналық жүктемесі және бағалауыштық сипаты анықталды. Зерттеу барысында гендерлік теңдік идеялары мен патриархалдық қатынастардың тілдік деңгейде әркелкі репрезентацияланатыны айқындалып, бұл құбылыстардың құқықтық нормалармен өзара байланысы талданды. Нәтижесінде әйелдің құқықтық субъектілігінің әлеуеті құқықтық реттеу мен тілдік құрылымдардың өзара ықпалы негізінде қалыптасатыны көрсетіліп, аталған әлеует тілдік деректерге сүйене отырып теориялық тұрғыдан нақтыланды.
Жұмыстың талқылануы мен апробациядан өтуі. Зерттеу нәтижелері отандық және шетелдік ғылыми басылымдарда, сондай-ақ отандық және халықаралық ғылыми-теориялық конференцияларда 9 ғылыми мақала түрінде жарияланды. Атап айтқанда, Scopus деректер базасына енгізілген журналдарда – 1 мақала, шетелдік халықаралық ғылыми конференциялар жинақтарында – 4 мақала, отандық халықаралық ғылыми конференциялар жинақтарында – 1 мақала, Қазақстан Республикасы Ғылым және жоғары білім министрлігінің Ғылым және жоғары білім саласындағы сапаны қамтамасыз ету комитеті (ҒЖБССҚК) ұсынған тізімге енетін ғылыми журналдарда – 3 мақала жарық көрді.

Зерттеу жұмысының құрылымы. Зерттеу жұмысы кіріспеден, үш бөлімнен, қорытынды мен пайдаланылған әдебиеттер тізімінен және қосымшадан тұра
АРМЯН-ҚЫПШАҚ ЕСКЕРТКІШТЕРІНІҢ ЗЕРТТЕЛУ ТАРИХЫ: ЛИНГВИСТИКАЛЫҚ	ТАЛДАУ
1.1 [bookmark: _TOC_250008]Әлемдік лингвистикадағы армян-қыпшақ ескерткіштеріне қатысты тілдік пайымдаулар
«Қыпшақ» этнонимінің ең ерте аталуы VIII ғасырдың бірінші ширегіне жататын, ұйғыр қағаны Эль Тутмыш Білгеге арналған эпиграфиялық жазбада тіркеледі, алайда бұл мәліметтің тарихи контексті айқын емес және мәтін тек нашар сақталған бір фрагменттік жолмен ғана жеткен [1, 153].
Ортағасырлық араб‑парсы тарихнамасында кең қолданылған «қыпшақ» терминінің	мазмұны	тарихи	даму		барысында	өзгеріп		отырды.	VIII-XI ғасырларда ол тайпалық қауымдастықтың этнонимі ретінде қызмет атқарды.1030 жылдан бастап XIII ғасырға дейін «қыпшақтар» атауы Дешті Қыпшақ кеңістігін мекендеген этникалық тұрғыдан әртекті көшпелілердің барлығына қолданылды. Алтын Орда дәуірінде (XIII–XV ғғ.) және одан кейінгі кезеңдерде бұл атау қайтадан тайпалық қауымдастықтың этнонимі ретінде орнықты [2, 97]. XVI–XVII ғасырларда «қыпшақ» этнонимі «татар» атауымен синоним ретінде	қолданылған.		Армян	 деректерінде бұл атау	әртүрлі	мағыналық реңктермен және түрлі фонетикалық нұсқаларда (Kipchak, Kypshak, Kypchakh және	т.б.)		кездеседі.			
XIII–XIV ғасырларда қыпшақ тілі халықаралық байланыс тілі деңгейіне көтеріліп, кең далалық өркениеттің рухани және мәдени өміріне ықпал етті. Моңғол дәуіріне дейінгі половец (куман) тілі жөнінде мәліметтер Махмұд Қашқаридің «Диуани лұғат ат-түрк» еңбегінде де кездеседі [3].
Қазақ тілінің шығу арнасын қыпшақтармен сабақтастыра айқындау керектігі туралы тұжырымды ХХ ғасырда атақты тілші-ғалым, академик Н. Сауранбаев білдірген болатын [4, 11].
Орта ғасырлардан сақталған жазба мұралардың басым бөлігі әртүрлі әліпби жүйелерінде хатталып, бүгінгі күнге дейін жеткен. Ортағасырлық ескерткіштер мен қазіргі қазақ тілінің тарихи‑лингвистикалық сабақтастығы мәселесі түркітанушы‑ғалымдар М. Сабыр мен С. Боранбаевтың еңбектерінде жүйелі түрде қарастырылған. Қыпшақтану саласының белгілі маманы                      М. Сабыр ортағасырлық кезеңде диалектілік дифференциация болғанымен, түркі тілдік кеңістікте негізінен супрадиалектілік тұтастық қалыптасқанын атап көрсетеді [5]. Зерттеуші С. Боранбаев ескі қыпшақ тілдік деректері мен қазіргі қазақ тілінің генетикалық сабақтастығын лингвистикалық уәждермен негіздейді [7].
XI-XVII ғасырлардағы қыпшақ және печенег тілдік ескерткіштері түркі тілдерінің тарихи‑мәдени эволюциясын түсіндіруде ерекше орын алады. Э.Р. Тенишев еңбектерінде осы материалдардың қазақ, қарақалпақ және ноғай тілдерімен тілдік ұқсастықтары дәлелденіп, тіл біліміндегі өзекті бағыттар тұжырымдалады [8].

Солтүстік Қара теңіз аймағындағы армяндардың түркі тілін қолдануы жөніндегі ең көне дерек француз миссионері және Франция королі VI Шарльдің Темірге жіберілген елшісі Жан де Галлифонның еңбегінде кездеседі. Ол 1404 жылы жазылған «Жер туралы білім кітабында» бұл өңірдегі христиан халықтарының – гректердің, армяндардың, готтардың, таттардың, украиндардың, аландардың, аварлардың, құмықтардың және басқа да этностардың – татар тілінде сөйлегенін атап өтеді.
Поляк тарихшысы Ян Длугош та армяндар мен татарлардың тілдік ұқсастығына назар аударып, өзінің «Польша тарихы» атты еңбегінде татар халқының шығу тегін армяндармен байланыстырған және олардың сыртқы бейнесі мен тілдік жүйесінің ұқсас екенін көрсеткен. XVI ғасырда Украина аумағына қоныс аударған армяндар арасындағы сөйлеу, әсіресе, діни (литургиялық) тілінің қолданысы поляк және еуропалық зерттеушілердің назарын аударған. Бұл мәселенің өзектілігі сол кезеңде Украинадағы армян- григориан шіркеуін Рим Папасының юрисдикциясына енгізу талпыныстарымен байланысты болды.
1564 жылы италиялық шіркеу қызметкері және дипломат Антонио Мария Грациани Львовтағы армяндармен кездесіп, олардың діни мәтіндері армян тілінде жазылғанымен, көпшілігі «скиф» және «түрік» тілдерінде сөйлейтінін атап өткен. Мұндағы «скиф тілі» татар тілі мағынасында қолданылған. Француз тарихшысы В.Э. Флешье бұл мәліметті «олар түрік және татар тілдерінде сөйлейді» деп аударған. Поляк архиепископы Ян-Дмитрий Соликовский де Львов армяндарының түрік тілін еркін меңгергенін, бұл олардың Түркиямен сауда қатынастарын жеңілдеткенін жазған [9, 48].
С.Ж. Құдасовтың пікірінше, қыпшақ тілінде сөйлеп, христиан дінінің армян-григориан бағытын ұстанған және қауымдық (колониялық) түрде өмір сүрген бұл этникалық топтың нақты этникалық тегі – армян ба, әлде қыпшақ па – ғылымда әлі де нақты айқындалмаған мәселе болып табылады. Ғалымның айтуынша, бұл жөнінде зерттеушілер арасында екі түрлі ұстаным қалыптасқан. Бір топ ғалымдар: «егер олар қыпшақтар болса, олар қалай христиан дінін қабылдады? Армяндар саяси не діни тұрғыдан қыпшақтарға мұндай терең ықпал етуі мүмкін емес, сондықтан	олар	қыпшақтар емес, Қырымда ассимиляцияланған армяндар болуы мүмкін» деген пікірді ұстанады.
Ал лингвистикалық тұрғыдан қарастырған зерттеушілер, керісінше, «бір этностың екінші бір халықтың тілін армян-қыпшақтардағыдай терең меңгеруі мүмкін емес, сондықтан олар қыпшақтар болуы керек» деген тұжырымды алға тартады. Ғалым С.Ж. Құдасов аталған мәселенің этнолингвистикалық, экстралингвистикалық және тарихи-этнографиялық қырларын кешенді түрде қарастыру әлі де өзекті деп санады.
Армян-қыпшақ ескерткіштерін зерттеуге елеулі үлес қосқан зерттеуші С.Ж. Құдасов қыпшақтар мен армян-қыпшақтардың өзара тарихи байланысын былайша түсіндіреді: Сыр бойынан шыққан қыпшақтар XI ғасырда Селжүк әскерінің құрамында оңтүстік бағыт арқылы Оңтүстік Кавказ аймағына жеткен. Шаруханның ұлы Артық ханның басқаруындағы Дон өзенінің	бойын мекендеген 40 мың шаңырақ қыпшақ (шамамен 200 мың адам) 1118 жылы Грузия патшасы Давидтің шақыруымен Дарьял асуы арқылы Қап тауының арғы бетіне өтіп, оған одақтас әрі тірек болған. Бұл оқиға жөніндегі дерек «Давид патшаның тарихы» атты грузин жылнамасында да баяндалады. Грузияның тәуелсіздігін қайта орнатуды мақсат тұтқан патша Давид сол кезеңдегі аса ықпалды саяси әрі әскери күш саналатын қыпшақтармен одақ құру ниетінде 1109 жылы Артық ханның қызы Гурандохт (немесе Турандохт) ханшайымға некеленген. Қыпшақ жасақтарының әскери қуатының арқасында патша Давид Грузия мен Армения аумағын селжүктердің үстемдігінен азат етіп, Арменияны өз билігіне қаратқан.
Ғалымның айтуынша, Давид патшаның ұрпақтары – ұлы Григорий мен қызы Тамар патшайым – әкелерінің саясатын жалғастырып, қыпшақтармен тығыз қатынасты сақтап отырған. Олар бұл этникалық топпен әскери әрі саяси байланыстарды үзбей, өз елінің тұрақтылығын қамтамасыз етуде қыпшақтардың қолдауына сүйенген.       
 С.Ж. Құдасовтың мәліметінше, аталған кезеңдерде қыпшақ тайпалары біртіндеп, бірнеше толқын арқылы Оңтүстік Кавказ аймағына қоныс аударған. Зерттеуші көрсеткендей, сол өңірде тұрақтап қалған қыпшақтардың бір бөлігі уақыт өте келе христиан дінін қабылдағаны жөнінде грузин тарихшыларының еңбектерінде деректер кездеседі. Сондай-ақ, Тамар патшайымның (1166–1213 жж.) билік жүргізу дәуірінде Құтлұ Арслан, Шиабер, Апридон және Құбасар сияқты қыпшақ текті тұлғалар мемлекеттік басқару ісіне белсенді араласып, маңызды лауазымдар атқарғаны айтылады.
Тамар патшайымның көрнекті әскери қолбасшылары – ағайынды әмірсыпасалар Закария мен атабек Иванэ – Арменияны селжүктердің үстемдігінен азат ету ісінде ерекше үлес қосқан. Армян тарихшыларының еңбектері мен эпиграфиялық деректерде олардың жаудан қайтарылған аймақтарда жер сатып алып, сол жерлерде қоныстар мен шіркеулер тұрғызғаны туралы нақты мәліметтер келтіріледі.
Осындай тарихи орындардың ішінде атауы бүгінге дейін сақталған Ғыпчах (қазіргі Һарич, 1946 жылдан бастап осылай аталады) ауылы мен 1206 жылы тұрғызылған Ғыпчакаванк (ғыпчақ + аванк – «монастырь») шіркеуі ерекше аталады. Армения Республикасының Түркиямен шектесетін Ширақ облысында Артик (Артық) аталатын аудан орналасқан. Ауданның әкімшілік орталығы – Артик қаласының шығыс бағытында шамамен 2-2,5 шақырым қашықтықта, таулы өңірдің етегінде Қыпшақ деп аталатын шағын ауыл қоныс тепкен. Ауылдың атауы 1946 жылы ресми түрде Һарич болып өзгертілгенімен, жергілікті тұрғындар бүгінде де оны дәстүрлі түрде Ғыпчағ деп атай береді. Бұл жайт – аталған өңірде қыпшақтардың қоныстанғанының нақты тарихи айғағы болып табылады. Туф тастан тұрғызылған ежелгі монастырь қабырғаларында	әр	кезеңде	қашалып	жазылған	жазулардың	арасында қыпшақтарға қатысты деректердің кездесуі де осыны дәлелдейді. Ең көне жазбалардың	бірі		1696	жылмен	белгіленеді.	Сол		жазбалардың	бірінде Хупасарандардан жүзім сатып алынғаны жөнінде мәлімет берілген. Бұл дерек Артық ханның қосынымен бірге Грузияға келген қыпшақтардың бір бөлігі
кейінірек Армения аумағына да қоныстанғанын айғақтайды.
Аталған тұжырымды соңғы жылдары Арменияның Қазақстандағы елшісі қызметін атқарған және қазақ-армян тарихи-мәдени байланыстарын зерттеумен айналысып жүрген  Э. Хуршудянның пікірі де қуаттайды. Оның айтуынша, Хупсаренц атауы Хупсардан шыққандар, яғни әмірсыпаса Құбасардың ұрпақтары дегенді білдіреді.
Украинадағы армяндар мен армян-қыпшақтардың тарихын зерттеуші Я.Р. Дашкевич те қыпшақ тілді армяндардың бір бөлігінің шыққан тегі Анкара аймағымен байланысты екеніне назар аударады. Ғалымның пайымдауынша, Армения аумағын мекендеген қыпшақтардың бір бөлігі уақыт өте келе Түркия жеріне қоныс аударып, кейіннен Украинадағы армян-қыпшақ қауымдастығының құрамына қосылған болуы ықтимал [13, 6].
Ғалымдар армян-қыпшақ тілінің өркендеуі мен құлдырауы тілдің ішкі құрылымынан емес, тарихи-әлеуметтік және экстралингвистикалық факторлармен байланысты екенін көрсетеді. Кесте арқылы түсіндіріп көрелік (Кесте 1):
Кесте 1 – Армян-қыпшақ тілінің өркендеу және құлдырау кезеңдері.

	Кезеңдер
	Сипаттама
	Тілді қолдану
деңгейі

	XVI ғасыр (20–30
жыл)
	Армяндардың қоныс аударуы, тілдің
гүлдену кезеңі.
	Жоғары

	1521 жыл
	Іс қағаздарын жүргізудің басталуы.
	Жоғары

	1559–1567 жж.
	Әдеби және құқықтық мәтіндердің
жасалуы.
	Өте жоғары

	1618 жыл.
	Баспа ісінің дамуы.
	Өте жоғары

	1600–1662 жж.
	Тілді қолданудың біртіндеп әлсіреуі.
	Өте жоғары

	1670 жыл.
	Ассимиляция, басқа тілдерге ауысу.
	Орташа

	XVII ғасыр.
	Тілдің жойылуы.
	Төмен


Бұл деректер армян-қыпшақ тілін қыпшақ тілдерінің тарихи дамуын, жазба тілдің қалыптасуын және көптілді ортадағы тілдік үдерістерді зерттеуде маңызды лингвистикалық дереккөз ретінде бағалауға мүмкіндік береді.
Қолжетімді дереккөздер бұл армян-қыпшақтар өз тілін қыпшақ (хыпчах) тілі, біздің тіл, сондай‑ақ татарша деп атағанын көрсетеді. Бүгінде 1521–1669 жылдарға жататын армян‑қыпшақ тіліндегі 112 жазба ескерткіш белгілі, олардың негізінде шамамен 25-30 мың беттен тұратын ауқымды жазба корпус қалыптасуда [17, 40].
Армян‑қыпшақ қауымдары қоныстанған өңірлерде әртүрлі кәсіппен айналысқан. Олардың арасында транзиттік сауда жүргізген ірі көпестер мен дипломаттар ғана емес, армян әліпбиін қыпшақ тілінің фонетика‑графикалық нормаларына бейімдеп, жазба дәстүрді қалыптастырған жазушы‑бітікшілер де болған.
Қауымның дербестігін сақтауға бағытталған күш‑жігердің нәтижесінде 1496 жылы поляк королі Ян Ольбрахт армян‑қыпшақтарға «өз істерін өздерінің заңымен шешуге» құқық берген. Осыдан кейін армян-қыпшақ тілінде көптеген түпнұсқа және аударма еңбектер дүниеге келіп, армян‑қыпшақтардың іс- қағаздары мен ресми құжаттарының айналымы да осы тілде жүргізілді.
Көне армян тілінен діни кітаптар, көркем шығармалар мен дұғалықтар армян‑қыпшақ тіліне аударылып, армянша‑қыпшақша сөздіктер, грамматикалық еңбектер және жылнамалар, тіпті діни сарындағы поэзия үлгілері де жазылды. Армян-қыпшақ тіліндегі ресми құжаттар Львов қаласының әкімшілік‑сот мекемелерінде поляк, украин және латын тілдеріндегі құжаттармен тең дәрежеде қабылданды. Нәтижесінде қыпшақ тілі колониялық қауымдарда ресми іс жүргізу тілі мәртебесіне көтерілді.
1896 жылы Мәскеу археологиялық қоғамы армян-қыпшақ құжаттарын зерттеу үшін арнайы комиссия құрды. Комиссия құрамына Ф. Корш, С. Саков және А. Крымский сияқты ғалымдар енді. 1930 жылы А. Крымский өзінің
«Тюрки, ІХ мови та лггератури» атты кітабында алғаш рет армян-қыпшақтар туралы тың ақпаратпен бөлісіп, әлем халықтарын армян-қыпшақ тілі мен ескерткіштерімен таныстырды [18].
А. Крымский армян-қыпшақ тілі мен құмық тілі арасында айтарлықтай ұқсастықтардың бар екенін байқайды және оның «Кодекс Куманикус» тіліне де жақындығын анықтайды. А. Крымский армян-қыпшақ тіліне байланысты мынандай тұжырымдар ұсынады:
1. Армян тілімен жазылған түркі тіліндегі мәтіндер қыпшақ-половец түркі тілдері тармағына жататындығы туралы.
2. Жазба мұраларды бұрынғы лингвистикалық материалдармен (Кодекс Куманикус пен қарайым мәтіндерімен) байланыстырады.
3. Қыпшақ тілінде сөйлейтін армяндарда тілдік ауысудың XIV–XV ғасырларда болғаны туралы болжам ұсынады.
Тіл білімінде 1970‑жылдардан бері «армян‑қыпшақ ескерткіштерінің тілі» мәселесін зерттеген Э. Трыярский, Э. Шютц, О. Прицак, Ж. Дени, И.А. Абдуллин,  Т.И.  Грунин	сынды  ғалымдардың  еңбектерінде
«армян‑қыпшақ» терминін тұрақты қолдана отырып, демографиялық тұрғыдан басым болған қыпшақтардың ықпалымен армян қауымдарының ана тілінен ажырап, қыпшақ тілінде сөйлеп қана қоймай, сол тілде жазба мұра да қалдырғанын атап көрсетеді. Бұл бағыт өкілдерінің пайымынша, уақыт өте келе діни мәтіндер мен дұғалықтар да армян-қыпшақ тілінде хатталған. 
	А. Абдуллин 1971 жылы «Советская тюркология» журналының № 3 санында «Памятная записка Агопа на армяно-кыпчакском языке» атты мақаласын жариялады [19]. Ғалым бұл еңбегінде армян-қыпшақ мұраларын зерттеу тарихын нақты деректермен толықтыра отырып, жаңа табылған жаднама жөнінде құнды мәліметтер береді.
Зерттеушінің көрсетуінше, жаднаманың алғашқы нұсқасын 1957 жылы поляк ориенталистері М. Левицкий мен Р. Конов тапқан, ал екінші нұсқасы 1967 жылдың ақпан айында Санкт-Петербург қаласындағы Салтыков-Щедрин атындағы мемлекеттік көпшілік кітапхананың қолжазбалар қорынан анықталған. Қолжазбада Каменец‑Подольскідегі армян‑қыпшақ қауымына қатысты бірегей жазба дерек сипатталып, оның тілдік және тарихи құндылығы дәлелденеді.
Абдуллиннің мақаласы ғылыми ортаға Агоп жаднамасын жан‑жақты таныстырып, оның деректанулық (қолжазбаның жазылған күні, орны) және лингвистикалық (сирек сөздік қор, армян‑қыпшақ жазба дәстүрі) қырларынан маңызын көрсетеді, сонымен бірге Каменец‑Подольскідегі армян‑қыпшақ қауымының діни‑мәдени өмірі мен қоныстану тарихына сенімді айғақ ұсынады. 	Тарих ғылымдарының кандидаты, Татарстан Ғылым академиясының Ш. Марджани атындағы Тарих институты жанындағы М.А. Усманов атындағы Алтын Орда зерттеу орталығының жетекшісі, ғалым И.М. Миргалеев 2016 жылы «Золотоордынское обозрение» журналында жарияланған «Кыпчакское наследие. О новом издании А.Н. Гаркавца» атты мақаласында                                  А.Н. Гаркавецтің ғылыми еңбегіне жан-жақты талдау жасай отырып, сонымен қатар И.А. Абдуллиннің ғылыми қызметіне де кеңінен тоқталады [27, 681].
Автордың дерегінше, И.А. Абдуллин XVI ғасырда армян графикасымен жазылған қыпшақтілді жазба мұраларды жан-жақты зерттеп, олардың тілдік құрылымы мен тарихи ерекшеліктерін айқындауға бағытталған кешенді ғылыми жұмыс жүргізген. Зерттеу нәтижесінде ғалым «Армян жазулы XVI ғасыр қыпшақ тілі жәдігерлері корпусы» (XVI ғасырдағы армян графикасымен жазылған қыпшақтілді құжаттар корпусы) атты екі томдық іргелі еңбекті әзірлеген. Алайда, Миргалеевтің атап көрсетуінше, бұл құнды ғылыми еңбек қазіргі уақытқа дейін жарық көрмей, қолжазба күйінде сақталып келеді.
1560-1652 жылдары армян-қыпшақ тілінде жазылған Каменец-Подольск қаласында болған тарихи оқиғаларды қамтитын хроникалардың алғашқы басылымын 1896 жылы Г. Алишан жариялады [28]. Кейін бұл дереккөздер негізінде армян мен түріктердің тілдік байланыстарын арнайы зерттеген филология ғылымдарының профессоры Ф. фон Крелиц-Грайфенхорс заманауи ғылыми талаптарға сай жаңа басылым дайындады. Онда түпнұсқа мәтін армян графикасымен беріліп, арменистік транслитерациясы, неміс тіліне аудармасы және лингвистикалық түсіндірмелері қоса ұсынылған.
Зерттеуші аталған мәтіндердің тілін алғаш рет қыпшақ типіндегі түркі тілі ретінде ғылыми тұрғыдан айқындап, олардың тілдік табиғатын жүйелі филологиялық талдау арқылы дәлелдеді. Ғалым өз еңбектерінде армян графикасымен берілген бұл мәтіндердің лексикалық, морфологиялық және синтаксистік	құрылымына назар аудара отырып,	оларда кездесетін тілдік ерекшеліктерді діни жырлар мен христиандық мазмұндағы мәтіндердің қыпшақ тіліне жасалған аудармаларына тән құбылыстармен байланыстырады. Атап айтқанда, діни терминологияның берілу тәсілдері, тұрақты формулалар мен калькаланған құрылымдар, сондай-ақ семантикалық сәйкестендіру жолдары қыпшақ тілінің жүйелік заңдылықтары негізінде жүзеге асқанын көрсетеді.
Сонымен қатар, зерттеуші өз дәуіріндегі ғылыми терминологияға сәйкес бұл тілді «татар» немесе «армян-татар» тілі деп атаған. Мұндай атаулар сол кезеңдегі еуропалық және шығыстанушылық дәстүрде қыпшақ тобына жататын тілдерді жалпылама «татар тілі» атауымен белгілеу үрдісімен тығыз байланысты болды. Аталған тұжырым қазіргі тіл біліміндегі зерттеулермен үндесіп, армян-қыпшақ ескерткіштерінің тілін қыпшақ тілдері жүйесінде қарастырудың ғылыми негізді екенін дәлелдей отырып, бүгінгі күнге дейін өзектілігін сақтап келеді.
Украина Ғылым академиясының Түркітану комиссиясы жанында қызмет атқарған белгілі түрколог А.Е. Крымскийдің шәкірті Т.И. Грунин армян- қыпшақ мұраларын жүйелі түрде зерттеген алғашқы ғалымдардың бірі саналады. Ғалым ғылыми қызметінің бастапқы кезеңінде ұстазының жетекшілігімен жұмыс істей отырып, қыпшақ тілінің тарихи дамуы мен оның түркі тілдері жүйесіндегі орнын анықтауға бағытталған іргелі зерттеулер жүргізді.
Ғалым 1944 жылы «Қыпшақ тілі және оның түркі тілдері жүйесіндегі орны» атты кандидаттық диссертациясын қорғап, онда қыпшақ тіліндегі жазба ескерткіштердің, соның ішінде армян графикасымен жазылған мәтіндердің лексикалық қоры мен грамматикалық құрылымына жан-жақты талдау жасады. Зерттеу барысында қыпшақ тілінің морфологиялық жүйесінің тұрақтылығы, сөзжасамдық үлгілердің бірізділігі және басқа түркі тілдерімен ортақ белгілері нақты тілдік деректер арқылы дәлелденді. Аталған диссертациялық еңбек қыпшақ тілінің тарихи грамматикасын зерттеуде маңызды ғылыми дереккөз ретінде бағаланып, қазіргі уақытта Мәскеу мемлекеттік университетінің кітапханасында сақтаулы.
XVI–XVII ғасырларға жататын армян-қыпшақ жазба ескерткіштерін ХХ ғасырдың алпысыншы жылдарынан бастап белсенді түрде зерттеген көрнекті ғалымдардың бірі – кеңестік және украиндік тарихшы, Украина мен Польша аумағындағы армян колонияларының тарихын арнайы қарастырған армянтанушы Я.Р. Дашкевич. Ғалым түркітану ғылымында армян-қыпшақ мұраларын дербес зерттеу нысаны ретінде қарастырудың маңыздылығын алғашқылардың бірі болып атап өтті.
	Я. Дашкевичтің армян-қыпшақ ескерткіштерін зерттеудегі еңбегі айрықша мәнге ие. Ол алғаш рет армян-қыпшақ тілі мен жазба ескерткіштерінің зерттелу тарихына арналған толық библиографиялық шолу жасап, оған барлығы 152 кеңестік және шетелдік ғалымдардың еңбектерін енгізді [29]. Бұл библиография армян-қыпшақ мұраларын зерттеудің даму динамикасын, негізгі ғылыми бағыттарын және зерттеу географиясын айқындауға мүмкіндік беріп қана қоймай, осы саладағы зерттеулердің деңгейі мен бағыт-бағдарын саралауға негіз болды.
	Сонымен қатар, ғалым армян-қыпшақ тілінің бірнеше ғасырға созылған тарихи даму үдерісін үш негізгі кезеңге бөліп қарастырып, оның ауызекі қатынас тілінен жазба әдеби және ресми тілге дейінгі эволюциясын, сондай-ақ саяси-әлеуметтік және этномәдени өзгерістерге байланысты кейінгі ассимиляциялық үдерістер нәтижесінде қолданыстан шығуын ғылыми тұрғыдан тұжырымдады (Кесте 2).
Кесте 2 – Я. Дашкевич бойынша армян-қыпшақ тілінің тарихи даму кезеңдері.

	№
	Кезең
атауы
	Хронологиялық
шегі
	Негізгі сипаттама
	Тілдік
мәртебе

	1.
	Ауызекі армян- қыпшақ тілі кезеңі
	XIII–XV ғғ.
(шамамен)
	Бұл кезеңде армян қауымдары армян-қыпшақ тілін ауызекі сөйлеу тілі ретінде пайдаланды. Армян-қыпшақ тілі негізінен тұрмыстық, сауда байланыстарында қолданылды.

	Ауызекі қатынас тілі.

	2.
	Армян- қыпшақ жазба тілінің қалыптасуы және
гүлденуі.
	XVI	–	XVII ғғ.
бірінші жартысы.
	Армян-қыпшақ тілітілінің жазба тілге айналып, діни, құқықтық, әкімшілік, тарихи және тұрмыстық мәтіндер арқылы  ресми  әрі  әдеби
қызмет атқарған кезең.
	Жазба әдеби және ресми тіл.

	3.
	Армян- қыпшақ тілінің әлсіреу және жойылу кезеңі.
	XVII	ғ. екінші жартысы.
	Ассимиляциялық үдерістердің күшеюінің  нәтижесінде поляк, украин, латын және армян тілдерінің ықпалы		артты, соның салдарынан армян-қыпшақ тілінің	қоғамдық қызметі тарылып, жазба	 дәстүрі
біртіндеп тоқтады.
	Қолда-
ныстан шыққан тіл.


Кесте – 2 армян-қыпшақ тілінің ауызекі сөйлеу тілінен жазба әдеби және ресми тілге дейін дамып, кейін тарихи-әлеуметтік және ассимиляциялық факторлардың әсерінен қолданыстан шыққанын көрсетеді. Бұл тілдің дамуы мен жойылуы ішкі құрылымнан емес, экстралингвистикалық жағдайлармен айқындалғанын көрсетеді.
Армян-қыпшақ ескерткіштерін зерттеген ғалымдардың бірі –                                Э. Трыярский. Зерттеуші 1987 жылы «Советская тюркология» журналының № 4 санында жарияланған «О диалектной дифференциации армяно-кыпчакского языка» атты мақаласында армян-қыпшақ тілінің диалектологиялық ерекшеліктері мен зерттелу тарихына терең ғылыми талдау жүргізген. Автор армян-қыпшақ тілінің диахрониялық даму сипатын айқындап, оны түркі тілдерінің тарихи-диалектологиялық жүйесімен сабақтастыра қарастырған [50, 23].
Мақалада тілдің құрылымдық және фонологиялық ерекшеліктері, сондай- ақ оның басқа түркі тілдерімен байланыс эволюциясы ғылыми тұрғыдан талданған. Зерттеуші 1957 жылы М. Левицкий мен Р. Кон ұсынған диалектілік жіктелу гипотезасын сыни тұрғыдан қарастырып, оның дәлелсіз тұстарын көрсетеді. Ол армян-қыпшақ тілін жеке диалектілерге бөлуден гөрі, оны тарихи және диахрониялық аспектілерде қарастырудың ғылыми негізділігін дәлелдейді.
Сонымен қатар, еңбекте армян-қыпшақ жазбаларының географиялық, әлеуметтік және тарихи факторлармен байланысы жан-жақты сипатталып, диалектілік айырмашылықтар аумақтық емес, тілдің табиғи даму эволюциясымен байланысты құбылыс ретінде түсіндіріледі. Мақалада армян жазуының қыпшақ фонетикасын жеткізудегі шектеулері мен графикалық сәйкессіздіктері де тілдік реконструкцияны қиындататын фактор ретінде қарастырылады.
Э. Трыярскийдің негізгі қорытындысы – армян-қыпшақ тілі дербес, толыққанды түркі тілі ретінде танылуы тиіс және оның диалектологиялық зерттелуі барлық қолжазбалар толық жарияланып, статистикалық- лингвистикалық талдау жүргізілген жағдайда ғана нақты нәтижелер бере алады деген тұжырымға саяды.
Осылайша, Э. Трыярский армян-қыпшақ тілін түркітану ғылымындағы өзекті зерттеу нысандарының бірі ретінде айқындап, оның тарихи- лингвистикалық маңыздылығын ғылыми тұрғыдан негіздеп көрсетеді. Сонымен қатар, Э. Трыярский XVII ғасырдағы армян-қыпшақ тіліндегі үш сөздікті зерттеген [51]. Аталған қолжазбалар Вена ұлттық кітапханасының және веналық мхитаристер орденінің қолжазбалар коллекциясына жатады. Зерттеушінің пайымдауынша, бұл сөздіктердің авторлары монахтар болған және олар бір немесе бірнеше армян тіліндегі сөздіктердің үлгісін басшылыққа ала отырып жасаған. 
Ғалым бұл сөздіктердің негізінен практикалық мақсатта құрастырылғанын атап көрсетеді. Олар екітілділерге (билингвтерге) түрлі жанрдағы армян тіліндегі шығармаларды, әсіресе библиялық мазмұндағы мәтіндерді түсінуге және өзара тілдік қатынастарды жеңілдетуге мүмкіндік берген.
Зерттеушінің еңбегінің ғылыми құндылығын арттыратын маңызды тұсы – ол сөздіктерде тек түркі лексикасын ғана емес, сонымен қатар түркі тіліне жатпайтын сөздердің де этимологиясын талдаған. Бұл ерекшелік армян-қыпшақ тілінің басқа мәдени ортада қолданылған тілдік байлығын, тарихи даму деңгейін және тілдік өзара ықпалдастық аясын айқындай түседі.
Э. Шютц Вена кітапханасындағы Львовтық қолжазбаларды зерттеп, бұл жұмыстың алғашқы нәтижесі ретінде бірқатар неке келісімдері мен өсиеттердің жарияланымын ұсынған. Бұл зерттеулер армян-қыпшақ тіліндегі ескерткіштерді зерттеудің тәжірибелік міндеттерін айқындап, оларды тарихи-лингвистикалық тұрғыдан зерделеудің маңыздылығын негіздейді [69].
Армян-қыпшақ ескерткіштері түркі тілдес халықтарға ортақ мәдени мұра ретінде танылатындықтан, бұл жазба жәдігерлер түрік ғалымдарының да ғылыми қызығушылығын тудырған [75, 117]. Бірқатар түрік ғалымдары бұл мәселеге ерекше қызығушылық танытып, салыстырмалы-тарихи зерттеулер жүргізген. Мәселен, армян-қыпшақ тілін зерттеген түркітанушы Надежда Чирлидің «Алғыш бітігі» атты докторлық диссертациясының негізінде жарық көрген «Ermeni Kıpçakça Dualar Kitabı, ALGIŞ BİTIGI» еңбегі армян-қыпшақ тілінің грамматикалық құрылымын, әсіресе септік жалғауларының жасалуы мен қызметін кешенді түрде талдаған маңызды зерттеу болып табылады.
Зерттеу барысында автор «Алғыш бітігі» мәтінін армян әліпбиінен латын графикасына транскрипциялап, түрік тіліне аударып, септік жалғауларының толық индексін жасаған. Ол әрбір жалғаудың морфологиялық формасын, синтаксистік қызметін және семантикалық ерекшелігін анықтап, оларды көне түркі, Мәмлүк және Алтын Орда қыпшақ тілдерімен салыстырған. Ғалымның пайымдауынша, армян-қыпшақ тілі – қыпшақ ортасында қалыптасқан, армян графикасымен жазылған, бірақ толықтай қыпшақ тілдік жүйесіне негізделген және тілдің фонетикалық және грамматикалық жүйесі татар, қарайым және қырым татар тілдерімен ортақ сипаттарға ие. Нәтижесінде, Чирли армян- қыпшақ тілінің морфологиялық құрылымы мен септік жүйесі Алтын Орда және Мәмлүк қыпшақ тілдерімен ортақ тарихи-грамматикалық негізге ие екенін дәлелдеп, бұл тілді түркі тілдерінің дамуындағы аралық буын ретінде сипаттайды [76].
Надежда Чирли өзінің докторлық диссертациясында армян-қыпшақ тіліндегі ең көне әрі толық сақталған діни ескерткіштердің бірі – «Алғыш бітігі» кітабының құрылымы мен тілдік ерекшеліктеріне терең ғылыми талдау жасайды. Ол бұл ескерткіштің бүгінде Нидерландтағы Лейден университеті кітапханасында сақталған жалғыз данасы бар екенін және оның көлемі 172 беттен, әр беті 15–16 жолдан тұратынын атап көрсетеді.
Зерттеуші «Алғыш бітігінің» тілінде барлығы 1100 сөз қолданылып, олардың ішінде 181 кірме сөздің кездесетінін анықтайды: араб тілінен – 96, парсы тілінен – 56, армян тілінен – 123, поляк тілінен – 3, және славян тілінен – 2 сөз. Бұл деректер қыпшақ тіліне сол дәуірдегі діни және мәдени ықпалдың кең тарағанын дәлелдейді.
Надежда Чирлидің пайымдауынша, «Алғыш бітігі» – қыпшақ тілінде жазылған христиандық дұғалар мен қасиетті мәтіндердің жинағы, яғни армян тілін білмеген, бірақ қыпшақ тілінде сөйлейтін христиандарға арналған діни кітап. Кітаптың мазмұны Забур жырларынан, Інжіл үзінділерінен, армян шіркеуінің дұғаларынан, жеке және ұжымдық ғибадаттарға арналған әнұрандар мен дұғалардан тұрады. Зерттеуші оның құрылымын нақты реттікпен сипаттап, мәтіннің шіркеулік канондарға сай жүйеленгенін, бірақ сонымен бірге қыпшақ мәдени ерекшеліктерін сақтап қалғанын айтады.
Лингвистикалық тұрғыдан алғанда, ғалым кітап тілінің қарапайым әрі түсінікті екенін, қыпшақ тілінің морфологиялық және фонетикалық жүйесі сақталғанын көрсетеді. Армян әліпбиімен жазылғанына қарамастан, мәтіннің қыпшақ тілдік сипаты айқын екені дәлелденеді. Көптеген кірме сөздер діни ұғымдарға қатысты болып, «құдай», «күнә», «жарылқау», «мейірім» сияқты терминдер арқылы діни стильдің тұрақтылығын көрсетеді [77, 154].
Зерттеуші «Алғыш бітігінің» миссионерлік мәнін де атап өтеді: бұл кітап армян шіркеуінің канондарын қыпшақ тілінде жеткізу арқылы сол дәуірдегі қыпшақ тілді христиандардың рухани бірлігін нығайтқан және ана тілінде діни мәтін оқу дәстүрін сақтап қалуға ықпал еткен.
Надежда Өзакда Чирлидің пайымдауынша, «Алғыш бітігі» армян-қыпшақ жазба мәдениетінің ең жоғары деңгейін танытатын, қыпшақтардың діни дүниетанымы мен жазба тіл дәстүрін жүйелі түрде көрсететін канондық ескерткіш болып табылады. Бұл еңбек арқылы зерттеуші түркітану мен тарихилингвистика саласында қыпшақ тілді христиандық әдебиеттің қалыптасу тарихын айқындап, оның тілдік және мәдени негіздерін ғылыми тұрғыдан негіздеді [77, 155].
Сонымен қатар, зерттеу барысында «Алғыш бітігі» мәтініне жасалған талдау армян-қыпшақ тіліндегі септік жүйесінің тарихи дамуында орын алған фонетикалық және функционалдық өзгерістерді айқын көрсетеді. Аталған өзгерістер қыпшақ тілінің көне түркі негізінен дамып, кейінгі қыпшақ тілдеріне өтпелі сипат алғанын дәлелдейтін маңызды тілдік деректер ретінде бағаланады. 	Осы мәселелерді кең тарихи-лингвистикалық тұрғыдан қарастырған зерттеушілердің бірі – түрік ғалымы Кеворк Памукчиян. Ғалым өзінің «Армян әріптеріне негізделген қыпшақ-түрік жазбалары» атты еңбегінде армян-қыпшақ тілінің қалыптасу, даму және тарихи эволюция кезеңдерін лингвистикалық тұрғыдан жан-жақты талдайды [78]. Зерттеуші бұл тілді түркі және армян мәдениеттерінің өзара ықпалы мен тоғысуы нәтижесінде пайда болған ерекше тарихи-лингвистикалық құбылыс ретінде қарастырады.
К. Памукчиянның еңбегі армян-қыпшақ тілінің тарихи генезисін, оның фонетикалық, грамматикалық құрылымын және әлеуметтік-коммуникативтік қызметін айқындауға елеулі үлес қосқан іргелі ғылыми зерттеу болып табылады.
Осы бағыттағы зерттеулерді жалғастыра отырып, армян-қыпшақ жазба дәстүрін тарихи-лингвистикалық тұрғыдан жан-жақты қарастырған еңбектер түрік тіл білімінде де маңызды орын алады. Түркияда армян-қыпшақ тілін зерттеу саласында белсенді ғылыми ізденістер жүргізіп жүрген ғалым Хулиа Касапұлы Ченгел 2012 жылы жарық көрген «Армян жазулы қыпшақ түрікшесі» атты монографиясында армян-қыпшақ жазба ескерткіштерінің пайда болу мәселесін тарихи-лингвистикалық тұрғыдан талдайды [79]. 
Х.К. Ченгел армян-қыпшақ жазба дәстүрін тек тілдік құбылыс ретінде емес, мәдени және өркениеттік феномен ретінде қарастырады. Зерттеушінің пікірінше, XVI–XVII ғасырлар армян-қыпшақ тілінің жазба мәдениетке толық орнығып, қоғамдық коммуникацияның негізгі құралдарының бірі ретінде қызмет еткен кезеңі болып табылады. Бұл дәуірде қыпшақ тілі армян қауымының діни мәтіндерінде, құқықтық құжаттарында, ресми және тұрмыстық қатынас салаларында кеңінен қолданылған. Мұндай қолданыс армян қоғамының қыпшақ тіліне жоғары деңгейде бейімделгенін және екі этномәдени дәстүрдің өзара ықпалдастығын дәлелдейді. 
Зерттеуші армян-қыпшақ ескерткіштерінің жанрлық және тақырыптық алуандығын (діни, құқықтық, тұрмыстық мәтіндер) жүйелей отырып, аталған жазба мұралардың сол кезеңдегі мәдени интеграция мен діни коммуникациядағы қызметін айқындайды. Осы тұрғыдан алғанда, ғалымның еңбектері армян-қыпшақ тілінің диахрониялық дамуын, оның жазба мәдениеттегі эволюциясын және түркі тілдері жүйесіндегі орнын анықтауда ерекше ғылыми маңызға ие. Жалпы  алғанда,  зерттеу  нәтижелері  армян-қыпшақ  тілінің  өркениетаралық байланыстардың, мәдени және конфессиялық өзара ықпалдың нақты көрінісі екенін дәлелдейді.
Армян-қыпшақ тілінің өркениетаралық және мәдени-құқықтық қызметі нақты құқықтық мәтіндер мен терминология арқылы айқын көрініс табады. Х.К Ченгелдің 2005 жылы жарық көрген «Армян-қыпшақ тілінде жазылған Төре бітігі шығармасы және «төре, бітік, үкім» терминдерінің мағынасы» атты мақаласында армян-қыпшақ жазба мұраларындағы құқықтық терминдердің семантикалық және тарихи негіздері жан-жақты талданады. 
Зерттеуде «Төре бітігі» шығармасы қыпшақ қоғамындағы жазбаша құқық жүйесінің қалыптасқанын дәлелдейтін тарихи ескерткіш ретінде бағаланады. Бұл еңбек армян-қыпшақ тілінің заң тілі ретіндегі қызметін, сондай-ақ түркі өркениетінде құқық, дін және мораль ұғымдарының бірлігін айқын көрсеткен маңызды ғылыми мұра болып табылады [80].
Зерттеу нәтижесінде автор төмендегідей қорытындыларға келеді: 
1. «Төре» термині түркі қоғамында заң, құқық және мемлекеттік тәртіп ұғымдарын білдіретін негізгі құқықтық категория ретінде қолданылған. Ол сот ісін жүргізу, үкім шығару және құқықтық нормалар жүйесі мағынасын қамтыған. 
2. «Жарғы» ұғымы сот ісі, әділ шешім қабылдау мен үкім шығару үдерістерін білдірумен қатар, діни және этикалық мазмұнға да ие болған. 	
3. «Бітік» термині жазу, кітап және құжат мағынасында қолданылып, құқықтық мәдениет пен жазба дәстүрдің өзара тығыз байланысын айқындайды.
Армян-қыпшақ жазба мұраларында көрініс тапқан құқықтық ұғымдар мен жазба дәстүрдің қалыптасуы армяндар мен қыпшақтар арасындағы ұзақ мерзімді тарихи-мәдени қарым-қатынастармен тығыз байланысты. Зерттеуші                   М. Құталмыш өзінің «Армян қыпшақтары туралы» атты мақаласында [81] армяндар мен қыпшақтар арасындағы өзара байланыстарға қатысты ғылыми көзқарастардың сан қырлы екеніне назар аударады. 
Зерттеушінің пайымдауынша, екі этностың өзара жақындасу үдерісі XI ғасырдан бастау алып, XIII ғасырда олардың арасында тұрақты достық әрі мәдени қарым-қатынастар орныққан. Бұл байланыстардың негізінде, ең алдымен, сауда және экономикалық қатынастар тұрған. Сауда алмасуы нәтижесінде екі халық арасында сенім мен өзара ынтымақтастық орнап, уақыт өте келе бұл ықпалдастық туыстық және некелік байланыстар арқылы одан әрі тереңдей түскен. 
Ғалым армян-қыпшақ қатынастарының тек тілдік немесе діни деңгеймен шектелмей, әлеуметтік-экономикалық және мәдени факторлар негізінде дамыған күрделі тарихи үдеріс болғанын көрсетеді. Зерттеуші бұл құбылысты екі өркениеттің тоғысында қалыптасқан табиғи мәдени интеграцияның айқын көрінісі ретінде сипаттайды.
Осы тұрғыдан алғанда, армян-қыпшақ қатынастарының көпқырлы сипаты Исмайл Емре Өзканның зерттеуінде нақты деректер негізінде жан-жақты ашып көрсетіледі. Ғалым Исмайл Емре Өзкан өзінің «Армяндар мен қыпшақтар арасындағы мәдени байланыс және армян әріптеріне негізделген қыпшақ жазбалары» атты зерттеуінде [82] армяндар мен қыпшақтар арасындағы мәдени, діни және тілдік қатынастардың күрделі әрі көпқырлы сипатын жан-жақты талдайды. Зерттеуші бұл өзара ықпалдастықтың тарихи тұрғыдан ұзақ мерзімді байланыстардың нәтижесінде қалыптасқанын атап көрсетеді. Ғалымның пайымдауынша, армян және қыпшақ қауымдарының мәдени өзара қатынасы дін, тіл және тұрмыс салаларында көрініс тауып, қыпшақтардың армян-григорян христиан дәстүрін қабылдауына ықпал еткен. Ғалымның пікірінше, дәл осы діни және мәдени тоғысу армян-қыпшақ тілінің қалыптасуына негіз болған.
Армян-қыпшақ тілі тек діни қызмет аясында ғана қолданылып қоймай, сонымен қатар әлеуметтік-коммуникативтік қатынас пен ресми іс жүргізудің маңызды құралына айналып, армян графикасы мен қыпшақ тілінің синтезі негізінде қалыптасқан ерекше жазба дәстүрдің пайда болуына негіз болды. Зерттеуші армян-қыпшақ тілінің қалыптасуын екі халықтың мәдени интеграциясының нақты көрінісі ретінде бағалап, оны өркениетаралық өзара ықпалдастықтың айқын тілдік феномені ретінде сипаттайды.
Армян графикасы мен қыпшақ тілінің тоғысында қалыптасқан бұл жазба дәстүр кейінгі зерттеушілер еңбектерінде де арнайы қарастырылып, оның тілдік және мәдени маңызы тереңдетіле талданды. Профессор Ердоған Алтынқайнақ – Григориан қыпшақтарының тілдік және мәдени мұрасын зерттеу арқылы түркітану ғылымына елеулі үлес қосқан көрнекті түркітанушытардың бірі. Ғалым өз еңбектерінде армян-қыпшақ мәтіндерінің тілдік ерекшеліктерін айқындап, олардың түркі тілдерінің тарихи жүйесіндегі орнын нақтылауға бағытталған кешенді зерттеулер жүргізген. 
Ғалымның тұжырымына сәйкес, түрік ғалымдарының басым бөлігі дәстүрлі түрде бұл тілді «армян-қыпшақ тілі» деп атағанымен, аталған атау тарихи және этнолингвистикалық тұрғыдан әрдайым толық дәл бола бермейді. Алтынқайнақ бұл көзқарасын 2008 жылы жарық көрген «Армян әріптерімен жазылған Григориан мақал-мәтелдер кітабы» атты еңбегінде жан-жақты негіздейді [83]. Аталған зерттеуінде автор неміс шығыстанушысы Меркс Адалберттің 1877 жылы жарияланған «Армян алфавитімен жазылған григориан қыпшақтарының мақал-мәтелдері мен идиомалары» атты еңбегін түрік тіліне аударып, оның мазмұны мен құрылымдық ерекшеліктеріне терең ғылыми талдау жасайды.
Ердоған Алтынқайнақтың пікірінше, Меркстің еңбегі алғашында «Түріктердің мақал-мәтелдері» атауымен жарық көрген, бұл сол кезеңде «армян-қыпшақ тілі» ұғымының ғылыми айналымда әлі орнықпағанымен түсіндіріледі. Кітаптың мазмұны түркі тілінде жазылғанымен, мәтіндердің армян графикасымен берілуі армян жазуын қолданған қауым өкілдерінің барлығы бірдей этникалық тұрғыдан армян болмағанын айқын көрсетеді. 	Зерттеушінің көрсетуінше, аталған еңбектің көлемі 82 бетті құрайды және онда 355 мақал-мәтел мен идиома қамтылған. Меркс Адалберт әрбір мәтінді екі нұсқада ұсынған: бірінші қатарда армян әріптерімен берілген түпнұсқалық мәтін, ал екінші қатарда оның неміс тіліне жасалған аудармасы келтірілген. Бұл еңбек түркі мақал-мәтелдерінің графикалық, фонетикалық және семантикалық деңгейлерін салыстыра зерттеуге мүмкіндік берген алғашқы жүйелі еңбектердің бірі ретінде бағаланады. Осылайша, Ердоған Алтынқайнақтың зерттеулері армян жазуының түркі тілдік ортада кеңінен қолданылғанын дәлелдеп, Григориан қыпшақтарының тілін түркі мәдени кеңістігінің ажырамас құрамдас бөлігі ретінде қарастыруға берік ғылыми негіз қалайды [84, 266].
Алтынқайнақтың тұжырымдарын жалғастыра отырып, армян-қыпшақ мақал-мәтелдерін жүйелі түрде зерделеген келесі зерттеушілердің еңбектеріне де тоқталу орынды. Армян графикасымен жазылған түркі мақал-мәтелдерін алғаш жүйелі түрде зерттеген ғалымдардың бірі – Тургут Кут. Ол 1983 жылы жариялаған «Ermeni Harfleriyle Basılmış Türkçe Atasözleri Kitapları» атты еңбегінде [85] армян әріптерімен басылып шыққан түрік мақал-мәтелдеріне арналған 11 кітапты сипаттап, олардың ішіндегі тоғызына терең талдау жүргізген. 
Зерттеуші өз еңбегінде аталған басылымдардың тілдік, тарихи және мәдени контекстін айқындап, олардың түркі дүниетанымындағы фольклорлық дәстүрмен сабақтастығын көрсетеді. Т. Куттың зерттеуі армян графикасымен берілген мақал-мәтелдердің лексикалық және құрылымдық ерекшеліктерін алғаш рет жүйелі түрде сипаттап, осы бағыттағы кейінгі ғылыми еңбектерге берік теориялық негіз қалады.
Бұл зерттеуді кейін профессор Зеки Каймаз жалғастырды. Оның 2013 жылы жарық көрген «Армян әріптерімен жазылған түрік мақал-мәтелдер кітабы» атты мақаласында [86] армян-қыпшақ мақал-мәтелдерінің фонетикалық дамуы мен дыбыстық эволюциясы кеңінен талданған. Каймаз, әсіресе, дауысты дыбыстар жүйесіндегі тарихи өзгерістерге назар аударады: мысалы, i → e, a → e тәрізді фонетикалық ауысуларды нақты мысалдармен дәлелдейді. Сонымен қатар, ғалым 355 мақал-мәтелді олардың халық арасындағы қолданыс жиілігіне қарай үш топқа бөліп, толық мәтінін салыстырмалы түрде жариялаған. 
Зеки Каймаздың бұл еңбегі армян жазуындағы түрік мәтіндерінің фонетикалық және этнолингвистикалық сипатын анықтауға бағытталған маңызды зерттеу болып табылады. Ол мақал-мәтелдердің тілдік дамуын тек дыбыстық өзгерістер тұрғысынан ғана емес, сонымен бірге мәдени-тарихи тұрғыдан да қарастырып, түрік фольклоры мен армян жазба дәстүрінің өзара ықпалының ауқымын нақтылай түседі.
Бұл бағыттағы зерттеулер кейінгі кезеңде салыстырмалы-талдамалық әдістер арқылы одан әрі тереңдетіле түсті. 2015 жылы түрік ғалымы Сабри Коз Роберт Данкоффтың «Армян әріптеріне негізделіп жазылған түрік жиналысының жазбаша мақал-мәтелдері мен идиомалары» атты еңбегіне талдау жасап, онда келтірілген мәтіндерге салыстырмалы зерттеу жүргізген [87]. Автор 53 мақал-мәтел мен идиоманың салыстырмалы тізімін жасап, олардың семантикалық және құрылымдық ерекшеліктерін айқындаған. 
Сабри Коз өз еңбегінде армян графикасымен хатталған түркі мәтіндерінің лексикалық құрамына, фразеологиялық құрылымына және мәдени-танымдық мазмұнына ерекше назар аударады. Зерттеу нәтижелері армян жазуын қолданған түркі қауымдарының тілінде кездесетін тұрақты тіркестер мен мақал-мәтелдердің мазмұны мен семантикалық мәні түркі дүниетанымымен тығыз сабақтастығын айқын көрсетеді.
Армян графикасымен хатталған мақал-мәтелдерді зерттеу кейінгі еңбектерде графикалық және фонетикалық бейімделу мәселелерін қамтитын кешенді талдаулармен толықтырылды. 2016 жылы Орду университетінің зерттеушілері Хусейн Иылдыз бен Абдулкадир Өзтүрік XVIII ғасырға тиесілі «Turkish Proverbs» атты көне жазба мұраны жан-жақты зерделеп, онда кездесетін 181 мақал-мәтелдің толық тізімін жариялаған [88]. Зерттеушілер еңбекте мәтіндердің графикалық ерекшеліктерін, атап айтқанда армян әліпбиінің түрік фонетикасын жеткізудегі бейімделу тәсілдерін талдай отырып, осы графикалық бейімделудің мақал- мәтелдердің тілдік құрылымына, фонетикалық жүйесіне және семантикалық мазмұнына ықпалын салыстырмалы тұрғыдан қарастырған. Нәтижесінде мақал-мәтелдердің тарихи даму сипаты мен тілдік эволюциясы айқындалған.
Зерттеушілердің пайымдауынша, аталмыш еңбек армян-қыпшақ мақал-мәтелдерінің XVIII ғасырда да кең қолданыста болғанын және бұл жазба дәстүрдің мәдени сабақтастығы үздіксіз жалғасқанын дәлелдейді. Аталған зерттеулер түркі және армян мәдениеттерінің өзара ықпалдастығының нақты тілдік айғағы ретінде армян жазуында сақталған түркі фольклорының ғылыми әрі мәдени құндылығын айқындайды.
Армян-қыпшақ жазба мұраларының осындай тілдік және мәдени маңызы бірқатар зерттеушілердің еңбектерінде де арнайы атап өтіледі. Түркиялық ғалым Кеворк Памукчиянның 2002 жылы жарық көрген еңбегінде армян-қыпшақ жазба ескерткіштері түркітану ғылымындағы маңызды лингвистикалық әрі мәдени дереккөздер ретінде бағаланып, олардың түркі-армян тарихи байланыстарының қалыптасуын айқындаудағы рөлі ерекше атап көрсетіледі.
Армян-қыпшақ жазба мұраларының тарихи-мәдени маңызымен қатар, оларда көрініс тапқан этнонимдер мен атаулардың семантикасы да зерттеушілер назарынан тыс қалған жоқ. Түркітанушы Яшар Шимшек 2015 жылы өзінің Армян-қыпшақ тілінде жазылған мәтіндерде «Түрік» атауының қолданылуы» атты мақаласында [90] ортағасырлық армян-қыпшақ жазбаларындағы «түрік» этнонимінің семантикалық және мәдени мағыналық өрісін жан-жақты талдайды. Түркия түркітануында бұл тіл «армян-қыпшақ тілі» атауымен кеңінен танымал болса, Анадолы аймағында жүргізілген зерттеулерде көбінесе «армян-түрік тілі» термині қолданылады [89]. Аталған атаулардың айырмашылығы тілдің тарихи- географиялық таралуына, сондай-ақ оны зерттеудің қалыптасқан ғылыми дәстүрлеріне байланысты түсіндіріледі.
Зерттеуші бұл атаудың тек этникалық белгі ретінде ғана емес, сонымен қатар діни, саяси және мәдени категорияларды білдіретін кең ұғымға айналғанын көрсетеді. Ғалымның талдауынша, армян-қыпшақ мәтіндерінде
«түрік» сөзі әртүрлі контексте қолданылады: бірде ол «мұсылман» ұғымының баламасы ретінде, кейде «осман», «ирандық», немесе «Ыстамбұл» атауларымен синонимдік қатарда, ал кей тұстарда әлеуметтік немесе тұрмыстық зат атауларында сипаттауыш ретінде қолданылады. Бұл деректер «түрік» этнонимінің мағынасы ортағасырлық армян-қыпшақ қауымында тек этностық шеңберден шығып, өркениеттік және діни-мәдени ұғымды білдіретін символдық мәнге ие болғанын дәлелдейді.
Я. Шимшектің зерттеуінен байқауға болатыны – армян-қыпшақ тілдік кеңістігінде «түрік» сөзі этникалық атаудан гөрі өркениеттік идентификацияның көрсеткіші ретінде қызмет атқарған. Бұл құбылыс қыпшақтардың ислам мәдениетімен байланысын және олардың саяси әрі діни орталардағы орнын танытады. Сонымен қатар, этнонимнің осындай семантикалық кеңеюі түркі әлеміндегі тіл мен діннің өзара ықпалдастығының, мәдени бірегейліктің және ортағасырлық әлеуметтік санадағы символдық тілдік бейнелеудің айқын көрінісі болып табылады.
Тілдік және мәдени бірегейліктің мұндай көріністері қыпшақтардың құқықтық дүниетанымы мен әлеуметтік құрылымынан да айқын аңғарылады. Қыпшақ құқықтық жазба мұраларының ішінде ерекше маңызға ие ескерткіштердің бірі – «Төре бітігі». Бұл туынды ортағасырлық қыпшақтардың құқықтық жүйесі мен әлеуметтік қатынастарын сипаттайтын аса құнды дереккөз болып табылады.
Зерттеуші Ерсін Ақбұлыт өз диссертациялық жұмысында аталған жазба ескерткішке жан-жақты талдау жасап, оның құрылымдық-композициялық және мазмұндық ерекшеліктерін айқындаған [91]. Ғалымның зерттеуінде «Төре бітігінің» мәтіндік құрылымы бірнеше бөлімнен тұратыны көрсетілген: кіріспе бөлімі, зайырлы билік пен құқық нормаларына арналған негізгі тараулар және процедуралық баптар. 
Ерсін Ақбұлыт шығарманың құқықтық мазмұнын жүйелей отырып, қыпшақ қоғамындағы әдет құқығы, мемлекеттік басқару және діни нормалардың өзара байланысын көрсетеді. Зерттеушінің пікірінше, «Төре бітігі» тек құқықтық ескерткіш қана емес, сонымен бірге қыпшақ тілінің ресми- құқықтық стильдегі қолданылуын дәлелдейтін маңызды жазба дерек болып табылады. Бұл еңбек армян-қыпшақ жазба дәстүрі мен түркі құқықтық мәдениетінің өзара ықпалының айқын көрінісі ретінде бағаланады.
Ерсін Ақбұлыттың «Төре бітігі (Мәтіндерге шолу)» атты зерттеуінде «Төре бітігінің» фонетикалық және синтаксистік ерекшеліктері салыстырмалы түрде талданған.  Зерттеу барысында /e/ > /i/, a > u, e > ö сияқты дыбыс алмасулар, сондай- ақ k > g, p > b, b > v, g > y сияқты дауыссыз дыбыстардың өзгерістері тіркелген. Бұл құбылыстар тілдің тарихи дамуында бөгде тілдік әсерлердің белсенді болғанын көрсетеді. Төре бітігінде 31 дауыссыз дыбыстың қолданылуы – армян және славян тілдерінің фонологиялық ықпалының дәлелі. Сөз соңындағы g дыбысының түсіп қалуы да фонетикалық бейімделудің бір көрінісі. Синтаксистік деңгейде сөйлем құрылысы классикалық түркі үлгісінен ауытқып, қазіргі гагауз түрік тіліне ұқсас сипат алған.
Қорытындылай келе, Ерсін Ақбұлыт бұл жазба мұраларды батыс қыпшақ тілдерінің бөгде мәдени ықпалдар арқылы қалыптасқан нұсқалары деп бағалайды. Зерттеу түркі тілдерінің тарихи дамуында фонетикалық бейімделу мен құрылымдық өзгерістердің табиғи эволюциялық процесін айқындап берген маңызды ғылыми еңбек болып табылады [92, 122].
	Армян-қыпшақ жазба мұраларын осындай кешенді тарихи-лингвистикалық тұрғыдан бағалау кейінгі зерттеушілердің еңбектерінде де жалғасын тапты.Түркиялық зерттеуші Абдулкадир Өзтүрік 2018 жылы жарық көрген «Құман, Мәмлүк, Армян-қыпшақ және Қарай түрікшелеріндегі шақ пен рай жұрнақтарында байқалатын айырмашылықтар туралы» атты ғылыми мақаласында қыпшақ түрікшесінің төрт негізгі тармағын – Құман, Мәмлүк, Армян-қыпшақ және Қарай түрікшелерін морфологиялық және функционалдық тұрғыдан кешенді салыстырмалы зерттеу нысаны ретінде қарастырады. Автор зерттеу барысында шақ пен рай категорияларын қыпшақ тілдерінің грамматикалық жүйесіндегі негізгі көрсеткіштер ретінде алып, олардың формалық құрамы мен мағыналық қызметін өзара салыстыра талдайды.
Зерттеуде аталған диалектілердің шақ пен рай жүйесіндегі ортақ белгілер мен айырым тұстар жүйелі түрде сипатталып, олардың тарихи-лингвистикалық эволюциясы ғылыми тұрғыдан негізделеді. Мақалада қыпшақ тілінің бұл төрт нұсқасының бір тарихи-лингвистикалық негізден тарағаны нақты тілдік деректер арқылы дәлелденіп, сонымен бірге әрбір диалектінің өзіндік грамматикалық ерекшеліктері бар екені көрсетіледі. Автордың пайымдауынша, бұл  ерекшеліктер  диалектілердің  әртүрлі  әлеуметтік-мәдени  ортада қолданылуы, діни дәстүрлердің ықпалы, сондай-ақ географиялық факторлардың әсері нәтижесінде қалыптасқан. Аталған мәселелер армян-қыпшақ тілінің грамматикалық жүйесін арнайы нысан еткен зерттеулерде тереңірек талданады.
Абдулкадир Өзтүрік еңбегінің ғылыми маңызы қыпшақ тілдерінің ішкі морфологиялық жүйесіндегі тарихи сабақтастықты көрсетуімен қатар, олардың арасындағы диахрондық және синхрондық айырмашылықтарды нақты әрі дәйекті түрде сипаттауында көрінеді. Ғалымның тұжырымынша, қыпшақ тілдеріндегі шақ пен рай категорияларының негізі ортақ болғанымен, әр диалект бұл грамматикалық жүйені өзіне тән тілдік, мәдени және коммуникативтік қажеттіліктерге сәйкес дамытқан.
Зерттеу нәтижелері түркі тілдері арасындағы диахрондық сабақтастық пен синхрондық әртүрліліктің нақты сипатын ашып көрсетіп, қыпшақ тілдерінің тарихи морфологиясын зерделеуде құнды теориялық және деректік негіз ұсынады. Автор шақ пен рай категорияларының даму жолдарын нақты мысалдар арқылы дәлелдей отырып, қыпшақ тілдерінің грамматикалық құрылымын салыстырмалы-тарихи тұрғыдан зерттеуге елеулі үлес қосқанын көрсетеді [93].
Армян-қыпшақ тілдерінің тарихи дамуын кешенді түрде тану үшін грамматикалық құрылыммен қатар, олардың лексика-семантикалық жүйесін де арнайы қарастыру маңызды. Түркиялық профессор Жан Өзгүрдің «Қыпшақ тілінде гі синоним сөздер» атты мақаласы көне қыпшақ түрік тіліндегі синонимдік қатарлардың табиғатын, олардың қалыптасу жолдары мен тарихи-лингвистикалық мәнін кешенді түрде зерделеуге арналған ғылыми зерттеу болып табылады. Автор зерттеу нысаны ретінде Kitābü‘l-Ġdrāk lī-Lisāni‘l-Etrak (Kİ) атты ортағасырлық лексика-грамматикалық сөздікті алып, қыпшақ тіліндегі синонимдердің құрылымдық және семантикалық ерекшеліктерін айқындауды, сондай-ақ олардың қазіргі түркі тілдерімен сабақтастығын анықтауды мақсат етеді.
Мақалада қыпшақ тілі тарихи-лингвистикалық тұрғыдан үш негізгі диалектілік тармаққа бөлініп қарастырылады: дала қыпшақ тілі (құман тілі), мәмлүк қыпшақ тілі және армян-қыпшақ тілі. Бұл жіктеу қыпшақ тілдерінің географиялық таралуын, тарихи даму жолдарын және әртүрлі әлеуметтік- мәдени ортада қалыптасқан тілдік ерекшеліктерін көрсетуге мүмкіндік береді.
Зерттеу негізіне алынған Kitābü‘l-Ġdrāk lī-Lisāni‘l-Etrak сөздігі шамамен үш мыңнан астам лексеманы қамтитын, тарихи тұрғыдан аса құнды лексикографиялық дереккөз ретінде сипатталады. Сөздікте қыпшақ тілдік материалы негізгі қабатты құрағанымен, онда оғыз, түрікмен, қараханлы және хорезм тілдеріне тән элементтердің де аралас берілуі түркі тілдерінің өзара ықпалдастығы мен тарихи тілдік байланыстарын айқын көрсетеді. Автор осы деректер негізінде қыпшақ тіліндегі синонимдердің көпқабатты сипатын, мағыналық жіктелуін және варианттылық құбылысын талдай отырып, олардың көне түркі тілдік жүйедегі орны мен дамуын ғылыми тұрғыдан негіздейді.
Автор синонимдерді екі негізгі топқа бөледі: біріншісі – туыстық байланысы бар және жоқ тілдерден енген сөздер, екіншісі – бір сөздің бірнеше нұсқада жазылуы, яғни фонетикалық және орфографиялық варианттар. Мәселен, aġı ~ cömert («жомарт»), alp ~ yigit («батыр»), armaġan ~ baḫşiş («сыйлық»), balçıḳ ~ çamur («балшық») сияқты мысалдар синонимдердің көпқабатты лексикалық қатынастар нәтижесінде қалыптасқанын дәлелдейді. Ал aġla- ~ ıġla- («жылау»), beg ~ bey («мырза»), dil ~ til («тіл») тәрізді нұсқалар қыпшақ тілінің фонетикалық ерекшеліктерін және жазу дәстүрінің қалыптасу үдерісін көрсетеді. 
Зерттеу нәтижесінде армян-қыпшақ тілінің сөздік қорының бай әрі көп қабатты екендігі анықталған. Синонимдер тек мағыналық ұқсастықты ғана емес, сонымен қатар мәдени және стильдік реңктерді де қамтиды. Мұндай деректер қазіргі қазақ, қарақалпақ, ноғай, татар, башқұрт тілдерімен ортақ түбірлер мен мағыналас сөздердің тарихи сабақтастығын айқындауға мүмкіндік береді.
Зерттеуде ұсынылған тұжырымдар тілінің сөздік қорының көпқабатты сипатын, лексикалық варианттылық пен мағыналық жіктелудің тарихи негіздерін ашуға мүмкіндік береді. Бұл зерттеу қыпшақ тілі мен қазіргі түркі тілдері	арасындағы	лексика-семантикалық ұқсастықтар мен айырмашы-лықтарды салыстырмалы тұрғыдан зерделеуге бағытталған болашақ ғылыми ізденістер үшін теориялық және әдіснамалық негіз бола алады [94]. 
Армян-қыпшақ жазба ескерткіштері қазіргі түркітану, тарихи лингвистика және этнолингвистика ғылымдары үшін маңызды дереккөз ретінде бағаланып, түркі тілдерінің даму заңдылықтарын, тілдік байланыстар мен мәдени синтез үдерістерін тереңірек зерделеуге негіз қалайды. Осы ғылыми үдерістің қалыптасуы мен даму динамикасы төменде армян-қыпшақ тілін зерттеудің негізгі кезеңдері арқылы жүйеленіп көрсетіледі (Кесте 3).
Кесте 3 – Армян-қыпшақ тілін зерттеу тарихының кезеңдері.

	№
	Кезең / мерзімі
	Зерттеудің негізгі сипаты
	Негізгі нәтижелік тұжырым

	1.
	XV–XVII ғғ.
Алғашқы дереккөздер кезеңі.
	Еуропалық хронистер мен зерттеушілер еңбектерінде армян-қыпшақ қауымының тілі туралы алғашқы мәліметтердің тіркелуі;
Солтүстік Қара теңіз өңірінде татар-қыпшақ тілінің кең қолданысы.
	Армян-қыпшақ тілі кең әлеуметтік	және коммуникативтік    қызмет
атқарған көпфункционалды тіл ретінде қалыптасты.

	2.
	XVI–XVII ғғ.
Жазба дәстүрдің қалыптасу
кезеңі.
	Львов пен Каменец-Подольск армян қауымдарында діни, құқықтық және тұрмыстық мәтіндердің жазылуы.
	Армян-қыпшақ тілі жазба мәдениеттің және ресми іс жүргізудің толыққанды тіліне
айналды.

	3.
	XIX ғ.
Археографиялы қ кезең.
	Армян-қыпшақ тіліндегі қолжазбалардың табылып, ғылыми айналымға енгізілуі (О.    Зограпян,    М.    Бжишкянц,
К.А. Вартересевич және т.б.).
	Армян-қыпшақ	мұралары тарихи-лингвистикалық дереккөз	ретінде		ғылыми
тұрғыда мойындалды.

	4.
	XX ғ. басы (1930–1970 жж.)
Жүйелі түркітанудық зерттеулер
кезеңі.
	Грамматикалық, лексикалық және тарихи аспектілерде талдау жүргізілуі                              (А. Крымский, Т.И. Грунин, И.А. Абдуллин).
	Армян-қыпшақ тілі түркі тілдері жүйесіндегі дербес тілдік тармақ ретінде айқындалды.

	5.
	1970–1990 жж.
Кеңестік	және еуропалық зерттеу кезеңі.
	Диахрониялық,	диалектологиялық зерттеулер мен библиографиялық жүйелеу жұмыстары (Э. Трыярский, Э. Шютц,                    О. Прицак, Ж. Дени және т.б.).
	Тілдің ішкі құрылымдық ерекшеліктері жан-жақты сипатталып, дербес түркі тілі
ретіндегі мәртебесі толық бекітілді.

	6.
	XXI ғ.
Қазіргі түркітанушыиял ық кезең.
	Морфологиялық, фонетикалық және мәдени-лингвистикалық кешенді зерттеулер (Н. Чирли, Х.К. Ченгел, Е. Ақбұлыт,                   А. Өзтүрік және т.б.).
	Армян-қыпшақ	тілі өркениетаралық, тарихи- мәдени    маңызы    бар
интерэтникалық тіл ретінде бағалануда.



Берілген кесте армян-қыпшақ тілін зерттеу тарихының бірнеше ғасырды қамтитын жүйелі әрі кезең-кезеңімен дамыған ғылыми үдеріс екенін айқын көрсетеді. Алғашқы кезеңдерде бұл тіл туралы мәліметтер негізінен сипаттамалық сипатта тіркелген болса, кейін жазба мұралардың табылып, ғылыми айналымға енуі армян-қыпшақ тілін дербес тарихи-лингвистикалық зерттеу нысаны ретінде тануға мүмкіндік берді. XX ғасырдан бастап жүргізілген жүйелі түркітанулық зерттеулер армян-қыпшақ тілін жан-жақты талдап, оның түркі тілдері жүйесіндегі дербес тілдік тармақ ретіндегі мәртебесін ғылыми тұрғыдан негіздеді.
	Кейінгі кезеңдерде жүргізілген диахрониялық, диалектологиялық және мәдени-лингвистикалық зерттеулер армян-қыпшақ тілінің ішкі даму заңдылықтарын, өзге қыпшақ тілдерімен байланысын және тарихи эволюциясын тереңірек ашуға мүмкіндік берді. XXI ғасырдағы кешенді зерттеулер бұл тілді тек лингвистикалық құбылыс ретінде ғана емес, сонымен қатар өркениетаралық және интерэтникалық қарым-қатынастардың маңызды көрінісі ретінде бағалауға жол ашты. Жалпы алғанда, кестеде көрсетілген зерттеу кезеңдері армян-қыпшақ тілін зерттеу сипаттамалық деңгейден теориялық және интерпретациялық деңгейге дейін дамығанын көрсетеді.

1.2 Қазақ тіл   біліміндегі	армян-қыпшақ ескерткіштеріне қатысты тұжырымдар
Армян-қыпшақ ескерткіштері түркітану ғылымында, әсіресе қазақ тіл білімінде, қыпшақ тілінің тарихи дамуын, құрылымдық жүйесін және қазақ тілімен генетикалық сабақтастығын айқындауда маңызды деректік база болып табылады. Бұл жазба мұралар тек тілдік ескерткіштер ретінде ғана емес, сонымен қатар ортағасырлық түркі диаспорасының мәдени, құқықтық және әлеуметтік болмысын танытатын кешенді дереккөздер ретінде қарастырылады. Осыған байланысты армян-қыпшақ мәтіндерін зерттеу қазақ түркітануында тарихи-лингвистикалық, салыстырмалы-тарихи және мәдени-танымдық бағыттардың қалыптасуымен тығыз байланысты.
Отандық тіл білімінде армян-қыпшақ ескерткіштерін жүйелі түрде зерттеу
XX ғасырдың екінші жартысынан бастап ғылыми айналымға еніп, кейінгі кезеңдерде әртүрлі ғылыми аспектілерде тереңдей түсті. Алғашқы зерттеулер негізінен ескерткіштердің тілдік табиғатын, графикалық ерекшеліктерін және қыпшақ тіліне тән негізгі белгілерін анықтауға бағытталса, кейінгі еңбектерде фонетика, морфология, лексика, семантика және синтаксис мәселелерімен қатар тарихи-салыстырмалы және семасиологиялық проблемалар кешенді түрде қарастырыла бастады. Бұл зерттеулер қазақ тілінің тарихи дамуын реконструкциялауға, қыпшақ тілінің түркі тілдері жүйесіндегі орнын айқындауға және қыпшақ жазба дәстүрінің эволюциясын ғылыми тұрғыдан түсіндіруге мүмкіндік берді.
Осы бөлімде қазақ тіл білімінде армян-қыпшақ ескерткіштерін зерттеуге елеулі үлес қосқан отандық ғалымдардың еңбектері жүйелі түрде қарастырылады. Атап айтқанда, армян-қыпшақ мәтіндерін алғаш рет ғылыми негізде кешенді талдаған іргелі зерттеулерден бастап, кейінгі кезеңдердегі құрылымдық, тарихи-салыстырмалы, семасиологиялық және функционалдық бағыттағы диссертациялық жұмыстар мен ғылыми мақалаларға дейінгі ізденістердің негізгі бағыттары мен нәтижелері сипатталады. Мұндай шолу отандық түркітануда армян-қыпшақ мұраларын зерттеудің қалыптасу эволюциясын, қолданылған әдіснамалық ұстанымдарды және қазіргі ғылыми деңгейін айқындауға мүмкіндік береді. Осы бағыттағы зерттеулердің дамуына қазақ тіл біліміндегі көрнекті түркітанушы ғалымдардың еңбегі елеулі ықпал етті.
Қазақ тіл білімінде түркітану ғылымының қалыптасуына елеулі үлес қосқан ғалымдардың бірі – Ғұбайдолла Айдаров. Ол армян-қыпшақ ескерткіштерін арнайы зерттеу нысаны ретінде қарастырған алғашқы қазақ ғалымдарының қатарында болды. Ғалымның 1992 жылы жарық көрген «Армян жазулы қыпшақ ескерткіштерінің тілі» атты еңбегі қазақ түркітануында айрықша ғылыми мәнге ие зерттеу ретінде бағаланады [119].
Аталған еңбектің ғылыми және әдістемелік маңызы бірнеше өзара сабақтас бағытта айқындалады. Ең алдымен, армян-қыпшақ жазба мұраларының тілдік материалына сүйене отырып, қыпшақ тілінің тарихи-фонетикалық және грамматикалық жүйесін қалпына келтіруге мүмкіндік береді. Бұл, өз кезегінде, қыпшақ тілдерінің даму эволюциясын нақты деректер негізінде сипаттауға, дыбыстық жүйе мен грамматикалық құрылымның тарихи тұрақтылығын анықтауға жағдай жасайды. Мұндай реконструкциялық сипаттағы зерттеулер қазақ тілінің көне қабаттарын айқындауда және оның тарихи негіздерін жүйелі түрде түсіндіруде ерекше маңызға ие.
Екіншіден, зерттеу тілдік деректермен ғана шектелмей, мәтіндердің мәдени-тарихи контекстін кеңінен қамтиды. Армян-қыпшақ жазбалары арқылы ортағасырлық қыпшақ қауымының әлеуметтік құрылымы, құқықтық нормалары, діни дүниетанымы мен рухани құндылықтары тілдік тұрғыдан зерделенеді. Бұл қыпшақ тілін тек құрылымдық жүйе ретінде емес, белгілі бір тарихи-әлеуметтік ортада қызмет атқарған қоғамдық коммуникация құралы ретінде қарастыруға мүмкіндік береді. Осы тұрғыдан алғанда, зерттеу нәтижелері тіл мен қоғам, тіл мен мәдениет арасындағы өзара байланысты ашып көрсететін маңызды дереккөз қызметін атқарады.
Үшіншіден, еңбекте ұсынылған тілдік материалдар мен ғылыми тұжырымдар қазақ тілінің тарихи дамуы мен қыпшақ тілі арасындағы генетикалық сабақтастықты дәлелдейтін сенімді деректік негіз болып табылады. Армян-қыпшақ мәтіндеріндегі фонетикалық, морфологиялық және лексикалық бірліктердің қазіргі қазақ тіліндегі баламаларымен сәйкес келуі қазақ тілінің қыпшақ тілдік негізден дамығанын айқын көрсетеді. Бұл деректер қазақ тілінің тарихи грамматикасы мен лексикологиясын зерттеуде маңызды рөл атқарып, оның түркі тілдері жүйесіндегі орнын нақтылауға мүмкіндік береді.
Төртіншіден, зерттеу барысында алынған нәтижелердің практикалық маңызы да айқын байқалады. Армян-қыпшақ жазба ескерткіштері негізінде жүргізілген тілдік талдауларды жоғары оқу орындарында тарихи тіл білімі мен түркі тілдерін салыстырмалы тұрғыда оқытуда тиімді қолдануға болады. Сонымен бірге, бұл материалдар қыпшақ тілдерінің дамуын зерттеумен айналысатын жас ғалымдар үшін сенімді дереккөзі ретінде қызмет етіп, қазақ тілінің тарихи мәселелерін тереңірек зерделеуге жол ашады.
Ғ. Айдаров еңбегіндегі маңызды ғылыми бағыттардың бірі – лексикалық жүйелеу мен семантикалық саралау болып табылады. Ғалым армян-қыпшақ мәтіндеріндегі лексемаларды лексикалық-мағыналық топтарға жіктеу арқылы тарихи-диахрондық зерттеулердің жаңа ғылыми бағытын ұсынады. Мұндай тәсіл тілдің сөздік қорын тек тізбектеп сипаттаумен шектелмей, оның ішкі құрылымын, мағыналық жіктелуін және семантикалық өрістердің қалыптасу заңдылықтарын анықтауға мүмкіндік береді.
Лексика-семантикалық жүйелеу нәтижесінде қыпшақ тіліндегі әлеуметтік, құқықтық, тұрмыстық және рухани ұғымдардың тілдік бейнесі ашылып, қыпшақтардың әлеуметтік-мәдени болмысы тілдік деректер арқылы сипатталады. Аталған тәсіл қыпшақ тілінің лексикалық жүйесіндегі тұрақты элементтер мен тарихи өзгерістерді айқындауға, сондай-ақ олардың қазақ тіліндегі сабақтастығын көрсетуге мүмкіндік береді. Осы тұрғыдан алғанда,            Ғ. Айдаровтың лексикалық жүйелеу мен семантикалық саралау әдісі қазақ тіл білімінде тарихи-диахрондық зерттеулердің әдіснамалық негізін кеңейткен маңызды ғылыми үлес ретінде бағаланады.
Сонымен қатар, Ғ. Айдаров армян-қыпшақ тілін зерттеудің үш негізгі ғылыми бағытын айқындап көрсетеді. Бірінші бағыт – ескерткіштермен таныстыру кезеңі, бұл кезеңде армянқыпшақ мұраларының тілдік табиғаты анықталып, олардың түркі тілдері жүйесіндегі орны мен ғылыми маңызы белгіленеді. Бұл кезеңде жазба ескерткіштердің тілдік мәртебесін айқындау, олардың қыпшақ тілдер жүйесіне жататындығын дәлелдеу және түркітану ғылымы аясында ғылыми айналымға енгізу басты міндет ретінде алға қойылды.
Екінші бағыт – мәтіндерді жариялау кезеңі, мұнда армян-қыпшақ қолжазбалары факсимиле, транскрипция және аударма түрінде ғылыми айналымға енгізіледі. Бұл кезеңнің басты мақсаты – жазба мұраларды қолжетімді ету, олардың тілдік материалын жүйелі түрде зерттеуге мүмкіндік жасау және болашақ лингвистикалық талдауларға деректік база қалыптастыру болып табылады. Мәтіндерді жариялау армян-қыпшақ ескерткіштерін зерттеудің сапалық жаңа деңгейге көтерілуіне жол ашады.
Үшінші бағыт – құрылымдық-салыстырмалы зерттеу кезеңі, бұл кезеңде армян-қыпшақ тілі басқа түркі тілдерімен салыстырмалы тұрғыдан қарастырылады. Атап айтқанда, оның морфологиялық, синтаксистік және лексикалық ерекшеліктері айқындалып, қыпшақ тілдеріне тән жүйелік белгілер тарихи-лингвистикалық тұрғыдан талданады. Осы кезеңде тілдік деректер типологиялық және диахрониялық аспектіде зерделеніп, армян-қыпшақ тілінің қыпшақ тілдері жүйесіндегі орны нақты айқындалады.
Ғалым ұсынған кезеңдік жіктеу армян-қыпшақ мұраларын зерттеу үдерісінің эволюциясын айқын бейнелейді: алғашқы кезеңде деректер анықталып, сипаттама жасалса, екінші кезеңде олар ғылыми айналымға енгізіледі, ал үшінші кезеңде типологиялық және тарихи-лингвистикалық тұрғыдан терең әрі кешенді талдау жүргізіледі. Мұндай жүйелеу армян-қыпшақ жазба ескерткіштерін зерттеудің әдіснамалық негізін қалыптастырып, кейінгі ғылыми ізденістердің бағыт-бағдарын айқындайды.
Осы тұрғыдан алғанда, Ғұбайдолла Айдаровтың «Армян жазулы қыпшақ ескерткіштерінің тілі» атты еңбегі қазақ тіл біліміндегі іргелі ғылыми зерттеулердің бірі болып табылады. Зерттеуде армян-қыпшақ жазбаларының фонетикалық, грамматикалық және лексикалық жүйесі кешенді түрде қарастырылып, түркі және славян тілдері арасындағы тілдік байланыстар, сондай-ақ қазақ тілінің тарихи негіздері ғылыми тұрғыдан айқындалған. Бұл еңбек түркітану ғылымының теориялық және деректік қорын елеулі түрде байытып, қазақ тілінің тарихи дамуын зерттеуге берік әдіснамалық бағдар берген құнды ғылыми мұра ретінде бағаланады.
Қазақ түркітануында армян-қыпшақ мұраларын жүйелі түрде зерттеу ісін жалғастырған көрнекті ғалымдардың бірі – С.Ж. Құдасов. Ғалымның осы бағыттағы негізгі еңбегі – «Армян жазулы қыпшақ ескерткіші Дана Хикар сөзінің тілі» атты монографиясы болып табылады [123]. Аталған еңбек армян графикасымен қыпшақ тілінде жазылған ортағасырлық дидактикалық шығарма – «Дана Хикар сөздерін» тілдік, тарихи және мәдени қырларынан кешенді түрде зерттеуге арналған іргелі ғылыми жұмыс ретінде бағаланады.
Монографияда С.Ж. Құдасов армян-қыпшақ ескерткішінің мәтінін толық көлемде транскрипциялап, оны армян графикасынан кирилл жазуына көшіру арқылы қазақ тіліне аударған. Бұл жұмыс ғалым тарапынан тек техникалық сипаттағы көшіру әрекеті ретінде емес, лингвистикалық реконструкцияның негізгі кезеңі ретінде жүзеге асырылған.
Зерттеуші мәтінді транскрипциялау барысында армян жазуының қыпшақ тілінің дыбыстық жүйесін берудегі мүмкіндіктері мен шектеулерін ескере отырып, фонетикалық сәйкестіктерді дәл айқындауға ұмтылады. Осы негізде мәтіннің фонетикалық, морфологиялық және лексикалық құрылымы жүйелі түрде талданып, қыпшақ тілінің сол дәуірге тән ерекшеліктері ғылыми тұрғыдан анықталады. Бұл ерекшеліктердің көне және ортағасырлық қыпшақ тілдік дәстүрімен сабақтастығы нақты тілдік деректер арқылы дәйектеледі.
С.Ж. Құдасов өз еңбегінде «Дана Хикар сөздерінің» тілін тек құрылымдық- лингвистикалық аспектіде ғана емес, сонымен қатар мәдени-өркениеттік контексте  қарастырады.  Ғалымның  пайымдауынша,  бұл  ескерткіш  түркі диаспорасының көпэтносты және көпконфессиялы ортада қалыптасқан мәдени, діни және тілдік өзара ықпалдастығының айқын көрінісі болып табылады.
Осы тұрғыдан алғанда, «Дана Хикар сөздері» армян-қыпшақ жазба дәстүрінің рухани сабақтастығын танытып қана қоймай, қыпшақ қауымының дүниетанымын, этикалық нормаларын және тәрбиелік ұстанымдарын тілдік тұрғыдан бейнелейтін құнды тарихи-мәдени мұра ретінде сипатталады. Бұл ескерткіш қыпшақ тілінің тек қатысымдық қызметін ғана емес, оның дүниетанымдық және дидактикалық әлеуетін де айқын көрсетеді.
Зерттеу нәтижесінде С.Ж. Құдасов «Дана Хикар сөздерін» қыпшақ жазба дәстүріндегі ерекше үлгі ретінде сипаттап, оның түркі әлемінің мәдени кеңістігіндегі орнын ғылыми тұрғыдан негіздейді. Зерттеуші армян-қыпшақ ескерткіштерін қазақ тілінің тарихи эволюциясын, көне қыпшақ тілінің құрылымдық ерекшеліктерін және түркі тілдерінің тарихи сабақтастығын зерделеуде құнды дереккөз ретінде бағалайды. Осы тұрғыдан алғанда, Дана Хикар сөздері қыпшақ тілінің жазба нормаларының қалыптасу үдерісін, сондай-ақ оның лексикалық және грамматикалық жүйесінің салыстырмалы тұрақтылығын айқындайтын маңызды тілдік дереккөз ретінде айрықша мәнге ие. Осы тұжырымдар негізінде, ғалымның аталған еңбегі қазақ тіл білімінде армян-қыпшақ мұраларын зерттеудің жаңа ғылыми кезеңін қалыптастырған, тарихи-лингвистикалық және мәдени-танымдық бағыттағы іргелі зерттеу болып табылады. Бұл монография қыпшақ тілінің тарихи эволюциясын кешенді талдауға бағытталған теориялық тұжырымдар мен мол тілдік деректерді ұсына отырып, қазақ тілінің генетикалық негіздерін айқындауға мүмкіндік берді және отандық түркітану ғылымының дамуына айтарлықтай ықпал етті. Аталған ғылыми бағыт кейінгі зерттеулерде де өз жалғасын тауып, армян-қыпшақ ескерткіштерін қазақ тілінің тарихымен сабақтастыра қарастыру үрдісін қалыптастырды.
С.Ж. Құдасов пен С. Төребекованың «Армян жазулы қыпшақ ескерткіштері және қазақ тілінің тарихы мәселесі» атты мақаласы қазақ түркітануында армян-қыпшақ жазба мұраларының тілін қазақ тілімен салыстыра зерттеген маңызды ғылыми еңбектердің бірі болып табылады. Зерттеудің негізгі мақсаты XVI–XVII ғасырлардағы армян-қыпшақ жазба мұраларының сөздік қорын қазақ тілінің тарихи лексикасымен салыстыра отырып, олардың генетикалық және типологиялық сабақтастығын айқындау болып табылады.
Мақалада авторлар армян-қыпшақ мәтіндерінде кездесетін есімдер, етістіктер, сын есімдер мен көне түбірлерді қазіргі қазақ тіліндегі тұлғаларымен фонетикалық, морфологиялық және семантикалық тұрғыдан салыстыра талдайды. Зерттеу барысында оғлан – ұлан, ағыз – ауыз, баш – бас, бурун – мұрын, бармах – бармақ, сув – су, йүрәк – жүрек, теңрі – тәңірі тәрізді лексемалардың қазақ тіліндегі нұсқаларымен тікелей сабақтас екені нақты тілдік деректер арқылы дәлелденеді. Аталған сәйкестіктер қыпшақ және қазақ тілдеріндегі ортақ түбірлердің сақталуын, сондай-ақ тарихи лексикалық жалғастықты көрсетеді.
Сонымен қатар, мақалада фонетикалық сәйкестіктер мен дыбыстық ауысуларға (й//ж, х//қ, ш//с, б//м; бурун → мұрын, баш → бас) ерекше назар аударылып, олардың тарихи фонологиялық дамудың заңдылықтарына сәйкес жүзеге асқаны айқындалады. Бұл құбылыстар қазақ тілінің қыпшақ тілдік негізден дамығанын дәлелдейтін маңызды лингвистикалық көрсеткіштер ретінде бағаланады.
Зерттеуде етістіктер жүйесі де арнайы салыстырмалы талдаудан өткізіледі. Айт-, көр-, бер-, өл-, тұр-, бар- сияқты негізгі етістіктердің армян- қыпшақ мәтіндерінде дәл осы тұлғаларда қолданылып, қазіргі қазақ тілімен құрылымдық және мағыналық ұқсастық танытатыны көрсетіледі. Зерттеушілер аталған тілдік құбылыстарды кездейсоқтықпен емес, қазақ тілі мен көне қыпшақ тілі арасындағы тікелей генетикалық байланыспен байланыстырады.
Қорытындылай келе, мақалада армян-қыпшақ жазба мұралары қазақ тілінің тарихи дамуын, көне қыпшақ қабатын және қазіргі қыпшақ тілдеріндегі айырмашылықтардың табиғатын тануға мүмкіндік беретін нақты әрі сенімді тілдік дереккөздер ретінде бағаланады. Бұл зерттеу қазақ тілінің тарихи лексикасын, фонетикалық жүйесін	 және грамматикалық құрылымын реконструкциялауда маңызды ғылыми негіз қалыптастырып, армян-қыпшақ мұраларының қазақ түркітануындағы орны мен маңызын айқын көрсетеді [124]. С.Ж. Құдасовтың еңбектерінде түркі тілдерінің, соның ішінде қазақ тілінің тарихи қалыптасуы мен дамуындағы қыпшақ тілінің орны мен рөлі кешенді түрде қарастырылады. Ғалымның ғылыми көзқарасы түркі тарихи лингвистикасы мен қыпшақтанудың өзара сабақтастығын айқындайтын бірқатар негізгі тұжырымдарға негізделеді.
Біріншіден, қыпшақ тілін тарихи-лингвистикалық реконструкциялау қазақ тілінің генетикалық тамырын айқындаудың басты әдісі ретінде танылады. С.Ж. Құдасов қыпшақ тілін қазіргі қазақ тілінің тарихи негізі деп есептейді. Ғалымның пікірінше, армян-қыпшақ ескерткіштерін кешенді түрде зерттеу қазақ тілінің лексикалық, грамматикалық және фонетикалық жүйесінің қалыптасу сатыларын нақты тілдік деректер арқылы қалпына келтіруге мүмкіндік береді.
Екіншіден, жазба деректер тілдің тарихи эволюциясын дәлелдейтін негізгі деректік база ретінде қарастырылады. Ғалым ортағасырлық қыпшақ жазба ескерткіштерін, әсіресе армян графикасымен жазылған мәтіндерді, қазақ әдеби тілінің тарихи кезеңдерін айқындаудағы басты дереккөздер деп таниды. Бұл ескерткіштер қазақ тіліндегі көне қабаттарды, соның ішінде түбірлік морфемалардың тұрақтылығын, синтаксистік үлгілердің тарихи сабақтастығын анықтауға мүмкіндік береді.
Үшіншіден, графикалық көптүрлілік тарихи-фонетикалық талдауда әдістемелік қиындық тудыратын фактор ретінде сипатталады. С.Ж. Құдасов атап өткендей, армян, араб, готика, еврей және грузин жазуларымен сақталған түркі мәтіндерін салыстыра зерттеу бірізді әдіснамалық негізді қажет етеді. Осы тұрғыда ғалым фонетикалық реконструкция мен графемалық сәйкестендіру тәсілдерін жүйелеудің маңызын көрсетеді. Мұндай әдіс әртүрлі графикалық жүйелерде берілген фонемалардың мәнін дәл сәйкестендіріп, тарихи дыбыстық заңдылықтарды айқындауға мүмкіндік береді.
Төртіншіден, қыпшақ тілі тарихи байланыстырушы буын ретінде бағаланады. С.Ж. Құдасов қыпшақ тілін көне түркі мұралары (соның ішінде Кодекс Куманикус) мен қазіргі қыпшақ тілді халықтардың (қазақ, ноғай, қарақалпақ, қарайым, башқұрт және т.б.) тілдері арасындағы лингвистикалық дәнекер деп сипаттайды. Армян-қыпшақ жазба мұралары осы сабақтастықты нақты тілдік деректермен дәлелдеп, қазақ тілінің тарихи эволюциясын салыстырмалы тұрғыдан түсіндіруге мүмкіндік береді.
Бесіншіден, қыпшақ тілі ортағасырлық Еуразия кеңістігіндегі халықаралық қатынас тілі әрі типологиялық тұтастықтың үлгісі ретінде қарастырылады. Ғалым қыпшақ тілінің әртүрлі этномәдени ортада қолданылғанына қарамастан, оның құрылымдық біртұтастығын сақтағанын атап өтеді. Бұл қыпшақ тілінің жүйелік тұрақтылығын және қазіргі қазақ тілінің қалыптасуына негіз болған тарихи алғышарттарды көрсетеді. Осыған байланысты қазақ тілінің тарихи лингвистикасын дамыту жазба мұраларды кешенді зерттеумен тығыз байланысты деп бағаланады. 
С.Ж. Құдасов «Мәдени мұра» бағдарламасы аясында әкелінген армян-қыпшақ жазбаларының көшірмелерін ұлттық тіл тарихын жаңаша пайымдауға мүмкіндік беретін стратегиялық бағыт ретінде қарастырады. Бұл материалдар қыпшақ тілі арқылы қазақ әдеби тілінің қалыптасу жолдарын, оның лексикалық және грамматикалық жүйесінің тарихи негіздерін нақтылауға жағдай жасайды. Осы тұрғыдан алғанда, С.Ж. Құдасовтың ғылыми концепциясы қыпшақ тілін түркі тілдерінің тарихи дамуындағы өзек тілдік жүйе ретінде қарастыруға негізделеді.
Ғалымның пікірінше, армян-қыпшақ ескерткіштерін кешенді зерттеу қазақ тілінің тарихи дамуын қайта құруға, оның фонетикалық, морфологиялық және лексикалық жүйесінің эволюциясын дәл айқындауға мүмкіндік береді. Осы бағыттағы зерттеулер түркітану ғылымының әрі қарай дамуы мен қазақ тілінің тарихи генезисін анықтауда стратегиялық маңызы бар лингвистикалық бағыт ретінде бағаланады.
С. Төребекованың «Армян жазулы қыпшақ ескерткіштеріндегі етістік категорияларының семантикасы мен қолданылуы» атты докторлық диссертациясы (2018) қазіргі қазақ түркітануындағы армян-қыпшақ жазба мұраларын жаңа ғылыми деңгейде зерттеген іргелі еңбектердің бірі болып табылады [125].
Зерттеу армян графикасымен жазылған қыпшақ тіліндегі етістік категорияларын тарихи, құрылымдық және функционалдық аспектіде кешенді түрде қарастыруға бағытталған. Зерттеудің негізгі ғылыми идеясы армян- қыпшақ тіліндегі етістік жүйесін тарихи-компаративтік әдіс негізінде талдау арқылы түркі тілдерінің, соның ішінде қазақ тілінің морфологиялық және семантикалық сабақтастығын айқындау болып табылады.
С. Төребекова етістіктің грамматикалық категорияларын көне түркі мұраларымен, ортағасырлық қыпшақ ескерткіштерімен және қазіргі қыпшақ тілді  халықтардың  (қазақ,  ноғай,  қарақалпақ,  башқұрт,  қарайым)  тілдікматериалдарымен салыстыра отырып, олардың диахрониялық эволюциясын ғылыми тұрғыдан реконструкциялайды [125].
Зерттеудің негізгі ғылыми нәтижелері бірнеше бағытта айқындалады. Ең алдымен, етіс категориясына қатысты армян-қыпшақ ескерткіштеріндегі етіс формаларының жүйесі қазіргі қазақ тілімен тығыз байланысты екені анықталады. Бұл ұқсастықтар тарихи сабақтастықты, морфологиялық модельдердің тұрақтылығын дәлелдей отырып, қыпшақ тілдерінің тарихи грамматикасын қалпына келтіруге нақты тілдік негіз ұсынады [125]. Осы бағыттағы талдау келесі кезеңде етістіктің өзге грамматикалық категорияларын, соның ішінде рай жүйесін қарастырумен жалғасады.
Бұйрық рай (императив) жүйесіне қатысты зерттеуде бұйрық рай тұлғаларының семантикалық өрісінің кең әрі мағыналық реңктерге бай екені көрсетіледі. Армян-қыпшақ мәтіндерінде императив формалары қалау, тілек, өтініш, ұсыныс және түрткілік мағыналармен қабаттаса қолданылатыны айқындалады. Бұл құбылыс бұйрық райдың қалау раймен семантикалық тоғысуы арқылы тарихи грамматикалық дамудың табиғи кезеңін танытады. Сонымен қатар, бұйрық рай тұлғаларының аймақтық нұсқалары қыпшақ тілінің диалектілік жіктелісін де көрсететін маңызды тілдік белгі ретінде сипатталады [125].
Шартты рай (кондиционалис) категориясына қатысты зерттеу шартты рай тұлғаларының формалық және семантикалық ерекшеліктерін алғаш рет жүйелі түрде сипаттайды. –са/–сә тұлғаларының әртүрлі шақтық мағыналарда (барды есә, айтқан есә, келіп есә, жазар есә) қолданылуы шартты райдың тарихи дамыған грамматикалық категория екенін дәлелдейді. Автордың тұжырымы бойынша, бұл тұлғалар қазіргі түркі тілдеріндегі шартты рай жүйесінің қалыптасуына негіз болған [125]. 
Зерттеудің теориялық және әдіснамалық үлесі армян-қыпшақ жазба ескерткіштерін функционалды-грамматикалық және тарихи-лингвистикалық тұрғыдан зерделеудің жаңа ғылыми моделін ұсынуымен айқындалады. Ғалым етістік категорияларын тек морфологиялық бірліктер ретінде ғана емес, тарихи даму барысында қалыптасқан семантикалық-функционалдық жүйе ретінде қарастырады [125].
Еңбектің ғылыми маңызы түркі тілдерінің тарихи-грамматикалық типологиясын кеңейтумен, қазақ тілінің морфологиялық жүйесінің қалыптасу заңдылықтарын нақты тілдік деректер арқылы айқындаумен сипатталады. Армян-қыпшақ тіліндегі етістік құрылымын тарихи-салыстырмалы тұрғыда зерттеу қыпшақ және қазақ тілдерінің генетикалық байланысын дәйекті түрде дәлелдеуге мүмкіндік береді [125].
Осылайша, С. Төребекованың диссертациялық зерттеуі армян-қыпшақ тіліндегі етістік категорияларының семантикасы мен қолданысын кешенді түрде зерделей отырып, түркі тілдерінің грамматикалық дамуы мен тарихи сабақтастығын терең түсіндіруге бағытталған маңызды ғылыми еңбек болып табылады. Бұл зерттеу қазақ түркітануында қыпшақ тілдерінің тарихи грамматикасын жаңаша пайымдаған, қазақ тілінің морфологиялық жүйесін тарихи-диахрондық тұрғыдан негіздеген іргелі ғылыми жұмыстардың қатарынан орын алады. Армян-қыпшақ ескерткіштерін осындай кешенді лингвистикалық тұрғыдан қарастыру үрдісі кейінгі зерттеулерде де жалғасын тапты.
Осы бағыттағы елеулі еңбектердің бірі – Б.С. Жиембайдың «Армян-қыпшақ ескерткіштеріндегі есім категориясының семасиологиялық аспектіде дамуы» атты докторлық диссертациясы (2020) қазақ және жалпы түркі тарихи тіл білімінде армян- қыпшақ жазба мұраларын лингвистикалық тұрғыдан кешенді түрде зерттеген іргелі еңбектердің бірі болып табылады [126]. Зерттеу XVI–XVII ғасырларда армян графикасымен жазылған қыпшақ мәтіндеріндегі есім категориясының, соның ішінде антропонимдік жүйенің семасиологиялық және тарихи- грамматикалық тұрғыдан дамуын зерделеуге арналған.
Зерттеудің ғылыми өзегі армян-қыпшақ ескерткіштеріндегі есім категориясының морфологиялық және семантикалық эволюциясын көне түркі мұраларымен, ортағасырлық қыпшақ ескерткіштерімен және қазіргі түркі тілдерімен, әсіресе қазақ тілімен, салыстырмалы-тарихи аспектіде қарастыру болып табылады. Ғалым есім жүйесінің тарихи дамуын генетикалық сабақтастық тұрғысынан талдай отырып, армян-қыпшақ және қазақ тілдері арасындағы типологиялық ұқсастықтарды ғылыми негізде дәйектейді [126].
Зерттеудің негізгі ғылыми нәтижелері бірнеше бағытта айқындалады. Алдымен көптік категориясының тарихи дамуы қарастырылады. Диссертацияда –ut/–it, –z, –an, –q/–k, –lar/–ler, –dar/–der, –tar/–ter тәрізді көптік тұлғалардың тарихи эволюциясы талданып, қыпшақ тілдерінің морфологиялық дамуының жүйелі заңдылықтары анықталады. Бұл формалар арқылы қазіргі қазақ тіліндегі көптік жалғауларының тарихи негіздері ғылыми тұрғыдан дәлелденеді [126].
Сонымен қатар, септік жүйесінің эволюциясы арнайы зерттеу нысанына айналады. Армян-қыпшақ мәтіндеріндегі септік жалғауларының тарихи өзгерістері, олардың семантикалық өрісінің кеңеюі мен меңгерілу ерекшеліктері нақты тілдік деректер негізінде сипатталады. Ескерткіштер мен қазіргі қазақ тіліндегі септік жүйесінің ұқсастықтары тілдік сабақтастықтың айқын дәлелі ретінде көрсетіледі [126]. Есім сөздердің морфологиялық жүйесін осылайша кешенді талдау зерттеуде олардың өзге грамматикалық категорияларын қарастыруға да негіз қалайды.
Зерттеуде тәуелдік пен жіктік жүйелердің қалыптасуы да жан-жақты қарастырылған. Тәуелдік жалғауларының көне түркі дәстүрімен сабақтастығы нақты мысалдар арқылы дәйектеліп, есім сөздерде жіктік жалғауларының қолданылуы ортағасырлық қыпшақ тіліне тән маңызды грамматикалық белгі ретінде сипатталады. Бұл құбылыстың қазақ тілінде сақталуы тарихи- грамматикалық сабақтастықтың көрінісі ретінде түсіндіріледі [126].  Сын есім жүйесі мен шырай категориясы диахрониялық тұрғыдан зерделеніп, салыстырмалы шырай формаларының басқа түркі тілдерімен типологиялық ортақтығы және олардың грамматикалық жүйедегі орны айқындалады [126].
Диссертацияның теориялық-әдіснамалық жаңалығы есім категориясын семасиологиялық аспектіде, яғни мағына эволюциясы мен функциялық дамуы тұрғысынан кешенді түрде қарастыруымен сипатталады. Ғалым семасиологиялық талдауды салыстырмалы-диахрониялық әдіспен ұштастырып, әрбір грамматикалық категорияның тарихи даму сатыларын нақты тілдік деректер негізінде жүйелі түрде дәлелдейді.
Зерттеу жұмысында армян-қыпшақ жазба ескерткіштерінің материалдары түркі тілдерінің ортағасырлық даму кезеңін айқындайтын маңызды дереккөз ретінде қарастырылып, есім категориясының семантикалық өзгерістері мен функционалдық жіктелуі тарихи контексте талданады. Бұл тәсіл түркі тілдерінің тарихи семантикасын жүйелі әрі ғылыми тұрғыдан терең түсіндіруге мүмкіндік береді [126]. Осы тұрғыдан алғанда, еңбектің деректік және қолданбалы маңызы да ерекше атап өтіледі. 
Б.С. Жиембай Армения Республикасының Ереван қаласындағы Матенадаран институтында сақталған сегіз армян-қыпшақ қолжазбасының лингвистикалық тұрғыдан толық зерттелмегенін көрсетіп, олардың көпқабатты тілдік табиғатын (армян графикасы, армян диалектілері, қыпшақ-оғыз элементтері) талдаудың ғылыми күрделілігін айқындайды. Осыған байланысты қолжазбаларды оқу мен транскрипциялауда пәнаралық әдістердің (палеография, тарихи фонетика, салыстырмалы морфология) маңыздылығы көрсетіледі [126]. Аталған әдіснамалық ұстанымдар жекелеген мәтіндер мен терминдердің семантикасын терең талдауға бағытталған зерттеулерде де кеңінен қолданыс табады. 
Толстой Ақтипанның «Армян жазулы қыпшақ ескерткіші «Төре бітігі» мәтініндегі «төре» және «бітік» сөздерінің семантикасы» атты мақаласында көне түркі жазба дәстүріне тән құқықтық және әкімшілік терминдердің семантикалық әрі этимологиялық табиғаты жан-жақты қарастырылады [127]. Автор зерттеу барысында армян графикасымен жазылған қыпшақ құқықтық мәтіндеріндегі негізгі терминдердің мағыналық құрылымын ашып, олардың тарихи-лингвистикалық мазмұнын анықтауға ерекше назар аударады.
Зерттеуде «төре», «бітік» және «жарғы» тәрізді атаулардың тарихи- лингвистикалық мәні талданып, олардың қазіргі қазақ тіліндегі қолданысымен сабақтастығы нақты тілдік деректер арқылы көрсетіледі. Автордың пайымдауынша, бұл терминдер түркі халықтарында қалыптасқан құқықтық жүйенің, мемлекеттік басқару тетіктерінің және жазба мәдениеттің жоғары деңгейін дәлелдейді. Әсіресе «төре» сөзі көпмағыналы лексема ретінде сипатталып, оның «билік», «үкімет», «құқық», «заң», «сот», «төреші» сияқты негізгі мағыналарымен қатар, кейінгі тарихи кезеңдерде ақсүйек әлеуметтік топтың атауы ретінде қолданылғаны көрсетіледі.
Толстой Ақтипан Севортян, Клаусон және Доерфер еңбектеріне сүйене отырып, «төре» терминінің түпнегізін моңғол тіліндегі törü «ереже», «билік»,
«мемлекеттік тәртіп», «династия» ұғымымен байланыстырады. Бұл дерек
«төре» сөзінің тек лексикалық бірлік қана емес, мемлекеттік және құқықтық құрылыммен	тығыз	байланыста	қалыптасқан	ұғым	екенін	айқындайды. Сонымен қатар, зерттеуде «бітік» сөзінің көне түркі bitig формасынан тарағаны	дәлелденіп,		оның	тарихи	мәтіндерде	«жазу»,	«құжат»,	«хат»,
«жарлық» мағыналарында қолданылғаны көрсетіледі. Бұл атаудың құқықтық мәтіндердегі қызметі мемлекеттік басқару мен заңдық рәсімдердің жазбаша түрде бекітілгенін аңғартады.
Осы тұжырымдар негізінде, Толстой Ақтипан «Төре бітігі» ескерткішіндегі аталған терминдердің мағыналық өрісін кешенді түрде зерделей отырып, оларды түркі халықтарының құқықтық мәдениеті мен мемлекеттік  жазба  дәстүрін  бейнелейтін  канондық  лексикалық  бірліктер ретінде бағалайды. Зерттеу нәтижелері көне қыпшақ құқықтық терминологиясының тарихи сабақтастығын, сондай-ақ оның қазіргі қазақ тіліндегі құқықтық және әкімшілік лексикамен байланысын ғылыми тұрғыдан негіздейді.
Түркітанушы Бүркітбаева Шынарайдың 2022 жылы жарық көрген «Армян жазулы қыпшақ ескерткіші «Дана Хикар сөзіндегі» дәстүрлі сөз (мақал- мәтелдер) қолданысының қазіргі қазақ тіліндегі көрінісі» атты мақаласы армян- қыпшақ жазба мұраларының тілдік материалдары негізінде ортағасырлық қыпшақ тіліндегі дәстүрлі сөздер мен мақал-мәтелдердің қазіргі қазақ тіліндегі қолданысымен тарихи және лингвомәдени сабақтастығын кешенді түрде зерделеуге арналған ғылыми еңбек болып табылады. Автор зерттеу нысаны ретінде армян графикасымен хатталған «Дана Хикар сөзі» ескерткішін алып, ондағы дидактикалық мазмұндағы тұрақты сөз орамдарын қазіргі қазақ тіліндегі баламаларымен салыстыра қарастырады.
Зерттеу жұмысының негізгі мақсаты армян-қыпшақ тілінде жазылған Дана Хикар сөзі мәтінінде кездесетін мақал-мәтелдердің құрылымдық, семантикалық және функционалдық ерекшеліктерін анықтау, сондай-ақ олардың қазіргі қазақ тіліндегі сақталу деңгейін айқындау болып табылады. Осы мақсатта автор мақал-мәтелдерді тек тілдік бірлік ретінде ғана емес, сонымен қатар ұлттық дүниетанымның, этикалық нормалардың және тәрбиелік құндылықтардың тілдік көрінісі ретінде қарастырады. Мақалада ортағасырлық қыпшақ жазба ескерткіштерінің тарихи-әлеуметтік маңызы ерекше атап көрсетіледі. Автор армян-қыпшақ мұраларын қыпшақ әдеби тілінің қалыптасуындағы маңызды деректік және мәдени негіз ретінде бағалап, олардың қазақ тілінің тарихи дамуын танудағы рөлін ғылыми тұрғыдан негіздейді.
Бұл еңбек армян-қыпшақ ескерткіштерін тек тарихи-лингвистикалық дереккөз ретінде ғана емес, қазақ халқының рухани-мәдени мұрасымен сабақтас тілдік феномен ретінде бағалауға негіз қалайды және қыпшақтану мен паремиология саласындағы зерттеулерді жаңа деректермен толықтыратын маңызды ғылыми үлес болып табылады [128].
Бұдан бөлек, жекелеген ғылыми мақалаларда армян-қыпшақ ескерткіштеріндегі құқықтық-әкімшілік терминология, мақал-мәтелдер жүйесі мен дидактикалық тілдік үлгілер жан-жақты талданып, бұл мұралардың тек тілдік емес, мәдени-өркениеттік құндылығы да айқын көрсетілді.
Төмендегі кестеде отандық ғалымдардың армян-қыпшақ жазба ескерткіштерін зерттеу барысында қалыптастырған негізгі ғылыми бағыттары мен олардың түркітану ғылымына қосқан үлесі жүйеленіп берілді (Кесте 4). Кестеде қамтылған еңбектерде армян-қыпшақ тілінің құрылымдық жүйесі, оның диахрониялық дамуы, сондай-ақ қазақ тілімен генетикалық және типологиялық сабақтастығы нақты тілдік деректер арқылы дәлелденген.
[bookmark: Кесте__4_–_Отандық_ғалымдардың_армян-қып]Кесте 4 – Отандық ғалымдардың армян-қыпшақ ескерткіштерін зерттеу бағыттары.

Берілген кесте отандық ғалымдардың армян-қыпшақ ескерткіштерін фонетикалық, морфологиялық, лексикалық, семасиологиялық, лингвомәдени және тарихи-салыстырмалы тұрғыдан әртүрлі лингвистикалық қырынан зерттегенін айқын көрсетеді. Бұл зерттеулер армян-қыпшақ жазба мұраларының түркі тілдері жүйесіндегі орнын айқындап қана қоймай, олардың қазақ тілінің тарихи грамматикасы мен лексикологиясын реконструкциялаудағы маңызды дереккөз екенін көрсетеді.
Сонымен қатар, отандық ғалымдардың еңбектерінде армян-қыпшақ ескерткіштері тек тілдік материал ретінде емес, көпэтносты ортада қалыптасқан мәдени-тарихи феномен ретінде қарастырылып, тіл мен қоғам, тіл мен мәдениет арасындағы өзара байланыс кешенді түрде ашылады. Зерттеулерде ескерткіштердің құқықтық, діни, дидактикалық және паремиологиялық қырлары талданып, қыпшақ қауымының дүниетанымы мен әлеуметтік құрылымының тілдік бейнесі сипатталады.
Қорытындылай келгенде, отандық ғалымдардың іргелі зерттеулері армян- қыпшақ жазба ескерткіштерін қазақ тіл білімінде тарихи-лингвистикалық,салыстырмалы-тарихи, семасиологиялық және мәдени-танымдық тұрғыдан кешенді зерттеу дәстүрін қалыптастырды деп тұжырымдауға болады.
Бұл ғылыми дәстүр армян-қыпшақ тілін қыпшақ тілдерінің тарихи дамуындағы маңызды буын ретінде танып, қазақ тілінің тарихи генезисін, оның грамматикалық және лексикалық жүйесінің қалыптасу жолдарын терең түсіндіруге мүмкіндік берді. Осы тұрғыдан алғанда, армян-қыпшақ ескерткіштерін зерттеу қазіргі қазақ түркітануындағы стратегиялық маңызы бар бағыттардың бірі ретінде бағаланып, болашақта да кешенді әрі пәнаралық зерттеулер жүргізуді қажет ететін өзекті ғылыми сала болып табылады.
1.3 А.Н. Гаркавец еңбектеріндегі армян-қыпшақ тілінің тарихи және әлеуметтік-лингвистикалық табиғаты
А.Н. Гаркавец – қазіргі түркітану ғылымындағы ірі тұлғалардың бірі, армян-қыпшақ ескерткіштерін зерттеу мен жариялау ісінде айрықша еңбек сіңірген ғалым. Александр Гаркавецтің есімі тек Қазақстанда ғана емес, шетелдік ғылыми ортада да кеңінен танылған. Көп жылдар бойғы табанды еңбегі нәтижесінде ол армян-қыпшақ мұрасын жүйелеу, тілдік ерекшеліктерін анықтау және оларды ғылыми айналымға енгізу бағытында зор жетістіктерге жетті. Ғалым армян-қыпшақ тілдерінің тарихы мен құрылымын зерттеуге шамамен қырық жылын арнаған. Осы ұзақ мерзімді зерттеу кезеңінде                     А.Н. Гаркавец кең көлемді дереккөздер қорын жинақтап, оларды салыстырмалы-тарихи және типологиялық тұрғыдан жан-жақты талдаған.
Ғалымның еңбектерінің басты ғылыми құндылығы – армян-қыпшақ жазба мұраларын алғаш рет жан-жақты, жүйелі және кешенді түрде зерттеп, ғылыми айналымға енгізуінде. А.Н. Гаркавец бұл ескерткіштерді тек тарихи- лингвистикалық аспектіде ғана емес, сонымен қатар мәдениеттану, мәтінтану, тарихи фонетика мен морфология тұрғысынан да терең талдаған. Оның зерттеулері армян-қыпшақ жазбаларының тілдік табиғатын, тарихи дамуын және түркі әлемінің мәдени байланыстарындағы орнын айқындауда зор маңызға ие болды. Аталған кешенді талдау нәтижесінде ғалым армян-қыпшақ жазба мұраларындағы тілдік ахуалдың көпқырлы сипатына ерекше назар аударады.
А.Н. Гаркавец атап көрсеткен үш түрлі атау – «хыпчах тілі», «бізім тіл»,
«татарча» – армян-қыпшақ жазба ескерткіштеріндегі тілдік жағдайдың көпқырлы сипатын айқын көрсетеді. Бұл атаулар тек тіл атауы ғана емес, сонымен бірге сол дәуірдегі тілдік сана, этникалық сәйкестік, және әлеуметтік- лингвистикалық ахуалды бейнелейді.
1. «Хыпчах тілі» – этнотілдік атау. Бұл термин нақты этностық негізге сүйенеді және тіл мен этникалық бірліктің өзара байланысын көрсетеді.
«Хыпчах тілі» (қыпшақ тілі) атауының қолданылуы жазба ескерткіштер авторларының өз тілін қыпшақ этносының тілі ретінде танығанын дәлелдейді.
«Қыпшақ» этнонимінің шығу тегі (этимологиясы) ұзақ тарихи эволюциядан өтіп, өзге этнонимдік нұсқалармен қатар дамыған. Бұл бағыттағы алғашқы зерттеулер ортағасырлық дереккөздерге, негізінен Рашид ад-Диннің еңбектеріне сүйенген. Дәл осы ғалымның және басқа да мұсылман авторлардыңеңбектерінің арқасында «Қыпшақ» атауы «ағаш қуысындағы ойық, қуыс» деген мағынаға ие болған. Кейбір жағдайларда бұл сөз «қуыс, шірік, бақытсыз, сәтсіз» деген мағыналарда да түсіндірілген. Зерттеуші С. Кляшторный да осы бағытты жалғастырып, «Қыпшақ» этнонимі «сәтсіз, бақытсыз» деген мағына берген деген қорытындыға келген [95, 249]. Осылайша, бұл атау тарихи- лингвистикалық тұрғыдан тілдің этникалық идентификациясын айқындайды және армян-қыпшақ қауымының тілдік санасын бейнелейді.
2. «Бізім тіл» – этникалық меншіктілік ұғымын білдіретін тілдік бірлік. Бұл тіркес «өз тіліміз» мағынасында қолданылып, этностың тілдік сана-сезімі мен этникалық идентификациясының көрінісі болып табылады. Мұндай атау сөйлеушілердің өз тілін өзге тілдерден ажырата отырып, оны ұлттық және этникалық құндылық ретінде қабылдағанын айғақтайды. «Бізім тіл» ұғымы этнолингвистикалық зерттеулерде және тіл мен мәдениет өзара байланысын талдауда ерекше мәнге ие. Ол тілдің тек коммуникациялық құрал ғана емес, сонымен қатар этностың рухани және мәдени болмысының ажырамас бөлігі екенін дәлелдейді.
3. «Татарча» – этнотілдік атау. «Татарча» этнонимінің қолданылуы тілдік байланыстардың кеңістіктік және мәдени контекстегі күрделілігін айғақтайды. Ғылыми әдебиеттерде татар этнонимінің этимологиясына қатысты түрлі көзқарастар бар. Алайда ғалымдардың көпшілігі бұл атаудың шығу тегі ортағасырлық тат этнонимінен бастау алады деген пікірде. Бұл сөз сол кезеңде
«бөгде», «жат адам» деген мағынаны білдірген. Орта ғасырларда тат деп иран тілінде сөйлейтін халықтарды, соның ішінде соғдыларды да атаған. Белгілі түркі ғалымы Махмұд Қашқари өз еңбегінде: «Түріктер парсы тілінде сөйлейтіндерді тат деп атайды» деп жазады. Осыған сүйене отырып, бастапқыда тат сөзі ирандық, иран тілінде сөйлейтін адам деген ұғымда қолданылғаны анықталады. Кейінірек бұл атау барлық бөгде, өзге жұрт өкілдерін білдіретін жалпылама мағынада қолданыла бастаған.
Орта ғасырларда «татар» этнонимі Саяно-Алтай өңірі мен Моңғолия аумағында өмір сүрген көшпелі тайпалардың кең ауқымын қамтығандықтан,
«татар» атауының этимологиясы, сондай-ақ ортағасырлық татар этносының этногенезі мен қалыптасу тарихы бүгінгі күнге дейін өзекті әрі талас тудырып келе жатқан мәселе болып табылады [96, 35]. Осылайша, жоғарыда айтылғандарға сүйене отырып, «татар» этнонимі түркі тіліндегі жат эр «бөгде адам», «жат жұрттық» тіркесінен шығуы мүмкін деген қорытынды жасауға болады. Бұл атау бастапқыда «бөтен тайпа өкілдерін», яғни иноплеменниктерді белгілеу үшін қолданылған. Сәйкесінше, орта ғасырларда татар атауы өзге этникалық топтарға, ең алдымен соғдыларға, сондай-ақ моңғол және түркі тілді тайпаларға қатысты қолданылған. Бұл атау кей жағдайда қарсы жақтағы халықтарды немесе бөтен этникалық бірлестіктерді сипаттау үшін пайдаланылған.
Айта кету керек, татар этнонимі кеңінен таралуын цзубу тайпалық конфедерациясының күшею дәуірінде алған, ал Моңғол империясы кезеңінде бұл атау одан да үлкен саяси және әскери маңызға ие болды. Моңғолдар дәуірінде татар атауы монғол әскерінің құрамындағы бірлестіктердің жалпы атауы ретінде қолданылған [96, 42]. Осындай күрделі тарихи-әлеуметтік жағдайлар армян-қыпшақ тілінің қалыптасуы мен дамуына да тікелей ықпал еткен.
Аталған контексте 1975 жылы А.Н. Гаркавец «Конвергентная эволюция армяно-кыпчакского языка в условиях субординативного славянско-кыпчакского двуяззычия его носителей в г. Каменец-Подольском XVI–XVII вв.» атты тақырыпта кандидаттық диссертация қорғады. Бұл еңбек армян-қыпшақ тілінің тарихи қалыптасу үдерісін және оның славян-қыпшақ билингвизмі жағдайындағы конвергенттік даму ерекшеліктерін кешенді түрде сипаттайтын ғылыми зерттеу болып табылады.
Диссертациялық жұмыста ғалым XVI–XVII ғасырлардағы Каменец- Подольск қаласында өмір сүрген армян-қыпшақ қауымының тілін жүйелі түрде зерттеген. Зерттеу барысында армян-қыпшақ тілінің қалыптасу және даму динамикасы, сондай-ақ қостілділік (славян-қыпшақ билингвизмі) жағдайындағы лингвистикалық өзара әрекеттесу процестері жан-жақты талданған.
Автор конвергенттік эволюция ұғымын теориялық-методологиялық негіз ретінде ала отырып, армян-қыпшақ және славян тілдерінің арасындағы өзара ықпал мен құрылымдық ұқсастықтардың табиғатын нақты тілдік материалдар арқылы дәлелдейді. Ғалым өз зерттеуінде «конвергенция» (жақындасу) ұғымын түркі-славян тілдік байланыстарын түсіндірудің жаңа әдістемелік тұғыры ретінде қолданды. Ол тілдердің өзара ықпалдасуы тек лексикалық деңгеймен шектелмей, сонымен қатар грамматикалық және құрылымдық деңгейлерде де жүзеге асатынын нақты тілдік деректер арқылы дәлелдеді. 
«Конвергенция» ұғымы алғаш рет Е.Д. Поливановтың [97] 1928	жылғы диахрониялық фонология теориясында қолданылған. «Лингвистикалық энциклопедиялық сөздікке» сәйкес, конвергенция ұғымы – бұл екі немесе одан да көп тілдік құбылыстардың жақындасуы немесе өзара сәйкестенуі [98, 234]. Конвергенция түсінігі екі қырынан қарастырылады: глоттогенетикалық және құрылымдық-диахрониялық. Глоттогенетикалық конвергенция – бұл бірнеше тілдерде (туыстас немесе туыстығы жоқ тілдерде) ұзақ және қарқынды тілдік байланыстардың нәтижесінде ортақ құрылымдық қасиеттердің пайда болуы. Мұндай ұқсастықтар сонымен қатар конвергенцияға ұшыраған тілдерге ортақ субстрат негізінде де қалыптасуы мүмкін.
Конвергенция тіл жүйесінің жекелеген деңгейлерін (мысалы, фонологиялық жүйе немесе лексика) қамтуы мүмкін, немесе тілдің бүкіл құрылымына әсер етуі ықтимал. Бұл зерттеуде ықпал лексикалық, морфологиялық және синтаксистік деңгейлерде қарастырылып, тілдік жүйелердің интеграциялық және адаптациялық механизмдері айқындалған. 	Зерттеу нәтижесінде армян-қыпшақ тілінің тарихи дамуында әлеуметтік- лингвистикалық факторлардың рөлі және билингвизмнің тілдік эволюцияға әсері анықталып, тілдердің өзара байланысу заңдылықтарын сипаттайтын маңызды ғылыми тұжырымдар жасалды. А.Н. Гаркавецтің бұл еңбегі тарихи және әлеуметтік лингвистика саласындағы өзекті мәселелерді шешуге бағытталған, түркітану мен славистика тоғысындағы конвергенттік процестерді түсіндіретін маңызды ғылыми зерттеу ретінде бағаланады. Аталған ғылыми тұжырымдар ғалымның кейінгі іргелі еңбектерінде дамытылып, дербес монографиялық зерттеу деңгейіне көтерілді.
Осы бағыттағы маңызды еңбектердің бірі – А.Н. Гаркавецтің 1979 жылы кандидаттық диссертациясының негізінде жарық көрген «Конвергенция армяно-кыпчакского языка к славянским в XVI– XVII вв.» атты монографиясы. Бұл еңбек – түркітану мен жалпы лингвистика саласындағы аса маңызды ғылыми еңбектердің бірі болып табылады [99]. Монографияда ғалым XVI–XVII ғасырлардағы Каменец-Подольск қаласында өмір сүрген армян қауымының тілін жан-жақты зерттеп, сол кезеңге тән жазба ескерткіштерді тілдік тұрғыдан талдайды.
Зерттеу нысаны ретінде армян-қыпшақ тілінің морфологиялық және синтаксистік жүйесі алынған. Автор армян-қыпшақ тілінің славян-қыпшақ субординативті қостілділік жағдайындағы конвергенттік эволюциясын кешенді түрде қарастырып, кірме элементтердің табиғатын, морфологиялық құрылымдағы және синтаксистік жүйедегі трансформациялық құбылыстарды ғылыми тұрғыда жүйелеген. Бұл тұрғыдан еңбектің негізгі бағыты – қыпшақ (половец) тілінің грамматикалық жүйесін басқа тілдермен, әсіресе славян тілдерімен өзара әрекеттесу контексінде қарастыру.
Армян-қыпшақ тілінде славян тілдеріне тән синтаксистік құрылымдар мен морфологиялық формалардың пайда болу фактілері нақты мысалдармен көрсетілді. Зерттеу материалдары ретінде армян, латын және ішінара кирилл графикасында жазылған қыпшақ және славян тілдеріндегі жазба ескерткіштер пайдаланылды. Бұл мәтіндер Каменец-Подольск қаласындағы армян-қыпшақ қауымының тілдік мұрасы ретінде қарастырылып, олардың тарихи-әлеуметтік, мәдени және лингвистикалық ерекшеліктерін кешенді түрде айқындауға мүмкіндік береді.
А.Н. Гаркавецтің бұл еңбегі түркі және славян тілдерінің өзара байланысын тарихи-контактологиялық тұрғыдан түсіндіруде жаңа бағыт қалыптастырды. Зерттеу нәтижелері контактология, социолингвистика, және салыстырмалы типология салаларында жүргізілетін болашақ ғылыми ізденістерге берік теориялық негіз бола алады.
А.Н. Гаркавец өз еңбектерінде армян-қыпшақ тілінің қалыптасуы мен дамуы барысында байқалатын күрделі тілдік құбылыстарды жан-жақты ғылыми талдаудан өткізген. Ғалым тілдің құрылымында көрініс табатын синтаксистік қайта құрылымдану мен лексикалық интерференция үдерістерін жалпы тілдік типология, контактология, морфологиялық дифференциация және тілдік конвергенция теорияларының негізгі қағидаттары тұрғысынан зерделеген. Ол тіл дамуының әлеуметтік қырларына да назар аударып, тілдің әлеуметтік дифференциациясын тіл мен қоғамның өзара байланысын айқындайтын ең маңызды көрсеткіштердің бірі ретінде қарастырған.
Бұл тұрғыда В.М. Жирмунскийдің тұжырымы өзекті болып табылады: ғалымның пікірінше, социолингвистиканың басты міндеттерінің бірі – тілдің әлеуметтік жіктелуін зерттеу, ал сонымен тығыз байланысты екінші міндет – тілдің әлеуметтік факторлар негізінде дамуын талдау болып саналады [100, 14]. Тілдің әлеуметтік дифференциациясы мәселесі әлемдік лингвистикада ұзақ тарихи дәстүрге ие. Бұл бағыттың бастауында И.А. Бодуэн де Куртенэнің белгілі тұжырымы жатыр, онда ол тілді «көлденең» (территориялық) және
«тігінен» (әлеуметтік) жіктеу қағидатына негіздейді [101, 102].
Қазіргі лингвистикада тілдің әлеуметтік дифференциациясы мәселесін қарастыру неғұрлым кең тұрғыда жүргізілуде. Бұл мәселе енді тілдік құралдардың вариациялану (өзгермелілік) проблемасымен тығыз байланыста қарастырылады. Мұндай вариациялар әлеуметтік факторлармен қатар, ішкі тілдік себептерге де тәуелді болуы мүмкін.
Зерттеуші бұл тілдік құбылыстарды армян-қыпшақ тілінің ішкі эволюциясының нәтижесімен қатар, түркі және славян тілдерінің өзара ықпалдасуының, сондай-ақ олардың мәдени және тарихи байланыстарының нақты көрінісі ретінде бағалайды. Осы ғылыми ұстаным негізінде ол армян- қыпшақ тілін түркі-славян тілдік конвергенциясының әмбебап үлгісі ретінде қарастырған.
Ғалым көптілді ортадағы тілдердің өзара әсерлесу және құрылымдық бейімделу заңдылықтарын нақты тілдік материалдар арқылы дәлелдеп, бұл үдерістердің тарихи-лингвистикалық мәнін айқындап берген. Ғалымның пайымдауынша, аталған тілдік үдерістердің қалыптасуына бірқатар экстралингвистикалық және интралингвистикалық факторлар әсер еткен. Солардың ішінде негізгі бірнеше факторды бөліп көрсетуге болады:
1. Бірінші фактор – армян-қыпшақтардың бастапқы қыпшақтілді біртілділігі және XIV ғасырдың соңында Каменец-Подольскийге қоныстанғаннан кейін қалыптасқан славян-қыпшақ қостілділік жағдайы болып табылады. Бұл құбылыс армян-қыпшақ қауымының жаңа әлеуметтік- экономикалық және мәдени ортаға бейімделу қажеттілігінің нәтижесінде туындаған. Каменец-Подольскийде поляк және украин тілдерімен тұрақты қарым-қатынас орнауы қостілді әлеуметтік ортаның қалыптасуына алып келді. Нәтижесінде қыпшақ және славян тілдері арасындағы өзара ықпалдастық пен конвергенциялық үдерістер күшейіп, армян-қыпшақ тілінің құрылымдық және функционалдық жүйесінде славян элементтері белсенді түрде орнықты. Мұндай қостілді әлеуметтік орта армян-қыпшақтардың славян тілді этностармен ұзақ мерзімді мәдени және тұрмыстық байланыстарының нәтижесінде тілдік ықпалдастықтың артуына себеп болды.
Осыған байланысты М.С. Джунусовтың анықтамасы бұл құбылыстың табиғатын нақты сипаттайды: ол қостілділікті «әртүрлі тілде сөйлейтін халықтардың қарым-қатынасы нәтижесінде пайда болған әлеуметтік- лингвистикалық құбылыс» деп түсіндіреді [102]. Қостілділік – тілдің қызметі мен құрылымына тікелей қатысты, мазмұны жағынан көпқырлы құбылыс болып табылады және ол лингвистика, әлеуметтану, психология, этнолингвистика мен этнопсихология ғылымдарымен тығыз байланыста қарастырылады [103, 6].
Зерттеуші жоғарыда атап өткендей, мұндай тілдік байланыстар мен өзара әрекеттесу жағдайында коммуникативтік қажеттілік ерекше маңызға ие болып, тілдердің аралас қолданысы мен өзара бейімделуін қамтамасыз етеді. Нәтижесінде, осы факторлар кешені армян-қыпшақ тілінің құрылымдық, семантикалық және функционалдық деңгейлеріндегі өзгерістердің табиғатын түсіндіруге мүмкіндік беріп, оны тілдік байланыстар мен конвергенция процестерінің нақты үлгісі ретінде сипаттауға негіз болады.
2. Діни және жазба дәстүрдің ықпалы – армян жазба мәдениетінің сақталуы мен сонымен қатар славян рухани-әдеби дәстүрінің әсер етуі, бұл факторлар тілдің функционалды және стильдік дамуына ықпал еткен. А.Н. Гаркавец армян-қыпшақ тілін славян ықпалы нәтижесінде конвергенттік қайта құрылымданған тілдік жүйе ретінде сипаттайды. Ғалымның тұжырымдары бойынша:
1. Славян тілдерінен енген лексемалар мен фразеологиялық калькалар тілдің грамматикалық жүйесін күрделендіріп, жаңа үлгілердің қалыптасуына әсер еткен;
2. Славян сөздері қыпшақ тілінде морфологиялық тұрғыдан бейімделіп, өз семантикасы мен синтаксистік қызметін сақтаған;
3. Славян морфемаларының енуі ішкі славяндық кіші жүйенің қалыптасуына негіз болған;
4. Фразеологизмдер мен ресми стиль үлгілерінің тікелей не калька түрінде алынуы славян грамматикалық үлгілерінің қатар қолданысын орнықтырған.
Жалпы алғанда, «Конвергенция армяно-кыпчакского языка к славянским в XVI–XVII вв.» атты монографиясында армян-қыпшақ тілінің қалыптасуы мен даму ерекшеліктерін, сондай-ақ қостілділік (славян-қыпшақ билингвизмі) жағдайындағы тілдік үдерістерді жан-жақты талдаған. 
Ғалым зерттеуінде тілдің морфологиялық, синтаксистік және лексикалық деңгейлеріндегі конвергенттік өзгерістердің табиғатын айқындап, армян-қыпшақ тілін тілдік байланыстар мен конвергенцияның тарихи үлгісі ретінде ғылыми тұрғыда негіздеген. Бұл тұжырымдар ғалымның осы мәселелерді нақты тілдік деректер арқылы дәлелдеуге бағытталған кейінгі еңбектерінде одан әрі тереңдетіледі.
Осы бағыттағы маңызды зерттеулердің бірі – А.Н. Гаркавецтің 1987 жылы жарық көрген «Кыпчакские языки: куманский и армяно-кыпчакский» атты еңбегі – қыпшақ тілдерінің тарихи- компаративтік зерттелуіндегі маңызды ғылыми кезең болып табылады [104]. Зерттеуші бұл еңбегінде куман және армян-қыпшақ тілдерінің фонетикалық, морфологиялық және құрылымдық жүйелерін салыстырмалы-тарихи әдіс негізінде жан-жақты талдап, олардың генетикалық сабақтастығы мен типологиялық ұқсастығын ғылыми тұрғыдан дәлелдеген.
Ғалымның зерттеулеріне сәйкес, «Кодекс Куманикус» және армян- қыпшақ ескерткіштері – әртүрлі діни және этникалық қауымдардың сөйлеу тәжірибесін бейнелейтін тарихи-лингвистикалық дереккөздер, әрі олар Қырым татар, қыпшақ-половец, қыпшақ-ноғай, қыпшақ-бұлғар және оғыз тілдерімен тығыз байланыста дамыған қыпшақ-оғыз диалектологиялық кешенінің жазба нұсқалары болып табылады. Бұл ескерткіштер Солтүстік Қара теңіз маңы мен Азов өңіріндегі түркі тілдерінің ортақ генетикалық негізін көрсетеді. Фонетикалық деңгейде А.Н.Гаркавец армян-қыпшақ тілінде көне түркі дәуіріне тән қ > х дыбыстық ауысуының толық жүзеге асқанын, сондай-ақ куман және армян-қыпшақ тілдеріндегі аффикстік параллельдердің (–ра / –ха ~ –га / –ка; –ған / –хан ~ –ган/ –кан; –гай / –хай ~ –гай / –кай) тілдік конвергенцияны айқындайтын маңызды дәлел екендігін көрсетеді.
Морфологиялық тұрғыдан ғалым –мыш жұрнағының куман тіліндегі өнімділігі мен армян-қыпшақ тіліндегі шектеулі қолданысын салыстыра отырып, бұл айырмашылықтың тілдердің тарихи дамуы мен грамматикалық жүйесінің дивергенциясын сипаттайтынын анықтаған. Сонымен қатар, ол армян-қыпшақ тіліндегі жаңа грамматикалық формаларды (–ганча септік тұлғасы, май арқылы бұйрық рай, ойор жұрнақты осы шақ, оп-тор нәтижелі өткен шақ, мах тұлғалы міндеттілік рай және аналитикалық инфинитивтік құрылымдар) ішкі эволюция мен сыртқы ықпалдың өзара тоғысу нәтижесі ретінде түсіндіреді.
Графикалық жүйелерді салыстырмалы талдау барысында ғалым «Кодекс Куманикус» ескерткішіндегі итальян-неміс графикасы мен армян-қыпшақ жазбаларындағы армян графикасының түркі фонетикалық жүйесін бейнелеудегі ерекшеліктерін анықтап, бұл айырмашылықтар түркі фонемаларының тарихи реконструкциясына нақты деректік негіз беретінін дәлелдейді. Сондай-ақ, ғалым латын және герман тілдерімен салыстырмалы талдау жүргізу арқылы куман тіліндегі есім және етістік жүйелерінің құрылымдық және семантикалық сәйкестіктерін анықтап, бұл ұқсастықтардың түркі және еуропалық тілдер арасындағы типологиялық параллельдерді айқындайтынын көрсетеді.
Қорытындылай келе, А.Н. Гаркавецтің бұл еңбегі куман және армян- қыпшақ тілдерін тарихи-компаративтік аспектіде қарастыра отырып, олардың фонетикалық, морфологиялық және графикалық жүйелеріндегі конвергенттік және дивергенттік заңдылықтарды айқындаған. Зерттеу нәтижелері армян- қыпшақ тілінің дамуын түркі тілдерінің тарихи эволюциясы мен мәдени ықпалдасу процестері контекстінде қарастыруға мүмкіндік беріп, оны еуропалық және түркі өркениетінің тоғысында қалыптасқан аралық тілдік феномен ретінде ғылыми тұрғыда негіздеген.
Осы ғылыми бағыттың жалғасы ретінде А.Н. Гаркавецтің 1988 жылы жарық көрген «Тюрские языки на Украине» атты монографиясы түркі тілдерінің тарихи дамуын, әлеуметтік- лингвистикалық сипатын және типологиялық эволюциясын кешенді тұрғыдан қарастырған іргелі ғылыми еңбек болып табылады [105]. Зерттеуде Украина мен Қырым аумағында таралған түркі тілдерінің көпқабатты тарихи дамуы дивергенция (ыдырау) және конвергенция (жақындасу) үдерістері аясында қарастырылып, олардың ұзақ мерзімді тілдік байланыстар нәтижесінде қалыптасқан күрделі эволюциялық сипаты ғылыми тұрғыда негізделеді.
Монографияда зерттеуші түркі тілдерінің тарихи дамуын тұрақты емес, динамикалық көптілді байланыстар жүйесінде қарастырады. Ғалымның пайымдауынша, Украина мен Қырым өңіріндегі түркі тілдері, соның ішінде урум және армян-қыпшақ тілдері, түркі және үндіеуропалық тілдер арасындағы ұзақ мерзімді контакт нәтижесінде қалыптасқан. Бұл тілдердегі грамматикалық жүйенің қайта құрылуы, аналитикалық элементтердің күшеюі және типологиялық ұқсастықтардың пайда болуы контакттық конвергенцияның заңды нәтижесі ретінде түсіндіріледі.
Зерттеу барысында ғалым тілдік дамудың екі өзара байланысты бағытын айқындайды. Біріншісі – дивергенция, яғни біртұтас Қырым түркі тілдік жүйесінен жеке диалектілік және тілдік нұсқалардың бөлініп шығуы. Екіншісі – конвергенция, бұл урум және армян-қыпшақ тілдерінің грек және славян тілдерімен ұзақ қарым-қатынас нәтижесінде құрылымдық бейімделуін білдіреді. Автор бұл екі үдерісті бір-біріне қарама-қарсы құбылыстар ретінде емес, біртұтас тарихи-типологиялық механизмнің өзара толықтырушы құрамдас бөліктері ретінде сипаттайды.
А.Н. Гаркавец армян-қыпшақ және урум тілдерінің дамуын қостілділік жағдайындағы типологиялық ұқсастық тұрғысынан дәлелдейді. Екі тіл де славян-түркі қостілді ортасында дамып, грамматикалық құрылымның аналитизациясы, лексика-грамматикалық категориялардың славян үлгісінде жіктелуі, сондай-ақ түркі тілдеріне тән синтетикалық құрылымдардың ішінара редукциялануы сияқты ортақ белгілерге ие болған. 
Ғалым урум тілінің фонетикалық және морфологиялық жүйесін ішкі және сыртқы факторлардың тоғысуынан туындаған конвергенттік құбылыс ретінде сипаттайды. Новогрек фонетикасының ықпалымен урум тілінде сингармонизм жүйесінің әлсіреп, оның орнына палатализация құбылысының қалыптасқаны көрсетіледі. Нәтижесінде дауыссыз дыбыстардың жаңа рефлекстері (к’–г’, т’– д’) пайда болып, бұл үдерістер славян тілдерінің фонетикалық аналогиясымен сәйкес дамыған. Осылайша, урум тіліндегі дыбыстық өзгерістер ішкі жүйелік эволюция мен сыртқы ықпалдың синтезі ретінде жүзеге асқаны дәлелденеді.
Морфологиялық  және  грамматикалық  өзгерістер  мәселесінде А.Н. Гаркавец етістік жүйесінің эволюциясын тілдің ішкі заңдылықтары мен әлеуметтік-лингвистикалық факторлардың өзара ықпалы арқылы түсіндіреді. Етістік категорияларының жіктелуі, медиалды және сабақты формалардың лексикализациялануы, модальдық және шарттылық мағыналардың аналитикалық жолмен берілуі, сондай-ақ ашық және шартты рай формаларының функционалдық саралануы конвергенттік бейімделудің нәтижесі ретінде қарастырылады. Армян-қыпшақ тіліндегі бұл өзгерістер негізінен славян тілдерінің ықпалымен, ал урум говорларында грек және славян субстраттарының әсерімен дамығаны көрсетіледі.
Ғалым тіл құрылымындағы өзгерістерді интралингвистикалық және экстралингвистикалық факторларға бөліп қарастырғанымен, олардың бір- бірінен оқшау емес екенін атап өтеді. Тілдің дамуы осы факторлардың өзара тоғысуы мен теңгеріміне негізделеді. Мәселен, урум тіліндегі осы-келер шақ формаларының континуумы диалектілік конвергенцияның нақты нәтижесі ретінде түсіндіріледі.
Зерттеу нәтижесінде А.Н. Гаркавец түркі тілдеріне тән агглютинация мен типологиялық тұрақтылықтың сыртқы ықпалдарға қарамастан сақталатынын дәлелдейді. Урум тілінде сингармонизм жүйесінің әлсірегеніне қарамастан, морфологиялық негіздің, яғни сөзтүрлендіргіш және формалық аффикстер жүйесінің сақталуы агглютинативтік типтің құрылымдық беріктігінің айғағы ретінде бағаланады. Бұл түркі тілдерінің морфемалық деңгейдегі ішкі үйлесімділігі мен типологиялық біртұтастығын көрсетеді.
Социолингвистикалық тұрғыдан ғалым тілдік өзгерістердің тұрақтылығын олардың қоғамдық қолданыс дәрежесімен байланыстырады. Ауызекі сөйлеуде орныққан тілдік элементтер ең тұрақты әрі қайтымсыз болып саналса, жазба және поэтикалық контекстердегі инновациялар көбіне стильдік және прагматикалық сипаттағы уақытша құбылыстар ретінде бағаланады. Бұл тұжырым тілдік дамудың әлеуметтік шарттылығын дәлелдеп, қостілді ортада тілдік нормалардың қалыптасу және тұрақтану механизмін түсіндіруге мүмкіндік береді. Осы тұрғыдан алғанда, аталған еңбек түркі тілдерінің тарихи дамуын, соның ішінде армян-қыпшақ тілінің әлеуметтік-лингвистикалық табиғатын түсіндіретін теориялық-әдіснамалық негізі мықты, докторлық деңгейдегі зерттеу ретінде бағаланады.
Осы бағыттағы іргелі еңбектердің бірі – А.Н. Гаркавецтің 2002 жылы жарық көрген «Кыпчакское письменное наследие. Том I. Каталог и тексты памятников армянским письмом» атты монументалды еңбегі армян графикасымен жазылған қыпшақ ескерткіштерін жинақтап, оларды ғылыми айналымға енгізген алғашқы толыққанды каталогтық және мәтінтанулық басылым болып табылады [106]. 
Бұл еңбек армян-қыпшақ жазба мұраларын жүйелі түрде сипаттап қана қоймай, оларды кешенді лингвистикалық зерттеуге арналған берік деректік база қалыптастыруымен ерекшеленеді. Кітаптың жалпы көлемі 1084 беттен тұрады және онда 1519–1689 жылдар аралығында жазылған армян жазулы қыпшақ тіліндегі 109 жазба ескерткіштің мәтіндері мен ғылыми сипаттамалары қамтылған. Әрбір ескерткішке оның сақталған орны, жазылу уақыты, жанрлық сипаты, мазмұндық ерекшеліктері және тілдік белгілері жөнінде нақты деректер беріліп, мәтіндер ғылыми талаптарға сай жүйеленген. Бұл каталог армян-қыпшақ жазба дәстүрінің хронологиялық ауқымын, жанрлық алуан түрлілігін және функционалдық қызметін айқындауға мүмкіндік береді.
Еңбектің басты ғылыми жаңалығы мен айрықша ерекшелігі – қыпшақ мәтіндерінің латын транскрипциясындағы нұсқалары мен орыс тіліндегі аудармаларының қатар берілуі болып табылады. Мұндай формат зерттеушілерге мәтіндерді түпнұсқалық графика, фонетикалық бейнелеу және семантикалық мазмұн тұрғысынан салыстыра зерттеуге қолайлы жағдай жасайды. Сонымен қатар, бұл тәсіл тарихи фонетика, графематика, лексикология және мәтінтану салаларында жүргізілетін салыстырмалы зерттеулердің әдіснамалық мүмкіндіктерін кеңейтеді.
Жинаққа енгізілген материалдар Австрия, Армения, Италия, Нидерланды, Польша, Ресей, Румыния, Украина және Франция мемлекеттерінің кітапханалары мен мұрағаттарынан алынған. Бұл деректер армян-қыпшақ жазба мұраларының кең географиялық таралу аймағын көрсетіп, олардың Еуропа мен Шығыс өркениеттерінің тоғысындағы тарихи-мәдени құбылыс екенін дәлелдейді. Әртүрлі елдердегі архивтік қорлардан жиналған мәтіндерді бір басылымға топтастыру армян-қыпшақ мұраларын кешенді түрде зерделеуге мүмкіндік беретін бірегей ғылыми жетістік болып табылады.
Жалпы мәтіндік деректердің көлемі 3,5 миллионнан астам таңбаны құрайды, бұл армян-қыпшақ тіліндегі жазба мұралардың бүгінгі күнге дейінгі ең толық әрі жүйелі корпусын қалыптастырғанын көрсетеді. Осы тұрғыдан алғанда, аталған еңбек армян-қыпшақ тілін тарихи-лингвистикалық, социолингвистикалық және мәтінтанулық тұрғыдан зерттеуде іргелі деректік база қызметін атқарады. А.Н. Гаркавецтің бұл басылымы армян-қыпшақ жазба дәстүрін түркі тілдерінің тарихи дамуы, қыпшақ тілдерінің эволюциясы және қазақ тілінің тарихи негіздерімен байланыстыра қарастыруға мүмкіндік беретін аса құнды ғылыми мұра ретінде бағаланады. Аталған бағыттағы ізденістер ғалымның кейінгі жылдардағы еңбектерінде мазмұндық әрі көлемдік тұрғыдан одан әрі кеңейтіліп, жаңа деңгейде жалғасын тапты.
Осы тұрғыдан алғанда, А.Н. Гаркавецтің 2017 жылы жарық көрген «Кыпчакское письменное наследие» атты екі томдық көлемді еңбегі қыпшақ жазба дәстүрін зерттеудегі ең ауқымды әрі жүйелі ғылыми басылымдардың бірі болып табылады [107]. Бұл еңбек армян графикасымен жазылған қыпшақ тіліндегі мұраларды жинақтау, жүйелеу және ғылыми айналымға енгізу ісін жаңа сапалық деңгейге көтеруімен ерекшеленеді. Басылым қыпшақ жазба дәстүрін тарихи-лингвистикалық, мәтінтанулық және деректанулық тұрғыдан кешенді зерттеуге арналған іргелі ғылыми база қызметін атқарады.
Еңбектің бірінші томында 1519-1689 жылдар аралығында жазылған 109 армян жазулы қыпшақ ескерткіші толық қамтылып, олар хронологиялық, жанрлық және функционалдық тұрғыдан жүйеленген. Бұл мәтіндер діни, құқықтық, әкімшілік, тұрмыстық және дидактикалық сипаттағы жазба үлгілерді қамтып, армян-қыпшақ қауымының қоғамдық өмірі мен тілдік тәжірибесін жан-жақты танытады. Осы деректер түркі филологиясы, тарихи тіл білімі, социолингвистика және этнолингвистика салалары үшін аса құнды материалдық база қалыптастырады.
Еңбектің құрылымдық негізін факсимильдік көшірмелер, латын графикасындағы транскрипциялық нұсқалар және аудармалық түсіндірмелер құрайды. Мұндай көпдеңгейлі берілім тарихи мәтіндерді түпнұсқалық графика, фонетикалық бейнелеу және семантикалық мазмұн тұрғысынан қатар зерттеуге мүмкіндік береді. Бұл тәсіл тарихи мәтіндерді ғылыми айналымға енгізудің жоғары филологиялық стандарттарына толық сәйкес келеді және палеография, тарихи фонетика, лексикология мен мәтінтану салаларындағы салыстырмалы зерттеулерге кең жол ашады.
Жалпы мәтіндік корпус көлемі шамамен төрт миллион таңбаны құрайды. Мұндай ауқымды деректік база қыпшақ жазба мұраларының тілдік құрылымын, жанрлық  ерекшеліктерін,  функционалдық  қызметін  және  тарихи  даму контекстін терең әрі жүйелі түрде талдауға жағдай жасайды. Сонымен қатар, бұл корпус қыпшақ тілінің тарихи эволюциясын, оның басқа түркі тілдерімен және көршілес тілдермен өзара байланысын салыстырмалы-тарихи тұрғыдан зерделеуге мүмкіндік береді. Осы ғылыми негізде, ғалымның «Кыпчакское письменное наследие» атты екі томдық еңбегі қыпшақ жазба дәстүрін, соның ішінде армян- қыпшақ тілін зерттеуде іргелі деректік және әдіснамалық негіз қалыптастырған, түркі тілдерінің тарихи дамуын және қазақ тілінің генетикалық бастауын түсіндіруге зор үлес қосқан аса маңызды ғылыми басылым ретінде бағаланады. 	
Аталған зерттеу бағыты бойынша іргелі жұмыстардың бірі –                        А.Н. Гаркавецтің 2018 жылы жарық көрген «Кыпчакский словарь. По армянописьменным памятникам XVI–XVII веков» атты іргелі еңбегі түркітану, тарихи лексикология және салыстырмалы-тарихи тіл білімі салаларындағы аса маңызды ғылыми жетістік болып табылады. Аталған сөздік ортағасырлық қыпшақ тілінің жазба дәстүрін, нақтырақ айтқанда, XVI–XVII ғасырларда армян графикасы негізінде қалыптасқан армян-қыпшақ тілдік мұрасын кешенді түрде сипаттауға бағытталған алғашқы әрі ең толық лексикографиялық зерттеу
ретінде бағаланады.
Зерттеудің басты ғылыми мақсаты – армян-қыпшақ жазба ескерткіштерінде сақталған лексикалық бірліктерді жүйелі түрде ғылыми айналымға енгізу арқылы қыпшақ тілінің тарихи даму кезеңдерін, оның ішкі құрылымдық эволюциясын, сондай-ақ басқа түркі тілдерімен генетикалық және типологиялық байланыстарын анықтау болып табылады. Бұл тұрғыдан алғанда, сөздік тек тілдік деректерді жинақтаушы еңбек қана емес, қыпшақ тілдерінің тарихи динамикасын айқындайтын концептуалды ғылыми модель ұсынатын зерттеу ретінде де құнды.
Автор сөздікте 1519–1689 жылдар аралығында жазылған 109 армян- қыпшақ жазба ескерткішін толық қамтып, оларды тарихи-салыстырмалы әдіс негізінде жүйелейді. Сонымен қатар, Codex Cumanicus, қарайым дұға кітабы, қыпшақ (половец) дұғалары, гимндер, уағыздар мен жұмбақтар, сондай-ақ Махмұд Қашқаридің «Диуани лұғат ат-түрік» еңбегіндегі қыпшақ лексикасы салыстырмалы дереккөз ретінде тартылған. Мұндай кең әрі көпқабатты деректік база қыпшақ тілінің лексикалық құрамының диахрониялық дамуын, оның семантикалық өзгерістерін және басқа тілдік жүйелермен (оғыз, қарлұқ, иран, славян тілдері) өзара ықпалдасуын жан-жақты көрсетуге мүмкіндік береді.
Сөздікте пайдаланылған жазба деректер Австрия, Армения, Италия, Нидерланд, Польша, Ресей, Румыния, Украина және Франция архивтері мен кітапханаларынан жинақталған. Барлық мәтіндер қазіргі түркітану талаптарына сай ғылыми транскрипцияланып, шамамен төрт миллионға жуық таңбаны қамтитын ауқымды тілдік корпус ретінде ұсынылған. Бұл корпус қыпшақ тілін тарихи-диахрониялық тұрғыдан зерттеу үшін бірегей дереккөз болып табылады әрі армян-қыпшақ жазба мұраларының ең толық лексикографиялық базасын қалыптастырады.
Еңбектің құрылымы логикалық тұрғыдан өзара сабақтас бірнеше бөлімнен тұрады. Кіріспе бөлімінде автор қыпшақ–құман–половец тілдерінің тарихи типологиясын, олардың фонетикалық жүйесін және армян графикасының қыпшақ тілінің дыбыстық жүйесін беру барысында қалыптасқан бейімделу заңдылықтарын терең талдайды. Сонымен қатар, Махмұд Қашқари кезеңіндегі көне қыпшақ лексикасы мен XVI–XVII ғасырлардағы армян- қыпшақ мәтіндері арасындағы тарихи сабақтастық нақты тілдік фактілер арқылы дәлелденіп, қыпшақ тілінің эволюциялық үздіксіздігі ғылыми тұрғыдан негізделеді.
Негізгі сөздік бөлімінде армян-қыпшақ мәтіндерінен алынған лексемалар алфавиттік тәртіппен беріліп, әрбір бірлікке армян графикасындағы түпнұсқалық нұсқасы, түркітанулық транскрипциясы, орыс тіліндегі баламасы, грамматикалық сипаттамасы және семантикалық түсіндірмесі ұсынылады. Бұл құрылым сөздікті тек анықтамалық құрал ретінде ғана емес, қыпшақ тілінің тарихи лексикологиясын, морфологиялық жүйесін, семантикалық өрістерін және этномәдени дүниетанымын зерттеуге арналған әмбебап ғылыми ресурс деңгейіне көтереді.
А.Н. Гаркавец еңбегінің теориялық құндылығы – түркі тілдерінің дамуын ішкі тілдік эволюция мен сыртқы тілдік ықпалдың (армян, иран, славян элементтері) өзара конвергенттік әрекеттестігі арқылы түсіндіруінде. Автор тарихи-лингвистикалық үдерістерді модельдік сипатта жүйелеп, қыпшақ тілдерінің даму заңдылықтарын жалпы түркі тілдері жүйесі аясында теориялық тұрғыдан пайымдайды. 
Жалпы алғанда, «Кыпчакский словарь» армян-қыпшақ тілін зерттеумен шектелмей, қыпшақ тілдерінің тарихи дамуын, олардың түркі тілдері ішіндегі орнын және қазіргі қазақ тілінің лексикалық-тарихи негіздерін айқындауда стратегиялық маңызы бар іргелі ғылыми еңбек болып табылады. Бұл сөздік қыпшақтану, қазақ тілінің тарихи лексикологиясы, этнолингвистика және түркі халықтарының мәдени-тарихи сабақтастығын зерттеу бағыттарында болашақ ғылыми ізденістерге берік методологиялық негіз қалайды.
Осы ғылыми тұжырымдар мен әдіснамалық ұстанымдар ғалымның еңбектерінің армян-қыпшақ жазба ескерткіштерін зерттеудегі ерекше орнын айқындайды. Төменде ғалымның негізгі зерттеу бағыттары мен түркітану ғылымына қосқан үлесі армян-қыпшақ мұраларын зерделеу контексінде жүйеленіп көрсетілді (Кесте 5).
Кесте 5 – А.Н. Гаркавец еңбектерінің армян-қыпшақ ескерткіштерін зерттеудегі орны.

	№
	Жылы, еңбектің атауы
	Әдіснамалық негізі
	Негізгі ғылыми нәтижелері
	Армян-қыпшақтанудағы орны мен маңызы

	1.
	1975 г. кандидатская диссертация
«Конвергентная эволюция…»
	Контактология, тарихи-әлеуметтік лингвистика.
	Славян-қыпшақ билингвизмі жағдайындағы тілдік конвергенция сипатталды.
	Армян-қыпшақ тілін конвергенцияның тарихи үлгісі ретінде негіздеді.

	2.
	1979 г. монография
«Конвергенция армяно-кыпчакского языка…»
	Салыстырмалы-тарихи әдіс.
	Грамматикалық және синтаксистік трансформациялар жүйеленді.
	Түркі-славян тілдік байланыстарын түсіндіретін іргелі еңбек.

	3.
	1987 г. «Кыпчакские языки: куманский и армяно-кыпчакский»
	Тарихи-компаративис
тика
	Генетикалық сабақтастық пен типологиялық ортақтық дәлелденді.
	Қыпшақ диалектологиялық кешенін ғылыми тұрғыда негіздеді.

	4.
	1988 г. «Тюрские языки на Украине»
	Әлеуметтік лингвистика,
типология.
	Дивергенция мен конвергенцияның өзара байланысы көрсетілді.
	Армян-қыпшақ тілінің әлеуметтік-лингвистикалық табиғаты айқындалды.

	5.
	2002 г.  «Кыпчакское письменное наследие. Том I»
	Мәтінтану, деректану.
	Ескерткіштер толық каталогталды.
	Армян-қыпшақ мұрасын ғылыми айналымға енгізді.

	6.
	2017 г. «Кыпчакское письменное наследие» (2 том)
	Кешенді филологиялық талдау.
	Жанрлық, функционал-дық, тілдік жүйе кешенді сипатталды.
	Қыпшақ жазба дәстүрін зерттеудің жаңа деңгейі.

	7.
	2018 г. «Кыпчакский словарь…»
	Тарихи лексикология.
	Лексикалық жүйенің диахрониялық дамуы ашылды.
	Қыпшақ тілдерінің тарихи лексикологиясына стратегиялық үлес қосты.



Кесте 5 деректері А.Н. Гаркавецтің армян-қыпшақ жазба ескерткіштерін зерттеуде кешенді әрі жүйелі ғылыми бағдар қалыптастырғанын көрсетеді. Ғалым армян-қыпшақ тілін контактология, тарихи типология, социолингвистика, мәтінтану және лексикография тұрғысынан көпдеңгейлі талдап, оның қостілді ортада дамыған дербес қыпшақ тілдік нұсқа екенін дәлелдеді. Гаркавецтің еңбектері армян-қыпшақ мұраларын ғылыми айналымға толық енгізіп қана қоймай, түркі тілдерінің тарихи эволюциясын түсіндіретін үлгілік теориялық-методологиялық негіз қалыптастырды.

[bookmark: _TOC_250007]Бірінші тарау бойынша тұжырым
Осы тарауда армян-қыпшақ жазба ескерткіштерін зерттеудің қалыптасуы мен дамуы, оның әлемдік және отандық түркітанудағы орны, сондай-ақ негізгіғылыми бағыттары кешенді түрде қарастырылды. Жүргізілген талдау армян- қыпшақ тілін зерттеу тарихы тарихи-лингвистикалық дамудың өзара сабақтас бірнеше кезеңін қамтитынын және бұл үдерістің бірізді эволюциялық сипатта жүзеге асқанын көрсетті.
XIX ғасырдағы археографиялық ізденістер нәтижесінде армян графикасымен жазылған қыпшақ тіліндегі мұралар ғылыми айналымға енгізіліп, тарихи-лингвистикалық дереккөз ретінде танылды. XX ғасырдың алғашқы жартысынан бастап бұл тіл жүйелі тіл білімінің дербес зерттеу нысанына айналып, оның грамматикалық құрылымы, лексикалық құрамы және тарихи дамуы жан-жақты сипатталды. XX ғасырдың екінші жартысы мен XXI ғасырдағы зерттеулер армян-қыпшақ тілінің түркі тілдері жүйесіндегі дербес тілдік құбылыс ретіндегі мәртебесін түбегейлі айқындап, оның диахрониялық, құрылымдық және мәдени-әлеуметтік ерекшеліктерін нақтылады. Қазіргі түркітануда армян-қыпшақ тілі қостілділік пен мәдени ықпалдастық жағдайында қалыптасқан, өркениетаралық сипаты бар интерэтникалық тіл ретінде бағаланады.
Тарауда отандық ғалымдардың еңбектеріне жасалған шолу қазақ тіл білімінде армян-қыпшақ жазба ескерткіштерін зерттеу дербес ғылыми бағыт ретінде қалыптасқанын көрсетті. Ғ. Айдаровтың кешенді лингвистикалық талдаулары, С.Ж. Құдасовтың қыпшақ тілі мен қазақ тілінің генетикалық сабақтастығын негіздеген тұжырымдары, С. Төребекова мен Б.С. Жиембайдың грамматикалық категорияларды тарихи-диахрониялық тұрғыдан зерттеген еңбектері армян-қыпшақ мұраларының қазақ тілінің тарихи грамматикасы мен лексикологиясын реконструкциялаудағы маңызын айқындады. Сонымен қатар, құқықтық терминология, паремиология және дидактикалық мәтіндерге арналған зерттеулер бұл жазба дәстүрдің тек тілдік емес, мәдени-өркениеттік құндылығын да дәлелдеді.
Аталған тарауда А.Н. Гаркавецтің ғылыми мұрасына ерекше назар аударылды. Ғалым армян-қыпшақ жазба ескерткіштерін жүйелі түрде ғылыми айналымға енгізіп, оларды контактология, тарихи типология және социолингвистика тұрғысынан кешенді зерттеу арқылы түркітануда жаңа ғылыми бағыт қалыптастырды. Оның еңбектерінде конвергенция мен дивергенция тілдік дамудың өзара толықтырушы тетіктері ретінде қарастырылып, қостілділік пен көптілді ортаның тілдік жүйеге әсері нақты тілдік деректермен дәлелденді. Жалпы алғанда, тарауда жинақталған ғылыми деректер армян-қыпшақ тілін зерттеу тарихының сипаттамалық деңгейден кешенді тарихи-лингвистикалық, этнолингвистикалық және мәдени- интерпретациялық деңгейге дейін тереңдегенін көрсетеді.

2 [bookmark: _TOC_250006]АРМЯН-ҚЫПШАҚ	ТІЛІНДЕГІ МАҚАЛ-МӘТЕЛДЕРДІҢ ЛИНГВИСТИКА-СЕМАНТИКАЛЫҚ ИНТЕРПРЕТАЦИЯСЫ
2.1. [bookmark: _TOC_250005]Армян-қыпшақ мақал-мәтелдеріндегі рухани-адамгершілік концептілердің  лингвистика-семантикалық  табиғаты
Қазіргі лингвистикалық зерттеулерде интерпретация мәселесі тілдік деректерді тек формалды-құрылымдық сипаттаумен шектелмей, олардың мағыналық, когнитивтік және мәдени-тарихи мазмұнын кешенді түрде ашуға бағытталған әмбебап әдіснама ретінде қарастырылады. Бұл бағыт тіл мен ойлаудың, тіл мен мәдениеттің, тілдік сана мен тарихи тәжірибенің өзара байланысын терең түсіндіруге мүмкіндік береді. Осы тұрғыдан алғанда, мақал- мәтелдер тілдің кумулятивтік қызметін айқын көрсететін, ұжымдық сананың, мәдени жадтың және дүниетанымдық ұстанымдардың жинақталған көрінісі ретінде ерекше маңызға ие.
Армян-қыпшақ мақал-мәтелдері тарихи-лингвистикалық тұрғыдан аса құнды әрі күрделі тілдік құбылыс болып табылады. Олар қыпшақ тілдік негізінде қалыптасып, армян мәдени-діни ортасында жазба түрде хатқа түскендіктен, екі түрлі мәдени кеңістіктің тоғысында пайда болған синкретті тілдік материалды құрайды. Сондықтан бұл паремиологиялық бірліктерді зерттеу тілдік мағынаны тек ішкі құрылымдық деңгейде емес, кең мәдени- тарихи және когнитивтік контексте түсіндіруге мүмкіндік беретін интерпретациялық әдіснаманы талап етеді.
Лингвистикалық интерпретация армян-қыпшақ мақал-мәтелдерін зерттеуде тек мәтін мағынасын ашу тәсілі ретінде ғана емес, сонымен қатар тілдік сананың жұмыс істеу механизмдерін, идеалдық бейнелер жүйесінің қалыптасуын, ойлау мен тілдің өзара байланысын айқындайтын танымдық құрал ретінде қолданылады. Интерпретация тілдің қатысуымен жүзеге асатын рефлексия ретінде мақал-мәтелдердегі мағынаның қалай қалыптасатынын, қандай мәдени кодтар арқылы бекітілетінін және олардың тарихи санада қалай сақталатынын анықтауға мүмкіндік береді. 
Армян-қыпшақ мақал-мәтелдерін интерпретациялау барысында герменевтикалық шеңбер қағидасы маңызды әдіснамалық негіз болып табылады. Бұл қағидаға сәйкес мәтіннің жекелеген элементтері тұтас мағыналық құрылым арқылы, ал тұтас мазмұн оның құрамдас бөліктері арқылы түсіндіріледі. Осылайша, олар тек тілдік форма ретінде емес, мәдени-тарихи ойлау типтерінің көрінісі ретінде қарастырылады.
Армян-қыпшақ жазба мұраларындағы мақал-мәтелдерді жан-жақты талдау қазақ тіліндегі паремиологиялық жүйенің қалыптасу және даму үдерістерін, олардың тарихи түп-төркінін, мағыналық уәжін анықтауға жағдай жасайды. Бұл ретте интерпретация тілдік мағынаның тарихи өзгерісін, семантикалық эволюциясын және мәдени сабақтастығын түсіндіретін негізгі әдіснамалық құрал ретінде көрінеді. Мақал-мәтелдердегі мағынаның қалыптасуы мен трансформациясы тұтастық пен бөлшектің, өткен мен бүгіннің өзара байланысы арқылы жүзеге асады. Сонымен қатар интерпретация когнитивтік тұрғыдан мақал-мәтелдердегі семантикалық абстракцияларды, метафоралық модельдерді және бағалауыштық құрылымдарды анықтауға мүмкіндік береді. Бұл тілдік бірліктерде жеке және ұжымдық тәжірибенің, «нақты» және «идеал» дүниенің өзара қатынасы айқын көрініс табады. Мақал-мәтелдерде жинақталған білім сөйлеу әрекетінде қайта құрылып, әр тарихи кезеңде жаңа мағыналық реңктерге ие болады. Бұл үдеріс қазіргі психолингвистика мен когнитивтік лингвистикада қарастырылатын мағына қалыптастыру механизмдерімен тығыз байланысты.
Армян-қыпшақ ескерткіштеріндегі мақал-мәтелдерді лингвистикалық- семантикалық тұрғыдан талдау олардың тілдік-құрылымдық ерекшеліктерін, семантикалық өрісін және дүниетанымдық мазмұнын ашудың тиімді әдістемелік жолы болып табылады. Мұндай талдау барысында интерпретация аналитикалық қызмет ретінде мақал-мәтелдердің мағынасын болжау, абстракциялау және концептуалдық жүйелерге енгізу үдерістері арқылы жүзеге асады. Нәтижесінде бұл паремиологиялық бірліктер көне қыпшақ қоғамының рухани-мәдени коды, символдық мәндер жүйесі ретінде бағаланады.
Осы тұрғыдан алғанда, армян-қыпшақ тілінің паремиологиялық жүйесін лингвистикалық-семантикалық және интерпретациялық аспектіде зерттеу қазіргі қазақ паремиологиясының тарихи тамырларын, мағыналық даму бағытын және семантикалық өзгеру заңдылықтарын айқындауға елеулі үлес қосады. Демек, армян-қыпшақ мақал-мәтелдерге лингвистикалық интерпретация жасау түркі халықтарының ортақ мәдени-тілдік қазынасын, тілдік санасы мен ойлау мәдениетін кешенді түрде танудың маңызды ғылыми алғышарты болып табылады.
Төменде берілген мақалдар қыпшақ қоғамына тән қанағат, сабыр, еңбек және адалдық сияқты құндылықтардың тарихи-мәдени негізін ашуға бағытталады.
Aza kanaat etmeyen çoğu bulamaz – түркі халықтарының философиялық мағынасы терең, көнеден келе жатқан мақалы. Қазақ тіліндегі баламасы: «Азға қанағат етпеген, көптен құр қалады». Мақал түркі дүниетанымына тән құндылықтар – сабыр, қанағат, еңбек, адалдық аясында туындаған. Бұл ұғым ислам дінімен тереңдей түскенімен, ол исламға дейінгі көшпелі мәдениетте де өз орнын тапқан. Қанағат – бұрыннан бері түркі-ислам этикасында мадақталатын моральдық қасиет. Көп пен аз – түркі халықтарының өмір салтына, яғни күнделікті тіршілік пен табиғатпен үндестікке байланысты қолданылатын ұғымдар. Қырғыз-орыс сөздігінде канааттан «қанағаттану, аз нәрсеге шүкіршілік ету» мағынасында қолданылады [130, б. 338].
Түрік тілінде кан түбірінен жасалған kанаат зат есімі семантикалық ауқымын  кеңейткен:  1.  Қарапайымдылық,  қанағатшылдық,  разылық;
2. Сенім, пікір, көзқарас. Қанағаттану, риза болу етістік мағынасы «канаат» лексемасын көмекші етістік eт (жасау) сөзімен тіркестіру арқылы беріледі: канаат етмек. Кан мен канаат сөздерін бір контексте қарастыру өрескел қате болмайды. Көрініп тұрғандай, бұл жерде канаат сөзі (қырғыз және түрік тілдері мысалында) қанағат мағынасымен байланысты және қарастырылып отырған кан түбірінен жасалған. Бұл сөздің жалпытүркілік таралуы бізге белгілі дереккөздерде расталады. Сонымен бірге қанат және кана қабырға деген сөздер де бар, олар туралы былай делінген: қанат сөзінің иран, орта моңғол және балқан тілдеріне енгені жөнінде Г. Дёрфер моңғол тіліндегі қана сөзін ерте түркілік кірме сөздер қатарына жатқызады, бірақ бұл әзірге дәлелденген жоқ. Моңғол тілінен хакас тіліне хана «қабырға» сөзі енген [131, 164-165]. Татар тіліндегі түбірлес канǝгатьлǝн етістігі: 1. қанағаттану, қанағат қылу, риза болу, риза күйінде қалу; эчке ~γ – ішкі қанағат; йɵзендǝ тулы ~γ – бетінде толық қанағат бейнеленген; 2. үстеу мағынасында канǝгатьлǝнеп –қанағаттанып, риза болып; 3. шектелу, ғана қанағат қылу; чǝй белǝн генǝ ~γ тек шаймен ғана қанағат қылу – семантикалық және сөзжасамдық мүмкіндіктерінің байлығымен сипатталады.
Канǝгать бастапқы формасы тиісті жұрнақтарды қабылдап, сөйлемнің басқа мүшелері қатарына өте алады, мысалы: баяндауыш – канǝгать (риза, қанағаттанған); сын есім – канǝгатьлǝндерерлек (қанағаттандыра алатын, қанағаттандыратын); зат есім – канǝгатьлек: 1) қанағат, қанағаттану; зур ~ белǝн хезмǝт кγрсǝтγ – үлкен қанағатпен қызмет көрсету; Осындай жағдай қазақ тілінде де байқалады: түбірлес қанағат сөзінен қанағат мағынасын білдіретін есім және етістік формалары жасалады, мысалы: қанағат ету (қанағаттану), қанағаттанған (қанағаттанарлық), қанағатшыл (қанағат қылатын, қанағатшыл), қанағаттану (қанағаттану, риза болу) және т.б. Аталған тілдерден бөлек, Х.И. Суюнчевтің деректеріне қарағанда, осы етістікке мағыналық жағынан жақын етістік формасы Солтүстік Кавказ қыпшақ тілдерінде де бар: қарашай-балқар тілінде – къанаргъа, ноғай тілінде – канмага. Айта кету керек, оғыз және қыпшақ тобы түркі тілдерінде хан- / кан- / ханаха- / han- / qan- (қанағаттану) етістік негізінің семантикалық және құрылымдық алуан түрлілігіне қарамастан, екітілді сөздіктерде олардың фразеологиялық тұтастықтары көрсетілмейді [131, 165].
«Aza kanaat etmeyen, çoğu bulamaz» мақал-мәтелі түркі тілдерінің ортақ паремиологиялық қорына жатады және тәрбиелік-этикалық мазмұнмен сипатталады. Паремияда қанағат ұғымы адам мінез-құлқының негізгі өлшемі ретінде айқындалып, еңбектің нәтижесімен және моральдық құндылықтармен тығыз байланыста қарастырылады. Семантикалық тұрғыдан алғанда, мақал антитетикалық құрылымға негізделіп, аз ↔ көп және қанағат ету ↔ жете алмау оппозициялары арқылы өмірлік заңдылықты тұжырымдайды.
Adam olana bir nasihat, cudama bin nasihat – дидактикалық-этикалық сарындағы мақал. Қазақ тіліндегі баламасы: «Ақпа құлаққа айтсаң, ағып кетер, құйма құлаққа айтсаң, құйып алар». Мақалдың негізгі мағынасы – ақылды мен надандықтың айырмасын көрсету, яғни «ақылды адамға бір ескерту жеткілікті, ал санасыз адамға мың сөз де әсер етпейді» деген идеяны білдіреді. Бұл – адам психологиясына, танымына және моральдық деңгейіне қатысты өмірлік түйін. Мақалдың семантикалық өрісі адамның парасат деңгейі, ақыл мен надандықтың айырмашылығы, тәлім мен қабылдау қабілеті ұғымдарына негізделген. Ол ақылдылықты – ізгі қасиет, ал надандықты – рухани әлсіздік ретінде көрсетеді. Мақалдың антонимдік жұбы ретінде ақыл мен надандық, түсіну мен немқұрайлылық, рухани ояну мен бейқамдық қарама-қарсы қойылады. Бұл қарама-қарсылық арқылы мақал моральдық-дидактикалық мазмұн алады.
Түркі тілдерінде бұл мақалдың әртүрлі нұсқалары кездеседі. Түрік тілінде адам олана бир сөз йетер, османлы тілінде  инсан олана бир сөз йетер; бұлғар тілінде  адам олана бир сөз йетәр;  добружа тілінде  адам болғанға бир сөз йетер;  солтүстік әзірбайжан тілінде  адама сөзі бир дәфә дәйерлер;  мосул–керкук түріктерінің тілінде сөз билене бир сөз йетер;  қырғыз тілінде жакшыга бир сөз, жаманга миң сөз;  қашқай тілінде  эгер кестир бир сөз бестир, адам олана бир сөз бестир; өзбек тілінде гәни гапир укканга;   ал түрік тілінде тағы бір нұсқасы акыла бир сөз бес, акмаға миң сөз һебестүрінде қолданылады [137, 56-б.].
Берілген мақалдың түркі тілдеріндегі барлық нұсқалары ортақ семантикалық өзекке, бірдей логикалық құрылымға және ұқсас синтаксистік модельге негізделген. Бұл олардың ортақ түркілік дүниетанымнан туындаған көне паремия екенін дәлелдейді.
Ak akçe kara gün içindir – экономикалық тәжірибе мен моральдық тәрбиені біріктірген, қысқа да мазмұнды паремия. Қазақ тіліндегі аудармасы: Ақ ақша қара күн үшін.  Мақалдың семантикалық өзегі – жақсы күнде жиған дәулет пен үнемделген қаражат қиын-қыстау кезеңде қажет болады, алдын ала сақтық жасап, қаржыны орнымен жинау – даналық. «Қара күн» ұғымы сақтық пен алдын ала қамдануды білдіреді. 
Фонетикалық және поэтикалық ерекшелік. Антитеза: ak ↔ kara (ақ-қара) оппозициясы түркі поэтикасына тән қарама-қарсылықты бейнелейді. Аллитерация: ak akçe және kara gün тіркестері дыбыстық симметрия жасап, мақалдың ырғақтылығын күшейтеді.
Түркі тілдерінде бұл мақалдың әртүрлі баламалары кездеседі. Түрік тілінде ак акче кара күн ичиндир; алтын орда тілінде  ак акча кара күн ичүн; османлы тілінде  ак акче кара күн ичиндүр; ахысқа тілінде  ак ахча кара күн ичиндүр; балқан тілінде  ак акче кара күн ичиндүр; бұлғар тілінде  ак акча кара күн ичиндир; батыс фракия түріктерінің тілінде ак акчa кара күн ичиндир; делиорман түрікшелерінде ак акчa кара күн ичиндир; гагауыз тілінде  ак акчa кара күн ичиндир; қарайым-қырымшақ тілінде  ак акчa кара күн ичин; солтүстік әзірбайжан тілінде  ағ пулу гара күн ичин йыаарлар;  кипр тілінде  ак ағча гара күн ичиндир; мосул-керкук түріктерінің тілінде ак акчa кара күн ичиндир; қырым-татар тілінде  ак акчa кара күн ичин; қашқай тілінде  ағ пул кара күн ичиндир; құмық тілінде  ак акчa кара күн үшүндур; өзбек тілінде оқ танга – қара күнга; қазан татарлары тілінде  акчаны кара күнүң үчин сакла; ал түрікмен тілінде  ак пулу сакларлар гара күн үчин түрінде қолданылады [137, 67-б.].
Жоғарыда келтірілген мақалдың түркі тілдеріндегі баламалары оның мағыналық өзегінің (ақша – қиын күнге арналған қор) барлық нұсқада сақталғанын, ал вариациялардың негізінен лексикалық (ақча / пул / танга) және құрылымдық деңгейде жүзеге асқанын көрсетеді.
Akıl yaşda deyil başda dır – қысқа, ырғақты және антитезалық құрылымдағы дидактикалық паремия. Қазақ тіліндегі баламасы: Ақыл баста емес, жаста.
Мақалдың семантикалық өзегі. Ақылдың өлшемі – адамның жасы емес, оның ойлау қабілеті мен парасаты, даналық тәжірибемен ғана емес, табиғи зиятпен, зердемен анықталады.  Бұл ұғым ең алдымен ақылдың адамның жасына тікелей тәуелді емес екенін көрсетеді. Яғни көне дәстүрде қалыптасқан үлкен адам міндетті түрде ақылды, ал жас адам тәжірибесіз болады деген түсінікке қарсы ой айтылады. Ақыл жастың мөлшерімен емес, адамның ойлау қабілетімен, зердесімен өлшенеді. 
Түркі тілдерінде бұл мақалдың әртүрлі баламалары кездеседі. Түрік тілінде акыл йашта деиил; башта; Диуани лұғат-ат-түркте тириг эсен болса; таң өкүш көрүр; алтын орда тілінде  акыл яшта олмаз, башта олур; шағатай тілінде  акыл йашта олмаз; башта олур; османлы тілінде  акыл яшта деиил; баштадыp; ауғанстан тілінде  акыл йашта олмаз; башта болар; балқан тілінде  акыл йашта деиил; баштадыp; башқұрт тілінде  акыл йәштә түгел, башта; байырбұжақ тілінде  акыл йашта деиил, баштадыp; бұлғар тілінде  акыл йашта деиил, баштадыp; добружа тілінде акыл йашта тугил, баштадыp; делиорман тілінде  акыл йашта деиил, баштадыp; гагауыз тілінде  акыл йашта деиил, баштадыp; оңтүстік әзірбайжан тілінде  кишинин йашыңа бакма, башына бак; хакас тілінде  хуйга чаштаң нимес, пастаң; иран хорасан тілінде  акыл йашта деиил; баштадыp; қарайым-қырымшақ тілінде  акыл яшта деиил, баштадыp; солтүстік әзірбайжан тілінде  аыыл башта олaр, яшта олмаз; кипр тілінде  акыл йашта деиил; баштадыp; қырым-татар тілінде  акыл йашта тувул, баштадыp; қарақалпақ тілінде  акыл йашта емес, баштадыp; қарашай-малқар тілінде  акыл картта да, йашта да түлдү башдады; қырғыз тілінде  акыл йашта емес, башта болот; қашқай тілінде  акыл йашта деиил; баштадыp; құмық тілінде  хакыл йашта болмас, башта болур; ноғай тілінде  акыл йашта тугил; башта; өзбек тілінде  акыл йашта емес, баштадыp; қазан татарлары тілінде  акыл йашта түгел, башта; түрікмен тілінде  акыл йашта болмаз; башта болар; ұйғыр тілінде  екил йашта емес, башта; якут (саха) диалектісінде өй сааска буолбакка, төбөгө баар буолар [137; 72–73-бб.].
Түркі тілдеріндегі баламаларды салыстырмалы талдау мақалдың мағыналық өзегінің, яғни ақылдың жасқа емес, адам санасына тәуелділігі туралы тұжырымның барлық нұсқада тұрақты сақталғанын көрсетеді. Айырмашылықтар негізінен лексикалық құрам мен синтаксистік құрылым деңгейінде ғана көрініс табады.
Allah bir kapıyı kaparsa birini açar. Қазақ тіліндегі баламасы: Алла бір есікті жапса екінші есікті ашады – араб және түркі элементтерінің үйлесімінен туған гномикалық паремия. Қазақ тіліндегі баламасы: Алла бір есікті жапса, екіншісін ашады. Мақалдың семантикалық өзегі – адам өмірінде бір мүмкіндік жабылса, басқа мүмкіндік міндетті түрде пайда болады; қиындықтың артында жаңа жол, жаңа үміт тұрады. 
Мақалдың құрылымдық моделі шартты себеп-салдарлық байланысқа негізделген, мұнда «Алла бір есікті жапса» – шарттық бөлік, ал «Екіншісін ашады» – оның салдары болып табылады. Бұл дихотомиялық құрылым жабу ↔ ашу, қиындық ↔ мүмкіндік oппозицияларын білдіріп, мақалға екібөлімді, параллель синтаксистік өрнек береді, сондықтан ол есте сақтауға да жеңіл.
Бұл мақалдың түркі тілдеріндегі нұсқалары төмендегідей. Түрік тілінде аллаһ бир капыны капарса, диеерини ачар; алтын орда тілінде  аллаһ бир капыны капарса, бир капыны ачар; оғыз тілінде  хазрети аллаһ бир капуны бент идерсе, мин капуны ейлер күшат; османлы тілінде  аллаһ бир капыны капарса, мин капыны ачар; бұлғар тілінде  аллаһ бир капыны капарса, өбүрүни ачар; батыс фракия түріктерінің тілінде аллаһ бир капыны капарса, мин капыны ачар; оңтүстік әзірбайжан тілінде  аллаһ бир капыны капарса, мин капыны ачар; кипр тілінде  аллаһ бир капы капарса, мин капы ачар; мосул-керкук түріктерінің тілінде аллаһ бир капыны багласа6 бир капыны ачар [137; 78-б.].
Түркі тілдеріндегі бұл мақалдың нұсқаларын талдай отырып, біз оның мағыналық өзегінің (бір мүмкіндік жабылса, оның орнына өзге мүмкіндік ашылады) барлық вариантта сақталғанын байқаймыз. Ал мақалдардағы лексикалық және сандық компоненттердің (бір / мың) алмасуы, мақалдың жалпы мазмұнына әсер етпейді.
Bin ölç, bir biç – түркі мәдениетінің рационалды және этикалық құндылықтарын жинақтаған универсалды паремия. Қазақ тіліндегі аудармасы: Мың рет өлшеп, бір рет кес. Нақты семантикалық компоненттер ойлану мен сақтықты алдыңғы орынға қояды. Кез келген істі бастамас бұрын оны жан жақты ой елегінен өткізіп, салдарын алдын ала бағалау қажет екенін білдіреді. 
Паремиологиялық тұрғыдан қарастырғанда, бұл мақал дидактикалық сипаттағы паремияға жатады. Мақал адам мінез-құлқына бағдар беріп, ақыл мен байсалдылықты өмірлік ұстаным ретінде орнықтыруды көздейтінін байқаймыз. Мағыналық тұрғыдан алғанда, мақал қағидалық типке енеді, яғни жалпы өмір заңдылықтары мен жинақталған тәжірибелік даналықты ықшам түрде тұжырымдайды.
Құрылымдық ерекшелігі. Мақал екі параллель тармақтан тұрады: bin ölç (шарт) – bir biç (нәтиже). Екі бөлік те императивтік формада, яғни бұйрық райда құрылған. Құрылымдық симметрия мен аллитерация (b–b, ç–ç) мақалдың дыбыстық және ырғақтық тұтастығын күшейтеді.
Deveden böyük fil var. Қазақ тіліне сөзбе-сөз аудармасы: Түйеден биік піл бар. Бұл мақалдың түпкі идеясы: Адам өзін ең үлкен, ең мықты, ең беделді деп ойласа да, одан да жоғарысы, үлкені, қуаттысы бар. Өзін тым жоғары қоюға болмайтынын, әрқашан біреуден біреу асып түсетінін еске салады. Мақалдың құрылымдық ерекшелігі – қарапайым екі мүшелі сөйлемнен тұрып, құрамында түйе мен піл арқылы жасалған антитезалық салыстыру бар, сондай-ақ оның синтаксистік құрылысы «A-дан үлкен B бар» үлгісіне негізделген.
 Паремиологиялық табиғаты – адамды тәкаппарлықтан тежейтін, салыстырмалы дүниетанымды танытатын, жануарлық бейнелер арқылы құрылатын тәрбиелік-дидактикалық мақал.
Түркі тілдерінде мынандай нұсқалары кездеседі. Түрік тілінде деведен бүйүк фил вар; османлы тілінде  деведен бүйүк фил вар; ахысқа тілінде  деведен бүйүк фил вар; бұлғар тілінде  деведен бүйүк фил вар; добружа тілінде  түйеден балабандан фил вар; қарайым-қырымшақ тілінде  деведен бүйүк фил вар; солтүстік әзірбайжан тілінде  деведен бүйүк фил вар; мосул-керкук түріктерінің тілінде деведен бүйүк филде бар; қашқай тілінде  деведен бүйүк аллаһдыр; түрікмен тілінде  дүйеден бүйүк пил бар [137; 209-б.].
Бұл мақалдың түркі тілдеріндегі нұсқалары салыстырылғанда, оның мағыналық өзегінің (кез келген құбылыстың одан да үлкені, асып түсетіні бар екені) барлық вариантта сақталғаны байқалады. Мақалдар негізінен бейнелі компоненттердің (түйе / піл / Алла) алмасуы арқылы берілгенімен, паремияның жалпы семантикалық мазмұнына әсер етпейді. Осы арқылы мақалдың ортақ танымдық модельге негізделіп, әртүрлі тілдік ортада мәдени тұрғыдан бейімделгені анықталады.
Deliye her gün bayram – қысқа, формулалық құрылымды, бейнелі әрі ирониялық мазмұндағы мақал. Қазақ тіліндегі аудармасы: Жындыға әр күн мейрам. Мақалдың семантикалық өзегі ақылсыз немесе жауапсыз адамның өмір шындығын толық бағалай алмауына негізделеді. Мұндай тұлға үшін күрделі жағдайлар елеусіз көрініп, өмір жеңіл әрі қуанышқа толы болып қабылданады. Паремияда ирониялық астар арқылы ақыл мен парасат болмаған жағдайда жауапсыздық пен салғырттықтың қалыптасатыны меңзеледі.
Бұл мақалдың түркі тілдері арасындағы таралуы мынадай нұсқалар арқылы байқалады: түрік тілінде делийе һәр гүн байрам; оғыз тілінде  саа олана һәр күн байрам; османлы тілінде  делийе һәр гүн байрам; балқан тілінде  дели кыза һәр гүн байрамдыр; башқұрт тілінде  йалкавга көнде байрам; көнде той; бұлғар тілінде  делийе һәр гүн дүгүн; байрамдыр; чуваш тілінде  уммаһа кашны күн празник; добружа тілінде  саа кишиге әр күн байрам; делиорман тілінде  делийе ее күн байрам; гагауыз тілінде  делийе һәр күн йорту / дели кызa әр күн байрам; хакас тілінде  аргашха күннүң сай позираҳ; қарайым-қырымшақ тілінде  айт телиґе ыгыт; кабунур моро кугурт; солтүстік әзірбайжан тілінде  айт телиґе ыгыт; кабунур моро кугурт; кипр тілінде  делийе һәр гүн байрам; қырым-татар тілінде  дели ичин һәр гүн байрам; қарақалпақ тілінде  акмакка күнде байрам; телиґе һәр күнде де байрам; қырғыз тілінде  арак ичкен тойдо мас; акыллы чөк күнде мас; қашқай тілінде  делинин күнде тойудур; құмық тілінде  хайгевге һәр күн байрам; ноғай тілінде  тентекке күнде байрам; өзбек тілінде  жинниға һәр күн той; қазан татарлары тілінде  жүүлергә күн де бейрам / тилеге көн де туй; түрікмен тілінде  деле һәр гүн байрам; ұрым тілінде  делиге шап та бир; шәйтер да бир; ұйғыр тілінде  иши йок кишиге күнде хейт; якут (саха) диалектісінде акаарыга сокоун суруллубатах [137; 203-б.].
Бұл мақалдың түркі тілдері арасындағы таралуы оның кең географиялық ауқымда қолданылған ортақ паремия екенін көрсетеді. Нұсқаларда мағыналық өзек (ақылсыз не жауапсыз адам үшін әр күннің мейрам болып көрінуі) сақталып, негізінен бағалауыш атаулардың (дели, акмак, тентек, жинни т.б.) алмасуымен берілгені байқалады.
Dost başa bakar, düşman ayağa. Қазақ тіліндегі баламасы: Дос басқа, дұшпан аяққа қарайды. Мақалдың семантикалық өзегі достың адамды ішкі болмысымен қабылдап, қолдауға ұмтылуын, ал дұшпанның кемшілік пен әлсіздікті іздеуге бейімділігін бейнелейді. Түркі дүниетанымында бас – абырой мен рухани құндылықтың, аяқ – әрекет пен осал тұстың символы ретінде ұғынылып, осы бинарлық қарсы қою мақалдың когнитивтік әрі бағалауыштық мазмұнын қалыптастырады.
Паремиологиялық тұрғыдан бұл мақал антитезаға негізделген екі тармақтан тұрады (dost ↔ düşman, başa bakar ↔ ayağa bakar). Параллель синтаксис пен дыбыстық үндестік мақалдың құрылымдық ықшамдығын қамтамасыз етіп, оның ритмдік және экспрессивтік әсерін күшейтеді.
Мақалдың түркі тілдеріндегі қолданысы төмендегі мысалдардан көрінеді: түрік тілінде дост башка бакар; душман айаа; алтын орда тілінде  дос башка; душман айакка карайт; оғыз тілінде  дост башка багар; душман айака багар; османлы тілінде  дост башка; душман айаа; ахысқа тілінде  дост башка бахар; душман айааа; башқұрт тілінде  дус башка карар; душман айакка карар; бұлғар тілінде  дост башка карар; душман айааа; добружа тілінде  дост башка карар; душман айаа; хакас тілінде  аргыс paссaр; ирчы изе азахсар пахлидир; оңтүстік әзірбайжан тілінде  дост бахар башка; душмен бахар айаа; қарайым-қырымшақ тілінде  дост башка; душман айакка базы; солтүстік әзірбайжан тілінде  дост башка бакар; душман айакка карайды; кипр тілінде  дост башка; душман айакаа; мосул-керкук түріктерінің тілінде дост башка бакар; душман айакаа; қырым-татар тілінде  дост башка бахар; душман айакаа; қарақалпақ тілінде  дос башка; душман айакка карайды; қарашай-малқар тілінде  шолну башына карайт; душман айағына карайт; қырғыз тілінде  дост башка карайт; душман айакка; қашқай тілінде  мерд башка япсар; намерд айакаа; құмық тілінде  дос башка; душман айакаа карай; ноғай тілінде  душпан айакка; дос башка карар; өзбек тілінде  дост башка бакар; душман айакка карат; қазан татарлары тілінде  дус башка; душман айакаа; түрікмен тілінде  дост башына генар; душман башына бахар; ұрым тілінде  дост башына бахай; душман айакка; ұйғыр тілінде  дост башка карайду; душмен айакка [137; 221–222-бб.].
Мақалдың түркі тілдеріндегі қолданыстары оның кең ареалда таралған ортақ паремия екенін айқын көрсетеді. Барлық нұсқада мағыналық өзек (достың қадірге, дұшпанның кемшілікке назар аударуы) сақталып, ерекшеліктер негізінен лексикалық және синтаксистік варианттар арқылы берілген. Антитезалық құрылым (дос ↔ дұшпан, бас ↔ аяқ) тұрақты түрде сақталып, мақалдың бағалауыштық және тәрбиелік қызметін күшейтеді.
Fukarelik ateşden gömlekdir – дидактикалық және бейнелі мазмұндағы мақал. Қазақ тіліндегі сөзбе-сөз аудармасы: Кедейлік – оттай көйлек. 
Паремиологиялық талдау. Мақал дидактикалық әрі әлеуметтік астары бар бейнелі нақыл. Оның қызметі – кедейліктің ауырлығын көрсету, оған немқұрайдылық танытпау және қоғамдағы әлеуметтік теңсіздікке назар аударту. Мақалдың негізгі мағынасы кедейліктің жанға бататын, ауыр хал ретінде қабылдануына негізделеді. Семантикалық өріс кедейлік, азап және сабыр ұғымдары төңірегінде қалыптасып, тұрмыстық қиындықтың рухани әрі психологиялық салмағы метафоралық бейне арқылы бейнеленеді.
Мақал түркі тілдерінде төмендегідей нұсқаларда ұшырасады: түрік тілінде фукаралык атештен гөмлектир; алтын орда тілінде  карлылык оттан көйнектир; османлы тілінде  факирлик атештен гөмлектир; балқан тілінде  йоклук атештен гөмлек; бұлғар тілінде  факирлик атештен гөмлектир; добружа тілінде  пикарелик атештен көлмектир; гагауыз тілінде  фукаралык маскаралык; қарайым-қырымшақ тілінде  фукарелик оттан колмек; ешк болсын кыйме билгине; кипр тілінде  аллаһдан булсун фукаралык; мосул–керкук түріктерінің тілінде йоксуллуғ атештен көнекти; қырым-татар тілінде  фукарелик – оттан колмек; түрікмен тілінде  йоксуллук отлу көйнектир [137; 260-б.].
Зерттеліп отырған мақалдың түркі тілдеріндегі нұсқалары оның мағыналық өзегінің (кедейліктің жанға бататын, ауыр хал ретінде қабылдануы) барлық вариантта сақталғанын көрсетеді. Айырмашылықтар негізінен лексикалық (фукаралық / факирлік / йоксуллук) және бейнелі компоненттердің (от / оттан көйлек) алмасуынан көрініп, мақалдың семантикалық тұтастығын бұзбайды.
Her koyunu kendi bacağından asarlar. Қазақ тіліне сөзбе-сөз аудармасы: Кез келген қойды өзінің аяғынан асады, яғни, әркім өзінің іс-әрекетіне жауап беруі керек. Бұл мақалда әр адам өз ісінің, өз қылығының, өз шешімінің салдарына өзі ғана жауап береді деген негізгі мағына жатыр. Мақалдың семантикалық ядросы: адам өз ісі үшін өзі жауапты. Бұл ядро қой мен аяқ бейнелері арқылы метафораланған: «әр қой» – әр адамды білдіреді, «өз аяғынан асу» – салдарын тек өзі тартады деген тұрақты образ.
Аталған мақал түркі тілдерінің әрқайсысында әртүрлі нұсқада көрініс табады: түрік тілінде хер койун кенди багачындан асылыр; шағатай тілінде  хер койуны өз аягы бирле ас; османлы тілінде  һер койун кенди багагындан асылыр; балқан тілінде  ер бир койин ганди аяандан асылыр; бұлғар тілінде  һер койун кенди багагындан асылыр; добружа тілінде  койну кой багагынан; кугзунун кугзу багагынан асарлар; гагауыз тілінде  һер бир коюн кенди аяаннан асылыр; солтүстік әзірбайжан тілінде  койу/кечини аяғынан асарлар; кипр тілінде  һер гойун ганди багагынан асылыр; мосул-керкук түріктерінің тілінде һер койун өз аяғынан асылы; қырым-татар тілінде  ер қой өзү багагынан асылыр; өзбек тілінде ак койни ҳам өз өғидан асадилар; кара койни ҳам өз өғидан асадилар; түрікмен тілінде  гечини ҳам өз аяғынан асарлар; гойни ҳам өз аяғынан асарлар; ұйғыр тілінде  өшкини өз аягы билан асар [137; 287–288-бб.].
Түркі тілдерінде таралған бұл мақалдың әртүрлі көріністері оның мағыналық өзегінің (әр адам өз ісі мен әрекеті үшін өзі жауап береді) тұрақты сақталғанын айқын аңғартады. Бейнелі элементтердегі (қой / ешкі, бау / аяқ) лексикалық ауысулар паремияның семантикалық тұтастығына әсер етпейді.
Her ne ekersen onu biçersin – түркі дүниетанымындағы еңбек пен жауапкершілік ұғымын білдіретін, табиғи заңдылықты адам мінезіне көшіру арқылы әмбебап моральдық формулаға айналған мақал. Қазақ тіліндегі баламасы: Не ексең, соны орасың. Бұл мақалдың түпкі мағынасы – әрекеттің нәтижесі сол әрекеттің сапасына, сипатына байланысты. Яғни адам қандай іс жасаса, соның жемісін көреді.
Паремиологиялық сипаттама бойынша бұл дидактикалық әрі қағидалық мақалға жатады. Оның мазмұны себеп пен салдардың әмбебап заңдылығына негізделген. Негізгі қызметі этикалық ескерту жасау және тәрбиелік нормаларды бекіту болып табылады.
Зерттеліп отырған мақал түркі тілдерінде төмендегідей нұсқаларда ұшырасады: түрік тілінде не экерсен; оны бичерсин; алтын орда тілінде  не экерсен; оны орарсын / чалышырсын; шағатай тілінде  эгер арпа ҳам сача; болмакта ток; анга бугдай ормак имканы йок; оғыз тілінде  киши не эксе; аны гетирир / киши эктигини бичер; османлы тілінде  киши эктигини бичер; ауғанстан тілінде  һәр ким экенини орар; алтай тілінде  ниени сегенг; ор аларын; башқұрт тілінде  ни сешең; шуну урарң; байырбұжақ тілінде  не экерсен; оны бичерсин; бұлғар тілінде  ким һәр не экерсе; оны бичер; чуваш тілінде  мен акран; уна вир; добружа тілінде  не эксен; оны пишерсин; делиорман тілінде  не экерсен; оны бичерсин; гагауыз тілінде  не экерсен; оны бичерсин; оңтүстік әзірбайжан тілінде  арпа экен арпа дерер; бугда экен бугда дерер; хакас тілінде  малды хайды азыразаң; сүлтү идуқ аларзың; солтүстік әзірбайжан тілінде  не чачсең; аны орарсын; кипр тілінде  не экерсең; оны бичен; мосул-керкук түріктерінің тілінде не екерсев; оны бичесен; қырым-татар тілінде  не сачсаң; аны орарсың; қарақалпақ тілінде  не ексен; соны ораpсан; қырғыз тілінде  егиндин жаыйын еккен билет; қашқай тілінде  арпа экен бугда бичмез / экмеген бичмез; құмық тілінде  не чачсаң; шону орарсан; ноғай тілінде  не чачсаң; соны орарсың; өзбек тілінде арпа эккан арпа олaр; бугдай эккан бугдай олaр; қазан татарлары тілінде  ни иксең; шуни орырсың; түрікмен тілінде  неме эксең; соны орарсың; ұйғыр тілінде  ниме терсең; шуни орарсен; якут (саха) диалектісінде тугу үүннэргин да оно хоомуягын [137; 387-б.].
Түркі тілдерінде кең таралған бұл мақалдың қолданыстары себеп пен салдардың ажырамас байланысын білдіретін мағыналық өзектің (адам өз әрекетінің нәтижесін көреді) тұрақты сақталғанын көрсетеді. Лексикалық құрамдағы егіншілікке қатысты атаулардың (егу / шашу / ору) әртүрлі берілуі мақалдың мазмұнын өзгертпей, оның өмірлік тәжірибеге негізделген әмбебап сипатын айқындайды.
Isırgan köpek dişini göstermez. Бұл мақалдың мағынасы: шын қауіпті, шын зиян тигізетін адам алдын ала белгі бермейді, шын тістейтін ит үремейді, тісін көрсетпейді. Қазақ тіліндегі баламасы: Үреген ит қаппайды. 
Мақалдың семантикалық өзегі нағыз қауіптің көбіне сырттай байқалмайтынын білдіреді. Күш көрсетуі немесе зиян тигізуі мүмкін адам өз ниетін алдын ала ашық көрсетпейді, ал айқайлап, қорқытып жүргендер әдетте нақты қауіп төндірмейді деген ой түйінделеді.
Паремиологиялық талдау бойынша бұл тұжырымды әрі жинақы айтылатын, тұрақты құрылымы бар, халықтың өмірлік тәжірибесіне сүйенетін, тәрбиелік әрі философиялық мазмұндағы мақал. Ол логикалық салыстыруға негізделіп, терең мағыналық қорытынды жасайды.
	Бұл мақал түркі тілдерінде төмендегідей нұсқаларда ұшырасады: түрік тілінде ысырачак ит дишини гөстермез; алтын орда тілінде  тислейик ит тишин көрсетмес; оғыз тілінде  ысыран ит тиш гөлермез; османлы тілінде  ысыраджак ит дишини гөстермез; балқан тілінде  ысыран күпек авланмас / чүпек не хавлар – ысырамас; башқұрт тілінде  аштыртын ит өрмей тешлей; бұлғар тілінде  ысыраджак ит дишини гөстермез; чуваш тілінде  вирмен уыты выртытын сыртат; добружа тілінде  көп үрген ит тишлемез; делиорман тілінде  ысыран күпек диш гөстемез; хакас тілінде  ызырар адай тизн азынада көзитпес; солтүстік әзірбайжан тілінде  капан ит дишини гөстермез; кипр тілінде  ысыраджак ит дишини гөстермез; мосул-керкук түріктерінің тілінде хавлайан ит капмаз; қырым-татар тілінде  тишлеген ит тишин гөстермез; қырғыз тілінде  каба турган ит тишин ырысатпайт; қашқай тілінде  капаган ит дишини гөрседмез; ноғай тілінде  үрген ит кисьиди каппас; түрікмен тілінде  дишлечек ит дишини гөркезмез; ұйғыр тілінде  чишлейдиген ит чишини көрсәтмес; якут (саха) диалектісінде ыттаахтаах ит ахытын көрдөрбөт [137; 293–294-бб.].
Kendi düşen ağlamaz – дидактикалық және моральдық мазмұндағы түркі мақал. Қазақ тіліндегі баламасы: Өзі жығылған бала жыламас. Мақалдың негізгі мағынасы – адам өз еркімен жасаған ісінің салдарына өзі жауапты, сондықтан мұндай жағдайда шағымдануға немесе ренжіуге хақысы жоқ. Яғни егер қателікті өзің жасасаң, оның ауыртпалығын да өзің көтеруге тиіссің. Мақалдың мазмұндық өзегі жеке жауапкершілік пен адамның өз қателігінің салдарын өзі көтеруі, өмірлік тәжірибеден сабақ алу қажеттігімен сипатталады. Құрылымдық тұрғыда мақал өздік есімдік пен есімше тіркесінен құралған бастауыш	(kendi	düşen)	және	болымсыз	аорист	тұлғалы	баяндауыштан (ağlamaz) тұрады. Аорист формасы жалпы ақиқаттық, яғни тұрақты заңдылық
реңкін береді.
Паремиологиялық тұрғыдан алғанда, бұл – дидактикалық-нормативтік мақал болып табылады, оның негізгі функциясы кеңес беру, ескерту жасау, адамды жауапкершілікке тәрбиелеу және қателік пен оның салдарынан сабақ алуға үйрету болып саналады.
	Аталған мақал түркі тілдерінде түрлі нұсқада қолданылады: түрік тілінде кенди дүшен агламаз; алтын орда тілінде  өзи чығыған чыламас; оғыз тілінде  генди дүшен ааламаз; османлы тілінде  генди дүшен ааламады / кенди дүшен ааламаз; ахысқа тілінде  кенди дүшен ааламаз; балқан тілінде  генди дүшен ааламас; ааласа да ойнамас; башқұрт тілінде  үзе кологан бала ыламай; бұлғар тілінде  кенди дүшен ааламас; ааласа да якышмаз; добружа тілінде  өзи дүшген жыламас; делиорман тілінде  кенди дүшен ааламас; гагауыз тілінде  кенди дүшен аламаз; оңтүстік әзірбайжан тілінде  өзи ыгылан ааламас; қарайым-қырымшақ тілінде  өзи ыҡыған йыламас; сызламас; солтүстік әзірбайжан тілінде  өзү йыхылган ааламаз; кипр тілінде  генди дүшен ааламаз; қырым-татар тілінде  өзү йыкылган ааламаз; қарақалпақ тілінде  өзи чығылған бала чыламайды; қашқай тілінде  өзү йыхылган ааламаз; ноғай тілінде  өзи ыгылған; ыйламас; қазан татарлары тілінде  үзү ыгылган йыламас; түрікмен тілінде  өзи йыкылган чаа/оглан aламас; тува тілінде  боду ушкан уруг ыгылавас; ұйғыр тілінде  өзү йыкылган бала йыгылмас [137; 339-б.].
Мақал түркі тілдерінде кең таралғанымен, барлық қолданыстарында ортақ бір ойды сақтайды: адам өз қателігі үшін өзгеден кінә іздемеуі тиіс. Бір жерде бұл ой тікелей тұжырымдалса, енді бірінде жылау мотиві арқылы астарлы түрде беріледі. Өзіндік әрекеттің салдарына жауап беру идеясы мақалдың негізгі бағалауыштық өзегін құрайды. Сондықтан паремия тек тұрмыстық жағдайды сипаттамай, мінез-құлыққа қатысты әлеуметтік норманы бекітеді.
Keskin sirke küpüne zarar verir» – метафоралық-дидактикалық мазмұндағы түркі мақал. Қазақ тіліндегі баламасы: Сірке су құтысына зиян.  Мақалдың семантикалық өрісі ашу, зиян, өзін өзі басқару және ішкі үйлесім ұғымдары төңірегінде қалыптасқан. Ол адамның ішкі эмоциялық күйі мен оның салдарын бейнелі түрде көрсетеді.
Мәдени және психологиялық контекст халық тұрмысындағы нақты тәжірибеге негізделеді. Қыш құмырадағы тым қышқыл сіркенің ыдысты бүлдіретіні күнделікті өмірде жақсы белгілі құбылыс болған. Осы тұрмыстық байқаудан туған бейне адам болмысының ішкі күйін сипаттайтын метафораға айналған. Мұнда сірке агрессия мен ашудың символы ретінде, ал құмыра адамның табиғаты, денесі немесе рухы ретінде түсіндіріледі. Паремиологиялық талдау бойынша мақал моральдық және психологиялық мәні бар дидактикалық нақылға жатады. 
Бұл мақалдың түркі тілдеріндегі мағыналас қолданыстары адамның шектен шыққан мінезі ең алдымен өзіне зиян келтіретінін аңғартады. Кей нұсқаларда бұл ой тікелей себепсалдар қатынасы арқылы берілсе, енді бірінде бейнелі метафора (сірке мен ыдыс) алдыңғы қатарға шығады. Мұндағы кескін/ащы сірке образы – ашушаңдық пен қатқылдықтың символы, ал күпі/қап – адамның өзі, яғни жеке болмысы. Осылайша паремия сыртқа бағытталған зиян емес, ішкі өзін-өзі бұзу идеясын бағалауыштық тұрғыда жеткізеді.
Бұл мақал түркі тілдерінде мағыналас түрде әртүрлі нұсқада беріледі: түрік тілінде кескин сирке күпүне зарар; оғыз тілінде  сарп/явуз сирке кенди кабына зиян едер; османлы тілінде  екши сирке кенди кабына зарар едер / сарп сирке кабын чатладар; балқан тілінде  кескин сирке күпүне зиян; бұлғар тілінде  кескин сирке; кенди кабына кедердир; батыс фракия түріктерінің тілінде кескин сиркенин күпүнәдир зарары; чуваш тілінде  час силенекенсин; час ватлат; добружа тілінде  кескин сирке кабына зарар; гагауыз тілінде  кескин сирке; кабына зарар; қарайым-қырымшақ тілінде  сарп сирке кабына зарар; солтүстік әзірбайжан тілінде  сирке түнд олганда өз күпүнү партладар; кипр тілінде  кескин сирке кенди кабына зарар верир; мосул-керкук түріктерінің тілінде кескин сиркенин зарары өз кабынадыр; қырым-татар тілінде  кескин сирке кабына зарар; қырғыз тілінде  ачуусу чукул; айыпка чыглат; қашқай тілінде  сирке түнд олганда өз кабын чатладар; түрікмен тілінде  сиркенин туршусу кабына зиян [137; 343-б.].
Parayı veren düdüğü çalar. Қазақ тіліндегі аудармасы: Ақшаң болса қалаған нәрсеңді сатып ала аласың. Мақалдың семантикалық өзегі ақшаның шешуші күшке ие екендігін білдіреді. Онда билік, таңдау құқығы және шешім қабылдау мүмкіндігі белгілі бір қызметтің не істің ақысын төлеген адамға тиесілі екені меңзеледі. Мақал қоғамдағы қаржылық қатынастар мен материалдық мүмкіндіктердің өзара байланысын көрсетіп, ақшаны мүмкіндік кілті ретінде танытады.
Аталмыш мақал түркі тілдерінде төмендегідей нұсқаларда ұшырасады: түрік тілінде параны верен дүдүү чалар; алтын орда тілінде  парады берген дудукди чалар; османлы тілінде  параны верен дүдүү чалар; балқан тілінде  парейи верен; дүдүги чалыр; бұлғар тілінде  пара верен дүдүгү чалар; добружа тілінде  параны берген дудуктен салар; гагауыз тілінде  параи верен; дүдүү чалар; қарайым-қырымшақ тілінде  парасы бергенине дуду чала; кипр тілінде  параны верен дүдүү чалар; мосул-керкук түріктерінің тілінде параны верен дүдүүү чалар; қырым-татар тілінде  параны берген; дүдүгүнү чалар; түрікмен тілінде  пул берген түүлдүги чалар [137; 408-б.].
Мақалдың түркі тілдеріндегі қолданыстары әлеуметтік қатынастардағы билік пен ықпалдың ақша арқылы жүзеге асатынын бейнелейді. Мұнда «дудук/дудукты чалу» әрекеті бейтарап іс емес, шешім қабылдау мен басқару құқығының символы ретінде көрінеді. Паремия астарында материалдық мүдденің әділет пен моральдан басым түсуі сыналады. Осылайша мақал әлеуметтік шындықты ирониялық әрі әшкерелеуші сипатта жеткізеді.
Sabrılan koruk şarab olur, tut yaprağı sandal – дидактикалық сарындағы мақал. Қазақ тіліндегі баламасы: Сабыр түбі – сары алтын. Мақалдың негізгі мағынасы – сабыр мен төзімділік арқылы қиындықтың нәтижесі жақсылыққа ұласады деген өмірлік қағиданы білдіреді. Мақалдың семантикалық өрісі сабыр мен уақыт, өзгеріс пен жетілу, сондай ақ табиғи тепе теңдік пен даму заңдылығы ұғымдары төңірегінде қалыптасқан. Мақалдың паремиологиялық сипаты қос тармақты, бейнелі әрі дидактикалық болып табылады. Онда параллель құрылым қолданылып, бір негізгі идея екі түрлі метафора арқылы дәлелденіп, тәлімдік мағына беріледі.
Мақал түркі тілдік кеңістікте ортақ мағынада төмендегідей түрде көрініс береді. Солтүстік әзірбайжан тілінде  себир ачыдыр; мейвеси шириндир; кипр тілінде  сабырнан горуг халва; дут япрагы атлас болур; мосул-керкук түріктерінің тілінде сабыр ачыса да; ахыры татлыдыр; қырым-татар тілінде  сабыр диби сары алтын; қарақалпақ тілінде  сабыр түби сары алтын; қарашай-малқар тілінде  сабыр түбү; сары алтын; қырғыз тілінде  сабырдын түбү сары алтын; қашқай тілінде  сабыр ачыдыр; мивеси дадлы; құмық тілінде  сабур түбү сары алтын; уялыp алгасаган; ноғай тілінде  сабан түби сары алтын; өзбек тілінде сабр теги сори олтин; қазан татарлары тілінде  сабырлыкының түби алтын; түрікмен тілінде  савыр ачыды; мивеси сүчүдүр; ұрым тілінде  сабыр түбү сары алтын; ұйғыр тілінде  севир кылсаң горидин халва пүтер; якут (саха) диалектісінде тулуур эрэйдээх тихеге мининигэс; түрік тілінде сабыр ачыдыр; мейвеси татлыдыр; қыпшақ тілінде  сабыр билен багда гюре пишер; алтын орда тілінде  сабыр түби сары алтын; сарайған жете муратка ашыккан калыр уятка; оғыз тілінде  гөенлер хардан хурма йедилер; горугдан себр иле халва йедилер; османлы тілінде  сабыр иле корук халва; дут япрагы атлас олур; ауғанстан тілінде  сабыр түви сары алтын; балқан тілінде  сабыр ачыдыр; фақат мүвеситатлыдыр; башқұрт тілінде  сабыр түби хары алтын  байырбұжақ тілінде  сабыр эден дервиш мурадына ырмиш; бұлғар тілінде  сабыр ачыдыр; мейвеси татлы; батыс фракия түріктерінің тілінде сабрын соны селаметтир; чуваш тілінде  кетме пелекене; кетмел кукли; добружа тілінде  сабыр ашшы; мейвасы татлы / сабрының соны сары алтын; делиорман тілінде  сабыры ачиды; йемиши татлыды; гагауыз тілінде  сабыр ачыдыр; мейвасы татлыдыр; оңтүстік әзірбайжан тілінде  сабыр илен халва пешер; эй гөре сенден; беслесен атлас олур тут япрагындан; хакас тілінде  сиданыс аар; че нимистери магат; қарайым-қырымшақ тілінде  сабур тыбы алтын [137; 413-б.].
Сабыр ұғымының түркі тілдік кеңістікте кең таралуы ортақ мәдени құндылық ретінде орныққанын көрсетеді. Кей қолданыстарда сабырдың бастапқы қиындығы мен соңғы нәтижесі себеп–салдар үлгісінде беріледі, ал басқа тілдерде ол алтын, тәтті жеміс секілді символдар арқылы бейнеленеді. Мұндай образдар сабырдың уақытпен сыналатын, бірақ ақыры игілікке жеткізетін қасиет екенін айқындайды. Осылайша паремия өмірлік тәжірибені жинақтап, төзімділікті моральдық артықшылық ретінде бағалайды.
Su testisi su yolunda kırılır. Қазақ тіліндегі баламасы: Су құмырасы су жолында сынады. Бұл мақал табиғилық заңдылығына негізделеді. Адам немесе зат қай салада көп әрекет етсе, сол ортада өзіне тән салдар мен тәуекел пайда болады. Қауіптің дерек көзі де сол істің өз ішінен туындайды, яғни әрекет неғұрлым жиі қайталанса, оның нәтижесі де сол жерден шығады. Мұнда халықтың өмірлік тәжірибесіне сүйенген байқау көрініс табады, әр құбылыс өз ортасында аяқталатыны меңзеледі. Сонымен қатар фаталистік реңк бар, тағдырлы оқиға істің сипатына сай түрде келетіні аңғарылады.
Аталған мақал түркі тілдерінің әрқайсысында әртүрлі нұсқада көрініс табады. Түрік тілінде су тестиcи су йолунда кырылыр; алтын орда тілінде  сув чермеси сувда синар; оғыз тілінде  ендек сегек судан дүрүшмез гелмез; османлы тілінде  су дестиси су йолунда кырылыр; бұлғар тілінде  су тестиcи су йолунда кырылыр; батыс фракия түріктерінің тілінде су тестиcи су йолунда кырылыр; түрікмен тілінде  су тизиси су йолунда кырылыр; добружа тілінде  сув дестеси сув жолында сыналыр; гагауыз тілінде ; мосул-керкук түріктерінің тілінде су жерреси су йолунда кырылыр; қырым-татар тілінде  су тестиcи сувда сынар; қарашай-малқар тілінде  сув челәкни түби сувда калыр; қашқай тілінде  су күзеси су йолунда сынасы; түрікмен тілінде  су күйеси; сувда сынар; ұйғыр тілінде  булакка кеткениң козаси синип кетиду [137; 433-б.].
Қарастырылып отырған мақалдың түркі тілдеріндегі қолданыстары әрекет пен нәтиженің өзара байланысын бейнелейді. Су тасуға арналған ыдыстың дәл сол жолда сынуы кездейсоқ құбылыс емес, керісінше белгілі бір әрекеттің заңды салдары ретінде түсіндіріледі. Метафора арқылы адамның үнемі бір бағытта жасаған ісі сол ортада өз нәтижесін беретіні меңзеледі. Осы тұрғыдан паремия өмірлік тәжірибеге сүйенген себеп-салдар логикасын бағалауыштық сипатта жеткізеді.
Yalancının evi yanmış, kimse inanmamış. Қазақ тіліндегі баламасы: Өтірікшінің шын сөзі де өтірік. Мақалдың негізгі семантикалық ядросы: өтірікші адамның сөзіне ешкім сенбейді, тіпті шындық айтқанда да сенім жоғалады. Мақал екі бөліктен тұратын классикалық құрылымға негізделген. Онда себеп пен нәтиже айқын берілген әрі параллелизм сақталған. Негізгі идеясы әлеуметтік сенімнің қайтымсыз бұзылуын көрсету. Мақал өтірік айтпауға тәрбиелейді, өтіріктің сенімсіздікке әкелетінін ескертеді және қоғамдық моральдық қағидаларды бекітіп, әлеуметтік бақылау қызметін атқарады.
Аталмыш мақал түркі тілдік кеңістікте әртүрлі тілдік нұсқалар арқылы көрініс береді. Түрік тілінде яланчынын эви янмыш; кимсе инанмамыш; алтын орда тілінде  яланчынын үйү жанган; бирәү инанмаган; оғыз тілінде  яланчыдан ит йегдір; ауғанстан тілінде  жалганчынын чын сөзү жалганга чыгат; балқан тілінде  яланчынын эвӣ яңмыш; кимсе инанмамыш; башқұрт тілінде  ялғансының өйө янған; берәү зе ишанмаған; бұлғар тілінде  яланчынын эви янмыш; кимсе инанмамыш; чуваш тілінде  талпасың тьяппи митык; добружа тілінде  яланчының үйү жанган; бирев инанмаган; делиорман тілінде  яланчынын эви янмыш; кимсежиклер инанмамыш; гагауыз тілінде  яланчынын муму; өлөгөнө тиклем янар; хакас тілінде  чойдӣң иби көйгәндә пирдезӣ киртинмеен; қарайым-қырымшақ тілінде  яланчынын эви янса – инанма; солтүстік әзірбайжан тілінде  яланчынын эви янды; кимсе инанмады; кипр тілінде  яланчынын эви янмыш; кимсе инанмамыш; мосул-керкук түріктерінің тілінде яланчынын эви янып; кимсе инанмыйып; қырым-татар тілінде  яланчының эви аңған – кимсе инанмаған; қырғыз тілінде  жалганчынын чын сөзү да жалган; қашқай тілінде  яланчы деди: «эвим янды»; һеч кес дадына келмеди; құмық тілінде  ялғанчының гертисине лә инанмай; ноғай тілінде  өтірікшінің ушын сөзі де зая; өзбек тілінде йолғонның умри кыска; қазан татарлары тілінде  ялғанчының йорты янған; кеше ишанмаган; түрікмен тілінде  яланчының өйи янды; һич ким инанмады; ұрым тілінде  яланчың уйы янған; аман халқ йынанмаған; ұйғыр тілінде  ялғанчының өйигә от кетсе; һечким ишенмәепти [137; 466–467-бб.].
Мақалдың түркі тілдеріндегі баламаларын біріктіретін ортақ мағына – өтірікке үйренген адамның сөзіне шындық жағдайда да сенім артылмайтыны. Әр тілде бұл ой әртүрлі бейнелермен берілгенімен, барлығында да сенімнің біржола жоғалуы, өтіріктің әлеуметтік салдары және сөз құнының жойылуы бірдей деңгейде ұғынылады. Осы мағыналық тұтастық мақалдың түркі дүниетанымындағы моральдық норманы айқындайды.
Zaman sana uymazsa sen zamana uy. Қазақ тіліндегі баламасы: Заманыңа қарай бөркіңді ки. Мақалдың семантикалық өзегі – адам өз әрекеті мен мінезін уақыттың талабына, қоғамның өзгерістеріне сәйкес бейімдей білуі керек, заманға қарсы келу емес, оған сай болу – даналық. Түркі халықтарының дүниетанымында «заман» – кеңістік-уақыттық категория ғана емес, қоғамның моральдық-әлеуметтік жағдайын білдіретін философиялық ұғым. Мақал сол дүниетанымдағы негізгі қағиданы көрсетеді: адам қоғаммен үндес болуы тиіс.
Мақалдың түркі тілдеріндегі қолданысы әр алуан нұсқалар арқылы байқалады. Түрік тілінде заман саңа уймазса; сен замана уй; алтын орда тілінде  чак саңа уюмаса да; сен чакка (өзлекке) уй; шағатай тілінде  земан саңа буйун коймас; сен заманга буйун кой; оғыз тілінде  заман уймайажак саңа; сен уй замана; османлы тілінде  гөрдүгүн заман саңа уймады; сен замана уй; балқан тілінде  земан саңа уймаса; сен замана уй; бұлғар тілінде  заман саңа уймазса; сен замана уймалысың; добружа тілінде  земан саңа уюмаса; сен заманга уй; делиорман тілінде  земан саңа уюмаса; сен замана уйсан; гагауыз тілінде  заман; замана уйумазса; сен замана уй; хакас тілінде  тус сағаа нимес; син ағаа килис; қарайым-қырымшақ тілінде  заман саңа уюмаса; заманга уй; солтүстік әзірбайжан тілінде  заман саңа саз олмаса; сен замана саз ол; кипр тілінде  заман саңа уюмасса; сен замана уй; мосул-керкук түріктерінің тілінде заман саңа уймазса; сен замана уй; қырым-татар тілінде  заман саға уймаса; сен заманга уй; қарашай-малқар тілінде  заманга көре атла; қырғыз тілінде  заманың қандай болсо; бөркүңдү ошондой кий; құмық тілінде  замандар гечсе де; халк гитмес; ноғай тілінде  сен заманга ыйермессең; заман саға ыйермес; өзбек тілінде заман сeнгa бакмаса; сен заманга бак; гана; қазан татарлары тілінде  заман саңа буйун коймас; сен заманга буй кой; түрікмен тілінде  заман саңа эйерленмезсе; сен заманга эйер; ұрым тілінде  заман саңа уйумаса; сен заманга уй [137; 488–489-бб.].
Уақыт пен адам қатынасына құрылған бұл паремия түркі тілдерінде кең таралған ортақ ойды жеткізеді. Барлық баламаларда адам заманға үстем бола алмайтыны, сондықтан өзгермелі уақыт талабына икемделуі қажеттігі меңзеледі. Бір тілде бұл ой кеңес сипатында берілсе, екіншісінде шартты ескерту түрінде көрінеді. Соған қарамастан, мағыналық өзек өзгеріссіз сақталып, жауапкершілік субъектісі ретінде адам алдыңғы қатарға шығады.
2.2. Армян-қыпшақ мақал-мәтелдеріндегі материалдық мәдениет пен этномәдени кодтың семантикалық  интерпретациясы
Мақал-мәтелдер тілдің бейнелі-құрылымдық қабатын құрай отырып, этностың материалдық мәдениеті мен тарихи тәжірибесін семантикалық тұрғыдан жинақтайтын маңызды лингвомәдени бірліктердің бірі болып табылады. Олардың құрамында күнделікті тұрмысқа, шаруашылыққа, еңбек құралдарына, табиғи ортаға және әлеуметтік қатынастарға қатысты нақты заттық атаулар мен бейнелер орнығып, этномәдени кодтың тұрақты элементтері ретінде қызмет етеді. Осы тұрғыдан алғанда, армян-қыпшақ мақал- мәтелдері ортағасырлық қыпшақ қоғамының материалдық мәдениетін тілдік деңгейде реконструкциялауға мүмкіндік беретін құнды дереккөздер болып саналады.
Осы бөлімде төменде берілген мақал-мәтелдерді талдау арқылы армян- қыпшақ жазба мұраларында көрініс тапқан материалдық мәдениет элементтері мен этномәдени кодтың лингвистикалық-семантикалық сипаты айқындалады. Талдау барысында мақал-мәтелдер құрамындағы заттық-мәдени лексемалардың семантикалық жүктемесі, бейнелік қызметі және символдық мағынасы  қарастырылады.  Аталған  бірліктердің  этномәдени  ақпараттыжеткізудегі рөлі мен қыпшақ қоғамының дүниетанымымен байланысы ашып көрсетіледі.
«Aç ayı oynamaz». Қазақ тіліндегі баламасы: Аш бала тоқ баламен ойнамайды, тоқ аш боламын деп ойламайды. Мақалдың семантикалық өзегі – адамның негізгі мұқтаждығы қанағаттанбайынша, оның ойы мен әрекеті өзге мақсаттарға бағытталмайтынын білдіреді. 
Мақал түркі халықтарының дүниетанымында әртүрлі тілдік нұсқаларда көрініс тапқан. Түрік тілінде ач айы ойнaмаз; «Диуани лұғат-ат-түркте» арпасыз ат эшиймес; алтын орда тілінде  ач айы ойнaмас; шағатай тілінде  ач айу ойнaмас; оғыз тілінде  айы ойу; делү-толу; ауғанстан тілінде  ач айы ойнaмаз; балқан тілінде  ач айы ойнaмас; байырбұжақ тілінде  ач айы ойнaмаз; башқұрт тілінде  ач айы уйнама; бұлғар тілінде  ач айы ойнaмаз; батыс фракия түріктерінің тілінде ач айы калгымаз; чуваш тілінде  ситермен лаша туртмаст; делиорман тілінде  ач айы ойнaмаз; токмай өксуз джырламаз; гагауыз тілінде  ач айы ойун ойнaмаз; оңтүстік әзірбайжан тілінде  ачлык айы калайлы оһулар; хакас тілінде  ас аба телбэк ойнабас; солтүстік әзірбайжан тілінде  ач айы ойнaмаз; мосул-керкук түріктерінің тілінде ач айы ойнaмаз; қарашай-малқар тілінде  ач айуқ ойнaмаз; қырғыз тілінде  ачканнын аты жүрбөйт; қашқай тілінде  ач айы ойнайабилмез; өзбек тілінде ач айыығ ойнaмас; қазан татарлары тілінде  ач айу уйнамас; түрікмен тілінде  ач айы ойнaмаз; ұрым тілінде  ач айу ойнaмаз; ұйғыр тілінде  ач эйик ойнимас [137; 46-б.].
Мақалдың түркі тілдеріндегі баламаларын біріктіретін негізгі ұқсастық – аштықтың әрекетке, ойынға немесе еңбекке мүмкіндік бермейтіні туралы ортақ түсінік. Барлық тілдік көріністерде аштық физикалық қана емес, мінез-құлықты шектейтін негізгі фактор ретінде ұғынылады. Аю бейнесі арқылы табиғи инстинкт пен тіршілік қажеттілігі алдыңғы қатарға шығарылып, алдымен тұрмыстық мұқтаждық қанағаттандырылмайынша, өзге әрекеттің жүзеге аспайтыны бірдей мағынада тұжырымдалады.
Ağlamayan çocuğa meme/ süd vermezler. Қазақ тіліндегі баламасы: Жыламаған балаға сүт/емшек жоқ. Мақалдың семантикалық өзегі адамның өз қажеттілігі мен талабын ашық білдірмесе, көмек пен қолдауға қол жеткізе алмайтынын көрсетеді. Биологиялық деңгейдегі жылау мен күтім байланысы әлеуметтік мағынаға ауыстырылып, белсенділік пен талап қою жетістік шарты ретінде танылады. Паремиологиялық тұрғыдан бұл мақал қысқа, нормативті паремияға жатады. Ол мінез-құлық нормасын шарт салдар құрылымында жинақы түрде білдіріп, әлеуметтік қағиданы бекітеді.
Берілген ой түркі тілдерінде мынадай мақал нұсқалары арқылы өрнектеледі. Түрік тілінде ааламайан чоджуа меме вермезлер; алтын орда тілінде  джыламаган балага емчек бермеслер; шағатай тілінде  джыламаган балага емчек кайда; өзбек тілінде оолан ааламайынджа емчек верилмез; османлы тілінде  оолан ааламайынджа меме верилмезлер; ауғанстан тілінде  бала ийлаваганча ене емчек салват; ахысқа тілінде  ааламайана меме йокдур; алтай тілінде  ислабаган балага емчек емиспес; балқан тілінде  ааламайан чоджуа анасы меме вермез; башқұрт тілінде  иламаган балага имшак бирмейлер; бұлғар тілінде  ааламайан ушагъа меме верилмез; батыс фракия түріктерінің тілінде ааламайан чоджуа меме верилмез; чуваш тілінде  ача макармасаш анасы илтмес; добружа тілінде  джыламайан балага емчек берилмез; делиорман тілінде  ааламайан ушага меме вермезлер; гагауыз тілінде  ааламайан ушага меме вермезлер; оңтүстік әзірбайжан тілінде  ааламайан ушага сют вермезлер; хакас тілінде  иглабан палаа ас пирилбечен; қарайым-қырымшақ тілінде  йыламан бала емчек берилмез; кипр тілінде  йыламаган балага емчек бермейлер; мосул-керкук түріктерінің тілінде ааламадык оолана емчек йок; қырым-татар тілінде  иглаваан чашка емик емзиртпес; қарақалпақ тілінде  ааламаан балаа көкүс вермийлер; қарашай-малқар тілінде  бала йыылйимиса; ана емчек салмас; қырғыз тілінде  итаабат ооону емшех теебеттер; қашқай тілінде  ааламайан чоджуа меме йодур; құмық тілінде  йыыламыйан ушага емчек вермезлер; ноғай тілінде  ааламайан балага емчек бермезлер; өзбек тілінде джыламаган балага емчек кайда; қазан татарлары тілінде  джыламаган гаша анасы емчек салмаз; түрікмен тілінде  ийлабаган балага емчек чок; тува тілінде  ааламайана сүт йок; ұрым тілінде  йыламаган балага/йашга емчек бермес; ұйғыр тілінде  бала йыламаса; анасы емчек бермейди; якут (саха) диалектісінде ааламайан оолана емчек йок [137; 62-б.].
Берілген мақалдың түркі тілдеріндегі барлық баламаларын біріктіретін ортақ мағына – талап пен әрекетсіз нәтижеге қол жеткізу мүмкін еместігі. Барлық тілдік көріністерде жылау әрекеті қажеттілікті білдірудің, ал емшек беру – жауап пен нәтиженің символы ретінде ұғынылады. Осылайша паремия адамның мұқтажын білдіруі мен белсенді қимылы ғана қолдау мен игілікке жеткізетінін ортақ семантикалық негізде тұжырымдайды.
Anasına bak kızını al, kenarına bak bezini al – түркі халықтарының өмірлік тәжірбиесінен туындаған мақал. Қазақ тіліндегі баламасы: Анасына қарап қызын ал, ыдысына қарап асын іш. Бұл мақал адамның мінезі мен тәрбиесін оның шыққан ортасынан, әсіресе анасынан тануға болатынын білдіреді. Мұндағы «қара» сөзі бақылау, талдау, салыстыру ұғымдарын қамтиды, ал«қызын ал» тіркесі шешім қабылдау мен әрекет ету мағынасында қолданылады. Қоғамда ана – отбасы тәрбиесінің және әдептің бастауы. «Ананың ақ сүтімен сіңген мінез» ұғымы арқылы ананың тұлға қалыптастырудағы рөлі мойындалады. Қыз тәрбиесі – халық мәдениетінің өзегі, ал тектілік пен ұрпақ сабақтастығы мақалдың мазмұндық негізін құрайды.
Бұл мазмұндағы мақал түркі тілдерінде отбасылық таңдау өлшемін білдіретін әртүрлі нұсқаларда сақталған. Түрік тілінде анасына бак; кызын ал; кенарына бак; безин ал; алтын орда тілінде  анасына карра; кызын ал; шағатай тілінде  енесини көр; кызын ал; оғыз тілінде  анасын көр; кызын ал; османлы тілінде  анасын көр; кызын ал; ауғанстан тілінде  енесин көр де; кызын ал; ахысқа тілінде  енесына анамың гыйине кирбе; балқан тілінде  ашығына карап; кызын ал; башқұрт тілінде  анасына бак та; кызын ал; бұлғар тілінде  анасына бак та; кызын ал; кенарына бак; безини ал; батыс фракия түріктерінің тілінде анасына бак; кызын ал; кенарына бак; безини ал; чуваш тілінде  анасына пәх та; херинеси ил; добружа тілінде  сабысын көрүп атын ал; анасын көрүп кызын ал; делиорман тілінде  анасына/несине бак; кызын ал; тарана бак; безини ал; гагауыз тілінде  анасына бак; данасын ал; оңтүстік әзірбайжан тілінде  анасына бах; кызын ал; кырагына бах; безин ал; хакас тілінде  инезине көрүп; кызын ал; күзине көрее; чүктенис ал; иран хорасан тілінде  кәнаруна бах; безини ал; әнәсина бах; кызыны ал; қарайым-қырымшақ тілінде  кенарына багып; безин ал; анасына багып; кызын ал; солтүстік әзірбайжан тілінде  анасына бах; кызын ал; кырагына бах; безин ал; кипр тілінде  анасына баг кызын ал; кенарына баг; безин ал; мосул-керкук түріктерінің тілінде кенарылы бах; безин ал; қырым-татар тілінде  басмасына көрө бези; анасына көрө кызы; қарашай-малқар тілінде  анасына караб; кызын ал; атасына караб; часына бар; қарақалпақ тілінде  анасын көрүп; кызын ал; табагын көрүп; ашын иш; қырғыз тілінде  енесин көрүп; кызын ал; ешигин көрүп; төрүн өт; қашқай тілінде  анасына бах кызын ал; кырагына бах; безини ал; құмық тілінде  анасына бах кызын ал; дарайна бак; безин ал; қазан татарлары тілінде  анасына карап; кызын ал; кырыйына карап; бүзен ал; ноғай тілінде  аягын көрүп; ашын иш; анасын көрүп; кызын ал; өзбек тілінде милкини көр; безини ал; анасын көр; кызыны ал; қара татар тілінде  табағына кара да; ашын ич; анасына кара да; кызың көч; түрікмен тілінде  енесини көрүп; кызын ал; гырасын көрүп; безин ал; ұрым тілінде  тенарын көр де; безин ал; анасын көр де; кызын ал; ұйғыр тілінде  ана көрүп; кыз ал; кыргаκ көрүп; бөз ал; тува тілінде  ийезин көргеш; уруун ал; якут (саха) диалектісінде ийетин көр; кылығын ал [137; 83–84-бб.].
Аталған мазмұндағы мақалдың түркі тілдеріндегі барлық баламаларын біріктіретін негізгі ортақтық – отбасылық таңдау кезінде жеке адамнан гөрі оның шыққан ортасына, әсіресе анасына назар аудару қағидасы. Барлық тілдік көріністерде ана бейнесі қыздың мінезі мен болашақ отбасылық болмысының көрсеткіші ретінде қабылданады. Осылайша мақал туыстық, тәрбие және әлеуметтік жалғастық ұғымдарын бір семантикалық өрісте тоғыстырып, некені жеке емес, әулеттік таңдау ретінде концептуалдайды.
Arkadaşını söyle kim oldugunu söyleyim. Қазақ тіліндегі баламасы: Маған досыңның кім екенін айт, мен де сенің кім екеніңді айтайын. 
Мақалдың семантикалық өзегі – адамның болмысы, мінезі мен өмірлік ұстанымы оның айналасындағы адамдар арқылы танылады, яғни адамның досы оның ішкі дүниесінің, көзқарасы мен моральдық деңгейінің айнасы болып табылады. Мақалдың тақырыптық өрісі адам болмысы, қарым-қатынас, достық, адамды тану және моральдық-этикалық бағалау ұғымдарын қамтиды. Паремиологиялық тұрғыдан, бұл – дидактикалық сипаттағы мақал. Ол қысқа, нұсқа, қорытынды ойы айқын, өмірлік тәжірибені жинақтап беретін паремиялар қатарына жатады.
Бұл мазмұндағы мақал адамды оның әлеуметтік ортасы арқылы тану идеясын білдіріп; түркі тілдерінде төмендегідей нұсқаларда көрініс табады. Түрік тілінде аркадашыны сөйле; ким олдууну сөйлейейим; қыпшақ тілінде  ол киши ким явузлар билен олтурґай; ейгүлик йүзүн көрмегей; балқан тілінде  чимнле жезерсин; она бензерсин; бұлғар тілінде  аркадашының ким олдууну сөйле; сөйлейейим ким олдуғуну; гагауыз тілінде  сөле ким сенин достун да; мен сөйлейджем кимсин сен; солтүстік әзірбайжан тілінде  йолдашын мәнә сөйле; сенин ким олдуғуңу дийим; кипр тілінде   маңа аркадашынды; сөйлeйейим саңа не мал; құмық тілінде  йолдашың ким экенин айтсаң; сен ким экенни айтарман; өзбек тілінде достиңниң кимлигини айтсаң; сенин кимлигини айтаман; қазан татарлары тілінде  үзе нинди ипдәше – дә шундый; түрікмен тілінде  йигиди достундан танырлар [137; 91-б.].
Мақалдың түркі тілдеріндегі барлық баламаларын біріктіретін ортақ түйін – адам болмысының оның әлеуметтік ортасымен, әсіресе дос-жаранымен қарым-қатынасы арқылы айқындалуы. Аталған ойдың берілу формасы тілден тілге қарай әртүрлі сипатта көрініс табады: кейбір түркі тілдерінде ол тікелей тұжырым түрінде ұсынылса, басқа тілдерде тәрбиелік немесе ескертуші мағына үстем болып келеді.
Az veren candan verir. Қазақ тіліндегі баламасы: Аз беремін дегеннің көп бергенін көргенмін. Мақалдың семантикалық өзегі – шын ықыласпен жасалған аз көмектің құндылығы – көп беріп, бірақ шын ниеті жоқ адамның бергенінен жоғары. Паремиологиялық талдау бойынша мақал бір тармақтан тұратын ықшам құрылымды паремияға жатады.
Берілген ой жомарттық пен ниеттің шынайылығын салыстыруға негізделген мақал ретінде түркі тілдерінде әртүрлі нұсқада ұшырасады. Түрік тілінде аз верен жандан; чок верен малдан верир; алтын орда тілінде  аз берген жандан; көп берген малдан; оғыз тілінде  аздан вирен жандан верир; чокдан вирен малдан верир; османлы тілінде  чок вирен гөнюлсуз верир; аз вирен жандан верир; балқан тілінде  аз верен жандан; чок верен малдан верир; бұлғар тілінде  аз верен жандан; чок верен малдан верир; добружа тілінде  аз берген жанындан; көп берген малындан берер; делиорман тілінде  аз верен жандан; чок верен малдан верир; оңтүстік әзірбайжан тілінде  аз верен жандан; чок верен малдан; қарайым-қырымшақ тілінде  көп беривчи берат малдан; аз беривчи берат жандан; солтүстік әзірбайжан тілінде  аз верен жандан; чок верен малдан; қырым-татар тілінде  аз берген жандан берир; көп берген малдан; қарашай-малқар тілінде  аз берген жүректен; көп берген байлықтан; қырғыз тілінде  аз берген тез берген; көп берген малдан; қазан татарлары тілінде  аз берген жандан; чок берген малдан [137; 121-б.].
Түркі тілдеріндегі бұл мақалдың барлық баламаларын біріктіретін ортақ мағына – берудің құндылығы оның мөлшерінде емес, ниетінде екендігі. Аз беру жанмен, жүрекпен байланыстырыла отырып, шынайы жомарттықтың өлшемі ретінде бағаланады, ал көп беру көбіне мал-мүлікпен ұштастырылып, сыртқы әрекет ретінде сипатталады. Осы семантикалық қарсы қою арқылы мақал материалдық байлық пен рухани ниетті салыстырып, түркі дүниетанымында ниеттің басымдығын бекітеді.
Bakşış verilen atın dişine bakılmaz. Қазақ тіліндегі баламасы: Сыйға берілген аттың тісіне қарамайды. Мақалдың семантикалық өзегі – сыйды сый ретінде қабылдау керек, оның сапасына, кемшілігіне қарап, риза еместік білдіру – әдепсіздік. 
Тарихи тұрғыдан алғанда, «ат» лексемасы көшпелі мәдениеттегі аса құнды байлықтардың бірі ретінде ерекше әлеуметтік-экономикалық және символдық мәнге ие болған. Ат – көлік құралы, жорықтағы серік, қауымның тұрмыс-тіршілігіндегі стратегиялық ресурс ретінде жоғары бағаланған. Аттың тісі оның жасын, денсаулығын және құндылығын айқындайтын көрсеткіш ретінде қолданылғаны Еуразия далалық мәдениеттеріне ортақ тәжірибе болған. Түркі әлемінің жазба мұраларында, атап айтқанда «Құтадғу біліг» пен «Диуани лұғат ат-түрік» еңбектерінде «at» сөзі қазіргі түркі тілдеріндегі мағынасына сәйкес қолданылатыны байқалады [140, 136].
«Ат» сөзінің қайдан шыққаны жөнінде бірнеше көзқарас бар. Алғаш рет түркі тілдеріндегі жануар атауларын салыстырған белгілі түркітанушы ғалым А.М. Щербактың пікірінше ол, ат (және аад) сөзі барлық аталған тілдерде
«жылқы, ат» мағынасында қолданылады, сондай-ақ алтай, құмық, қырғыз, тувa, хакас, якут тілдерінде «мерін» мәнінде, якут тілінде «есек» және «піштірілген ат», ат огус – «піштірілген бұқа, өгіз» мағынасында қолданылады [144, 8].
А. Вамбери оны айғыр «жеребе» сөзінің алғашқы бөлігімен ат – ай және кейбір жазба ескерткіштерде кездесетін от/өт «бұқа» сөзімен салыстырған. С. Мираяма ат сөзін агт «жылқы» тұлғасынан шыққан деп есептейді, тувa тіліндегі аът сөзін моңғол тіліндегі агта «мерін» сөзімен салыстырған [141, 197].
Бұл мазмұндағы мақал сыйға берілген нәрсені мінемеу; алғыс пен ризашылық ұстанымын білдіре отырып; түркі тілдерінде төмендегідей нұсқаларда кездеседі. Түрік тілінде бахшиш атын дишине бакылмаз; алтын орда тілінде  багыш атынын дишине каралынмаз; османлы тілінде  бахшиш атын дишине бакылмаз; ахысқа тілінде  бехшиш атын дишине бакылмаз; балқан тілінде  бакшыш атын дишине бакылмаз; бұлғар тілінде  белеш атын яшына бакылмаз; добружа тілінде  бахшиш атынын дишине каралынмаз; делиорман тілінде  бахшиш атын дишine бакылмаз; гагауыз тілінде  аданмыш бейгирин ағзына бакмазлар; оңтүстік әзірбайжан тілінде  бей берен дишине бакылмаз; қазақ тілінде  дос бергеннің тишине карамаз; солтүстік әзірбайжан тілінде  бакшиш атын дишине бакмазлар; қырым-татар тілінде  бакшиш атын дишине каралынбаз; қашқай тілінде  пешкеш атың дишини саймазлар; ноғай тілінде  бахшыш атдын көзине каралмаз; өзбек тілінде текин aтның тишини көрме [137; 127-б.].
Түркі тілдеріндегі осы мақалдың барлық баламаларын біріктіретін ортақ мағына – сыйға берілген нәрсені сынамау, берілгенге разы болу қағидасы. Әр тілде ат пен оның тісі бейнесі арқылы сыйдың сапасын тексерудің орынсыздығы меңзеліп, алғыс пен ризашылық әлеуметтік норма ретінде бекітіледі. Осы мағыналық ортақтық паремияның түркі дүниетанымында жомарттыққа жауап ретінде қанағат пен әдептілікті талап ететін этикалық ұстанымды білдіретінін көрсетеді.
Balık baştan kokar. Қазақ тіліндегі баламасы: Балық басынан шіриді. Мақалдың түпкі идеясы – қоғамдағы кемшіліктің, келеңсіздіктің бастауы көбіне басшылықтан шығады. Яғни қандай басшы болса, қарамағындағы жүйе де соған ұқсайды. Бұл дидактикалық мазмұндағы метафоралық мақал. Ол себеп пен салдар байланысына негізделіп, сын айту мен моральдық ескерту қызметін атқарады. «Бас» билік пен басшылықты, «иіс» моральдық немесе құрылымдық құлдырауды білдіреді. Мақал басшының жауапкершілігін және қоғамдағы тәртіптің оның іс-әрекетіне тәуелді екенін көрсетеді.
Этимологиялық тұрғыдан balık лексемасы көне түркі жазба ескерткіштерінде balyk/baluk тұлғаларында қолданылады. Оның шығу тегіне қатысты ғылыми пікірлер әртүрлі: Л. Рашоньи бұл форманы «жарқырау, жалтырау» мағынасын білдіретін түбірмен байланыстырады, ал М. Рәсәненаталған сөздің моңғол және маньчжур тілдеріндегі falu «лещ» балығының түрі лексемаларымен фонетикалық ұқсастығын атап көрсетеді [139].
Аталған мақал қоғамдағы немесе қауымдағы бұзылудың ең алдымен басшылықтан басталатынын білдіретін ойды танытып; түркі тілдерінде мынадай нұсқаларда көрініс табады. Түрік тілінде балык баштан кокар; алтын орда тілінде  балык баштан сасыр; оғыз тілінде  балык башындан йыйыр; османлы тілінде  балык башдан кокар; ауғанстан тілінде  балыкты башыннан тут; алтай тілінде  балык башыннан чыдыр; балқан тілінде  балык баштан кокар; башқұрт тілінде  балык баштан серей; бұлғар тілінде  балык баштан кокар; чуваш тілінде  пула пюшенген серет; добружа тілінде  балык баштан сасыр; делиорман тілінде  балык баштан кокар; гагауыз тілінде  балык кафадан кокар; хакас тілінде  балык пазинан пасты чыстанидир; қарайым-қырымшақ тілінде  балык башындан сасыр; солтүстік әзірбайжан тілінде  балык башындан ийленир; жамыш аяғынан; кипр тілінде  балыг башдан кокар; мосул-керкук түріктерінің тілінде балыг баштан кохар; қырым-татар тілінде  балык баштан сасыр; қарақалпақ тілінде  балык башыннан ширийди; қарашай-малқар тілінде  чабак чурисе башындан чуруйюди; қырғыз тілінде  балык башынан сасыӊыт; құмық тілінде  балык башындан чурюр; өзбек тілінде балыг (балыығ) башыдан сасыйды; түрікмен тілінде  балык келлесинден порсар; тува тілінде  балык башындан чыдыр; ұрым тілінде  балык башындан сас [137; 130–131-бб.].
Мақалдың түркі тілдеріндегі барлық нұсқаларына ортақ мағына – қоғамдық немесе қауымдық іріп-шірудің ең алдымен басшылықтан, яғни жоғарғы қабаттан басталатыны жөніндегі түсінік. Осы ортақ семантикалық негіз паремияның түркі дүниетанымында әлеуметтік тәртіп пен моральдық ахуалдың жоғарыдан төмен қарай тарайтынын мойындағанын аңғартады.
Beş parmak bir değil. Қазақ тіліндегі баламасы: Бес саусақ бірдей емес. Мақалдың семантикалық өзегі – адамдар арасындағы табиғи айырмашылық пен даралықтың заңдылығын мойындау, яғни әр адамның болмысы, мінезі, көзқарасы мен қабілеті бір-біріне ұқсамайтынын білдіретін идея. Паремиологиялық талдау бойынша мақал бейнелі әрі дидактикалық сипатқа ие. Оның мазмұны салыстыру мен символдық аналогияға негізделген. Бес саусақ бейнесі адамзаттың көптүрлілігін, «бір емес» тіркесі даралық пен айырмашылықты, ал қол образы тұтастық пен өзара байланыс идеясын метафоралық түрде білдіреді.
Аталған мақал адамдардың табиғи, әлеуметтік және мінез-құлықтық тұрғыдан біркелкі болмайтынын білдіретін ойды жеткізіп, түркі тілдерінде төмендегідей нұсқаларда кездеседі. Түрік тілінде беш пармак бир дейил; «Диуани лұғат-ат-түркте» биш емек түз ермес; алтын орда тілінде  беш пармак түз болмас; оғыз тілінде  беш бармак түз дееилдир; османлы тілінде  беш бармак түз олмаз; ауғанстан тілінде  беш бармак бирдей емес; алтай тілінде  беш седер беш башка; балқан тілінде  беш пармак бир дилдир; башқұрт тілінде  беш бармак та тигез булмай; байырбұжақ тілінде  беш пармагын беши бир дееил; бұлғар тілінде  беш пармак бирбирине уймаз; чуваш тілінде  пилек пүрне те (пер) тан мар; добружа тілінде  беш пармакның беши бир болмаз; делиорман тілінде  беш паамак би дил; гагауыз тілінде  беш пармак бир дееил; оңтүстік әзірбайжан тілінде  аллаһ беш бармагы бир яратмыйуб; хакас тілінде  пиш сала айна аймах боладир; қарайым-қырымшақ тілінде  беш пармак та түз дееил; солтүстік әзірбайжан тілінде  беш пармагын беши де бир дееил; кипр тілінде  беш пармагын хепси де бирдир; мосул-керкук түріктерінің тілінде беш бармагыв бир олмаз; қарашай-малқар тілінде  бармакла да түлөдүле тенг; қырым-татар тілінде  беш пармагын беш түрлү; қырғыз тілінде  беш бармак бирдей емес; қашқай тілінде  беш бурмак бир бир теклин олмаз; құмық тілінде  беш бармакта тең болмас; ноғай тілінде  беш бармак та бирдей болмайды; өзбек тілінде беш кол баробар емас; қазан татарлары тілінде  бармаклар да тииез тугел; түрікмен тілінде  беш бармак денг дееилдир; ұйғыр тілінде  беш кол бирдек емес; якут (саха) диалектісінде биес тарбах биир буолбатаһ [137; 141–142-бб.].
Мақалдың түркі тілдеріндегі барлық баламаларын біріктіретін негізгі ортақ мағына – адамдардың табиғи жаратылысы, әлеуметтік орны мен мінез-құлқы жағынан біркелкі болмайтыны туралы түсінік. Барлық тілдік көріністерде саусақ бейнесі арқылы айырмашылықтың табиғилығы мен заңдылығы көрсетіледі: бір қолдың саусақтары бірдей болмағандай, адамдар да тең әрі біртекті емес. Осы ортақ семантикалық негіз мақалдың түркі дүниетанымында әртүрлілікті өмір шындығы ретінде қабылдауды және оны қалыпты құбылыс деп тануды білдіретінін аңғартады.
Bıçak yarası geçer dil yarası geçmez. Қазақ тіліндегі баламасы: Оқ жарасы жазылады, тіл жарасы жазылмайды. Мақалдың семантикалық өзегі – сөз арқылы келетін психологиялық жарақаттың ұзақ сақталатыны, ал паремия ретінде ол этикалық норманы бекіту, әлеуметтік мінез-құлықты реттеу міндетін атқарады. Бұл дидактикалық, адамгершілік-этикалық мазмұндағы мақал болып табылады, оның құрылымы bıçak yarası ↔ dil yarası, geçer ↔ geçmez түріндегі антонимдік қарама-қарсылыққа негізделген, сондай-ақ параллель құрылыс пен ритмикалық симметрия оның әсерлік күшін арттырады. Түрік және қазақ нұсқалары формалық жағынан шағын өзгерістерге ие болғанымен, мағыналық ядросы ортақ, ол – сөздің күші және оған жауапкершілікпен қарау. Мұнда басты концепттер: жара (бүтіндікке зақым), уақыт (жазылу/жазылмау процесі), сөздің күші (verbal harm), көңіл, жүрек (адамның ішкі әлемі).
Бұл мазмұндағы мақал сөздің адамға тигізер зияны дене жарасынан да ауыр болатынын білдіретін ойды жеткізіп; түркі тілдерінде төмендегідей нұсқаларда көрініс табады. Түрік тілінде бычак ярасы гечер, дил ярасы гечмез; алтын орда тілінде бычак чарасы оналур, кёнүл чарасы оналмаз; оғыз тілінде кылыч ярасы онулур, дил ярасы онулмаз; османлы тілінде кылыч чарасы өлер, дил чарасы өлмез; ауғанстан тілінде тыл балуу ондос, агач балуу онор; балқан тілінде бычак ярасы гечер, сөз ярасы гечмез; башқұрт тілінде кылыш ярасы төзелер, тыл ярасы төзелмес; бұлғар тілінде бычак ярасы гечер; дил ярасы гечмез; чуваш тілінде тимер касни турленет, самал касни турленмест; добружа тілінде кол чарасы гечер, тил чарасы гечмез; делиорман тілінде бычак ярасы гечер, сөз ярасы гечмез; гагауыз тілінде бычак ярасы унутулур, дил ярасы унутулмаз / онулмаз; хакас тілінде хылыш устуг өче, тыл ошас мимес; қарайым-қырымшақ тілінде тыл ярасы сав болмас; солтүстік әзірбайжан тілінде кылыңч ярасы сағалар, дил ярасы сағалмаз; кипр тілінде бычак ярасы гечер, дил ярасы гечмез; мосул-керкук түріктерінің тілінде ханчер ярасы сағады, дил ярасы сағалмаз; қырым-татар тілінде тыл ярасы пычак ярасындан мүйүшкюльдир; қарақалпақ тілінде ок жарасы битеp, сөз жaрасы битпес; қарашай-малқар тілінде кылыч чара сав болур, тыл чара сав болмаз; қырғыз тілінде кылыч жарасы бүтөт, тил жарасы бүтпөйт; қашқай тілінде гулле ярасы гечер, дил ярасы гечмез; құмық тілінде кылыч ярасы сав болур, тыл ярасы сав болмаз; ноғай тілінде тил ярасы түзелмес, кылыш ярасы түзелер; өзбек тілінде тил кылычдан өткүр; қазан татарлары тілінде кылыч ярасы оңалар, тил ярасы оңалмас; түрікмен тілінде тын ярасы бiтер, сөз ярасы битмез; ұйғыр тілінде кылыч зәрбиси үзилиду, тил зәрбиси үзилмейду; якут (саха) диалектісінде быхах быстагына бахын, тыл быспытын аағар, түргэнник охор [137; 144–145-бб.].
Аталған мазмұндағы мақал сөздің адамға тигізер рухани-психологиялық зияны дене жарасынан да ауыр екенін білдіреді. Бұл ой түркі тілдерінің көпшілігінде сақталып, әр тілдің лексикалық ерекшеліктеріне сай түрлі нұсқаларда көрініс тапқан. Формалық айырмашылықтарына қарамастан, барлық нұсқаларды біріктіретін ортақ семантикалық өзек – сөз жарасының жазылмайтындығын дене жарасымен салыстыра көрсету.
Dağ dağa kavuşmaz, insan insana kavuşur. Қазақ тіліндегі баламасы: Тау мен тау кездеспейді, адам мен адам кездеседі. Мақалдың семантикалық өзегі – адамдар арасындағы байланыс пен кездесу мүмкіндігі шексіз, адам баласының жолы түбі бір түйіседі. Паремиологиялық талдау тұрғысынан бұл дидактикалық әрі этикалық мазмұндағы мақал. Ол өмірлік тәжірибеге негізделген ойды қысқа, нұсқа және тұжырымды түрде жеткізеді.
Мақал адамдардың бір-бірімен жолығуы мүмкін, ал табиғи нысандардың тоғысуы сирек деген ойды білдіріп, түркі тілдерінде мынадай нұсқаларда көрініс табады: түркия тілінде даа даа кавушмаз, инсан инсана кавушур; «Диуани лұғат-ат-түркте» таа таaка кавушмас, киши кишике кавушур; алтын орда тілінде таав таавға кавышмаса киси кисида кавышир; оғыз тілінде гавышыр адам адама, ама гавышмаз таа таа; османлы тілінде таа таа кавушмаз, адем адеме кавушур; ауғанстан тілінде тоо тоога жетмес, адам адамга жетер; алтай тілінде туувла туув бирикбес, кижиле кижи биригер; балқан тілінде даа даа кавушмас, инсан инсана кавушур; башқұрт тілінде тав тав менән осрашмас, кеше кеше менән осрашыр; байырбұжақ тілінде даа даа кавушмас, инсан инсана кавушур; бұлғар тілінде даа даален кавушмас, инсан инсаннан кавушур; добружа тілінде даг ман көрүшмес, инсан ман көрүшир; делиорман тілінде даа дааға кавышмас, инсан исана кавышир; гагауыз тілінде байыр байырылан булушмер, адам адамнан булушер; оңтүстік әзірбайжан тілінде адам адам ковушар, даа даа кавушмаз; хакас тілінде таа таага уурашмас, киизи киизиге тоорашар; иран хорасан тілінде даа даа йетирмәс, адам адама йетияр; солтүстік әзірбайжан тілінде даа даа говушмас, адам адама говушар; кипр тілінде даа даа кавушмас, инсан инсана кавушур; мосул-керкук түріктерінің тілінде даа даа кавушмас, адам адама кавушур; қырым-татар тілінде даа даа булушмас, адем адеме булунур; қарашай-малқар тілінде тав тавға түбемедий, адам адамга түбейди; қырғыз тілінде эки тоо кошулбайт, эки киши көрүшөт; қашқай тілінде даа даа йетишмес, адам адама йетишир; құмық тілінде таав таавға йолукмас, адам адамға йолугур; ноғай тілінде таав таавға иласпа да, адем адемге иласер; өзбек тілінде таа таага гавушмас, адам адама гавушар; қазан татарлары тілінде тав белен тав көрешмес, кеше белен кеше көрешер; түрікмен тілінде даа даа говушмас, адам адама говушар; тува тілінде ийи дагынын бажы чоок-даа болза, көрийүр; ұрым тілінде төбе төбегe бармай, йисаман йисана бар; ұйғыр тілінде таа таака қошулмас, эл элге қошулар; якут (саха) диалектісінде хая кихиэхэ чугаһаабар, кихи хаяга чугаһыр [137, 194-б.].
Бұл мазмұндағы мақалдың негізгі идеясы – адамдардың бір-бірімен кездесу мүмкіндігі жоғары болғанымен, табиғи нысандардың, әсіресе таулардың, тоғысуы сирек құбылыс екендігін көрсету. Аталған ой түркі тілдерінің барлығына дерлік ортақ болып, әр тілде өзіндік фонетикалық әрі лексикалық ерекшеліктерімен берілген. Кейбір нұсқаларда салыстыру «тау – адам» оппозициясы арқылы нақты әрі тікелей беріледі. Ал өзге тілдерде бұл тұжырым астарлы түрде, өмірлік тәжірибеге негізделген пайым ретінде көрініс табады. Осылайша, мақалдың барлық тілдік варианттарын біріктіретін ортақ семантикалық өзек – адамаралық қатынастың динамикалығы мен әлеуметтік байланыстардың табиғи кеңістіктен өзгеше сипатын бейнелеу.
Dağ dağa küsmüş, dağın haberi yok. Қазақ тіліндегі баламасы: Қоян тауға ренжіпті бірақ таудың одан хабары болмапты. Паремиологиялық талдау тұрғысынан бұл мақал метафоралық сипаттағы, бір сөйлемнен тұратын тұжырымдық паремиялық бірлік болып табылады. Формалық жағынан ол бейнелі ойға негізделген дидактикалық құрылым ретінде көрінеді. Мақал табиғи құбылысты метафоралық үлгі етіп алып, өмірлік заңдылықты ықшам әрі мәнерлі түрде жеткізеді. Логикалық схемасы аздықтан көптікке өту, яғни тамшыдан көлдің қалыптасуы идеясына негізделген.
Аталған мақал себепсіз өкпелеу мен орынсыз реніштің мәнсіздігін білдіретін ойды жеткізіп, түркі тілдерінде төмендегідей нұсқаларда ұшырасады. Түрік тілінде тавшан дааа күсмүш, даағын хабери олмамыш; османлы тілінде тавшан дааа кюсмүш, даағын хабери олмамыш; ахысқа тілінде айы мешеден күсмүш, мешенин хабери олмамыш; бұлғар тілінде тавшан дааа күсмүш, дааын хабери олмамыш; оңтүстік әзірбайжан тілінде айы мешеден күсүб, мешенин хабери олмамыш; қарайым-қырымшақ тілінде тавшан дааға ачууланыб, дааын хабери олмамыш; солтүстік әзірбайжан тілінде дөвшан даадан кюсмүш, дааын хабери йок; кипр тілінде тавшан дааа күсдү, дааын хабери йок; қырым-татар тілінде дөвшан даағдан күсмүш, дааын хабери олмамыш; ұрым тілінде тавшан дааға күсмүш, дааын хабери йок [137, 441–442-бб.].
Берілген мақалдың мазмұны себепсіз өкпелеу мен орынсыз реніштің мәнсіздігін әшкерелейді. Аталған ой түркі тілдерінде кең таралып, әрқайсысында өзіндік тілдік өрнекпен беріледі. Кей нұсқаларда реніш субъектісі ретінде қоян мен тау алыну арқылы жағдайдың абсурдтығы айқын көрсетілсе, басқа тілдерде бұл ой астарлы мысал түрінде жеткізіледі. Жалпы алғанда, барлық варианттарды біріктіретін ортақ семантикалық өзек – негізсіз реніштің қисынсыздығын әжуалау және әлеуметтік қарым-қатынаста сабыр мен парасатты алға шығару.
Damlaya damlaya göl olur. Қазақ тіліндегі баламасы: Тама-тама көл болар. Мақалдың семантикалық өзегі – ұсақ, шағын істердің де үздіксіз, тұрақты жасалуы үлкен нәтиже береді, аз-аздан жиналған дүние көпке айналады. 
Бұл мазмұндағы мақал аз-аздан жиналған нәрсенің көпке айналатынын білдіретін ойды танытып, түркі тілдерінде төмендегідей нұсқаларда көрініс табады. Түрік тілінде дамлая дамлая гөл олур; «Диуани лұғат-ат-түркте» бирин бирин миң болар, тама тама көл болур; қыпшақ тілінде катра катра сейл болур, аз аз йығылса хайли болур; алтын орда тілінде бирлей бирлей бин болур, тама тама көл болур; шағатай тілінде тама-тама көл болар, бир тамбаса чөл болар; оғыз тілінде тама-тама гөл олур, дүшман гөзи көр олур; османлы тілінде тамла тамла гөл олур; ауғанстан тілінде тама тама көл болот; балқан тілінде дамлая дамлая чөл олур, дамладжыкътан сел олур; башқұрт тілінде тамсы тамып таш тишер; бұлғар тілінде дамла дамла гөл олур, дамладжыкътан сел олур; чуваш тілінде тумлам сине тумлам күле пулат; добружа тілінде дамла дамла көл болыр; делиорман тілінде дамлая дамлая гөл олур; гагауыз тілінде дамлая дамлая гөл олур; оңтүстік әзірбайжан тілінде дама дама гөл олур, дада дада хич олур; хакас тілінде суу тэрбенни де талапча; қарайым-қырымшақ тілінде дамла дамла гөл болур, дүшман гөзи көр болур; солтүстік әзірбайжан тілінде дама-дома гөл олaр, аха аха сел; кипр тілінде дамлая дамлая гөл олур, дамладжыкътан сел олур; мосул–керкук түріктерінің тілінде адым адым йол олур, дамла дамла гөл олур; қырым-татар тілінде тама-тама гөл олур, ака ака сел олур; қарақалпақ тілінде тама-тама көл болар, бир тамбаса шөл болар; қарашай-малқар тілінде көл да тама-тама болады; қырғыз тілінде булакты жыйсаң көл болот, майданы жыйсаң эл болот; қашқай тілінде дама дама гөл олур аммо дада дада хич олмас; ноғай тілінде көп түкірсе көл болар; өзбек тілінде тама-тама көл болар, бир тамбаса чөл болар, тамчы тама-тама күл була; түрікмен тілінде дама-дома көл болар, хич даммаса чөл болар; тува тілінде дамдыдан далай бүдер; ұрым тілінде тамнам-тамнам көл олур, тама тама көл болуй; ұйғыр тілінде тама-тама көл болар, тамламиса чөл болар; якут (саха) диалектісінде отонноотоххо оңoойук туолар [137, 196–197-бб.].
Бұл мақалдың өзегі – аз мөлшердің үздіксіз жиналуы нәтижесінде молшылыққа ұласатыны туралы тұжырым. Аталған идея түркі тілдерінде кең таралып, әрқайсысында бейнелі салыстырулар арқылы берілген. Көптеген нұсқаларда ой тамшы – көл оппозициясы арқылы нақты әрі көрнекі түрде жеткізіледі. Ал кейбір тілдерде бұл мағына өзге образдармен алмастырылып, еңбектің, жинақтылықтың нәтижелілігіне назар аударылады. Осылайша, мақалдың барлық тілдік варианттарын біріктіретін ортақ семантикалық өзек – біртіндеп жиналған ұсақтың үлкен нәтижеге жеткізетіні жөніндегі өмірлік қағида.
Demiri tavında döverler. Қазақ тіліндегі баламасы: Темірді қызған кезінде соқ. Бұл мақалдың семантикалық өзегі – әрекетті дұрыс, қолайлы, тиімді сәтінде орындау қажеттігі, яғни уақытты дәл пайдалану, ыңғайлы мезеттің құнын түсіну. 
Мақал істі дер кезінде, қолайлы сәтінде орындаудың маңызын білдіретін ойды жеткізіп, түркі тілдерінде төмендегідей нұсқаларда көрініс табады. Түрік тілінде демир кызгын икен; қыпшақ тілінде совук ирикен тимүрни төөгмегейим; алтын орда тілінде темирни кизгын экен түймели; османлы тілінде демир тавында йапышур; ахысқа тілінде демүри сицах-сицах довгелер; балқан тілінде демир кызгын икен довүлүр; башқұрт тілінде тимерзе кизвында хук; байырбұжақ тілінде демүри гызгынкен довегерлер; батыс фракия түріктерінің тілінде демир сицаккен довүлүр; чуваш тілінде тимерзе херу чухне/вахатра тупта; добружа тілінде темирни сыджак екенде ур, созни керек екенде айт; делиорман тілінде демир сычакка довүлөү; гагауыз тілінде дүү демүри кизгыйынка; хакас тілінде темир хызартыйлган озынан сабылджан; қарайым-қырымшақ тілінде демирни кизганда бас; солтүстік әзірбайжан тілінде демир исти-исти дөйелер; мосул-керкук түріктерінің тілінде демир тавунда керек; кипр тілінде демир сычаккен довүлүр; қырым-татар тілінде демир кызгын олганда доогүлүр; қарақалпақ тілінде темирди кизганда сок; қарашай-малқар тілінде темир сувугунчу жазылады; қырғыз тілінде темирди табында согот; құмық тілінде темирди кизвында токала; ноғай тілінде темирди кизганда согып кал; өзбек тілінде темирни кизгида бас; қазан татарлары тілінде тимер кызы чаагында сугылыр; ұйғыр тілінде темирни кизигида сок [137, 204-б.].
Уақтылы әрекет етудің маңызын танытатын бұл мақал түркі тілдерінде кең таралған. Онда «қызған темір» образы арқылы істі қолайлы сәтінде орындау қажеттігі астарлы түрде жеткізіледі. Аталған тұжырым түркі халықтарының дүниетанымында ортақ болып, әр тілде өзіндік лексикалық және фонетикалық нұсқалармен көрініс тапқан. Көрсетілген тілдік варианттардың барлығын біріктіретін ортақ белгі – әрекеттің нәтижелілігі уақыт факторына тәуелді екендігін бейнелеу. Осы арқылы мақал өмірлік тәжірибеге негізделген практикалық ақыл-кеңес сипатында қолданылады.
 «Denize düşen yılana sarılır». Қазақ тіліне сөзбе-сөз аудармасы: Суға түскен тал қармайды. Мақалдың семантикалық өзегі – қиын жағдайға түскен адам аман қалу үшін немесе мақсатқа жету үшін кез келген амалға, тіпті сенімсіз не жағымсыз жолға да жүгінеді.
Бұл мақалдың түркі тілдеріндегі көрінісі төмендегідей.
Түрік тілінде денизе дүшен йылана сарылыр; алтын орда тілінде сувка / отка түшкен жыланга сарылыр; османлы тілінде денизе дүшен йылана сарылыр; алтай тілінде суда чал йок; балқан тілінде суя дүшен йылана сарылыр; башқұрт тілінде хыва төшкән һаламға ябыша; бұлғар тілінде денизе дүшен самана сарылыр; добружа тілінде денизге түшкен жыланга сарылыр; делиорман тілінде денизе дүшен самана сарылыр; гагауыз тілінде суя дүшен (богулан) самандан да тутунур; хакас тілінде суға түшкен саша даа хабырнарга сөренер; солтүстік әзірбайжан тілінде денизе дүшен йылана сарылыр; кипр тілінде денизе дүшен йылана сарылыр; қырым-татар тілінде денизге түшкен жыланга сарылыр; қарашай-малқар тілінде сува түшген таш кармар; қашқай тілінде суя дүшен һәр неге долашар; ноғай тілінде суваа баткан тал семрер; өзбек тілінде чў кайотган чөпгә япышар; қазан татарлары тілінде денизегә төшкән йыланға сарылыр; түрікмен тілінде сува гарк болґан саман чөпүнден дал да гөзлер; ұрым тілінде агуланган йыланга да сарылыр; ұйғыр тілінде деряга чүшкен йиланга есилиди; якут (саха) диалектісінде өлөн эрэр өлөнөтөн тардыыһар [137, 205-б.].
Адамның тығырыққа тірелген жағдайда кез келген мүмкіндікке жүгінетінін білдіретін бұл мақал түркі тілдерінде кең таралған. Онда қауіпті немесе пайдасыз нысанға жармасу бейнесі арқылы шарасыздық психологиясы көркем түрде сипатталады. Берілген нұсқалардың бір бөлігінде «суға түскен адамның жыланға не сабанға жармасуы» бейнесі басым болса, кей тілдерде ой басқа табиғи образдармен алмастырылған. Соған қарамастан, барлық варианттарға ортақ семантикалық өзек – қиын жағдайда адам таңдаусыз әрекет етуге мәжбүр болатынын көрсету.
Dilin kemiyi yok, söyler. Қазақ тіліндегі баламасы: Тіл – сүйексіз. Паремиологиялық талдау. Бұл мақалдың негізгі семантикалық өзегі –тілдің тежелусіз, еркін қозғалып, адамға жақсылық та, жамандық та әкелетін қуатты күш екендігі. Паремиологиялық талдау тұрғысынан мақал антропоморфтық бейнелеуге негізделген. Тіл сүйексіз мүше ретінде сипатталып, оның тоқтаусыз қозғалысы ойланбай айтылған сөздің қауіптілігін меңзейді. Сүйексіздік бақылаусыздықтың метафорасы болып, физикалық мүше арқылы психологиялық және этикалық құбылыс бейнеленеді.
Аталған паремия сөздің адамға тигізер әсері мен жауапкершілігін бейнелейтін ойды білдіріп, түркі тілдерінде төмендегідей нұсқаларда көрініс табады. Түрік тілінде дилин кемии ёк ама кемии кырaр; оғыз тілінде дилүн ҝемүги ёк; османлы тілінде дилде сүнүу ёк; ахысқа тілінде дилин ҝемүги йохтур; алтай тілінде дилде сүйек ёк; балқан тілінде дилин гемииги ёк, ама кeмик кирар; башқұрт тілінде тилдин һөйәги юҡ; бұлғар тілінде дилин кемии ёк ама кемии кырaр; чуваш тілінде ҫелхем самук сук, тeссе; добружа тілінде тилинин кeмииғи ёк; делиорман тілінде балдыран баш ямаз, күңел ҡырар; гагауыз тілінде дилин кeмии йок; хакас тілінде тидин сөөгү чок; солтүстік әзірбайжан тілінде дил сүмйүксуздүр, амма сүмюүйү сыңдырар; кипр тілінде дилин кeмии ёк ама кeмии кырaр; қырым-татар тілінде тилин сүйeки чок; қырғыз тілінде сөөксүз тил, сөөкту сындырат; қашқай тілінде диллe ки сүмик йок; құмық тілінде тилдe сүйeк йок, амма сүйeк сындыра; өзбек тілінде тилни сүйeги йок; қазан татарлары тілінде тилнинг сүйeги йок, үзе сүйeк сындыра; түрікмен тілінде дил сүйексиз, немени диймез; ұрым тілінде тилинин тeмиги йоқтур, хайда айландырыддын, анда тeти; ұйғыр тілінде тилинин кeмииги йок, нeгe кaрыса о йeгe чугулa; якут (саха) диалектісінде тил уныога сууһ [137, 215-б.].
Сөздің қуаты мен оны қолданудағы жауапкершілікті айқындайтын бұл паремия түркі тілдерінде кең таралған. Онда тілдің материалдық тұрғыда «сүйексіз» болғанымен, рухани әрі әлеуметтік тұрғыда адамға ауыр зиян келтіре алатыны бейнелі түрде көрсетіледі. Келтірілген тілдік нұсқалардың басым бөлігінде тілдің физикалық әлсіздігі мен оның келтірер зардабы қарама-қарсы қойылады. Осылайша, барлық варианттарды біріктіретін ортақ семантикалық өзек – сөздің ықпалы мен оны абайлап қолдану қажеттігін ескертетін тағылымдық ой.
Her horoz kendi çöplüğünde öter. Қазақ тіліне сөзбе-сөз аудармасы: Әр әтеш өзінің тауық қорасында қоқылдайды. Қазақ тіліндегі баламасы: Шаңыраққа қарап сөйле мағынасында. Мақалдың семантикалық өзегі – адам өзіне таныс, өз ықпалындағы ортада ғана батыл, сенімді және үстем әрекет ете алады. 
Аталған мақал адамның өз ортасында ғана еркін әрі үстем болатынын білдіретін ойды бейнелеп, түркі тілдерінде төмендегідей нұсқаларда көрініс табады. Түрік тілінде хер хороз кенди чөплүгүнде өтер; алтын орда тілінде хер хороз өз чөлигинде чакырыр; оғыз тілінде хер адем күллүгинүн хорозудур; османлы тілінде хер хороз кенди күллүгүнде эшинер; балқан тілінде ер ороз кенди чөлүүнде өтер; бұлғар тілінде хер хороз кенди чөплүгүнде өтер; добружа тілінде эр кораз өз чөплүгүнде өтер; делиорман тілінде э ороз боклугйунда өтер; гагауыз тілінде хер бир хороз кенди боклуунда өтер; солтүстік әзірбайжан тілінде хер хороз өз чөплүгүнде эшеленир; қарайым-қырымшақ тілінде хер хороз кенди чөплигинда отлар; кипр тілінде хер хороз кенди чөплүгүнде өтер; мосул-керкук түріктерінің тілінде хороз өз кйүллүгүнде хороздур; қырым-татар тілінде эр-хороз өзү чөплүгинде кышырыр; түрікмен тілінде хораз өз күллигинде хораздыр [137, 286-б.].
Адамның өз ортасында ғана еркін әрі үстем болатынын меңзейтін бұл мақал түркі тілдерінде кең таралған. Онда «қораз» образы арқылы жеке тұлғаның ықпалы мен еркіндігі көбіне өзіне таныс, үйреншікті кеңістікпен шектелетіні бейнелі түрде көрсетіледі. Көптеген нұсқаларда адамның мінез-құлқы мен беделі белгілі бір әлеуметтік немесе тұрмыстық ортаға тәуелді екені астарланып беріледі. Осы тұрғыдан алғанда, мақалдың барлық варианттарын біріктіретін ортақ семантикалық өзек – тұлғаның үстемдігі мен еркіндігі контекстке, яғни өз ортасына байланысты деген тұжырым.
Her kuşun eti yenmez. Қазақ тіліне сөзбе-сөз аудармасы: Кез келген құстың етін жеуге болмайды. Мақалдың семантикалық өзегі – әр адамды, әр жағдайды немесе әр мүмкіндікті оңай деп қабылдамау, кез келген адамға, іске немесе нәрсеге бейғам, жеңіл қарауға болмайтынын ескерту.
Берілген мақал әрбір нәрсенің табиғаты мен мүмкіндігі бірдей емес екенін, сол себепті бәріне бір өлшеммен қарауға болмайтынын білдіретін ойды көрсетіп, түркі тілдерінде төмендегідей нұсқаларда кездеседі. Түрік тілінде хер кушун эти йенмез; алтын орда тілінде алай кушун эти челинмез; оғыз тілінде куш вар эти йенүлүр, куш вар эти йенүлмез; османлы тілінде куш вар эти йенир, куш вар эти йедирилир; балқан тілінде хер кушун эти йенилмез; бұлғар тілінде хер кушун эти йенмез; добружа тілінде хер кушун эти ашалмаз; гагауыз тілінде эпси учан кушлар энмес; оңтүстік әзірбайжан тілінде куш вар әтин йейиллер, куш вар эти йедирдиллер; солтүстік әзірбайжан тілінде куш вар әтин ейерлер, куш вар эт едирдирлер; қашқай тілінде куш вар ки этини йейелер, куш вар kи эт йедирдирлер; түрікмен тілінде гуш бар, эт бермели, гуш бар, этини иймели [137, 288-б.].
Заттар мен құбылыстардың табиғаты мен мүмкіндігі әркелкі болатынын аңғартатын бұл мақал түркі тілдерінде кең таралған. Онда барлық нәрсеге бірдей талап қою немесе бір өлшеммен қарау орынсыз екені астарлы түрде жеткізіледі. Келтірілген нұсқаларда «құс» образы арқылы әр объектінің өзіндік қасиеті мен жарамдылығы бар екені салыстырмалы түрде көрсетіледі. Бірқатар тілдерде бұл ой тікелей тұжырым ретінде берілсе, кейбірінде қарама-қарсы қою тәсілі арқылы күшейтіледі. Жалпы алғанда, мақалдың барлық тілдік варианттарын біріктіретін ортақ семантикалық өзек – әр нәрсенің табиғи болмысына сай бағалануы қажет деген өмірлік қағиданы таныту.
İki ayağı bir pabucda. Қазақ тіліндегі баламасы: Екі аяғың бір етікке тығу. Мақалдың семантикалық өзегі – адамның еркіндігі шектеліп, қысымға түсіп, сасқалақтап әрекет етуге мәжбүр болатын тығырықтағы психологиялық және әлеуметтік күйді бейнелеу.
Мақал бір адамның немесе бір жағдайдың екі түрлі, бір-біріне сыйыспайтын күйді қатар алып жүре алмайтынын білдіретін ойды жеткізіп, түркі тілдерінде төмендегідей нұсқаларда ұшырасады. Түрік тілінде ики аяк бир пабуджа гирмез; алтын орда тілінде эки аягың бир папуча кетикти; османлы тілінде ики аягыны бир пабуджа койар; балқан тілінде ики аягыны бир пабуджа койар; бұлғар тілінде ики аяк бир пабуджа гирмез; добружа тілінде эки аяк бир папушка сиимаз; оңтүстік әзірбайжан тілінде ики аягың гийип бир башмага; қарайым-қырымшақ тілінде еки аягыны бир папуга сокмайлар; солтүстік әзірбайжан тілінде ики аяк бир башмага йерлешмез; кипр тілінде ики аягы бир бабуджа гирди; қарашай-малқар тілінде бир чабырны эки аякка кийгессе; қашқай тілінде ики аяк бир башмага йерлешмез [137, 297-б.].
Қарама-қарсы немесе үйлеспейтін екі күйді бір мезгілде алып жүру мүмкін еместігін меңзейтін бұл мақал түркі тілдерінде ортақ мазмұнмен таралған. Онда бір адамның немесе бір жағдайдың екі түрлі талапқа бірдей сай келе алмайтыны күнделікті тұрмыстан алынған бейнелі салыстыру арқылы беріледі. Тілдік нұсқалардың барлығында дерлік «екі аяқ – бір аяқкиім» образы қолданылып, үйлеспеушілік пен шектеулілік айқын көрсетіледі. Осы тұрғыдан алғанда, мақалдың барлық варианттарын біріктіретін ортақ семантикалық өзек – таңдау мен айқындық қажеттігін білдіретін өмірлік қағида.
İki kılıç arasında. Қазақ тіліндегі баламасы: Екі қошқардың басы бір қазанға сыймайды. Мақалдың семантикалық өзегі – бір кеңістікте не бір ортада екі күшті, беделді, билікке ұмтылған адамның қатар өмір сүре алмайтынын, мүддесі мен мінезі ұқсас, үстемдікке таласатын тараптардың қақтығысы сөзсіз туындайтынын білдіру.
Бұл мақал түркі тілдерінде төмендегідей нұсқаларда кездеседі. Түрік тілінде ике коч башы бир казанда кайнамаз; «Диуани лұғат-ат-түркте» ике кочун башы бир ашта пишмез; алтын орда тілінде еки кочкар башы бир казанда пишмез; османлы тілінде ике келле бир казанда кайнамаз; добружа тілінде еки кой башы бир казанда пишмез; оңтүстік әзірбайжан тілінде ике баш бир казанда кайнамаз; солтүстік әзірбайжан тілінде бир казанда ике келле кайнамаз; қарақалпақ тілінде еки кочкарың геллеси бир казанга сыымайды; қарашай-малқар тілінде еки баш бир казанда кайнамаз; қашқай тілінде ике баш бир казанда кайнамаз; өзбек тілінде икки кочкарниң башы бир козонда кайнамас; қазан татарлары тілінде ике теке башы бир казанга сыымас; түрікмен тілінде ике гочун келлеси бир газанда гайнaмаз; ұйғыр тілінде икки кошкарниң башы бир казанга сыымас [137, 300-б.].
Бір ортада екі үстем күштің немесе екі жетекшінің қатар өмір сүре алмайтынын аңғартатын бұл мақал түркі тілдерінде кеңінен таралған. Онда «екі бас – бір қазан» образы арқылы билік пен ықпалдың бір кеңістікте үйлеспейтіндігі бейнелі түрде көрсетіледі. Келтірілген нұсқаларда мазмұн тұрақты сақталып, тек лексикалық құрам мен бейнелеу тәсілі тілдік ерекшеліктерге қарай өзгеріп отырады. Осылайша, мақалдың барлық варианттарын біріктіретін ортақ семантикалық өзек – бір ортада екі басшының немесе екі биліктің қатар үстемдік ете алмайтыны туралы өмірлік тұжырым.
 «Kaş yaparken göz çıkarma». Қазақ тіліндегі баламасы: Қасын түзеймін деп, көзін шығару. Мақалдың семантикалық өзегі – ұсақ-түйекке мән беремін деп, маңызды нәрсеге зиян келтірме, әрекет пен шешім қабылдауда шамадан тыс түзету, асыра сілтеу немесе орынсыз араласу үлкен қателікке апаратынын ескерту.
Мақалдың түркі тілдеріндегі баламалары төмендегі мысалдардан аңғарылады. Түрік тілінде каш йапаркен гөз чыкарыр; оғыз тілінде түйүнмү иш көрен йордамсыз йөрүк, каш йапмак истеркэн ояр чешманы; османлы тілінде каш йапайым деркен гөз чыкарма; ауғанстан тілінде чылпағыны алайым деркен гөзүнү ойду; балқан тілінде кояджагына каш, чыкарыр гөз; башқұрт тілінде каш өзөтәм тип, кыз сығарған; бұлғар тілінде каш япайым деркен гөз чыкарыр; добружа тілінде каш чағаман дер, гөз чыкарыр; гагауыз тілінде каш чэкинже, гөз чыкарыр; оңтүстік әзірбайжан тілінде каш кылыркен, гөз чыкарырсан; солтүстік әзірбайжан тілінде истеди кашыны түзелтмек, вурду – гөзүнү чыкарды; кипр тілінде каш йапаркен гөз чыкарыр; мосул-керкук түріктерінің тілінде каш йапаркен гөз  чыхармак; қырым-татар тілінде каш алайым дер, гөз чыкарыр; қарақалпақ тілінде каш кондурайым дер, гөз oйун aлма; қырғыз тілінде чылпааыны алайым дер, гөзүнү oйуп aлыртыр; қашқай тілінде истеди кашыны түзелт, гөзүнү де чыкарды; өзбек тілінде каш  койайим дер, гөз чыкарма; қазан татарлары тілінде каш яшауайым дер, гөз чыкарыр; түрікмен тілінде каш дүзеджек олуп гөз чыкарма; ұйғыр тілінде каш гөзүнү чыкариверипти дер[137, 328-б.].
Жақсылық жасамақ ниетпен кіріскен әрекеттің кері нәтиже беруі мүмкін екенін бейнелейтін бұл мақал түркі тілдерінде ортақ мазмұнмен таралған. Онда ұсақ кемшілікті түзетемін деп, әлдеқайда үлкен зиян келтіру жағдайы тұрмыстық бейне арқылы көрсетіледі. Берілген нұсқалардың басым бөлігінде «қас – көз» оппозициясы қолданылып, ниет пен нәтиженің сәйкессіздігі айқындалады. Кей тілдерде ой тікелей ескерту сипатында берілсе, кейбірінде әжуалау, мысқыл реңкі басым. Қорыта айтқанда, мақалдың барлық тілдік варианттарын біріктіретін ортақ семантикалық өзек – істі орынсыз, шектен тыс немесе білмей жасау үлкен зардапқа әкелетінін ескертетін тағылымдық тұжырым.
Kızını döymeyen dizini döyer. Қазақ тіліне аудармасы: Қызын ұрмаған тізесін ұрады. Мақалдың семантикалық өзегі – қыз балаға ерте жастан дұрыс тәрбие бермеген ата-ана кейін оның кесірін өздері тартады, тәрбие – алдын-ала жасалуы тиіс әрекет. 
Мазмұны жағынан бұл мақал тәрбиеде дер кезінде жасалмаған әрекеттің кейін үлкен өкінішке ұласатынын білдіретін ойды жеткізіп, түркі тілдерінде мынадай нұсқаларда ұшырасады. Түрік тілінде кызыны дөвмеген, дизни дөвер; алтын орда тілінде кызын төбелемеген, тизини төбелер; османлы тілінде оолуны дөвмеген кесесини дөвер, кызыны дөвмеген дизни дөвер; ахысқа тілінде кызыны дөвмеген, дизни дөвер; балқан тілінде кызыны дөвмеген, дизни дөвер; батыс фракия түріктерінің тілінде кызыны дөвмеген, дизни дөвер; добружа тілінде кызын көтеклемеген, тизини көтеклер; оңтүстік әзірбайжан тілінде кызын дөвмеген, дизни дөвер; қарайым-қырымшақ тілінде эввелден баланы урмасаң, сон өзүн тузун урарсың; солтүстік әзірбайжан тілінде бүгүн кызыны дөвмеген, сабах дизни дөвер; кипр тілінде гызыны дөвмеген, дизни дөвер; мосул-керкук түріктерінің тілінде кызыны вурмаган, lизни вурудр; қырым-татар тілінде баласын көтеклемеген, тизини көтекләр; қашқай тілінде кызыны вурмаган, дизни вурудр; түрікмен тілінде овал кызыны урмасаң, сон дизни урарсың [137, 350–351-бб.].
Тәрбиелік мазмұны басым бұл мақал дер кезінде жасалмаған ықпал мен бақылаудың кейін өкінішке соқтыратынын аңғартады. Онда баланы ерте кезеңде жөнге салмаудың салдары ретінде адамның өз-өзіне налыуы бейнелі түрде көрсетіледі. Түркі тілдеріндегі нұсқаларында формалық айырмашылықтар болғанымен, мазмұн бірізді сақталады. Барлық варианттарды біріктіретін ортақ семантикалық өзек – тәрбиеде уақыт факторының шешуші мәнге ие екені және кеш қалған әрекеттің орнын өкініш қана толтыратыны туралы тұжырым.
Kusursuz dost arayan dostsuz kalır. Қазақ тіліндегі баламасы: Мінсіз дос іздеген адам доссыз қалады. Мақалдың семантикалық өзегі – адамнан мінсіздік іздеу шынайы достыққа кедергі. Әр адамның кемшілігі бар, сондықтан достық сабыр мен түсіністікке негізделуі керек. 
Берілген ой адам қарым-қатынасында мінсіздікті талап ету достан айырылуға әкелетінін білдіріп, түркі тілдерінде төмендегідей нұсқаларда көрініс табады. Түрік тілінде айыпсыз йар/дост истеген, йарсыз/достсуз калыр; «Диуани лұғат-ат-түркте» йалнук оолу мунсуз болмас; алтын орда тілінде минсиз дос караган, доссиз калир; оғыз тілінде ейыпсыз йар истеген, йарсыз галур; османлы тілінде айыпсыз йар истеген, йарсыз калур; ауғанстан тілінде тандаган таза кообулйат; ахысқа тілінде ейыпсыз йар иштиян, йарсыз калур; алтай тілінде уят йок узак йол алар; балқан тілінде кусурсуз дост араян, доссуз калыр; башқұрт тілінде гайыпсыз дүш эзлеме, тек калырһың; бұлғар тілінде кусурсуз яр истеген, ярсыз калыр; чуваш тілінде каччасене тиртииккен, хер урсана лекне; добружа тілінде кусурсуз дос кылдырсаң, доссуз калырсың; делиорман тілінде ийи дост араян, доссуз калыр; гагауыз тілінде кусурсуз дост араян, доссуз калыр; қарайым-қырымшақ тілінде кусурсуз яр кылдырған, ярсыз калган; солтүстік әзірбайжан тілінде ейыпсыз дост ахтаран, ярсыз калыр; кипр тілінде айыпсыз дост истеген, доссуз калыр; мосул-керкук түріктерінің тілінде айыпсыз дост истеген, доссуз калып; қырым-татар тілінде бир минсиз дост кылдырған, доссуз калыр; қарашай-малқар тілінде айыпсыз тени издеген, теңсиз калыр; қырғыз тілінде тандаган таза коолуйат; қашқай тілінде айыплы олмайан дост сечен, досту олмаз; құмық тілінде айыпсыз дос излеген, доссуз калыр [137, 118–119-бб.].
Адамаралық қарым-қатынаста мінсіздікті талап етудің әлеуметтік оқшаулануға әкелетінін аңғартатын бұл мақал түркі тілдерінде кең таралған. Онда дос таңдаудағы шектен тыс талапшылдықтың шынайы қатынастарға кедергі болатыны астарлы түрде көрсетіледі. Тілдік нұсқалардың басым бөлігінде «айыпсыз дос» концептісі негізгі образ ретінде алынып, мінсіздікке ұмтылудың салдары – жалғыздық екені тікелей тұжырымдалады. Кейбір тілдерде бұл ой қысқа афористік формада берілсе, басқаларында ескерту не тәрбиелік сипат басым. Осылайша, барлық варианттарды біріктіретін ортақ семантикалық өзек – адам болмысының кемшіліксіз болмайтынын мойындау және әлеуметтік қатынаста төзімділік пен түсіністіктің маңызын айқындау.
Meyveli ağacı taşlarlar // Жемісі бар ағашқа ғана тас атады. Мақалдың семантикалық өзегі – адамдар өзара кездесуге, табысуға, қарым-қатынас жасауға әрқашан мүмкіндік табады, адамдар арасындағы байланыс табиғи, алыс болса да қайта жалғанады.
Бұл паремия қоғамда пайдасы бар, көзге көрінетін адамның қызғаныш пен қарсылыққа жиі ұшырайтынын білдіретін ойды жеткізіп, түркі тілдерінде төмендегідей нұсқаларда кездеседі. Түрік тілінде мейвели аагаджы ташларлар; алтын орда тілінде джемисли тереккe таш атканлар көп болур; оғыз тілінде мивесиз аача таш атылмаз; османлы тілінде мейвели аача таш атан чок олур; ахысқа тілінде бар верен аачы кесмезлер; балқан тілінде мейвасыз аача таш атылмаз; бұлғар тілінде алмасы олaн аачы ташларлар; добружа тілінде мейва берген аачка балта вурулмаз; гагауыз тілінде мевасыз аачы дегил, языг гөклемек; оңтүстік әзірбайжан тілінде барлы аача даш дэгер; қарайым-қырымшақ тілінде йетилган йемиш тэрэгин ташлайет; қазақ тілінде мейвалы аачка сарығы да карайды; солтүстік әзірбайжан тілінде бар верен аача даш аталар; кипр тілінде мейве верен аачы дашлалар; мосул-керкук түріктерінің тілінде барлы аача даш аталар; қырым-татар тілінде мейва аачыына таш аткан көп булур; қашқай тілінде барлы аача даш атарлар; өзбек тілінде мевали дарахтга тош тегар; түрікмен тілінде аагач мевели болса, даш атан табылады; ұйғыр тілінде мивилик дэрехте һәр ким чалма атиду [137, 380-б.].
Қоғамдық ортада белсенді, өнімді әрі көзге түсетін тұлғаның қарсылық пен қызғанышқа жиі ұшырайтынын аңғартатын бұл паремия түркі тілдерінде кең таралған. Онда «жемісті ағаш» бейнесі арқылы пайдалы адамға назар да, сонымен бірге соққы да көп болатыны астарлы түрде көрсетіледі. Келтірілген нұсқалардың бір бөлігінде бұл ой тікелей түрде «жемісті ағашқа тас атылатыны» арқылы берілсе, кейбір тілдерде балта, соққы немесе зиян келтіру образдары қолданылған. Формалық айырмашылықтарына қарамастан, мағыналық өзек тұрақты сақталған. Жалпы алғанда, паремияның барлық варианттарын біріктіретін ортақ семантикалық мән – қоғамға пайдасы тиген, көзге түскен адамның қызғаныш пен кедергіге ұшырауы заңды құбылыс екендігін көрсету.
«Sinek küçük ama mide bulandırır». Қазақ тіліндегі аудармасы: Шыбын- шіркей ештеңе емес, бірақ жүректі айнытады. Мақалдың семантикалық өзегі – болмашы, көзге елеусіз көрінетін нәрсенің өзі үлкен қолайсыздық немесе жағымсыз әсер тудыруы мүмкін деген ой. 
Tencere yuvarlandı kapağını buldu. Қазақ тіліне сөзбе-сөз аудармасы: Қазан қақпағын тапты. Қазақ тіліндегі баламасы: Апама жездем сай. Мақалдың семантикалық өзегі – адам өзіңе мінезі, болмысы, ойы немесе тағдыры жағынан сәйкес келетін адамды табады.
Берілген паремия ұсақ нәрсенің өзі адамға елеулі қолайсыздық тудыруы мүмкін деген ойды білдіріп, түркі тілдерінде мынадай нұсқаларда кездеседі. Түрік тілінде синек кичүктүр ама миде буландырыр; османлы тілінде сингек адам өлдүрмез, ме‘де буландырыр; ахысқа тілінде синек мурдар дегүл, йүрек буландырур; балқан тілінде синек кичүктүр ама мидеи буландырыр; бұлғар тілінде синек бир шейдир, ама мидеи буландырыр; добружа тілінде шыбын кичик ама миде буландырыр; гагауыз тілінде синек бир шей дегильдир ама миде буландырыр; солтүстік әзірбайжан тілінде чибин мурдар дегиль ама гөнүл буландырыр; кипр тілінде синек де кичүктүр ама миде буландырыр; мосул-керкук түріктерінің тілінде чибин кичүктүр ама миде буландырыр; қырым-татар тілінде синек харам деил, миде буландырыр; ұрым тілінде синек арам дегиил ама маде буландырыр [137, 423-б.].
Шағын құбылыстың өзі елеулі қолайсыздық туғызуы мүмкін екенін аңғартатын бұл паремия түркі тілдерінде ортақ мазмұнмен таралған. Онда «шыбын» образы арқылы көлемі немесе маңызы шамалы көрінген жайттың адамға психологиялық не тұрмыстық тұрғыда айтарлықтай әсер етуі бейнеленеді. Тілдік нұсқаларда формалық айырмашылықтар байқалғанымен, барлығын біріктіретін ортақ семантикалық өзек – ұсақ нәрсені елемеудің орынсыздығы және оның салдары үлкен қолайсыздыққа әкелуі мүмкін екені туралы ескертуші ой.
 «Tilkinin dönüp dolaşacağı yer kürkçü dükkanı». Қазақ тіліндегі баламасы: Ат айналып қазығын табады. Мақалдың семантикалық өзегі – адам қанша жерден ұзап кетсе де, ақыры өз негізіне, өз ортасына, бастапқы күйіне немесе тәуелді жеріне қайта оралады. 
Бұл паремия адамның түпкі болмысы мен әдеті қанша жасырынып, өзгергендей көрінсе де, ақыр соңында өз табиғи ортасына қайта оралатынын білдіретін ойды танытып, түркі тілдерінде төмендегідей нұсқаларда көрініс табады. Түрік тілінде тилкинин дөнүп долашып геледжеи йер, түркчү дүкканыдыр; «Диуани лұғат-ат-түркте» таз келиги бөркчиге; алтын орда тілінде таздын келими бөркчиге; османлы тілінде тилкинин дөнып долашуп геледжеи йер, түркчү дүкканыдыр; бұлғар тілінде тилкинин дөнып долашаҗагы йер, түркчү дүкканыдыр; қарайым-қырымшақ тілінде тилки не кадар качарса, бараджак йери түркчү дүкканыдыр; солтүстік әзірбайжан тілінде тилкинин гедип-гедеджеи түркчү дүкканыдыр; кипр тілінде тилкинин дөнып долашаҗагы йер түркчү дүкканыдыр; қырым-татар тілінде тилкинин айланып, үйрөтүп геледжеи йери – түркчү дүкканы [137, 447-б.].
Адамның ішкі болмысы мен дағдылары уақытша өзгергендей болғанымен, түптің түбінде өз табиғи ортасына қайта оралатынын меңзейтін бұл паремия түркі тілдерінде кең таралған. Онда «түлкі – теріші дүкені» бейнесі арқылы жаратылыс пен әдеттің тұрақтылығы көркем түрде сипатталады. Берілген нұсқаларда мазмұндық өзек сақталып, образдық жүйе негізінен өзгермейді. Кей тілдерде бұл ой тікелей тұжырымдалса, кейбірінде астарлы, ирониялық сипатта беріледі. Осылайша, паремияның барлық варианттарын біріктіретін ортақ семантикалық мән – адамның түпкі табиғатын толықтай өзгерту мүмкін еместігі және оның түп негізіне қайта бет бұратыны туралы өмірлік пайым.
Ucuz etin çorbası dadsız olur – бұл мақал прагматикалық даналықтың үлгісі. Қазақ тіліндегі баламасы: Арзан еттің сорпасы татымас. Мақалдың семантикалық өзегі – тым арзан, сапасыз нәрсеге жүгіну түбінде қанағатсыздық пен нашар нәтижеге әкеледі, сапа әрдайым еңбекпен, шығынмен және құнмен байланысты.
	Берілген паремия арзанның сапасы төмен болып, оның ақыры қанағат әкелмейтінін білдіретін ойды көрсетіп, түркі тілдерінде төмендегідей нұсқаларда ұшырасады. Түрік тілінде уджуз этин чорбасы татсыз олур; алтын орда тілінде алык этин сорпасы татымас; оғыз тілінде уджуз этин шорвасы ит йемез; османлы тілінде уджуз этин чорбасы яван олур; балқан тілінде уджуз этин чорбасы татсыз; башқұрт тілінде ошоззон хурпахы ла татихс; бұлғар тілінде уджуз этин йахнисы татсыз олур; добружа тілінде учуз этин сорпасы татымас; оңтүстік әзірбайжан тілінде уджуз этин чорбасы татсыз олур; қарайым-қырымшақ тілінде арзаннын казаны кайнамас, кайнаса да сорпасы татымас; кипр тілінде уджуз этин йахнисы татсыз олур; мосул-керкук түріктерінің тілінде уджуз эт казан дибини делер; қырым-татар тілінде учуз эт сорпасы татымас; қарақалпақ тілінде пулы арзаннын, сорпасы татымас; қырғыз тілінде арзандын сорпосу татыйбайт; ноғай тілінде баасы ушсыздын сорбасы татымас; өзбек тілінде арзонниң шорвасы татымас; қазан татарлары тілінде арзанның шулпасы татымас; түрікмен тілінде арзаннын арзисы болмаз; ұрым тілінде уджуз этин шорвасы татымсыз; ұйғыр тілінде эрзән гошниң шорписи татымас [137, 450–451-бб.].
	Арзан дүниенің сапасы төмен болып, күткен нәтижені бермейтінін аңғартатын бұл паремия түркі тілдерінде ортақ мазмұнмен кең таралған. Онда тұрмыстық тәжірибеге сүйенген «арзан еттің сорпасы» бейнесі арқылы үнемдеудің шегі мен сапаның маңызы айқындалады. Түркі тілдеріндегі нұсқалардың көпшілігінде ой тікелей әрі нақты түрде беріліп, арзаншылықтың ақыры қанағатсыздыққа әкелетіні ескертіледі. Формалық айырмашылықтарына қарамастан, барлық варианттарды біріктіретін ортақ семантикалық өзек – құндылық пен сапаның бағаға тікелей тәуелділігі туралы өмірлік пайым.
Üzüm üzüme baka baka kararır. Қазақ тіліне сөзбе-сөз аудармасы: Жүзім жүзімге қарап аударады. Мақалдың семантикалық өрісі – адамның мінезі мен болмысының әлеуметтік ортамен, қарым-қатынас шеңберімен тікелей байланыстылығы, ортаның адамға әсері және осы әсердің жеке тұлғаның қалыптасуына ықпалы.
Бұл мақал адамдардың бір-біріне ықпалы мен орта әсерінің күшін бейнелейтін ойды білдіріп, түркі тілдерінде төмендегідей нұсқаларда көрініс табады. Түрік тілінде үзүм үзүме бака бака карарыр; алтын орда тілінде үзүм үзүме карай карай кигарыр; оғыз тілінде үзүм үзүмегоре карарыр; османлы тілінде үзүм үзүми горерек кызарыр; балқан тілінде үзүм үзүме баka карарыр; бұлғар тілінде үзүм үзүмe бака бака карарыр; солтүстік әзірбайжан тілінде үзүм үзүмe баха баха каралар; кипр тілінде үзүм үзүмe гoре карарыр; мосул-керкук түріктерінің тілінде үзүм үзүмe бака бака карарыр; түрікмен тілінде үзүм үзүмe бака-бака гаралар [137, 459-б.].
Орта мен өзара ықпалдың адам болмысына әсерін көрсететін бұл мақал түркі тілдерінде кең таралған. Онда «жүзімнің жүзімге қарап қараюы» бейнесі арқылы адамдардың бір-біріне еліктеу, ықпал ету үдерісі астарлы түрде бейнеленеді. Берілген нұсқаларда образдық негіз тұрақты сақталып, тек тілдік тұлғалануы өзгеріп отырады. Осы тұрғыдан алғанда, мақалдың барлық варианттарын біріктіретін ортақ семантикалық өзек – тұлғаның мінез-құлқы мен қасиеттерінің әлеуметтік ортаға тәуелді қалыптасатыны туралы тұжырым.
 «Yılanın kuyruğuna basma». Қазақ тіліндегі баламасы: Тыныш жатқан жыланның құйрығын баспа. Мақалдың семантикалық өзегі – тыныш тұрған, зияны тимей отырған адамды (немесе құбылысты) себепсіз тітіркендірме, дау- жанжалсыз жағдайды өзің ушықтырма. Негізгі ойлар: өзіңе бәле шақырмай, күші не қаупі бар нәрсені себепсіз қоздырмай, арандатушылық жасамай, бейбіт те тыныш жағдайды бұзбау қажет.
Бұл паремия қажетсіз әрекет арқылы тыныш жатқан қауіпті оятпау керектігін ескертетін ойды білдіріп, түркі тілдерінде төмендегідей нұсқаларда көрініс табады. Түрік тілінде уйуйан йыланын куйрууна басма; оғыз тілінде уйур йыланын куйрууна басма; османлы тілінде йыланын куйрууна басма, сокмасын сени; ахысқа тілінде йухлаян йыланын куйрууни басма; балқан тілінде уйуян йыланын куйрууна басылмаз; башқұрт тілінде йоклаган йыланын койрогана басма; бұлғар тілінде уйуян йыланын куйрууна басма; батыс фракия түріктерінің тілінде йыланын куйрууна басмастан – ысырмаз; чуваш тілінде выртан сылaн хүрийне ан атпрат; добружа тілінде чаткан жылаанын куйрууна басма; делиорман тілінде уйуян йыланы уйандырма; гагауыз тілінде уйуйан йыланын куйрууна басмасан, даламаз; хакас тілінде сым чаткан чылаанның хузуруна паспа; қарайым-қырымшақ тілінде йаткан йыланын куйрууна басма; солтүстік әзірбайжан тілінде йатан ыыланын гуйругуну басма; мосул-керкук түріктерінің тілінде иланы басмассаң, чалмаз; қырым-татар тілінде йыланын куйрууна басма; қырғыз тілінде ажалдаа киши ачыдаадын куйругун басат; қашқай тілінде иланың та куйругуни басмаган чалмаз; өзбек тілінде йотган илониң башини күзғатма; қазан татарлары тілінде йоклаган йыланын койрыгына басма; түрікмен тілінде йатан ыйыланын гуйрууына басма; ұйғыр тілінде йаткан йыланының бешини дәшсима [137, 455-б.].
Қауіптің өзінен-өзі туындамайтынын, көбіне адам әрекетінің салдары екенін меңзейтін бұл паремия түркі тілдерінде кең таралған. Онда «ұйықтап жатқан жылан» образы арқылы қажетсіз қимылдың тыныш жағдайды ушықтырып, қатерге әкелуі мүмкін екені ескеріледі. Тілдік нұсқаларда бейнелеу құралдары әркелкі болғанымен, мағыналық өзек бірізді сақталған. Барлық варианттарды біріктіретін ортақ семантикалық мән – орынсыз әрекеттен сақ болу, қауіпті әдейі қоздырмау қажеттігі жөніндегі тағылымдық ой.
Zorılan güzellik olmaz. Қазақ тіліне сөзбе-сөз аудармасы: Күштеп сүйкімді болмайсың. Мақалдың семантикалық өзегі – әдемілік, сүйкімділік, жақсылық сияқты қасиеттер зорлықпен, мәжбүрлеумен жасалмайды, шынайы құндылық тек табиғи түрде, еркіндік пен өз еркіңнен туған жағдайда ғана қалыптасады.
Бұл паремия сұлулық пен үйлесімнің зорлықпен емес, еріктілік пен табиғилық арқылы қалыптасатынын білдіретін ойды жеткізіп, түркі тілдерінде төмендегідей нұсқаларда көрініс табады. Түрік тілінде зорла гүзеллик олмаз; алтын орда тілінде зорман гүзеллик олмаз; «Диуани лұғат-ат-түркте» қара күшпен қуыршақ та ұстай алмайсың; османлы тілінде гүзеллик гүч иле олмаз; ахысқа тілінде хоринен гүзеллик олмаз; балқан тілінде зорла гүзеллик олмаз; бұлғар тілінде зорлан гүзеллик олмаз; добружа тілінде зорма гүзеллик олмаз; делиорман тілінде зорла гүзеллик олмаз; гагауыз тілінде зорла гүзеллик олмаз; қарайым-қырымшақ тілінде зорла гүзеллик олмаз, олса да йакышмаз; қазақ тілінде зорлап ашыған гулүн ийиси болмас; солтүстік әзірбайжан тілінде зор иле гүзеллик олмаз; кипр тілінде зорунан гүзеллик олмаз; қырым-татар тілінде зормен гүзеллик олмаз; түрікмен тілінде зор билен гөзеллик болмаз [137, 492–493-бб.].
Сұлулық пен үйлесімнің күштеу арқылы емес, еріктілік пен табиғи жолмен ғана қалыптасатынын аңғартатын бұл паремия түркі тілдерінде кең таралған. Онда зорлықтың эстетикалық әрі рухани құндылық тудыра алмайтыны әртүрлі бейнелі салыстырулар арқылы жеткізіледі. Келтірілген нұсқалардың барлығын біріктіретін ортақ семантикалық өзек – шынайы сұлулықтың еркіндікке, табиғилыққа және ішкі келісімге негізделетіні туралы өмірлік-тәрбиелік тұжырым.
Кесте 6 – Армян-қыпшақ тіліндегі мақал-мәтелдердің түркі тілдеріндегі қолданылу жиілігі.

	№
	Армян-қыпшақ тіліндегі мақал- мәтелдер
	Түркі тілдеріндегі қолданылу жиілігі

	1.
	Dost başa bakar, düşman ayağa.
	27

	2.
	Her koyunu kendi bacağından asarlar
	15

	3.
	Yalancının evi yanmış, kimse inanmamış.
	27

	4.
	Sabrılan koruk şarab olur, tut yaprağı sandal
	35

	5.
	Adam olana bir nasihat, cudama bin nasihat
	10

	6.
	Fukarelik ateşden gömlekdir
	13

	7.
	Deveden böyük fil var
	11

	8.
	Isırgan köpek dişini göstermez
	22

	9.
	Keskin sirke küpüne zarar verir
	18

	10.
	Kendi düşen ağlamaz
	24

	11.
	Parayı veren düdüğü çalar
	13

	12.
	Her ne ekersen onu biçersin
	32

	13.
	Zaman sana uymazsa sen zamana uy
	26

	14.
	Ak akçe kara gün içindir
	22

	15.
	Deliye her gün bayram
	27

	16.
	Akıl yaşda deyil başda dır
	33

	17.
	Allah bir kapıyı kaparsa birini açar
	10

	18.
	Su testisi su yolunda kırılır
	16

	19.
	Anasına bak kızını al, kenarına bak bezini al
	38

	20.
	Kusursuz dost arayan dostsuz kalır.
	25

	21.
	Kızını döymeyen dizini döyer
	16

	22.
	Arkadaşını söyle kim oldugunu söyleyim.
	12

	23.
	Dağ dağa kavuşmaz, insan insana kavuşur
	33

	24.
	Dağ dağa küsmüş, dağın haberi yok
	11

	25.
	Damlaya göl olur
	35

	26.
	Meyveli ağacı taşlarlar
	20

	27.
	Denize düşen yılana sarılır
	23

	28.
	Balık baştan kokar
	28

	29.
	Bakşış verilen atın dişine bakılmaz
	18

	30.
	Az veren candan verir
	16

	31.
	Sinek küçük ama mide bulandırır
	13

	32.
	Aç ayı oynamaz
	28

	33.
	Tilkinin dönüp dolaşacağı yer kürkçü dükkanı
	10

	34.
	Yılanın kuyruğuna basma
	24

	35.
	Tencere yuvarlandı kapağını buldu.
	15

	36.
	Her horoz kendi çöplüğünde öter
	16

	37.
	Beş parmak bir değil
	33

	38.
	İki ayağı bir pabucda
	13

	39.
	Bıçak yarası geçer dil yarası geçmez
	30

	40.
	Kaş yaparken göz çıkarma
	22

	41.
	Dilin kemiyi yok, söyler
	26

	42.
	Ağlamayan çocuğa meme/ süd vermezler
	37

	43.
	Demiri tavında döverler
	28

	44.
	İki kılıç arasında
	15

	45.
	Ucuz etin çorbası dadsız olur
	22

	46.
	Üzüm üzüme baka kararır
	11

	47.
	Zorılan güzellik olmaz
	16

	48.
	Her kuşun eti yenmez
	12



Осылайша, Кесте 6-да берілген деректер армян-қыпшақ тіліндегі паремиологиялық қордың қазақ тілінің мақал-мәтелдік жүйесімен тікелей сабақтас екенін, тарихи тұрғыдан ортақ тілдік-мәдени кодтың құрамдас бөлігі екенін айқын көрсетеді. Бұл материалдар қазақ паремиологиясының көне қыпшақ негізінен бастау алатынын дәлелдеп қана қоймай, армян-қыпшақ жазба мұраларының қазақ тілінің тарихи-диалектілік дамуын зерттеудегі маңызды тілдік-корпустық ресурс екенін нақтылай түседі.
Армян-қыпшақ мәтіндеріндегі мақал-мәтелдердің қолданыс жиілігін талдау олардың қазіргі түркі тілдерінде, әсіресе қазақ тілінде, кең таралғанын және құрылымдық тұрғыдан жоғары деңгейде сәйкес келетінін көрсетті. Жиілігі жоғары мақалдардың синтаксистік үлгілері, метафоралық жүйесі, тұрақты лексикалық компоненттері мен ритмикалық ұйымдасуы қазақ мақал- мәтелдеріне тән формулалық құрылымдармен толық үйлеседі. Мәселен, Damlaya damlaya göl olur, Akıl yaşta değil baştadır, Ağlamayan çocuğa meme vermezler сияқты мақалдардың қазақ тіліндегі баламалары (Тамшы-тамшыдан көл болар, Ақыл жаста емес, баста, Жыламаған балаға емшек жоқ) семантикалық та, құрылымдық та тұрғыдан толық сәйкестік танытады.
Аталған сәйкестік армян-қыпшақ паремиологиялық материалдың қыпшақ тілдік тобына, соның ішінде қазақ тіліне, генетикалық әрі типологиялық тұрғыдан жақындығын дәлелдейді. Армян-қыпшақ деректерінде тіркелген мақал-мәтелдердің шамамен 80–90%-ының қазіргі қазақ тіліндегі нұсқаларымен сәйкес келуі екі тіл арасындағы тарихи-диалектілік сабақтастықты және ортақ паремиологиялық үлгілердің ұзақ уақыт бойы тұрақты сақталғанын көрсетеді.

[bookmark: _TOC_250004]Екінші тарау бойынша тұжырым
Екінші тарауда армян-қыпшақ мақал-мәтелдері түркі паремиологиялық дәстүрі аясында кешенді түрде қарастырылып, олардың семантикалық, құрылымдық, этномәдени және салыстырмалы-тарихи қырлары жан-жақты талданды. Жүргізілген зерттеу армян-қыпшақ паремиологиялық қорының жалпы түркілік мақал-мәтелдер жүйесінің ажырамас бөлігі екенін және ортақ түркі дүниетанымына негізделген тұтас концептуалдық кеңістікті құрайтынын көрсетті.
Талдау нәтижелері армян-қыпшақ мақал-мәтелдерінде қанағат, сабыр, адалдық, еңбексүйгіштік, жауапкершілік, достық пен дұшпандық, әлеуметтік әділет, тағдыр мен үміт сияқты негізгі этикалық-аксиологиялық құндылықтардың жүйелі түрде көрініс табатынын дәлелдеді. Бұл құндылықтар антитезалық оппозициялар, себеп–салдарлық модельдер және параллель синтаксистік құрылымдар арқылы жинақталып, паремиялардың дидактикалық және реттеуші қызметін күшейтеді.
Армян-қыпшақ мақал-мәтелдеріндегі материалдық мәдениет элементтері (тұрмыстық заттар, еңбек құралдары, жануарлар, тағам атаулары, табиғи нысандар) тек номинативтік бірліктер ретінде ғана емес, этномәдени кодтың тұрақты символдық белгілері ретінде қызмет атқаратыны анықталды. Олар арқылы қыпшақ қоғамының тұрмыстық тәжірибесі, әлеуметтік қатынастары,оральдық нормалары мен мінез-құлық үлгілері тілдік деңгейде бекітіледі. Бұл армян-қыпшақ паремияларының мәдени-реттеуші механизм ретіндегі қызметін айқындайды.
Салыстырмалы және жиілікке негізделген талдау армян-қыпшақ мақал- мәтелдерінің басым бөлігінің қазіргі түркі тілдерінде, әсіресе қазақ тілінде, жоғары дәрежеде сақталғанын көрсетті. Паремиялардың шамамен 80–90%- ының қазақ тіліндегі нұсқаларымен семантикалық әрі құрылымдық тұрғыдан сәйкес келуі армян-қыпшақ паремиологиялық материалдың қазақ тілімен тарихи-диалектілік  және  генетикалық  сабақтастығын  нақты  дәлелдейді.Синтаксистік үлгілердің, метафоралық жүйенің және формулалық құрылымдардың сәйкестігі ортақ қыпшақтық дүниетанымның ұзақ тарихи кезеңдер бойы тұрақты сақталғанын көрсетеді.
Жалпы алғанда, екінші тарауда жүргізілген паремиологиялық талдау армян-қыпшақ мақал-мәтелдерінің тек тілдік емес, сонымен қатар когнитивтік, мәдени және өркениеттік маңызын айқындады. Армян-қыпшақ паремиялары қазақ паремиологиясының көне қыпшақ негізін тануға мүмкіндік беретін маңызды тарихи-тілдік дереккөз әрі корпустық ресурс ретінде бағаланып, түркі халықтарының ортақ дүниетанымын, моральдық кодексін және мәдени сабақтастығын айқындайтын негізгі дискурсивтік арналардың бірі екені ғылыми тұрғыдан негізделді.

3.1 Армян-қыпшақ заң мәтіндеріндегі әйел бейнесінің құқықтық және гендерлік репрезентациясы
Қазіргі гуманитарлық ғылымдарда гендерлік репрезентация мәселесі әлеуметтік субъектінің жынысқа байланысты бірегейлігінің құқықтық, мәдени және дискурсивтік кеңістікте қалай құрылатынын түсіндіруге бағытталған маңызды теориялық ұғымдардың бірі болып табылады. Гендерлік репрезентация әлеуметтік шындықтың бейтарап көрінісі емес, керісінше белгілі бір тарихи-мәдени контексте қалыптасқан нормалар мен құндылықтар жүйесінің нәтижесі ретінде қарастырылады. Осы тұрғыдан алғанда құқықтық мәтіндер гендерлік репрезентацияны талдаудың аса маңызды дереккөздерінің бірі саналады, өйткені олар қоғамдағы гендерлік рөлдер мен мәртебелерді нормативтік деңгейде бекітеді.
Армян-қыпшақ заң мәтіндері ортағасырлық қоғамдағы әлеуметтік қатынастардың құрылымын ғана емес, сонымен қатар әйел мен ер адамның қоғамдағы орнын, олардың құқықтары мен міндеттерін айқындаған гендерлік үлгілерді де бейнелейді. Бұл мәтіндерде әйел бейнесі биологиялық жынысқа ғана емес, әлеуметтік мәртебеге, отбасылық жағдайға, моральдық нормаларға және құқықтық жауапкершілікке байланысты конструирленеді. Сондықтан армян-қыпшақ заң ескерткіштерін талдау әйел бейнесінің құқықтық және әлеуметтік-гендерлік репрезентациясының ерекшеліктерін айқындауға мүмкіндік береді.
Зерттеліп отырған заң мәтіндерінде әйел ең алдымен құқықтық субъект ретінде көрініс табады, алайда оның субъектілігі шектеулі әрі әлеуметтік рөлдер арқылы анықталады. Әйелдің бірегейлігі көбіне оның ер адаммен байланысы (әкесі, күйеуі, отбасы) арқылы сипатталып, дербес тұлғалық өлшем екінші қатарға ығыстырылады. Бұл жағдай гендерлік репрезентацияның дәстүрлі, патриархалдық модель аясында жүзеге асқанын көрсетеді.
Сонымен қатар армян-қыпшақ заң мәтіндерінде әйелге қатысты құқықтық нормалардың болуы оның әлеуметтік қорғалуының белгілі бір деңгейін де білдіреді. Әйелдің ар-намысына, некелік мәртебесіне, мүліктік құқықтарына қатысты ережелер гендерлік репрезентацияның тек тыйым салу немесе шектеу сипатында емес, реттеуші және қорғаушы функция атқарғанын аңғартады. Алайда бұл қорғау тетіктері де ер адам үстемдігіне негізделген әлеуметтік құрылым шеңберінде жүзеге асқан.
Осы бөлімде армян-қыпшақ заң мәтіндеріндегі әйел бейнесінің құқықтық және әлеуметтік-гендерлік репрезентациясы гендерлік теория, бірегейлік ұғымы және құқықтық дискурс тұрғысынан қарастырылып, әйелдің қоғамдағы орны мен мәртебесінің қалай репрезентацияланғаны нақты мәтіндік материал негізінде талданады.
[bookmark: 1-мәтін._Қыз_бала_тұрмысқа_шыққан_кезде_]Армян-қыпшақ заң мәтіндеріндегі әйел бейнесінің құқықтық репрезентациясын ашуда мүліктік және мұрагерлік қатынастарды реттейтін нормалар ерекше маңызға ие. Аталған нормалар арқылы әйелдің құқықтық субъект ретіндегі мәртебесі, оның ер адаммен арақатынастағы орны және заң алдындағы теңдігі немесе теңсіздігі айқындалады. Осы тұрғыдан алғанда, төменде келтірілген мәтіндер әйел мен ер адамның мүліктік құқықтарының арақатынасын көрсетуге мүмкіндік береді.
[bookmark: 1._Ерлер_мен_әйелдердің_тең_құқығын_көрс]	Төрі бітігі, 115-бап. Қыз бала тұрмысқа шыққан кезде ата-анасы берген жасау (жасау мүлкі), сыйлық немесе садақа (алтын, күміс, інжу-маржан және т.б.) – оның жеке меншігі ретінде танылған. Сонымен қатар, күйеуі қайтыс болған жағдайда, одан қалған мүлік те әйелдің меншігіне өткен. Мұрагерлікке қатысты заң нормаларына сәйкес, егер адам көзі тірісінде өсиет қалдырмаған болса, оның мүлкі балалар арасында теңдей бөлінген. Егер ер адамның ұл баласы болмаса, барлық мүлік қыз балаларына өткен. Қыздары да болмаған жағдайда, мұра ер адамның туған ер бауырлары мен олардың балаларына берілген. Егер олар да болмаған жағдайда, мұра оның туған әпкелері мен олардың ұлдарына көшкен.
[bookmark: 2._Гендерлік_рөлдер_мен_дәстүрлік_ұғымда]	Мәтінде ерлер мен әйелдердің тең құқықтылығы мәселесі сипатталады. Онда «ер адамдар сияқты әйелдер де өзіне мирас ретінде қалған мүліктерді меншігіне ала алады», «әйелдер де мұрагер бола алады» деген тұжырымдар арқылы әйелдердің мүліктік және мұрагерлік құқықтары бекітілген. Аталған сөйлем құрылымдарында қатыстырушы тәсіл қолданылған: әйелдердің құқықтық мүмкіндіктері ерлердің құқықтарымен салыстыру арқылы көрсетіледі. Бұл ретте «сияқты», «де» шылаулары ерлер мен әйелдердің құқықтық теңдігін білдіру қызметін атқарады. Алайда мұндай тілдік үлгі әйелдердің құқықтарын дербес, өз алдына тұрған әлеуметтік-құқықтық статус ретінде емес, ерлердің құқықтарына теңестіру арқылы заңдастыру үрдісін аңғартады. Осы тұрғыдан алғанда, мәтінде гендерлік теңдік идеясы бар болғанымен, ол ерлер нормасын негізге алу арқылы беріледі.
1. Гендерлік рөлдер мен дәстүрлік ұғымдар. «Қызға әке-шешесі тарапынан берілген жасау немесе сыйлық, садақа ... қыздың жек мүлкі ретінде саналады» бұл сөйлемде гендерлік дәстүр тіл арқылы заңдық нормаға ендірілген. «Жасау» ұғымы тек қана қыз балаға қатысты қолданылып отыр, ал ұл балаға мұндай дәстүрлік категория берілмейді. Әйелге қатысты «жеке мүлік» түсінігі көбіне некеге дейін және некеден кейінгі сыйлықтар, жасау, әшекей бұйымдар арқылы сипатталады. Бұл гендерлік стереотипті бекітеді: әйелдің меншігі тұрмыстық немесе сәндік сипатта, ал ер адамның меншігі – негізгі
«отбасылық капитал» ретінде көрінеді.
2. [bookmark: 3._Мұрагерлік_жүйесіндегі_гендерлік_иера]Мұрагерлік жүйесіндегі гендерлік иерархия. Мәтінде мұрагерлік тізбегі көрсетілген:
1. Ер адам қайтыс болғанда, балалары теңдей бөліседі.
2. Егер ұлдары болмаса – барлығы қыздарына қалады.
3. Егер қыздары да болмаса – туған ер бауырларына, олардың балаларына өтеді.
4. Олар да болмаса – туған әпкелеріне және олардың ұлдарына беріледі. Бұл иерархияда еркек мұрагерге басымдық берілген: алдымен ұлдар,
сосын ер бауырлар, тек содан кейін әпкелер аталады. Мұнда әйелдің мұрагер болуы – екінші деңгейлі немесе ерлер жоқ жағдайда ғана іске асатын мүмкіндік.
Лингвистикалық тұрғыдан бұл «алдымен ер адам», «болмаса әйел» деген құрылымдармен бекітілген.
3. Лексикалық таңдау. «Қыз», «әйел» сөздері – тұрмыстық және отбасылық контекстпен байланысты. «Ер адам», «ұл» сөздері – тікелей мұрагерлік,  билік  пен  негізгі  капиталмен  байланысты  қолданылады. Бұл лексикалық оппозиция гендерлік рөлдерді нақтылап, еркекті «мұраның басты иесі», әйелді «шартты жағдайда ғана мұрагер» ретінде бейнелейді.
4. Заң тілі мен дәстүр тілі арасындағы қайшылық.
Мәтінде бір жағынан «әйелдер де мұрагер бола алады» деп теңдік жарияланады, бірақ дәстүрлі мұрагерлік схемасында ер адамға басымдық берілетіні айқын көрінеді. Бұл – гендерлік амбиваленттілік: тілде теңдік бекітілсе де, құрылымда патриархалдық жүйе сақталған. Берілген үзіндіде гендерлік лингвистика тұрғысынан мынадай ерекшеліктер байқалады:
1. Әйел құқығы ерлерге теңестірілу арқылы бекітіледі (дербес емес).
2. Әйелдің меншігі негізінен тұрмысқа қатысты ұғымдармен сипатталады (жасау, әшекей, сыйлық).
3. Мұрагерлік тізбегінде ерлердің басымдығы тіл арқылы заңдық нормаға айналған.
4. Лексикалық деңгейде ер мен әйелдің статустары нақты айырмаланған. Бұл мәтін гендерлік тұрғыдан патриархалдық мұра үлгісін сақтап отыр, бірақ
«тең	құқылы»	деген	заңдық	формула	арқылы	қазіргі	заман	талабына сәйкестендірілген.
Төрі бітігі, 89-бап. Әкенің мүлкі балаларының арасында тең дәрежеде бөлінуі керек. Қыз немесе ұл деп бөлмеу керек. Әкелері дүниеден өткеннен кейін үйдегі ер балалар, әкенің мүлкін бөліске салмай тұрып әуелі әйелдерінің (егер үйленген болса) әке-шешесі тарапынан берілген жасауды бөліп қою керек. Өйткені ол әйелінің жеке меншік заттары. Содан кейін барып әкенің мүлкін қыз бен ұлдың арасында тең бөлісуге болады. Сонымен қатар, әкелері көзі тірісінде бір ұлына немесе қызына бір зат берген болса ол затты да бөліске түскелі жатқан мүліктің қатарына қосу керек. Өсиеттерде мүліктің иесі бола алатындар қатарында ананың да әкенің де, бауырлардың да (ер немесе әйел) көрсетілуі.
1. Жанр және коммуникативтік бағдар. Мәтін – нормативтік-құқықтық дискурс пен әдет-ғұрып түсіндірмесінің гибриді. Мақсаттық бағдар – «қалай болуы керек» деген норманы бекіту. Бұл бекіту «заңға сәйкес», «… керек» сияқты модал маркерлермен жүзеге асады, яғни тіл деонтикалық (міндеттілік) мағынаны стабилдейді.
2. Модалдылық пен  агентсіздік:   «…тең  дәрежеде бөлінуі керек»,
«жасауды бөліп қою керек», «…қосу керек» – міндеттеу, регуляциялау,
«бөлінуі керек» – агентсіз етіс (пассивация): нақты субъект жасырылады, норма жалпылық сипат алады (кім бөлетіні емес, норманың өзі негізгі тақырып); «егер
…	болса»	шартты	құрылымдары	мен	«Содан	кейін	барып»	тәрізді процедуралық дискурс маркерлері (реттеу, кезеңдеу) нұсқаулық сипат береді.

3. [bookmark: 3._Гендерлік_субъектілердің_тілдік_репре]Гендерлік субъектілердің тілдік репрезентациясы. Атауыштар және позициялау: «Әке» – бастапқы иеленуші (мүліктің бастауы). «Балалары» – бастапқыда гендер-нейтрал («ұл-қыз деп бөлмеу»), бірақ төменде «үйдегі ер балалар» деп тармақталып, ер балалар фокусқа шығарылады. «Әйелдері» (ұлдардың жұбайлары) – «әке-шешесі тарапынан берілген жасау» арқылы белгіленеді, олардың меншігі «сырттан келген», яғни экзогенді (қалың/жасау дискурсы) ретінде индекстеледі. «Ана», «әке», «бауырлар (ер немесе әйел) – өсиет мәтіндерінде «мүліктің иесі бола алатындар» ретінде тізімдік инклюзия арқылы аталады. Қорытынды: ер субъектілер (әке, ер бала, ер бауыр) – немаркаланған норма, әйел субъектілер (әйелдері, әпкелер, қыздар) – шартты/контекстуал маркаланған статусқа ие.
4. Лексика-семантикалық қарама-қарсылық. Теңдік фреймі: «қыз немесе ұл деп бөлмеу керек», «тең дәрежеде». Патриархал фрейм: «үйдегі ер балалар»,
[bookmark: 5._Иерархияны_тіл_арқылы_құру._Реттік_сц]«әйелдерінің жасауы» – әйелдің меншігі көбіне тұрмыстық/сәндік доменмен байланыстырылады. Бір мәтінде екі фреймнің қатар келуі амбиваленттілік тудырады: заң тілі теңдікке ұмтылса, әдет-ғұрып лексикасы ер-орталық (андроцентрлік) иерархияны сақтайды.
5. Иерархияны тіл арқылы құру. Реттік сценарий:
1. Алдымен ер балалардың отбасылары контексттеледі («үйдегі ер балалар… әйелдерінің жасауы… бөліп қою керек»).
2. Содан кейін ғана «әке мүлкін қыз бен ұлдың арасында тең бөлу». Бұл дискурстық приоритизация: синтаксистік рет (алғашқы айтылым) – салмақты норма ретінде қабылданады. Теңдік принципі бар, бірақ фокустың ер балаларға ауысуы тіл арқылы «жарамды алғашқы қадам» ретінде легитимделеді.
6. [bookmark: 6._Номинализация_және_құқықтық_эффект._1]Номинализация және құқықтық эффект. 1. «Бөліске түскелі жатқан мүлік» – қатыстық есімше + көсемше (алдындағы процессуалдық семантика) кейіптеу арқылы мүлікті дербес құқықтық объект етеді, акторлар екінші планға түседі.
[bookmark: 2._«Жеке_меншік_заттар»,_«тең_дәрежеде»,]2. «Жеке меншік заттар», «тең дәрежеде», «мүліктің иесі бола алатындар»
– құқықтық терминдер мен номинализациялар (пропозицияны заттандыру) норманы «табиғи» етіп көрсетуге қызмет етеді.
7. [bookmark: 7._Индексикация_және_кеңістік-әлеуметтік]Индексикация және кеңістік-әлеуметтік импликациялар. «Үйдегі ер балалар» – патрилокалдық (үй – әкенің үйі) моделін индексейді, мұнда қыз – көбіне «үйден шығатын» субъект, ұл – «үйде қалатын» субъект ретінде жасырыңқы рөлдік сценарий құрылады.
[bookmark: «Әйелдерінің_жасауы»_–_әйелдің_меншігі_ә]«Әйелдерінің жасауы» – әйелдің меншігі әкелік үйден тасымалданған (әлеуметтік тегі бойынша белгіленген), демек әйелдің агенттігі емес, тегі (lineage) активацияланады.
8. [bookmark: 8._Гендерлік_бинаризмнің_тілдік_таңбалан]Гендерлік бинаризмнің тілдік таңбалануы. «Ер немесе әйел» (жақша ішінде) – бинаризмді эксплицитті маркілейді, табиғи-категориялық оппозицияны заңдық тізімге енгізеді. «Қыз немесе ұл деп бөлмеу» деген формула  инклюзивтілік  акті  болғанымен,  кейінгі  тармақтарда  еркек

субкатегориясының (ер бала, ер бауыр) айрықша аталуы бинаризмді қайта белсендіреді.
9. [bookmark: 9.__Қарама-қайшылықтар_(коһеренттілік_пе]Қарама-қайшылықтар (коһеренттілік пен идеология). Декларатив теңдік (қыз-ұл бөлмеу) vs процедуралық приоритет (ең әуелі ер балалардың жұбайларының жасауы ажыратылады). Әкенің бастапқы иелік позициясы vs ананың кейін, өсиет контексінде ғана аталуы. Лингвистикалық тұрғыдан бұл қос норма: теңдік нормасы тілде бар, бірақ мәтіннің ақпараттық құрылымы «ер орталық мұра» түсінігін қайта жаңғыртады.
10. [bookmark: 10._Техникалық-тілдік_детальдар._Деонтик]Техникалық-тілдік детальдар. Деонтикалық маркерлер: «керек» – міндеттілік, «мүліктің қатарына қосу керек» – құқықтық директива. Дискурс маркерлері: «Содан кейін барып» (реттік байланыс, процедуралық логика). Терминдер:		«жеке меншік», «бөліске салу»,	«өсиет», «мүліктің	иесі» – құқықтық		жаргон	норманы	формализациялайды.	Стилистика:	бағалаудан аулақ, инструкцияға ұқсас наррация – норманы «бейтарап» етіп көрсетеді (идеологиялық бейтараптық иллюзиясы).
11. [bookmark: 11._Гендерлік-нейтрал_рефреймингке_ұсыны]Гендерлік-нейтрал рефреймингке ұсыныстар (тек лингвистикалық). Теңдік пен айқындықты күшейту үшін тұжырымды мынадай тілдік реформациялар қолдайды:
1. «Үйдегі ер балалар» орнына «балалары.
2. «Әйелдерінің жасауы» орнына «жұбайының/жұбайларының некеге дейінгі/неке кезіндегі жеке мүлкі» (гендер-нейтрал лексема – жұбайы);
2. «Қыз-ұл деп бөлмеу керек» формуласына сәйкес, тәртіптік рет те гендер-нейтрал ретпен берілуі (алдымен барлық үшінші тұлғалардың жеке мүлкін ажырату, кейін мұраны барлық мұрагерлер арасында тең бөлу);
4. Ер немесе әйел тіркестерін бір реттік инклюзивті анықтамамен алмастыру (мыс., «жынысына қарамастан жақын туыстары»).
Мәтін тең бөлуді жарияласа да, дискурстық фокус пен процедуралық реттік ер субъектілерді («ер балалар», «ер бауырлар») орталыққа шығарып, әйел субъектілердің меншігін экзогенді (жасау) әрі контекстке тәуелді етіп сипаттайды. Лингвистикалық құралдар – деонтикалық модалдылық, агентсіз пассивация, тізімдік инклюзия, реттік маркерлер, бинарлық атауыштар – әдеттік-патриархал норманы құқықтық теңдік формуласына біріктіріп, мәтінде амбивалентті гендерлік идеологияны тұрақтандырады.
	Төрі бітігі, 88-бап. Әйел адам өзіне тиесілі үйді басқа біреуге жалға бере алады. Сонымен қатар өзі де басқа біреуден үйді жалға ала алады. Әрі өзіне тиесілі мүлікті сатуға, басқа біреуден мүлік сатып алуға құқылы. Егер бір ата-ана өздерінің дүние-мүліктерінен бір дүниені сатқылары келсе онда балаларынан (қыз, еркек) рұқсат сұрауға міндетті. Өйткені әке-шешенің мүлкінде балалардың да үлесі бар. Сондай-ақ, сатылым жұмыстары балаларының куәгерлігімен өтуге тиісті.
1. Жанр және мақсат. Бұл мәтін – құқықтық-нормативтік дискурс. Ол адамның (әйел, ер, ата-ана, бала) құқықтық статустарын бекітуге бағытталған. Әсіресе, әйелдің экономикалық субъект ретінде танылуы негізгі жаңалық болып тұр.

2. Әйелдің құқық субъектілігінің тілдік репрезентациясы.
1. «Әйел адам өзіне тиесілі үйді басқа біреуге жалға бере алады».
2. «Әрі өзіне тиесілі мүлікті сатуға… құқылы». Мұнда әйел дербес құқық иесі ретінде көрсетілген. Бұған дейінгі баптарда әйел көбіне «жасаумен» немесе мұрагерлікте ер адамға байланысты сипатталса, бұл бапта әйелдің өз мүлкіне толық иелік ету еркіндігі тілде бекітіледі. Лексикалық маркер: «құқылы» – заңдық теңдікті білдіретін модал сөз. Әйелдің меншік иесі болуының лингвистикалық индикаторы.
3. Гендерлік теңдікті білдіретін құрылымдар. «Балаларынан (қыз, еркек) рұқсат сұрауға міндетті» – мұнда балалардың құқықтық статусы гендер- нейтрал берілген. «Қыз» бен «ер бала» қатар аталып, құқықтық теңдік бекітіледі. Бұл қатарлық формула – инклюзивті тізімдеу тәсілі, яғни тілдік тұрғыдан теңдікті көрнекі ету.
4. Иерархиялық қатынастардың тілдік көрінісі. Әйелдің меншіктік еркіндігі бар, бірақ ата-ана мүлкіне қатысты:
1. «Балаларынан рұқсат сұрауға міндетті»
2. «Сатылым жұмыстары балаларының куәгерлігімен өтуге тиісті». Бұл нормалар ата-ананың билігін шектеп, балаларға қадағалаушы (куәгер, бақылаушы) рөл береді. Яғни, мұрагерлік құқық алдын ала балаларға танылып отыр. Гендерлік қыр: «балалар» сөзі гендер-нейтрал, бірақ контекстте отбасы иерархиясы өзгергенін көрсетеді: бұрын ер адам басты иеленуші болса, енді ұрпақ құқықтық тең дәрежеде агент ретінде мойындалады.
	3. Модалдық формалар мен міндеттеу. «Құқылы»  – құқықтық еркіндік, позитивті модальдық.
	«Міндетті», «өтуге тиісті» – міндеттеу, нормативтік регуляция.  Әйелге қатысты – еркіндік, ата-анаға қатысты – шектеу, балаларға қатысты – бақылаушы рөл. Осылайша, модалдық маркерлер арқылы рөлдік иерархия конструирленген.
5. Лексикалық өріс. Әйелге қатысты: үй, мүлік, жалға беру, сатып алу, құқылы → экономикалық дербестік. Ата-анаға қатысты: міндетті, рұқсат сұрау.
→ биліктің шектелуі. Балаларға қатысты: рұқсат, куәгерлік → жаңа бақылаушы мәртебе. Бұл сөздік өріс гендерлік қана емес, ұрпақаралық құқықтық қатынастарды да айқындайды.
6. Гендерлік қырдағы жаңашылдық. XVI–XVII ғғ. контекстінде әйелдің үйді жалға беру, сатып алу, сату құқығы заңдық деңгейде бекітілуі – гендерлік тұрғыдан өте маңызды. Бұл әйелдің тек «мұрагер» ғана емес, экономикалық актор екенін көрсетеді. Гендерлік лингвистикада бұл рөлдік кеңеюдің дискурстық индикаторы ретінде қаралады.
7. Қарама-қайшылық (амбиваленттік). Бір жағынан, әйелге тең құқық беріліп отыр (құқылы). Екінші жағынан, ата-ананың мүлкіне қатысты шешімде балалардың «рұқсат» пен «куәгерлік» міндетті болуы – биліктің теңдей бөлінуін көрсетеді, бірақ ата-ана агенттігін шектейді. Осылайша, гендерлік теңдік жарияланғанымен, жалпы отбасы иерархиясы күрделі қатаң бақылауға негізделген.

Гендерлік лингвистика тұрғысынан, 88-бапта:
1. Әйел адам алғаш рет толыққанды экономикалық субъект ретінде танылып, оның меншікке иелік ету құқығы тілде бекітілген (құқылы).
2. Балалардың құқықтық мәртебесі қыз-ұл деп бөлінбей теңестірілген – бұл инклюзивті тілдік формула. Дегенмен, патриархалдық реңктер сақталған: ата-ананың мүлкіне қатысты балалардың бақылаушы статусы алдыңғы қатарға шығады. Бұл мәтін – гендерлік рөлдердің трансформациясының айқын мысалы: дәстүрлі патриархал модель шеңберінде әйелге де, балаларға да жаңа құқық субъектілігі беріледі.
	Төрі бітігі, 88-бап Әйел адамдар біреуге қарыз беруге және біреуден қарыз алуға құқылы. Әйелдердің қарыздарына қатысты армян-қыпшақ тілінде жазылған екі құжат бар. Соның бірі Kartuşa Lamanka borç Asvadurga oġluna «Картеша Ламанканың ұлы Асвадураға қарызы» атты құжат. Аталған құжатта Картуша Ламанка есімді бір әйел өзінің ұлынан 200 флорин қарызға алғаны жазылған. Құжаттың мазмұны келесідей: «Bugüngi lentvoytovskiy ur’ad alnına turup obliçne, uçtiva Kartuşa Bedros ḫatını opatrnıy Vasil Filipoviç ur’ad ḫulu da kensinä prıvjnetıy opekun ötläş borç bilindi uçtivıy Asvadurga, oġluna kensiniŋ,» (…) 
	Екінші құжат “Golub’un oğlu David annesi Zuzanna Golubova’ya verdiği senet” (Голубын ұлы Давиттің анасы Зузанна Голубовайа жазып берген қол хаты) деп аталады. Аталған құжатта Давит есемді азаматтың анасы Зузаннадан 450 флорин қарыз алғандығы және ол қарызды Түркиядан келген соң төлейтіндігі туралы жазылған. Хаттың толық мазмұны келесідей: «Men, David Holub oġlu, biliniyirmen bu menim tserografım bilä, ki ḫaldım borçlu anama dört yüz elli flü, här flnü sanap 30 hroş. Bunuŋki aḫçanı povinen men tölämä, kelip Türktän. Daġın igi könülük üçün möhürümnü bastım hem ḫolum bilä podpisattsa boldum».
	12. Әйелдің экономикалық субъектілігінің тілдік репрезентациясы. Мәтіннің басты ерекшелігі – әйелдің «қарыз беруге және қарыз алуға құқылы» екендігінің заңдық норма ретінде танылуы. Бұл құқық: Қаржылық агенттік (әйел өз бетінше қаржы операциясын жасай алады). Жауапкершілік субъектісі (қарызды ресми құжатпен бекітеді) ретіндегі рөлді әйелге жүктейді. Лексикалық маркер:	«құқылы»	сөзі	арқылы заңдық легитимация жасалған. Бұған дейінгі баптарда әйелдің құқықтары көбіне мұрагерлік немесе жасаумен  байланысты  болса,  мұнда  әйелдің  тікелей  қаржылық  әрекетке
қатысуы белгіленеді.
	13. Туыстық қатынастағы қарыз алушы-беруші рөлдердің гендерлік сипаты. Құжаттарда ерекше жайт – әйелдің қарыз қатынастары туысқандарымен (ұлымен, анасымен) жүзеге асады: Картуша Ламанка – ұлынан қарыз алған. Зузанна Голубова – ұлға қарыз берген. Бұл деректер әйелдің экономикалық қатынасқа тек бөгде адамдармен емес, отбасы ішінде де дербес субъект ретінде қатысқанын дәлелдейді. Лингвистикалық тұрғыдан, мұнда әйел мен ұлдың арасындағы қаржылық теңдік белгіленеді. Дегенмен, туыстық терминдер («ұлына», «анасына») әрдайым қосылып беріледі. Бұл әйелдің

экономикалық субъектілігін мойындай отырып, оның рөлі әлі де туыстық байланыс арқылы айқындалатынын көрсетеді.
12. Лингвистикалық формалар және құқықтық дискурс. Құжат тілінде бірнеше маңызды формалар бар: белгілі болды – ресми бекіту, заңдық күш беру, бұл менің қолхатым арқылы белгілі қыламын – өзіндік мойындау акті, төлеуге міндеттімін – модалдық маркер, жауапкершілікті бекіту, мөр мен қол қою арқылы заңдық легитимация. Бұл формаларда әйел де, ер адам да құқықтық актіні тең дәрежеде рәсімдей алады.
13. Гендерлік қатынастардың ерекшелігі. Әйел – борышкер (Картуша). Бұл жағдайда ол ұлынан қарыз алса да, ресми құжат жасап, өзінің құқықтық жауапкершілігін мойындайды. Әйел – кредитор (Зузанна). Бұл жерде ол ұлына қарыз беріп қана қоймай, ресми қолхат рәсімдетеді. Екі жағдайда да әйелдің құқықтық статусы ер адаммен тең дәрежеде көрінеді. Гендерлік лингвистика тұрғысынан: әйелдің қаржылық әрекеті жай «үй шаруасы» немесе «жасаумен» шектелмейді, ол нақты құқықтық актінің субъектісі ретінде тілде көрінеді.
14.  Лексикалық-стилистикалық индикаторлар. Әйелдің есімі (Картуша Ламанка, Зузанна Голубова) толық берілген, оған қоса «Bedros ḫatını» сияқты отбасылық/некелік маркер тіркелген. Бұл – әйелдің экономикалық дербестігі болса да, оның отбасылық мәртебесімен байланыста сипатталатынын көрсетеді. Құжат тілінде әйелдің әрекеті ешқандай кемсітушілікке ұшырамайды; керісінше, құқықтық теңдік формулалары (міндеттімін, белгілі қыламын, мөр бастым) әйелдің де қолданысына бірдей ендірілген.
15.  Әлеуметтік-гендерлік мәні. Бұл құжаттар XVI–XVII ғасырлардағы армян-қыпшақ қоғамында әйелдің: заңды мұрагер ғана емес, қаржылық- құқықтық агент болғанын көрсетеді. Әйел адамдардың қарыз беруші және алушы ретінде ресми құжатта аталуы – гендерлік теңдіктің нақты құқықтық дискурста тіл арқылы бекітілуінің айқын көрінісі. Гендерлік лингвистика тұрғысынан бұл құжаттарда әйел:
· толыққанды қаржылық құқық субъектісі ретінде танылады;
· құқықтық тілде ерлермен тең дәрежеде әрекет ететін актор ретінде көрінеді;
· бірақ оның тұлғасы әрдайым туыстық/некелік байланыспен қоса сипатталады. Осылайша, бұл мәтіндерде әйелдің құқықтық статусы бір жағынан дербестендіріледі, екінші жағынан әлеуметтік-туыстық идентификациямен шектеледі. Бұл – гендерлік лингвистиканың тұрғысынан қосарлы (амбивалентті) репрезентацияның мысалы.
	Төре бітігінің қосымша 65-66 бабы. Әйелі мен күйеуі сотта бір-бірлерінің орнын алмастыра алады. Яғни егер әйелі немесе күйеуі белгілі бір себептермен сот отырысына бара алмайтын болса бір-бірінің орнына бара алады. Тіпті күйеу мен әйелі түрмеде де бір-бірінің орнын ауыстыра алады. Мәселен, әйелі бір қылмыс жасаған болса оның орнына күйеуі түрмеде жазасын өтей алады.
1. Ерлі-зайыптылардың құқықтық субъектілігі. Мәтінде «әйелі мен күйеуі сотта бір-бірлерінің орнын алмастыра алады» деп көрсетіледі. Бұл жерде әйел де, ер де тең дәрежеде құқықтық субъект ретінде танылады. Лексикалық қатарда «әйелі – күйеуі» симметриялы қолданылады, бұл заң мәтінінде формалды түрде гендерлік теңдікті көрсетеді.
2. Орнын алмастыру – құқықтық симметрияның ерекше формасы. Сотқа қатысу міндетін ерлі-зайыптылар өзара атқара алады. Бұл симметрия түрмеге де қатысты: «әйелі қылмыс жасаған болса оның орнына күйеуі жазасын өтей алады». Тілдік тұрғыдан бұл «орнын алмастыру» («орнын ауыстыра алады») – гендерлік рөлдердің толық сәйкестендірілгенін көрсететін термин.
3. Гендерлік иерархия мен жасырын реңктер. Формалды теңдікке қарамастан, құқықтық-әлеуметтік салдар ер адамдардың әйел орнына түрмеге баруын «қорғаушы» не «құрбандық» ретінде түсіндіреді. Әйелдің күйеуі үшін түрмеге баруы да мүмкін болғанымен, мысал ретінде берілген жағдай – әйел қылмыс жасап, күйеуі жауапқа тартылуы. Бұл – патриархалдық дискурс үлгісі: ер адамды «қорған» ретінде көрсету.
4. Лексикалық құрылымдар.  Құқықтық модалдар: «алмастыра алады»,
«өтей алады» – мүмкіндікті білдіреді. Жағдаяттық маркерлер: «егер … болса» – шарттылық. Қатыстық көрсеткіштер: «әйелі», «күйеуі» – бір-бірін тек отбасылық рөл арқылы сипаттайды, жеке дара тұлғалық статустары аталмайды. Бұл тілдік таңдау олардың құқықтық субъектілігін жеке тұлға ретінде емес, некелік бірлік арқылы бекітеді.
5. Әлеуметтік-гендерлік салдар. Әйел мен ердің құқықтық теңдігі жарияланғанымен, жаза мен жауапкершілікті бөлісу нормасы отбасылық бірлікті жеке субъектіден жоғары қояды.
6. Гендерлік тұрғыдан, бұл – әйелдің агенттігін әлсірететін қағида: қылмысты әйел жасағанымен, жаза ер адамның «құрбандығы» арқылы өтелуі мүмкін. Лингвистикалық деңгейде бұл гендерлік амбиваленттік: тең құқықтық формула бар, бірақ мысал ерлердің артық «қорғаушы» рөлін айқындайды. Гендерлік лингвистика тұрғысынан: «Әйелі мен күйеуі» сөздерінің симметриялы қолданылуы формалды теңдікке дәлел. Бірақ сөйлем құрылымы мен мысалдағы сценарий ер адамның әйел үшін жауап беретінін көрсетеді, бұл – патриархалдық қорғаушы дискурстың көрінісі. Тілдік деңгейде отбасы бірлігі жеке құқықтық субъектілерден жоғары қойылып, гендерлік рөлдер құқықтық тұрғыдан теңестірілсе де, әлеуметтік реңкте асимметрия сақталған.
	XVI-XVII ғасырларда армян-қыпшақ тілінде жазылған заңнамаларға сәйкес әйелдер біреуге өкілеттік беруге немесе біреуді өкіл ретінде тағайындауға құқылы болған. Мәселен, 1594 жылдың 29-шілдесінде жазылған «Магда ұлы Хачкоға өкілеттік берді» деп аталатын құжатта Магад есімді бір әйел сот арқылы өзінің ұлын өкілі ретінде тағайындаған. Бұдан былай әйелдің бүкіл жұмысын ұлы жүргізе алады. Олар: анасының орнына барлық құжаттарға қол қоя алады, анасының орнына шешім қабылдай алады, анасының орнына cот отырыстарына қатыса алады, т.б. [67, 96]
1. Әйелдің құқықтық субъектілігі. Мәтінде «әйелдер біреуге өкілеттік беруге немесе біреуді өкіл ретінде тағайындауға құқылы болған» делінеді. Бұл
– әйелдің құқықтық еркіндігі (өкілеттік беру құқығы бар), әлеуметтік әрекетке қабілеттілігі (сот арқылы заңды рәсімдей алады), құқықтық субъект ретіндегі танылуы тілде бекітілгенін көрсетеді. Кілтті лексема – «құқылы». Ол әйелдің заңды позициясын нақтылайды.
2. Өкілеттік пен гендерлік рөлдер. Мысалда Магда өз ұлын өкілі етіп тағайындаған: Ұл анасының орнына құжаттарға қол қояды, сотқа қатысады, шешім қабылдайды. Әйел өзінің құқықтарын басқаға беру арқылы жанама субъект рөлінде қалады. Лингвистикалық тұрғыдан, «анасының орнына» деген тіркестің бірнеше рет қайталануы әйелдің бастапқыда негізгі субъект екенін, бірақ өкілеттілік берілген соң, оның рөлін ер адам (ұл) атқаратынын айқындайды. Бұл – тілде гендерлік иерархияның жасырын көрінісі.
3. Туыстық арқылы бекітілген құқық. Әйел өз өкілі ретінде туысқанын (ұлын) таңдаған. Бұл таңдау заңдық тұрғыдан әйелдің құқығын бекіткенімен, гендерлік жағынан ол құқықтың патриархалдық отбасы құрылымына тәуелді екенін аңғартады. Әйелдің құқықтық агенттігі → бар. Бірақ ол агенттік → туыстық байланыс арқылы (ер балаға беру арқылы) іске асады.
4. Құжат тілі мен құқықтық формулалар. Құжат үзіндісінде қолданылған құқықтық формулалар: «толық өкілетті тоқтатты/тағайындады» (латын-қыпшақ заң термині), «барлық істе толық өкілет берді», қабылдау, бекіту, қол қою сияқты заңдық әрекеттерді санамалап көрсетеді. Бұл формулалар әйелдің заңды іс-әрекет жасауға толық құқылы екенін, бірақ оны өкіл арқылы жүзеге асыра алатынын дәлелдейді.
5. Гендерлік амбиваленттік. Инклюзия: Әйелдің сотта өкілет беру құқығының болуы – теңдік пен заң алдындағы танылудың айғағы. Шектеу: Бірақ өкілеттілік «ұлға» берілуі – әйелдің құқықтық әрекеті отбасылық- гендерлік құрылым арқылы шектелетінін көрсетеді. Осылайша, тілде әйелдің құқықтық мәртебесі мойындалғанымен, ол толық дербестендірілмейді, патриархалдық рәміздермен байланыстырылады. Қорытынды. Гендерлік лингвистика тұрғысынан, 65-66 баптардан өзгеше, бұл құжатта әйелдің құқықтық субъект ретіндегі танылуы айқын көрінеді:
1. Әйел өкілет беру құқығына ие, бұл оның заң алдындағы мәртебесін күшейтеді.
2. Бірақ тілдік құрылымдар («анасының орнына», «ұлын өкілі ретінде») әйелдің құқықтық агенттігін жанама, делдал арқылы іске асыратынын көрсетеді.
3. Бұл – амбивалентті гендерлік репрезентация: әйел субъект ретінде бар, бірақ ол толық дербес емес, құқықтық функциясын көбіне ер туысы арқылы атқаруға мәжбүр.
	Зерттеген құжаттарымыздан әйелдердің біреуге кепіл болғандығын көре аламыз. Мәселен 1598 жылдың 8-сәуірінде тіркелген Tavit Çıraḫçı ḫatunu yük eyäsi üçün «Davut Çırakçı’nın hanımı kocasına kefil» (Давут Чыракчының әйелі өзінің күйеуіне кепіл) деп аталатын құжатқа сәйкес Гавруш есімді әйел өзінің күйеуі Давут Чыракчыға кепіл болған. Давут өзінің алған екі қарызын дәл айтылған уақытта төлеуге әрі ақыны малмен немесе басқада затпен төлемей қолма-қол ақшамен төлейтіндігі туралы қолхат жазған. Өзінің кепілі ретінде әйелін көрсеткен. 
	Құжаттың толық мазмұны келесідей: «Boldu tvagannıŋ 1047-sinä mardnıŋ 29-una Yakub voyt alnına. Keldi Petruḫna Tavit Çıraḫçı ḫatunu da turup obliçn’e boldu yük kensi eyäsi Tavit üçün 2 talerni tölämä Havriş haydukka kelir surp Oksenttä bizim bu yıl bolgan naḫt taler bilä, ne bir ḫumaş bilä dügül, barça törä dilatsiyasından, apelâtsiyasından başḫa. A egär Havriş kensi bunda bolmasa, pozvolit etti Savkaga orus anıŋ kibik 2 talerni tölämägä. Ne üçün törägä ḫoyuldu pam’entnıy».
1. Әйелдің құқықтық субъектілігі. Құжатта: «әйел өзінің күйеуіне кепіл болған» деп көрсетіледі. Бұл – әйелдің: заң алдындағы дербес жауапкершілікті мойнына ала алатынын, қаржылық қатынастарда ресми кепілгер бола алғанын көрсетеді. Әдетте кепіл болу – материалдық қамтамасыздыққа сүйенетін құқықтық әрекет. Әйелдің мұндай құқыққа ие болуы – оның тек «мұрагер» немесе «үй шаруасының мүшесі» ғана емес, толыққанды экономикалық- құқықтық агент екенін білдіреді.
2. Гендерлік қатынастың ерекшелігі. Бұл құжатта әйел: өзінің күйеуі үшін кепіл болады, яғни оның құқықтық әрекеті ер адамның әрекетіне байланыста көрсетілген.
3. Гендерлік амбиваленттік: Әйелдің дербестігі бар (ресми кепілгер). Бірақ ол дербестік күйеуінің экономикалық жағдайымен тікелей байланыста, делдалдық рөл ретінде сипатталады.
4. Лексикалық таңдау мен құрылым: «әйелі», «күйеуі» – субъектілер жеке есіммен емес, туыстық-отбасылық рөл арқылы танылады. Бұл – құқықтық дискурста әйелдің жеке тұлға ретінде емес, некелік мәртебе арқылы легитимделуінің белгісі, «кепіл ретінде тұрды» деген заңдық формула. Мұнда әйелдің рөлі құқықтық терминдермен анықталған, төлемнің қолма-қол ақша түрінде жасалуы керектігі нақты көрсетілген. Бұл – кепілгердің міндетін күшейтетін құқықтық норманың тілдік маркері.
4. Әлеуметтік рөлдердің тілдік репрезентациясы. Ер адам (Давут Чыракчы) – борышкер, негізгі субъект. Әйел (Гавруш) – кепілгер, қосымша субъект. Әйелдің рөлі заңды тұрғыда маңызды, бірақ әлеуметтік тұрғыда екіншілік сипатта (ерінің әрекетіне байланысты).
5. Құқықтық  формулалар.  Құжат  тілінде   ресми-құқықтық терминдер бар. Бұл формулалар әйелдің құқықтық әрекетін ресми заң тілімен тең дәрежеде бекітеді. Демек, гендерлік тұрғыдан кемсіту жоқ, бірақ әлеуметтік дискурс әйелдің рөлін отбасы аясында ғана легитимдейді.
6. Қорытынды. Гендерлік лингвистика тұрғысынан: Әйел – толыққанды құқықтық субъект ретінде танылады (кепілгер болу құқығы бар). Бірақ тілде оның статусы әрдайым ер адаммен байланыста сипатталады («күйеуі үшін кепіл»). Бұл – XVI–XVII ғасыр заңнамасында әйелдің құқықтық рөлінің кеңейгенін, бірақ гендерлік иерархиядан толық босамағанын көрсететін айқын мысал.




3.2 [bookmark: _TOC_250002]Құқықтық дискурстағы гендерлік теңдік пен патриархалдық иерархияның  лингвистикалық	көрінісі
Құқықтық дискурс қоғамдағы гендерлік қатынастарды реттейтін нормалардың тілдік көрінісі ғана емес, сонымен қатар әлеуметтік иерархия мен билік қатынастарын легитимдейтін күрделі семиотикалық жүйе болып табылады. Армян-қыпшақ заң ескерткіштерінде әйел мен ер адамның құқықтық мәртебесі формалды теңдік қағидаттарына сүйенгенімен, бұл теңдік көбіне патриархалдық және патрилиниялық дүниетаныммен шартталады. Нәтижесінде құқықтық тілде гендерлік теңдік пен иерархия өзара қабаттасып, амбивалентті дискурстық құрылым түзеді.
Осы бөлімде армян-қыпшақ құқықтық мәтіндеріндегі гендерлік қатынастар лингвистикалық талдау тұрғысынан қарастырылады. Зерттеу инклюзиялық және салыстырмалы құрылымдардың, гендерге бейтарап құқықтық терминдердің, сондай-ақ шартты-құқықтық формулалар мен агентсіз пассивтердің әйелдің құқықтық субъектілігін бекіту немесе шектеу қызметін айқындауға бағытталған. Мұндай тілдік құралдар арқылы әйелдің қылмыстық, отбасылық, мүліктік, куәгерлік және мұрагерлік қатынастардағы мәртебесі айқындалып, оның құқықтық танылуының шектері анықталады.
Аталған талдау армян-қыпшақ құқықтық дәстүрінде әйелдің құқықтық бейнесі кеңейіп, формалды түрде мойындалғанымен, оның әлеуметтік- гендерлік статусы ер-орталық құқықтық жүйенің шеңберінде қалып қойғанын көрсетуге мүмкіндік береді. Осылайша, гендерлік теңдік идеясы құқықтық тілде іске асқанымен, ол толық симметрияға емес, патриархалдық иерархиямен шартталған теңдікке негізделеді.
Құқықтық дискурста гендерлік теңдік пен патриархалдық иерархияның арақатынасы тілдік деңгейде айқын көрініс табады. Әйел мен ер адамның заң алдындағы мәртебесі көбіне нақты тілдік маркерлер, салыстыру құрылымдары және инклюзиялық формулалар арқылы репрезентацияланады. Төменде берілген мәтіндер армян-қыпшақ құқықтық құжаттарында гендерлік теңдіктің қалай тілдік тұрғыдан рәсімделетінін және патриархалдық иерархияның қандай дискурстық формаларда сақталатынын көрсетуге мүмкіндік береді.
	Әйелдер де ерлер сияқты темір торға тоғытылған. Мәселен, 1641 жылдың 9-қазанда тіркелген Zadig Sakula yükka aldı Marenkonu “Zadik Sakula  Marenko’ya  kefil  oldu”  (Задик  Сакула  Меренко  кепіл  болды)  депаталатын құжаттан Маренко есімді әйелдің қарызға алған ақшаны уақытында қайтармағаны үшін сот тарапынан кінәлі деп танылып, жазасын темір торда өткізетінін айтқан шешімін оқи аламыз [67, 97].
1. Әйелдің құқықтық статусы. Мәтінде «Әйелдер де ерлер сияқты темір торға тоғытылған» деп нақты айтылады. Бұл сөйлемнің құрылымында теңдік формуласы бар: «де» шылауы → инклюзия маркері, «ерлер сияқты» → әйел мен ерді бір деңгейде қойып, заң алдындағы тең жауапкершілікті көрсетеді. Лингвистикалық тұрғыдан, мұнда әйел тек «мұрагер» немесе «кепілгер» емес, сонымен қатар құқық бұзушы субъект ретінде де танылып отыр.
2. Әйелдің қылмыстық жауапкершілігінің репрезентациясы. Мәлімет бойынша, Маренко есімді әйел: қарызын уақытында қайтармағаны үшін кінәлі деп танылады, жазасын темір торда өтейді. Бұл жерде құқықтық дискурс әйелдің жауапкершілігін ерлермен тең деңгейде көрсетіп, әйелді қылмыстық субъект ретінде заңи кеңістікке енгізеді.
3. Лексикалық-стилистикалық  маркерлер.  «Кінәлі  деп  танылып»  –
құқықтық  норманың  негізгі  термині,  гендерге  бейтарап  қолданылады,
«жазасын темір торда өткізетінін айтқан шешім» – ресми-құқықтық сөйлем, әйелге қатысты тең дәрежелі санкция бар екенін көрсетеді, «ерлер сияқты» – негізгі бағалауыш формула; әйелдің статусы ер адамдікіне салыстыру арқылы айқындалған.
4. Гендерлік иерархия және амбиваленттілік. Бұл мәтінде әйелдердің құқықтық мәртебесі ерлермен тең етіп берілгенімен, теңдіктің өзі салыстыру арқылы жасалған. Яғни әйелдің дербестігі «ерлермен бірдей» деп қана анықталады, бұл – гендерлік симметрияның шартты сипаты.
5. Құжаттағы әлеуметтік мән. Әйелдің түрмеге тоғытылуы оның қоғамдық жауапкершілікті тең дәрежеде атқарғанын көрсетеді. Сонымен бірге, бұл тарихи кезеңде әйелдің тек үй шаруасы немесе мұрагерлікпен шектелмей, экономикалық қатынасқа белсенді араласқанын, қарыз алып, оны қайтара алмаған жағдайда заң алдында жауап бергенін білдіреді.
	Гендерлік лингвистика тұрғысынан: Әйелдер заң алдында құқықтық және қылмыстық субъектілер ретінде ерлерге теңестірілген. Тілдік маркерлер («де», «ерлер сияқты») теңдік идеясының дискурстық құралы ретінде қолданылған. Дегенмен, теңдік еркектің нормасы арқылы анықталады, сондықтан әйелдің дербес құқықтық статусы салыстырмалы сипатта.
	Әйел тұрмысқа шығатын кезде неке келісімшартын жасай алады. Сонымен қатар ажырасатын кезде өзінің құқұқтарын сот арқылы талап ете алады. Әйелі немесе күйеуі неке келісімшартын бұзған жағдайда, жәбір көрген тарап сотқа арыз-шағым түсіре алады. Әрі әйелі де күйеуі де ажырасқаннан кейін балаларды қамқорлыққа алу, ажырасу жазасының болып болмауы сынды бірнеше сұрақтарда өздерінің талаптарын қоя алады. Жалпы XVI-XVII ғасырларда жасалған неке шарттары Украина мен Польшадағы колониялардың отбасылық құқықтары туралы маңызды ақпарат береді. Бұл құжаттар түрік заңнамасының тарихын зерттеушілер үшін де үлкен олжа болары анық. Екінші жағынан, аталған құжаттарды зерделеу арқылы сол кездегі Григориан-қыпшақ
қоғамының әлеуметтік-мәдени өмірін одан әрі тереңірек зерттеуге мүмкіндік аламыз. Әрі оларды жариялау арқылы түркі мәдениетіне үлкен үлес қосамыз [67, 97].
1. Әйелдің құқық субъектілігі. Мәтінде әйелдің құқықтық мүмкіндіктері айқын көрсетілген: «әйел тұрмысқа шығатын кезде неке келісімшартын жасай алады»  →  әйелдің  құқықтық  келісім  жасаушы  агент  ретіндегі  рөлі,
«ажырасатын кезде өзінің құқықтарын сот арқылы талап ете алады» → әйелдің сот арқылы өз мүддесін қорғай алатын субъект екенін айқындау. Бұл формулаларда әйел тең дәрежеде құқық иесі ретінде заңи дискурсқа енгізілген.
2. Ер мен әйелдің теңдік формуласы. «Әйелі немесе күйеуі…», «әйелі де күйеуі де…» → қосарлана берілген құрылымдар. Бұл – инклюзивті лингвистикалық стратегия, яғни әйел мен ердің құқықтық статустары қатар аталып, теңестірілген.
3. Құқықтық дискурс маркерлері. «Неке келісімшартын бұзған жағдайда»,
«арыз-шағым түсіре алады», «сот арқылы талап ете алады» → заң терминдері. Бұл маркерлер әйелдің құқықтық әрекеттерді орындау мүмкіндігін нақты көрсетеді.  Бұрынғы  баптарда  әйел  көбіне  «жасаумен»,  «кепілмен»,
«өкілдікпен» байланысты болса, мұнда ол тікелей заңдық келісімшарттың белсенді тараптарының бірі ретінде бейнеленген.
4. Балаларға қатысты құқықтық теңдік. «Балаларды қамқорлыққа алу» мәселесінде де ер мен әйел қатар айтылады. Бұл – гендерлік теңдіктің маңызды көрсеткіші. Баланы тәрбиелеу дәстүрлі түрде әйелге телінетін әлеуметтік рөл болса, мұнда ол құқықтық міндет пен құқық ретінде еркекке де теңдей берілген.
5. Лексикалық-идеологиялық қырлар. «Жәбір көрген тарап» – гендерге бейтарап термин, яғни зардап шегуші тек әйел емес, ер адам болуы да мүмкін. Бұл бейтараптық – әйелді тек «қорғауды қажет етуші» ретінде емес, заң алдында тең субъект ретінде көрсету тәсілі.
6. Әлеуметтік-мәдени контекст. Мәтінде аталған неке шарттары: Украина мен Польшадағы колониялардағы отбасылық құқықтардан хабар береді, әйелдің құқықтық мәртебесі тек жеке өмірде ғана емес, әлеуметтік-қоғамдық институттар арқылы бекітілгенін көрсетеді. Гендерлік тұрғыдан бұл – әйелдің құқықтық дербестігінің кеңеюі, отбасылық қатынастарды реттеуде еркекпен тең дәрежеде субъектілікке ие болуы.
7. Қорытынды. Гендерлік лингвистика тұрғысынан: Әйел неке шартында келісім жасаушы, ажырасу процесінде талап қоюшы, сот арқылы құқық қорғаушы ретінде көрсетіледі, «әйелі де күйеуі де» сияқты қосарланған құрылымдар тілде гендерлік теңдікті бекітудің негізгі тәсілі болып тұр. Балаларға қамқорлық, жаза мен құқықтық талаптарда ерлер мен әйелдердің тең құқығы айқындалған. Бұл мәтіндер әйелді қосалқы рөлдегі субъект емес, тең дәрежелі құқық иесі ретінде сипаттаған тарихи дерек болып табылады.
	Кейде әкелер өз қыздарын қызметші ретінде ақшаға сатуға мәжбүр болған. Бұл жағдай әдетте материалдық жағдайы нашар отбасыларда байқалады. Әкесі қызын белгілі бір мерзімге (бірнеше жыл) сата алды. Егер сатып алаған адам қыздың қызметіне көңілі толмаса онда әкесі қызын кері сатып алуы керек болған. Ал қызды сатып алған адамның оны басқа біреуге сатуға құқығы жоқ. Төре біттігінің 17-бабына сәйкес егер қызды сатып алған адам оны ұлына үйлендіргісі келсе, бұл жағдайда қыздың әкесінен рұқсат алуға міндетті. Неке қыздың әкесінің келісімімен жасалады. Ал егер қыз өзін сатып алған адамға немесе оның ұлына күйеуге шыққысы келмесе онда өзі үшін төленген ақшаның төлем уақыты толық біткенше сол үйде жұмыс істейді. Содан кейін өзінің үйіне кері ұайта алады. Егер әкесі қызын мәміле аяқталғанға дейін қайтарғысы келсе, қызын сатып алған адамның келісімін алу керек [67, 98].
1. Әйелдің (қыздың) құқықтық статусы. Мәтінде қыздың құқықтық мәртебесі толыққанды субъект емес, объект ретінде сипатталады: «әкелер өз қыздарын қызметші ретінде ақшаға сатуға мәжбүр болған» → қыз «сату-сатып алу мәмілесінің заты» ретінде көрсетіледі, «қызды сатып алған адамның оны басқа біреуге сатуға құқығы жоқ» → қызды басқа зат сияқты сатуға болмайтынын реттеу, бірақ негізгі дискурс қыздың өзіндік еркіндігін емес, оны иелену құқығын қарастырады.
Гендерлік репрезентация: әйелдің статусы ер адамға (әкесіне, сатып алушыға, күйеуіне) толық тәуелді.
2. Лексикалық таңдау. «сату», «сатып алу», «қызметші», «кері сатып алу» – экономикалық-сауда терминдері. Бұл сөздердің қызға қатысты қолданылуы оның  тауарға  теңестірілгенін  тілде  көрсетеді.  «Рұқсат  алуға  міндетті»,
«келісімімен жасалады» – қыздың еркін емес, әкесінің құқығын бекітіп тұрған терминдер. «Үйінде жұмыс істейді» – қыздың құқықтық рөлі еңбек күші ретінде ғана сипатталады.
3. Әкенің рөлі мен патриархалдық дискурс Әке – басты агент: қызды сата алады, қажет болса, кері сатып ала алады, неке келісімін береді немесе бермейді. Бұл жерде қыздың жеке таңдауы екінші кезекте ғана аталады («егер қыз өзін сатып алған адамға күйеуге шыққысы келмесе…»). Бірақ ол да толық еркіндік емес, тек төлем уақыты біткеннен кейін ғана жүзеге асады.
4. Гендерлік иерархияның тілдік көрінісі. Қыз – ең әлсіз позицияда: объект, еңбек күші, некеде еркіндігі шектеулі. Әке – шешуші субъект, келісім беруші, мәміле жасаушы. Сатып алушы (ер адам) – иеленуші, шарт қоюшы. Ұл (сатып алушының) – некелік құқы бар әлеуетті субъект. Бұл тілдік құрылымдарда ер адамдар белсенді агент, әйелдер – пассивті объект ретінде репрезентацияланады.
5. Шартты теңдік элементтері. «Қызды сатып алған адамның оны басқа біреуге сатуға құқығы жоқ» – бұл тармақ қызды «шексіз тауарға» айналдырмайды, белгілі бір құқықтық шектеу қояды, «егер қыз күйеуге шыққысы келмесе» – қыздың еркі аталғанымен, ол тек уақытша шартпен байланысты. Бұл теңдік емес, бірақ құқықтық қорғаудың минималды формасы ретінде берілген.
6. Гендерлік  амбиваленттік.  Тілде  бір  жағынан,  қызға  аздаған  ерік
(«шыққысы келмесе»), қорғау (басқаға сату құқығы жоқ) берілгендей көрінеді.
Бірақ негізгі құрылым – патриархалдық иерархияны сақтайды: қыздың өмірлік тағдыры мен әлеуметтік рөлі ер адамдардың келісімімен ғана анықталады.
	Гендерлік лингвистика тұрғысынан: Қыздың құқықтық статусы – объектілік сипатта (сату, сатып алу, кері қайтару терминдері арқылы). Ерлердің (әке, сатып алушы, ұл) агенттігі – толық және белсенді; әйелдің агенттігі – шартты, уақытша. Лексикалық деңгейде қыздың рөлі еңбек күші мен некелік объект ретінде белгіленген. Бұл мәтін – XVI–XVII ғғ. заңнамалардағы гендерлік теңсіздіктің айқын көрінісі: әйелдің дауысы тек шектеулі шарттармен ғана естіледі.
1. Әйелдің құқықтық субъектілігі. Мәтінде қызметші әйелдің сотқа жүгінуі ерекше айтылады: «Қызметші әйелдер зәбір көрген жағдайда өздерін қорғау үшін сотқа арыз түсіре алған». Бұл сөйлем әйелдің дербес құқықтық субъект екенін тілде бекітеді. Әйел тек еңбек күші емес, сонымен қатар өзінің құқығын қорғай алатын соттық актор ретінде сипатталған. Туыстық және әлеуметтік рөл арқылы сипаттау. Гаска есімді қызметші әйел сотқа «қамқоршысы арқылы» жүгінеді. Бұл деталь әйелдің құқықтық әрекеті толықтай дербес емес екенін көрсетеді: ол сотқа шыққанда міндетті түрде		қамқоршы	ер	адаммен	бірге	көрінеді. Лингвистикалық тұрғыдан, әйелдің есімі «қызметшісі» (hizmetçisi) атауымен қатар қолданылады. Бұл оның әлеуметтік мәртебесін қосымша сипаттаумен (басыбайлы белгі) айқындайды.
2. Құқықтық дискурс маркерлері. Қызметші әйелдің сөзі сотқа хатталып жазылған: «мені … алды 4 жылға қызметке» – келісімшарт тілі, «1,5 жыл істеппін» – нақты еңбек есебі, «мені төвүйүрләр» (мені ұрады) – зәбірді сипаттайтын эмоционалды тілдік маркер, «артық қызмет етпеймін» – қарсылық формуласы, жеке ерік білдіру. Бұл тіркестер әйелдің өзін қорғанушы, шағымданушы, қарсыласушы субъект ретінде көрсете алады.
3. Гендерлік рөлдердегі қарама-қайшылық. Бір жағынан, қызметші әйелдің дауыс құқығы бар: ол сотта өз мүддесін білдіреді, зәбірді ашық айтады, талап қояды. Екінші жағынан, ол сотқа тек «қамқоршысы» арқылы қатысады, бұл оның агенттігін жанама етеді. Гендерлік лингвистика тұрғысынан, бұл амбиваленттік: әйелдің даусы бар, бірақ ол әлі толық тәуелсіз құқықтық субъект ретінде танылмайды.
4. Лексика және стилистика. «Қызметші», «қамқоршысы» – әлеуметтік тәуелділікті көрсететін терминдер, «жеке заттарын алып кеткісі келеді» – әйелдің жеке меншігін мойындау. Бұл оның экономикалық субъект ретіндегі шағын, бірақ маңызды агенттігін көрсетеді, «зәбір көрдім, артық жұмыс істемеймін» – эмоционалды әрі қарсылық білдіретін сөйлемдер әйелдің қарсыласу дискурсын тілде бейнелейді.
5. Құқықтық-қоғамдық салдар. Бұл құжат арқылы біз XVI–XVII ғасырда әйелдер: тек еңбекші немесе мүлік объектісі емес, құқықтық дауға қатысушы тарап ретінде де көрінгенін байқаймыз. Әйелдің сот арқылы шағымдануы – оның қоғамда жартылай болса да құқықтық субъект болғанын көрсететін маңызды дерек.
6. Қорытынды. Гендерлік лингвистика тұрғысынан: Әйелдердің сотқа жүгіну құқығы – олардың заң алдындағы субъектілігін бекітетін қадам. Бірақ сотқа шығу механизмі «қамқоршы арқылы» ғана іске асуы – патриархалдық шектеудің тілдік индикаторы. Әйелдің сөзі заң мәтініне енгізіліп, оның еркін білдіру, қарсылық таныту, меншігін қорғау қабілеті тіл арқылы ресми дискурсқа енген. Бұл – гендерлік иерархия жағдайында әйелдің құқықтық даусының пайда болу процесін көрсететін тарихи құжат.
	Төре бітігі, 73-бап. Tullardan nemä tusnaḫ almagaylar. «Törä bilä ḫoyulgandır, ki tul ḫatunlardan tusnaḫ almagaylar nemä dä, ni ton-opraḫ, ni özgä nemä, altın kümüş kibik, alma bolmagaylar tusnaḫ ornuna. Egär ki özgä törädä buyurgan esä tusnaḫ alma tullardan, ale bizim ermeni töresinä anı tıygandır, anıŋ üçün ki ton-opraḫ keräklidir tullarga. Teŋriniŋ boyruḫundan şaġavat berilmäḫ keräk tul ḫatunlarga, da ne türlü ki Teŋri cuvutlarga körgüzdi şaġavat Mısırda». Жесірлерден ештеңе кепілдікке алынбайды. Заңда жесірлерден ештеңе алынбайтыны көрсетілген. Кепіл ретінде жесір әйелдерден киім де, алтын мен күміс сияқты дүниелер де алынбайтыны заңда анық көрсетілген. Басқа заңдарда жесірлерден кепілдік алуға рұқсат берілген болса, армян-қыпшақ заңдары бойынша бұған тыйым салынады. Өйткені жесірлерге киім қажет. Жаратушы иеміз Мысырдағы еврейлерге жанашырлық танытқаны сияқты, біз де жесірлерге сондай жанашырлық таныту керекпіз 
1. Әйелдің құқықтық статусы. Мәтінде нақты топтар көрсетіледі: жесір әйелдер және жүкті әйелдер. Бұл топтар ерекше қорғауды қажет етушілер ретінде белгіленген. Тілде олар «қамқорлық жасауға», «қорғауға» міндетті субъектілер ретінде сипатталады. Яғни әйелдер мұнда толыққанды құқықтық актор емес, көбіне қамқорлық объектісі ретінде көрінеді.
2. Лексикалық маркерлер: «жесірлерден ештеңе кепілдікке алынбайды»,
«алтын, күміс, киім алынбайды» → әйелдерге арнайы жеңілдік пен құқықтық қорғау көрсетіледі, «құрмет пен төзімділік танытуға міндетті болған» → бағалауыш лексика, әйелді қорғау мәдени нормамен де, заң нормасымен де бекітіледі, «жанашырлық», «шапағат» → құқықтық мәтінде діни-эмоционалды реңк береді, бұл әйелді қасиетті қорғауға тиісті топ ретінде легитимдейді.
3. Діни-мәдени дискурс. Мәтінде: «Жаратушы иеміз Мысырдағы еврейлерге жанашырлық танытқаны сияқты, біз де жесірлерге сондай жанашырлық танытуымыз керек». Бұл сөйлем әйелге қамқорлықты Құдайдың әмірімен байланыстырады. Лингвистикалық тұрғыдан, әйелдің мәртебесі құқықпен ғана емес, құдайлық заңмен де бекітіледі. Бұл әйелді қорғауды күшейткенмен, оның дербестігі емес, әлсіздігі мен тәуелділігі негізге алынады.
4. Гендерлік иерархия. Әйелдер – қорғауға мұқтаж топ (жесір, жүкті). Ерлер – қорғаушы, қамқоршы, заң шығарушы рөлінде. Бұл иерархия тілде
«құрмет көрсету», «кепіл алмау», «жанашырлық таныту» сияқты біржақты субъект-объект қатынасы арқылы беріледі.
5. Амбиваленттік. Позитивті жағы: Әйелдер заң алдында ерекше қорғалған, оларға жеңілдік жасалған, материалдық қысым азайтылған. Негативті жағы: Әйелдер құқық субъектісі ретінде емес, әлсіздікке негізделген
мәртебемен сипатталады. Теңдік емес, «қамқорлыққа лайық» деген риторика үстем.
	Гендерлік лингвистика тұрғысынан: Мәтінде әйелдің (жесір, жүкті) құқықтық мәртебесі айқындалғанымен, ол қорғануға мұқтаж топ ретінде сипатталады. Лексика мен дискурстық стратегия әйелді тең құқықты актор ретінде емес, қамқорлықтың объектісі ретінде көрсетеді. Бұл – патриархалдық қоғамдағы «әлсіз топтарды қорғау» дискурсының классикалық көрінісі: әйелге белгілі бір құқық беріледі, бірақ ол құқық дербестікке емес, қорғаушылық идеологиясына сүйенеді.
Армян-қыпшақ заңы бойынша егер біреу үйленбеген қызды немесе біреудің әйелін зорласа, онда ол өлім жазасына кесіледі. Қызға зорлық көрсетуге тырысқан адам да кінәлі саналады. Бұл жағдайда кінәлі адамды сот түрмеге қамап, айыппұл салады. Заң келесідей: Kimesä ki küç etkäy ḫatun kişigä ya ḫız oġlanga. «Egär kimesä kimesäniŋ ḫatunuŋ yol üsnä ḫapsa ya ḫıznı, da anıŋki ḫız ḫız oġlan bolgay, da aŋar küç etkäy, anıŋki küç etüçi ölümlüdür. A agär etkän işin anıŋ üsnä tügällämäsä, äġbät, egridir da ögütlänmäḫ keräk töräçidän ötläş zından bilä da curum bilä ol hörmetsizlik üçün».
1. Әйелдің құқықтық мәртебесі. Заң мәтінінде зорлау әрекеті ең ауыр қылмыс ретінде сипатталады: «үйленбеген қызды немесе біреудің әйелін зорласа, өлім жазасына кесіледі». Бұл әйелдің ар-намысы мен абыройын қорғауға бағытталған құқықтық қадам. Әйел – қорғауды қажет ететін субъект, бірақ сонымен бірге қоғамның құрметке лайық құндылығы ретінде сипатталады.
2. Лексикалық таңдау. «Қыз», «әйел» – заң тілі екі негізгі әлеуметтік категорияны ажыратады: тұрмысқа шықпаған және тұрмыстағы әйел. Екеуі де қорғаудың объектісі, бірақ олардың құқықтық мәні әртүрлі: тұрмыстағы әйел – ерінің құқығына қатысты, ал қыз – әкесінің отбасының абыройына қатысты.
«Өлім жазасы», «кінәлі», «түрмеге қамап, айыппұл салу» – ауыр заңдық санкциялар. Әйелдің абыройы қоғамдағы жоғары әлеуметтік құндылық ретінде тілде көрсетілген.
3. Гендерлік иерархия. Әйелді қорғау қатаң заңдармен бекітілгенімен, оның мәртебесі ер адамға байланысты түсіндіріледі: «біреудің әйелін», «қыз» (қыз – әкесінің меншігі, әйел – күйеуінің меншігі ретінде көрінеді). Бұл жерде әйелдің дербес құқық субъектісі емес, отбасылық-еркектік жүйенің «қадірлі объектісі» ретіндегі рөлі айқын.
4. Қос стандарт және амбиваленттік. Қорғаушы қыры: Әйел зорлықтан заң арқылы қорғалған, қылмысқа өте қатал жаза қарастырылған. Бұл – құқықтық нормаларда әйелдің ар-намысын қорғаудың тілдік дәлелі. Шектеуші қыры: Әйелдің құқығы дербес «адам» ретінде емес, біреудің әйелі немесе біреудің қызы ретінде бекітіледі. Бұл – патриархалдық дискурстың тілдік реңкі.
5. Дискурстық стратегия. «Егер … зорласа, өлім жазасы» – шартты құрылым арқылы заңдық норманың айқындығы күшейтілген. «Егер … толық жүзеге аспаса» – зорлауға әрекет ету де қылмыс ретінде анықталған. Бұл тілдік тұрғыдан зорлықтың әрекет пен ниет деңгейінде де қатаң тыйым салынғанын
көрсетеді. «Қорлау», «құрметсіздік» ұғымдары әйелдің физикалық құқықтарын ғана емес, оның әлеуметтік абыройын қорғауды да заңға енгізгенін білдіреді.
6. Қорытынды. Гендерлік лингвистика тұрғысынан: Әйел зорлықтан қорғалатын қоғамдық құндылық ретінде репрезентацияланған. Лексика (қыз, әйел, біреудің әйелі) оның құқықтарын дербес емес, еркекке қатыстылық арқылы түсіндіреді. Заң зорлықты өлім жазасына дейін апаратын қатаң санкциямен қорғайды, бұл әйелдің мәртебесін көтергенімен, оны толық дербес құқық иесі ретінде емес, патриархалдық иерархиядағы объект ретінде бекітеді. 	Төре бітігі, 39 бап. «Әйелдердің куәлігі де қабылданбауы тиіс, тек олардың сөзін ғана тыңдау қажет. Мәсіхтің қайта тірілуінде болғандай: киелі әйелдер көріп, апостолдарға қуанышты хабарлаған, ал апостолдар Мәсіхтің	қасиетті қайта тірілуінің ақиқатын бекіткен. Егер де куәгерлер әйелдер болып шықса, әрі ол әйелдер ізгі мінезді болса, онда ер адамдар үшін екі немесе үш куә жеткілікті болғанындай, әйелдер үшін екі есе көп болуы тиіс – төрт немесе алты. Бірақ олар сотқа келмей, өз үйлерінде дәл сондай ізгілікті ер адамдарға айтып берсін, ал әлгі ер адамдар барып сотта куәлік етсін. Себебі әйелге дін қызметкері болу да, жауынгер болу да, жүзім езу де, дүкенде отыру да, ерлердің киімін кию де жараспайды; сол сияқты оларға сотта отыру да, куәгер болу да лайық емес. Бұған қарсы: «талай әйелдер қан төкті әрі Мәсіх туралы куә болды, талай әйелдер азап шегіп, Құдайға ұнамды болды және адамдардың алдында құрметке ие болды» – деп уәж айтпасын. Өйткені әйел табиғаты құпия сақтамайды және әйелдің куәлігі негізінен жарамсыз. Алайда әйелдердің куәлігі әйелдерге қатысты істерде қабылданады, сондай-ақ біз жоғарыда айтқанымыздай, ер адамдарға қатысты да төрт немесе алты
әйелдің сөзі негізге алына алады.
1. Әйел куәлігінің құқықтық-дискурстық статусы. Үзіндіде әйел куәлігінің жарамсыздығы бірнеше рет бекітіледі: «қабылданбауы тиіс», «әйелдің куәлігі негізінен жарамсыз». Әйел сөзі тыңдалғанымен, ол заңды акт емес, тек жанама ақпарат ретінде бағаланады. Бұл тілдік құрылымдар әйелді құқықтық субъект емес, «толық емес куәгер» позициясына орналастырады.
2. Символдық-діни аргументация. Әйелдердің Христостың қайта тірілуін көргендігі мысалға келтірілгенімен, соңғы ақиқатты ер апостолдар бекітті деп көрсетіледі. Бұл дискурста әйелдер хабар жеткізуші, ал ерлер ақиқат бекітуші ретінде иерархиялық тұрғыда бөлінеді. Лингвистикалық тәсіл: «әйелдер хабарлады – апостолдар бекітті» → субъектілік айырмашылықты нақтылайды.
3. Гендерлік теңсіздікті заңдастырудағы тілдік құралдар. «Әйелдер үшін екі есе көп болуы тиіс – төрт немесе алты» → сандық дискриминация: әйел сөзі автоматты түрде ер сөзінен «әлсіз» деп белгіленген, «сотқа келмей, үйлерінде айтып берсін» → әйелдің қоғамдық кеңістіктегі агенттігін шектеу, «құпия сақтамайды» → әйел табиғатына қатысты стереотиптік негативті бағалау. Бұл – әйелді сенімсіз куәгер ретінде көрсету үшін қолданылған биологиялық- мәдени аргумент.
4. Лексика-семантикалық  деңгей.  Тыйым  салушы  формулалар:
«жараспайды»,  «лайық  емес»,  «қабылданбауы  тиіс».  Бұл  сөздер  әйелдің
қоғамдық функцияларын (дін қызметкері, жауынгер, куәгер т.б.) нақты шектейді. Идеологиялық анықтамалар: «ізгілікті», «жақсы мінезді» – әйел куәлігіне қойылатын моральдық талап. Ер куәлігіне мұндай шарт айтылмайды. Құндылықтық қарсы қою: ер адам → «қадірлі куәгер», әйел → «құпия сақтай алмайтын, сенімсіз субъект».
5. Гендерлік иерархияның дискурстық құрылымы. Ерлер:
· Қоғамдық кеңістікте әрекет етушілер (сотқа қатысады);
· Шынайы ақиқаттың куәгерлері;
· Құпия сақтай алатын сенімді субъектілер. Әйелдер:
· Жеке кеңістікте қалып, сөзін ерлерге жеткізуші;
· Қосалқы куәгерлер (төрт немесе алты болу керек);
· Сенімсіз, «құпия сақтай алмайтын» табиғатқа ие. Бұл иерархия тілде
«үйде қалу», «ер адамдар арқылы сөйлеу», «екі есе көп болу» формулаларымен нақтыланған.
6. Дискурстық стратегиялар. Бекіту: «әйел куәлігін қабылдамау» нормасы бірнеше рет қайталанады → нормативтік күш күшейтіледі.
Діни легитимация: Христостың қайта тірілуі оқиғасы мысалға алынады → әйелдің хабарлаушы рөлі ғана мойындалады.
Моральдық негіздеу: «құпия сақтамайды», «әйел табиғаты» → гендерлік биологиялық детерминизм қолданылады.
Шектеулі рұқсат: әйелдердің сөзі тек әйелдерге қатысты істе немесе төрт- алты әйелдің сөзі ерлер арқылы берілгенде ғана жарамды → дискриминация
«компромистік» формамен жұмсартылады.
7. Амбиваленттік. Бір жағынан, әйел сөзі мүлде жоққа шығарылмайды, белгілі жағдайларда есепке алынады. Екінші жағынан, оның жарамдылығы ерлер арқылы сүзгіден өткізіліп қана сотқа жетеді. Демек, әйел агенттігі бар, бірақ ол жанама, делдал арқылы ғана жүзеге асады.
8. Қорытынды. Гендерлік лингвистика тұрғысынан: Бұл мәтін әйелді құқықтық субъектіден гөрі мәдени-діни тұрғыда шектеулі объект ретінде көрсетеді.
Лингвистикалық құралдар (сандық дискриминация, моральдық шарт, биологиялық стереотип, үй-жайға шектеу) әйелдің қоғамдық куәгерлік агенттігін әлсіретеді. Әйелдің даусы бар, бірақ ол ерлердің сүзгісінен өткен соң ғана заңдық кеңістікке ене алады. Бұл – патриархалдық идеологияның классикалық тілдік көрінісі: әйелді «қорғау» немесе «құрметтеу» емес, оның қоғамдық агенттігін заңдық тұрғыдан шектеу. Сондай-ақ монахағра, жүкті әйелге ант ішуге болмайды. Тағы да тамғашпаға әуре-сарсаңға түскенге, маскүнемге және жексұрын күнәһарларға күнәларынан қайтқанша, себебі олардың, куәлігін ешкім шын деп ойламайды. Басыныңнан айтқандардың барлығына ант ішуге болмайды. Егер олардың, атасы, бауырлы немесе ұлы болса, оларға ант ішуге болады. Ал егер туыс кісілердің, анасы немесе ері, немесе сіңлісі, немесе туысы болса, олар бірі үшін бірі ант ішсін, сөйтіп ауыртпалықтан құтқарсын және мұндай антты қабылдауға болады.»
1. Әйел мен ердің теңсіз құқықтық статусы. Мәтінде ант беру құқығына қатысты гендерлік бөлініс бар: «Егер олардың, атасы, бауырлы немесе ұлы болса, оларға ант ішуге болады» → ер туыстарға тікелей құқық берілген. «Ал егер туыс кісілердің, анасы немесе ері, немесе сіңлісі, немесе туысы болса, олар бірі үшін бірі ант ішсін…» → әйел туыстардың ант беру құқығы тек бір-бірі үшін және жанама түрде ғана іске асады. Бұл –гендерлік құқықтық иерархия: еркек тікелей ант бере алады, ал әйел тек делдалдық немесе қосалқы рөл атқарады.
2. Лексикалық маркерлер мен құрылымдар.  Ерлерге қатысты атаулар:
«атасы, бауырлы, ұлы» → агентті, белсенді позиция. Әйелдерге қатысты атаулар: «анасы, ері, сіңлісі, туысы» → әрдайым отбасылық рөлге байланысты, жеке дара субъект емес. «Бірі үшін бірі ант ішсін» → әйелдің құқықтық сөзі тікелей есепке алынбай, тек топтық, жанама формада қабылданады.
3. Қоғамдық стереотиптердің көрінісі. Мәтінде әйелдің ант беру құқығы шектелуін қоғамдағы сенімсіздік және қоғамдық иерархия түсіндіреді: әйелдің сөзі дербес «шын куәлік» ретінде қабылданбайды, тек ерлердің куәлігімен теңестірілгенде ғана мәнге ие болады. Бұл – патриархалдық құқықтық дәстүрдің тілдік индикаторы.
4. Гендерлік амбиваленттілік. Бір жағынан, әйелге де белгілі бір құқық берілген: ол «бірі үшін бірі ант ішіп», ерлер сияқты рәсімге қатыса алады. Екінші жағынан, бұл құқық шектеулі әрі жанама: әйелдің ант беруі ерлердің ант беруіндей заңдық күші жоқ, тек формалды ауыртпалықты жеңілдету үшін қажет.
5. Қорытынды. Гендерлік лингвистика тұрғысынан: Мәтінде ерлердің құқықтық агенттігі басым: олар тікелей ант бере алады. Әйелдердің құқықтық субъектілігі маргиналданған: олардың сөзі тек ұжымдық және жанама түрде қабылданады. Лексика мен құрылым әйелді отбасылық рөл арқылы (ана, ері, сіңлісі) сипаттап, жеке дербестігін шектейді. Бұл – гендерлік иерархияны заңдастыратын дискурстың айқын көрінісі.
 	«Егер ханның заңды некеден ұлы мен қызы болса, онда оның хандық иеліктері балаларына үлестірілсін. Бірақ өзінен соң хандыққа оның үлкен ұлы отырсын, дегенмен хан қай ұлы лайықты, соны отырғызсын, сол хандықты ұстасын. Ханның бауырлары тірі болса, ол хандыққа ұлдарын отырғызбасын, тек бауырын. Бауырлар түгел қайтыс болса, ұлдары хандыққа мұрагер бола алады. Егер ханның қызы болса, ұлы князь от басына өзінің үлесінем берсін. Егер ұлға толық үлес тисе, қызына жарты үлес қана тиеді. Егер хан өлсе ұлдарының ербалалары болса және қыздарының ұлдары болса, ұлдарының балалары хандықты ұстайды, қыздарының ербалаларына хандық тимейді, себебі қыздарының ұлдары жат балалар деп саналады, мұндай хандыққа отыру тәртібін парсы үлгісіне қарап армян ханы Абгар ұстанды. Сондай-ақ патриарх Нух да өз ұлдарына оңтүстік ұлыста хандық құрған қатын кісілердің үлесін берді. Сол сияқты Мұса да – ол туралы Масих Иеміз қасиетті Ізгі хабарда хабарлағандай, Соломон ханның заманында оңтүстік ханшаны әкелді. [56]
1. Негізгі құқықтық құрылым. «Егер ханның заңды некеден ұлы мен қызы болса, онда оның хандық иеліктері балаларына үлестірілсін» – бастапқыда гендерлік теңдікке ұқсас формула берілген: ұл да, қыз да мұра алады. Бірақ бірден «өзінен соң хандыққа оның үлкен ұлы отырсын» делінеді → хандық билік ер балаларға беріледі. Қыз бала тек қосымша үлес алушы рөлінде. Бұл – әйелдің мұрагерлігі иеліктік деңгейде бар, бірақ саяси билік деңгейінде жоқ екенін көрсетеді.
2. Ерлердің басымдығы. Ер балаларға толық үлес тиеді, ал «қызына жарты үлес қана тиеді». → бұл сандық теңсіздікті заңдастыратын тілдік формула.
«Ханның бауырлары тірі болса… тек бауырын отырғызсын» → билік әрқашан ерлер сызығымен жалғасады. Егер ұлдары болмаса да, «ұлдарының ербалалары болса» хандық соларға өтеді. → ер ұрпақтың басымдығы абсолютті.
3. Әйелдердің шектеулі рөлі. «Егер ханның қызы болса, ұлы князь от басына өзінің үлесін берсін» → әйел мұра алады, бірақ тек жарты үлеспен және билікке араласпайды. «Қыздарының ұлдары жат балалар деп саналады» → бұл гендерлік ғана емес, сонымен бірге патрилинейлік идеологияның белгісі: әйел арқылы келген ұрпақ «бөтен әулетке» тиесілі деп есептеледі. Тек Нух пен Мұса жайлы діни мысалдарда әйелдердің рөлі аталып өтеді («хандық құрған қатын кісілердің үлесін берді», «оңтүстік ханша»). Бірақ бұл мысалдар ерекше жағдай ретінде ғана келтіріледі, жалпы норма емес.
4. Лексикалық маркерлер. Ерлерге қатысты: «үлкен ұлы», «ұлдарының ербалалары», «бауырлары» – билік пен мұрагерлікпен байланысты атаулар. Әйелдерге қатысты: «қызы», «қыздарының ұлдары», «қатын кісілер» – екінші деңгейлі және қосалқы рөлді көрсетеді. «Жат балалар» – қыздың ұрпағы бөтен деп сипатталуы әйел арқылы келетін ұрпақтың мәртебесін төмендетеді.
5. Идеологиялық негіздеме. Тәртіптің парсы үлгісімен байланысы («парсы үлгісіне қарап»), сондай-ақ діни-тарихи мысалдар (Нух, Мұса, Соломон) бұл гендерлік нормаларды сыртқы үлгілер мен діни дәстүр арқылы легитимдеудің тәсілі. Яғни әйелдің биліктен шеттетілуі «табиғи заң» емес, тарихи-мәдени дәстүр арқылы заңдастырылған.
6. Қорытынды Гендерлік лингвистика тұрғысынан: Ерлердің билік мұрагерлігі негізгі норма ретінде, әйелдікі – шектеулі әрі маргиналды норма ретінде сипатталады. Тілдік құрылымдар (толық үлес vs жарты үлес, жат балалар, тек бауырын отырғызсын) → ерлердің артықшылығын нормативтендіріп, әйелдің рөлін әлсіретеді. Әйелге құқық берілгенімен (мүліктік үлес), саяси билік деңгейінде оның рөлі жоқ. Діни-тарихи мысалдар әйелді билікке араластырғанымен, олар ерекшелік ретінде берілген, жалпы жүйеге ықпал етпейді.
	 «Egär ki yoluyşa, ki χanga oyul u qız bolgay alıyışlı bisagdan, kendinin χanlıy deržavaların üläşkәy oylanlarına. [56] «Егер ханның заңды некеден ұлы мен қызы болса, онда оның хандық иеліктері балаларына үлестірілсін.
           Дерек және құрылым. Түпнұсқа: Egär ki yoluyşa, ki χanga oyul u qız bolgay alıyışlı bisagdan, kendinin χanlıy deržavaların üläşkәy oylanlarına. Қазақша нұсқа: «Егер ханның заңды некеден ұлы мен қызы болса, онда оның хандық иеліктері балаларына үлестірілсін.» Бұл – шартты-құқықтық формула (If–then), құқықтық регистрге тән агентсіз пассив, қатаң нормалайтын модальдік.
1. Морфологиялық және синтаксистік талдау. Егер – шарттық жалғаулық (protasis), хан-ның – генитив (иелік қарым-қатынас), референт тарихи тұрғыда маскулинді титул, заң-ды неке-ден – «легитимділік» критерийін белгілейтін атрибутив + аблатив (шығыс септік), ұл-ы мен қыз-ы – екеуі де тәуелдік (3-ж.) арқылы ханға тиістілікті көрсетеді, ұл/қыз – грамматикалық жыныс емес, лексикалық жыныс оппозициясы, болса – шарттық форма (–са/–се), онда – аподозис маркері, оның хан-дық ие-лік-тер-і – субъект ретінде объектіленген мүлік (–дық дериваттық жұрнағы, көптік –тер, тәуелдік –і), бала-лар-ы-на – дағдыдағы «адресат» (көптік + 3-ж. тәуелдік + барыс –на), үлестір-іл-сін – пассив (–іл) + бұйрық-оптатив 3-ж. (–сін): «үлестірілсін» = «(бөлінсін)»; агент жасырын (институционал пассив).
2. Гендерлік индексация түрлері. Грамматикалық жыныс жоқ, бірақ лексикалық жыныс (ұл/қыз) айқын. Қатарлама тізімдегі тәртіп: «ұлы мен қызы». Түркі жазба дәстүрінде жиі кездесетін кезектілік, гендерлік иерархияның индекстерінің бірі ретінде қарастырылуы мүмкін.
Референттің гендері: «хан» – тарихи-кәсіби титул, әдетте ер адамға тән (қазақша «ханша» көбіне билеушінің зайыбы/әпкесін білдіреді). Тілдік форма гендерлік емес (үшінші жақ «оның» гендер-нейтрал), бірақ дискурстық референт маскулинді.
3. Идеологиялық пресуппозициялар (гендер және туыстық құқық). Легитимділік пресуппозициясы: «заңды некеден» – некесіз туған балаларды нормадан шеттетуі ықтимал (мұрагерлік құқық шектелуі). Бинарлық жыныс:
«ұл»/«қыз» екеуін ғана атап, нон-байнари категорияларды тілдік-кұқықтық өрістен сыртта қалдырады. Патриархалдық титулцентрлік: субъект – жеке ер билеуші «хан», ал шешім/әрекет агентсіз пассивпен рәсімделген: билік институты «өздігінен» әрекет ететіндей елестетеді (агентті жасыру бюрократиялық дискурстың белгісі). Теңдік сигналдары: «ұлы мен қызы болса… иеліктері балаларына үлестірілсін» - қыздың мұрагер ретінде аталу фактісі ерте құқықтық мәтіндер үшін инклюзивтік қадам; алайда тең үлес екені нақты айтылмаған (теңдік – интерпретацияға қалдырылған).
4. Прагматикасы мен модальділігі. Деонтикалық модальділік: –сын (3-ж. оптатив) құқықтық нұсқау/әмірдің бейтарап формасы. Агентсіз пассив: «кім үлестіретіні» айтылмайды (кеңсе/кеңес/бекіту органы имплицит). Шарттылық: құқық іске асыру тек «балалар бар» және «неке заңды» деген екі шартқа байланған.
5. Дискурстық гендерлік әсерлер. Андроцентризмнің жұмсақ көрінісі: ер бала алдыңғы позицияда, ер титул норманың фоны. Инклюзия/эксклюзия: қыздың аталуы – инклюзия, некесіз, асыранды, өгей, не жыныс идентификациясы стандарттан тыс балалар – эксклюзия аймағында қалуы мүмкін. Туыстық терминдер арқылы гендерді белгілеу: түркі тілдеріндегі гендерлік белгілеу көбіне туыстық атаулармен іске асады (ұл/қыз, аға/әпке).
6. Лексикалық-тарихи ескертпелер (сақтықпен). Түпнұсқадағы «oyul u qız» – «оғул/ұл және қыз», «u/ve/у» – жалғаулық, «kendinin» – «өзінің/өз иелігі», «üläşkәy» – «үле- (бөлу)» түбірінен, «deržava» тәрізді элемент славян- орыс тілдерінен ықтимал кірме (мағынасы «державалық/мемлекеттік иелік»), бірақ контекстке қарай «хандық мүлік/иелік» деп түсіндірілгені жөн. Бұл белгілер мәтіннің кешірек кезеңдегі (бөлшектік славянизмдермен) түркі жазба дәстүріне тиесілі болуы мүмкін; нақты даталау үшін палеографиялық/деректанулық тексеріс қажет.
7. Гендерлік әділдік тұрғысынан балама тұжырымдар. Мәтіннің құқықтық мәнін сақтай отырып, гендерлік инклюзияны күшейтетін жеңіл редакциялар: 
	а) Минимал өзгеріс: «Егер ханның заңды некеден балалары болса, онда   оның   хандық   иеліктері   балаларына   үлестірілсін.» («ұл/қыз» орнына гипероним «балалар» – бинарлықты нақтыламайды, бірақ некелік шарт сақталады.) 
	ә) Теңдік пен технологиялық анықтығы күшейтілген нұсқа: «Егер билеушінің балалар болса, олардың жынысына қарамастан, хандық   иеліктер   тең   үлеспен   балаларға   үлестірілсін.» («билеуші» – гендер-нейтрал лауазым, «тең үлеспен» – интерпретацияны жояды.) 
	б) Инклюзивті құқықтық ауқымды кеңейту (егер құқықтық саясат соны көздесе): «Егер билеушінің балалары (некелік мәртебесіне қарамастан) болса, олардың жынысына қарамастан, иеліктері балаларға үлестірілсін.» (Неке шартын алып тастау – бастапқы нормадан мәнді ауытқу; тарихи мәтінге емес, қазіргі саясатқа сай келеді.)
	Тілде грамматикалық жыныс болмағанымен, гендер лексикалық түрде, реттік индекстер арқылы және дискурстық пресуппозициялар (неке легитимділігі, титул маскулинділігі) арқылы көрінеді. Формула қызды мұрагер ретінде атайды – бұл инклюзиялық белгі, бірақ тең үлес немесе мұрагерлік көлемі нақты айтылмаған. Агентсіз пассив пен титулцентрлік – биліктің институционал, патриархалдық тілін бекітеді.
 	«Egär qızı bolsa xanın, ulu knäzätlarga bergäy kendinın ülüsiü bilä. Neçik er oyulğa tügäl ülüš, anin yarimï qızğa. Egär ki ölsä xan, er oylanlarınıñ da er oylanı bolgay da qızlarınıñ da er oylanlar bolgay, tiyāsidir, ki er oylanlarınıñ oylanları tutkay xanlıyını, tiyäsi dügüldür, qızlarınıñ er oylanları tutkay, anin üçün ki qızinıñ oylanlarınıñ yat sayïslanïr oylanları, zera Apkār ermeni xanı ol türlü tüzdü.
	«Егер ханның қызы болса, ұлы князь от басына өзінің үлесімен берсін. Егер ұлға толық үлес тисе, қызына жарты үлес қана тиеді. Егер хан өлсе ұлдарының ербалалары болса және қыздарының ұлдары болса, ұлдарының балалары хандықты ұстайды, қыздарының ербалаларына хандық тимейді, себебі қыздарының ұлдары жат балалар деп саналады, мұндай хандыққа отыру тәртібін парсы үлгісіне қарап армян ханы Абгар орнатты.»
		Гендерлік индексация тәсілдері. Лексикалық жыныс: «ұл», «қыз» оппозициясы – грамматикалық емес, таза лексикалық маркерлер. Тәртіптік иерархия: Ер бала бірінші аталады («ұлы князь», «ұлға толық үлес»), қыз кейін («қызы», «қызына жарты үлес»). Бұл ер балалардың мәртебесін жоғары көрсетеді. Титул және статустық гендер: «хан», «ұлы князь» – ер адамдарға тән билік пен мәртебені белгілейді. Қыз мұрагер бола алады, бірақ үлесі тең емес, ал хандық билік мүлдем берілмейді.
3. Гендерлік идеология және құқықтық нормалар. Мұрагерлік теңсіздігі: Ұлға – толық үлес, қызға – жарты үлес. Бұл патриархалды құқықтық норманың тікелей көрінісі. Хандық биліктің берілу тәртібі: Ұлдардың ербалалары билікті жалғастырады; қыздардың ұлдары «жат балалар» ретінде билікке жіберілмейді. Мұнда «патрилиниялық» жүйе күшейтілген – әке жағынан тараған ұрпақ легитимді, ал шеше жағынан тараған ұрпақ легитимсіз саналады. Гендерлік эксклюзия: Қыз ұрпақтары мұрагерлік құқығында дискриминацияға ұшырайды. «Жат бала» ұғымы – патрилокалды, патриархалды түсініктің лингвистикалық индикаторы.
	Прагматикасы. Институционалдық легитимация: Нормалар «парсы үлгісіне қарап ... армян ханы Абгар орнатты» деп бекітіледі. Сөйтіп, билік пен гендерлік жүйе сыртқы үлгіден алынған, бірақ ресми-әмірлі дискурспен заңдастырылған. Агентсіздік пен бұйрықтық: «берсін», «тимейді» деген формалар кімнің нақты әрекет жасайтынын көрсетпей, құқықтық шындықты объективті, абсолютті етіп көрсетеді.
	Гендерлік лингвистикалық қорытындылар. Ерлерге артықшылық: тілде ер балалардың құқығы толық бекітіледі (толық үлес, хандықты ұстау). Әйелдерге шектеу: қыздарға тек жарты үлес беріледі, қыздан туған ұлдардың құқығы жоқ. Гендерлік асимметрия: құқықтық формула гендерлік теңдікті жоққа шығарады, еркек ұрпақты легитимді, әйел ұрпақты легитимсіз мұрагер ретінде сипаттайды. Тілдік стратегия: теңсіздікті табиғи және заңды норма ретінде көрсету үшін шарттық конструкциялар («егер ... болса, онда ...»), пассив және императив қолданылады.
	Қазіргі көзқарас тұрғысынан. Бұл мәтін гендерлік лингвистика үшін маңызды дерек: тіл арқылы әлеуметтік құрылымдағы патриархалды құқықтық жүйе бекітіледі. Лексикалық деңгейде «ұл» және «қыз» оппозициясы арқылы гендер белгіленеді. Дискурстық деңгейде еркектік билік пен мұрагерліктің үстемдігі заңдастырылады. Гендерлік бейтарап немесе тең үлестіру мүмкіндігі қарастырылмаған. Қорытындылай айтқанда, бұл мәтін патриархалды қоғамның тілдік көрінісі: ер балаларға толық мұрагерлік құқық беріліп, қыз балаларға жарты үлес ғана қарастырылып, олардың ұрпақтары «жат» деп шеттетіледі. Осылайша гендерлік теңсіздік құқықтық дискурс арқылы табиғиландырылады және тілде бекітіледі.
	Xaytip törä buyurur, hörmät ɣaldïrgay andranïğ oyluna xan tanlama ulusları bilä.  Alay oq tiyäsidir çıymağan qızina uluslar bermägä, neçik er oyluna.» «Төре бойынша хан құрметпен тұңғыш ұлына таңдаулы ұлыстарды қалдыруы керек. Күйеуге шықпаған қызына, ұлына бергендей ұлыстар тиюі қажет.» [57] Гендерлік индексация. Ұлдың мәртебесі: «тұңғыш ұлы» – примогенитура принципі (бірінші туған ер балаға артықшылық). «Таңдаулы ұлыстар» – сапалық жағынан ең құнды үлестердің ер балаға берілуін нормалайды.
	Қыздың мәртебесі: «күйеуге шықпаған қызы» – гендерлік қана емес, отбасылық-әлеуметтік мәртебеге тәуелді категория. Егер тұрмыс құрмаған болса ғана, ұлмен тең үлеске ие болады. Тілдік шарт: «күйеуге шықпаған» деген анықтауыш қыздың үлес құқығын ерлермен салыстырғанда шектеулі етеді.
1. Идеологиялық пресуппозициялар. Патрилиниялық жүйе: негізгі билік пен таңдаулы мұра – ер балаға (әсіресе тұңғышына) беріледі. Қыздың мұрагерлік құқығы шартты: тек тұрмыс құрмаған жағдайда ғана ол ұлға берілген үлеске теңеседі. Күйеуге шыққан жағдайда, қыз әкесінің әулеттік иелігінен шығып, басқа әулеттің мүшесі болып саналады. Әлеуметтік гендерлік нормалану: әйелдің құқығы оның некелік мәртебесіне тәуелді, ер баланың құқығы – тек жынысына және туған реттілігіне тәуелді.
2. Прагматикалық аспект. Құрмет пен таңдаулы үлес: ер балаға «құрметпен» және «таңдаулы» мұра қалдыру қажет екені тілде ерекше атап көрсетілген. Бұл ер мұрагердің артықшылығын күшейтеді. Ұлға теңдеу арқылы қызды легитимациялау: қызға берілетін үлес «ұлындай» деп салыстырылып беріледі, яғни қыздың үлесі өз бетінше легитимді емес, ол тек ер үлеске қатысты түсіндіріледі. Қосарланған норма: ер бала үшін – міндетті және автоматты құқық; қыз үшін – шартты және шектеулі құқық.
3. Гендерлік лингвистикалық қорытынды. Бұл норма гендерлік асимметрияны анық көрсетеді: ер бала автоматты түрде артықшылыққа ие, ал қыз балаға құқық некелік мәртебесіне байланысты ғана беріледі. Тілдік таңдау арқылы (құрметпен, таңдаулы, ұлындай) әлеуметтік теңсіздік заңдастырылады. Әйел субъектісі құқықтық дискурста ерлерге қатысты ғана анықталады.
4. Қазіргі көзқараспен салыстыру. Гендерлік теңдік тұрғысынан мұндай нормалар әйелдің мұрагерлік құқықтарын шектеп, ер балаларға артықшылық береді. Инклюзивті балама тұжырым: «Ханның балаларының барлығы, жынысы мен некелік мәртебесіне қарамастан, теңдей үлес алуы қажет» деп берілсе, гендерлік бейтараптық қамтамасыз етіледі.
	 «Egär ki er oyul bolmasa da qız bolgay, bergäy tađzin qızina, da ol ergä bargay da bergäy tađzin eyäsinä, da xanlıy etkäy, qaysı ki bar dir toyqtalgan törädä (40v/195v) taŋıylıy, buyurur, ki kimsä (ölsä), ẓaranklıyını bergäy qızina. Dayı da Törä bitiki bilä bu işni toyqtatırmen [58] «Егер ұл болмаса, қыз болса, тағын қызына берсін, ал ол ерге барса, тағын өзінен, еріне берсін, ол хандық құрсын, осы туралы төреде күмән келтірмейтін (40v/195v) куәлік бар: күйеуі өлсе, мұрагерлік қызына қайтарылады. Сондай-ақ Төре бітімімен осы істі реттеймін.» Гендерлік индексация. Ұлдың мәртебесі: Таңдау әрқашан ұлға беріледі; тек ұл болмаған жағдайда ғана қызға мүмкіндік беріледі. Бұл патриархалды примогенитураның үстемдігін білдіреді. Қыздың мәртебесі: Егер бойдақ болса, тағын өзі иелене алады. Егер тұрмысқа шықса, тағын еріне беруге міндетті. Әйелдің билігі автономды емес, ер адамға тәуелді. Ердің мәртебесі: Қыз тұрмыс құрса, хандықты әйел емес, оның күйеуі жүргізеді. Әйел билікке тікелей ие болмайды, ол тек билікті тасымалдаушы арна ретінде көрінеді. Қайтару формуласы: «Күйеуі өлсе, мұрагерлік қызына қайтарылады» – әйелдің билік
құқығы тек ер адам жоқ кезде ғана қайта оралады. Бұл биліктің секундарлы, шартты сипатын білдіреді.
3. Гендерлік идеология. Патрилиниялық үстемдік: Таң қашанда әуелі еркек ұрпаққа тиесілі. Әйелдің құқықтық статусы: Қыз балаға хандықты беру –
«ер жоқ кезде» ғана рұқсат етілетін қосалқы норма. Бұл гендерлік иерархияны бекітеді. Неке арқылы билік трансфері: Әйелдің некелік мәртебесі – оның саяси билікті ұстай алу-алмауында шешуші фактор. Тұрмыс құрса, билік автоматты түрде күйеуіне өтеді. Әйелдің легитимдігі: Әйелдің билікке ие болуы үнемі
«ердің болмауына» немесе «күйеуінің өліміне» байланысты ғана мүмкін.
4. Лингвистикалық стратегиялар. «Тағын қызына берсін» – әйел мұрагер ретінде аталады, бірақ бұл тек шартты сценарий. «Тағын ... еріне берсін» – әйелдің құқығы жоққа шығарылады, тілде оның рөлі тек «тасымалдаушы арна».
«Күйеуі  өлсе,  мұрагерлік  қызына  қайтарылады»  –  әйелдің  билігі
«қайтарылатын нәрсе» ретінде объектіленіп көрсетілген. Бұл оның субъектілік рөлін төмендетеді. «Күмән келтірмейтін куәлік» – нормаға қарсы пікір мүмкін еместей етіп, гендерлік иерархияны заңдастырады.
5. Прагматикалық қырлары. Қоғамдық қабылдау: Әйел билігінің шектеулі сипаты күмәнсіз норма ретінде беріледі. Дискурстық қатаңдық: «Төре бітімімен реттеймін» – бұл норманы күшейтіп, даусыз етіп бекіту. Салыстырмалы жеңілдік: Әйелге хандық берілуі тіпті рұқсат етілген жағдайда да, ол толыққанды субъект емес, биліктің ер адамға өту жолы ретінде көрсетіледі.
6. Гендерлік лингвистикалық қорытынды. Бұл мәтін әйел мұрагердің құқықтық мәртебесін қосалқы, шартты және ерге тәуелді етіп қалыптастырады. Лексикалық және синтаксистік деңгейде әйел билігінің тәуелді сипаты айқын:
«еріне берсін», «қайтарылады». Гендерлік теңсіздік тіл арқылы бекітіліп, заңи норма ретінде ұсынылады.
7. [bookmark: _GoBack]Қазіргі көзқараспен салыстыру. Теңдік тұрғысынан: мұндай нормалар әйелдің саяси құқықтарын толық шектейді, билікті ер адамға бекітеді. Инклюзивті балама тұжырым: «Егер ханның баласы болмаса, қызына хандық беріледі, оның некелік мәртебесіне қарамастан ол билікті өзі жүргізуге құқылы» деген формула. Қорытынды: Бұл үзінді гендерлік иерархияның ең қатқыл көріністерінің бірі – әйел билігінің шарттылығы, ерге тәуелділігі және тек ер болмаған жағдайда ғана қарастырылуы.
Үшінші тарау бойынша қорытынды
Осы тарауда XVI–XVII ғасырлардағы армян-қыпшақ заң мәтіндері гендерлік лингвистика тұрғысынан кешенді түрде талданып, әйел бейнесінің құқықтық, әлеуметтік және дискурстық репрезентациясы жан-жақты айқындалды. Жүргізілген зерттеу армян-қыпшақ құқықтық дәстүрінде әйелдің заң жүзінде құқық субъектісі ретінде мойындалғанын, алайда бұл субъектіліктің әлеуметтік-гендерлік тұрғыдан толық дербестікке ие болмағанын көрсетті.
Талдау нәтижелері әйелдің меншікке иелік ету, мұрагерлікке қатысу, қарыз алу мен беру, өкілеттік тағайындау, кепілгер болу, сотқа шағым түсіру, неке  шартын жасау және бұзу сияқты құқықтық әрекеттерді дербес жүзеге асыра алатынын  дәлелдейді.  Бұл  армян-қыпшақ  құқықтық  жүйесінде  әйелдің
«жанама» емес, тікелей құқықтық агент ретінде танылғанын көрсетеді. Сонымен қатар, қылмыстық және отбасылық-құқықтық мәтіндерде әйелдің жауапкершілік субъектісі ретінде қарастырылуы оның құқықтық мәртебесінің едәуір кеңейгенін айғақтайды.
	Алайда гендерлік теңдік формулаларына қарамастан, құқықтық дискурстың терең құрылымында патриархалдық және патрилиниялық иерархияның сақталғаны анықталды. Әйелдің құқықтық әрекеттері көбіне туыстық және некелік мәртебе арқылы легитимделіп, мұрагерлік пен билікке қатысты салаларда ер адамға басымдық берілетіні тілдік деңгейде жүйелі түрде көрініс табады. «Толық үлес/ жарты үлес», «ұлдарының ер балалары/ қыздарының ұлдары», «тағын еріне берсін», «жат балалар» сияқты формулалар әйел субъектілігінің шартты әрі тәуелді сипатын айқындайды.
Заң мәтіндерінде әйел бір мезгілде әрі қорғалатын тұлға, әрі құқықтық жауапкершілік жүктелетін субъект, әрі әлеуметтік тұрғыдан шектелетін актор ретінде репрезентацияланады. Бұл жағдай құқықтық нормалар мен дәстүрлі гендерлік идеологияның тоғысында қалыптасқан амбивалентті модельдің бар екенін көрсетеді: беткі деңгейде әйелдің құқықтары жарияланса, терең деңгейде оның әрекеті отбасы, ер адам және әулеттік құрылым арқылы шектеледі.
Жалпы алғанда, тарау бойынша жасалған қорытындылар армян-қыпшақ қоғамында әйелдің құқықтық статусы тарихи тұрғыдан кеңейіп келе жатқанын, алайда әлеуметтік-гендерлік иерархия шеңберінен толық шыға алмағанын дәлелдейді. Армян-қыпшақ заң мәтіндері тіл мен құқықтың гендерлік идеологияны қалай кодтайтынын көрсететін маңызды лингвистикалық дереккөз болып табылады және оларды гендерлік лингвистика, тарихи социолингвистика мен құқықтық дискурс талдауы тұрғысынан зерттеудің ғылыми маңызын нақтылай түседі.

[bookmark: _TOC_250001]ҚОРЫТЫНДЫ
Жүргізілген зерттеу армян-қыпшақ ескерткіштерінің тілдік табиғатын лингвистикалық, этномәдени, әлеуметтік және гендерлік бағыттар тоғысында кешенді түрде қарастыру арқылы армян-қыпшақтану ғылымындағы өзекті теориялық және практикалық мәселелерді жүйелі түрде айқындауға мүмкіндік берді. Зерттеу нәтижелері армян-қыпшақ ескерткіштерінің қыпшақ тілдерінің тарихи дамуындағы заңды кезеңді айқындайтын дербес жазба дәстүр екенін дәлелдеді. Армян графикасымен хатталғанына қарамастан, бұл мәтіндердің фонетикалық, лексикалық, морфологиялық және синтаксистік жүйесі қыпшақ тілдік типологиясына толық сәйкес келетіні, көне және ортағасырлық қыпшақ тілімен, сондай-ақ қазіргі қазақ тілімен генетикалық әрі тарихи-диахрониялық тұрғыдан тікелей сабақтас екені лингвистикалық талдау негізінде ғылыми тұрғыдан негізделді.
А.Н. Гаркавецтің армян-қыпшақ жазба мұраларына арналған еңбектерін лингвистикалық тұрғыдан талдау армян-қыпшақ тілінің қостілділік жағдайындағы дамуын, оның тілдік жүйесінің конвергенттік эволюция арқылы қалыптасқанын көрсетті. Бұл үдерісте ішкі тілдік заңдылықтар мен экстралингвистикалық факторлардың өзара ықпалы айқындалып, армян- қыпшақ тілінің қыпшақ тілдері жүйесіндегі орны нақты лингвистикалық критерийлер арқылы айқындалды.
Армян-қыпшақ мақал-мәтелдеріне жүргізілген лингвистикалық- семантикалық талдау паремиологиялық бірліктердің семантикалық құрылымын, метафоралық модельдерін және бағалауыштық жүйесін анықтауға мүмкіндік берді. Нәтижесінде адам бейнесі, рухани-адамгершілік құндылықтар мен мінез-құлық нормалары қыпшақ дүниетанымына тән аксиологиялық жүйе арқылы тілде репрезентацияланғаны, олардың қазақ мақал-мәтелдік қорымен тарихи-диахрониялық әрі генетикалық тұрғыдан сабақтас екені дәлелденді. Сонымен қатар, материалдық мәдениетке қатысты лексемалар мен символдық бейнелердің лингвомәдени мазмұны ашылып, ортақ қыпшақтық этномәдени кодтың тілдік деңгейде сақталғаны айқындалды.
Армян-қыпшақ құқықтық мәтіндеріне жүргізілген лингвистикалық талдау құқықтық дискурста гендерлік категориялардың тілдік репрезентациясын сипаттауға мүмкіндік берді. Гендерлік лингвистика тұрғысынан әйел бейнесінің құқықтық субъект ретінде тілде көрініс табуы, сонымен қатар патриархалдық иерархиямен шартталған шектеулердің дискурстық деңгейде қалай іске асатыны анықталды. Бұл деректер тіл мен қоғамның өзара байланысын, құқықтық дискурстың идеологиялық және әлеуметтік мәнін лингвистикалық тұрғыдан ашып көрсетеді.
Зерттеу барысында қойылған барлық міндеттер лингвистикалық әдіснама негізінде толық орындалды. Армян-қыпшақ ескерткіштерінің зерттелу тарихы жүйеленіп, тарихи-салыстырмалы және диахрониялық талдау арқылы олардың қазақ тілімен сабақтастығы дәлелденді; тілдің тарихи дамуы, паремиологиялық

мәтіндердің семантикасы және құқықтық дискурстың гендерлік ерекшеліктері кешенді түрде талданды. Бұл диссертациялық жұмыстың мақсатына толық қол жеткізілгенін көрсетеді.
Орындалған диссертациялық жұмыстың ғылыми деңгейі қазіргі лингвистикадағы, соның ішінде тарихи және салыстырмалы лингвистика, лингвомәдениеттану мен гендерлік лингвистика салаларындағы үздік ғылыми жетістіктермен салыстырмалы түрде жоғары деңгейде бағаланады. Зерттеуде қолданылған салыстырмалы-тарихи, лингвистикалық-семантикалық, паремиологиялық, этнолингвистикалық, сандық-статистикалық, сондай-ақ гендерлік-лингвистикалық және дискурстық талдау әдістері халықаралық және отандық лингвистикалық зерттеулерде орныққан заманауи әдіснамалық талаптарға толық сәйкес келеді.
Зерттеу нәтижелері лингвистика саласында, әсіресе тарихи лингвистика, түркітану, салыстырмалы тіл білімі, лингвомәдениеттану және гендерлік лингвистика бағыттарында кеңінен пайдаланылуы мүмкін. Алынған тұжырымдар «Қазақ тілінің тарихы», «Түркі тілдерінің салыстырмалы грамматикасы», «Паремиология», «Дискурс талдау», «Гендерлік лингвистика» пәндерін оқытуда, сондай-ақ ғылыми-зерттеу жұмыстарында дереккөз және теориялық база ретінде қолдануға ұсынылады. Сонымен қатар зерттеу материалдары армян-қыпшақ мәтіндерінің лингвистикалық корпусын құрастыруға, тарихи-диахрониялық модельдер жасауға және қыпшақ тілдерінің эволюциясын одан әрі зерттеуге бастапқы тілдік дерек ретінде қызмет ете алады.Армян-қыпшақ жазба ескерткіштерін тілдік жүйе, паремиологиялық корпус және құқықтық дискурс деңгейлерінде кешенді түрде қарастыру бұл диссертациялық жұмыстың ғылыми жаңашылдығын айқындайды және оны осы бағыттағы іргелі лингвистикалық зерттеулермен бір қатарға қоюға мүмкіндік береді. Алынған ғылыми тұжырымдар қыпшақ тілдерінің тарихи дамуын реконструкциялау, тіл мен мәдениеттің өзара сабақтастығын айқындау және гендерлік категориялардың тілдік репрезентациясын сипаттау салаларындағы жетекші ғылыми еңбектермен мазмұндық әрі әдіснамалық тұрғыдан үндесіп қана қоймай, нақты тілдік деректерге сүйенген жаңа ғылыми интерпретациялармен толықтырылып, лингвистикалық теорияны одан әрі дамытуға үлес қосады. Осы тұрғыдан алғанда, диссертациялық зерттеудің ғылыми деңгейі лингвистика саласындағы қазіргі таңда мойындалған үздік ғылыми жетістіктерге сай келеді және бірқатар аспектілер бойынша оларды толықтыратын әрі дамытатын дербес ғылыми еңбек ретінде бағаланады.

ҚОСЫМША А
Армян-қыпшақ тіліндегі актив қолданыстағы мақал-мәтелдер:

	№
	Армян-қыпшақ тіліндегі баламасы:
	Қазақ тіліндегі баламасы:

	1.
	Aza kanaat etmeyen çoğu
bulamaz.
	Азға қанағат қылмаған көптен құр
қалады.

	2.
	Ağlamayan çocuğa süd vermezler.
	Жыламаған балаға сүт жоқ.

	3.
	Akıl yaşda deyil başda dır.
	Ақыл жаста емес, баста.

	4.
	Allah bir kapıyı kaparsa birini açar
	Алла бір есікті жапса екінші есікті
ашады

	5.
	Alma mazlumun ahını.
	Біреудің ақысын жеме.

	6.
	Arkadaşını söyle kim oldugunu
söyleyim.
	Досыңның кім екенін айт, сенің кім
екеніңді айтамын.

	7.
	Bakşış verilen atın dişine
bakılmaz
	Сыйлыққа берген жылқының тісіне
қарамайды.

	8.
	Beş parmak bir deyil.
	Бес саусақ бірдей емес.

	9.
	Bıçak yarası geçer dil yarası
geçmez.
	Оқ жарасы жазылады, бірақ тіл
жарасы жазылмайды.

	10.
	Bir el ses vermez
	Жалғыздың үні шықпас.

	11.
	Dağa dağa kavuşmaz, insan insana kavuşur.
	Тау мен тау кездеспейді,адам мен
адам кездеседі яғни жер дөңгелек мағынасында

	12.
	Damlaya damlaya göl olur
	Теңіз тамшыдан құралады

	13.
	Dilin kemiyi yok, söyler
	Тіл сүйексіз.

	14.
	Dost başa bakar, düşman ayağa.
	Дос басқа, дұшпан аяққа қарайды.

	15.
	Demiri tavında döyerler.
	Темірді қызған кезде соқ.

	16.
	Denize düşen yılana sarılır.
	Теңізге түскен жыланды
құшақтайды.

	17.
	Dumansız alef olmaz.
	От жанбаса түтін шықпайды.

	18.
	El şakası köylü şakası.
	Ауыр әзіл, біреуді ренжіту
мағынасында.

	19.
	Kassaba yag kaggisi kesige can.
	Біреуге жан қайғы біреуге мал қайғы

	20.
	Kenarına bak bezini al, anasına
bak kızını al.
	Ыдысқа қарап асын іс, анасына
қарап қызын ал.

	21.
	Kesemediğin eli öp de başına koy
	Кесе алмаған қолды сүй де маңдайыңа қой яғни күшің
жетпейтін адаға жанаспа.

	22.
	Kusursuz dost arayan dostsuz
kalır.
	Мінсіз дос іздеген адам доссыз
қалады.

	23.
	Meyveli ağacı taşlarlar.
	Жемісті ағашқа тас атады.

	24.
	Ne ekersen onu biçersin.
	Не ексең соны орасың



	25.
	Saçı uzun aklı kıssa.
	Шашы ұзын ақылы қысқа.

	26.
	Sarp sirke kabına zarar dır
	Өткір сірке суы құтысына зиян.

	27.
	Tilkinin dönüp dolaşacağı yer
kürkçü dükkanı.
	Ат айналып қазығын табады

	28.
	Yalnız bir el ötmez
	Жалғыздың үні шықпас.

	29.
	Yılanın kuyruguna basma.
	Тыныш жатқан жыланның
құйрығын баспа.



ҚОСЫМША Ә
Армян-қыпшақ тіліндегі қазіргі түркі тілдерінде жиі қолданылмайтын мақал-мәтелдер:

	№
	Армян-қыпшақ тіліндегі баламасы:
	Қазақ тіліндегі баламасы:

	1.
	Adam olana bir nasihat, cudama bin nasihat.
	Ақылды адамға бір кеңес, ақымақ адамға мың кеңес. / Ақпа құлаққа айтсаң,  ағып  кетер,  құйма  құлаққа
айтсаң, құйып алар.

	2.
	Adı çıkacağına canı çıksın
	Жаным арымның садақасы.

	3.
	Aç ayı oynamaz
	Қарны аш аю ойнамайды.

	4.
	Ak akce kara gün içindir.
	Ақ ақша қара күн үшін.

	5.
	Alana sivrisinek saz dır, almayana davul zurna az dır.
	Түсінгенге масаның ызыңы саз сияқты түсінбегенге барабан, сырнайдың даусы
да аз сияқты.

	6.
	Alem ilen olan düyün bayram
dır.
	Оңай келген дүниенің қадірі жоқ.

	7.
	Alçacık eşek binmesi kolay
	Кішкентай есекке міну оңай, яғни жетім баланы	ұру	оңай	мағынасында
қолданылады.

	8.
	Araba kınldı mı, yol gösteren çok olur.
	Көлік бұзылғанда жол көрсететіндер көбейіп кетеді, басыңа іс түскенде ақыл
айтатындар	көбейіп	кетеді мағынасында

	9.
	Az sadaka çok kazayı def eder.
	Аз садақа көп бәлінің алдын алады

	10.
	Az veren candan, çok veren
maldan verir.
	Жүректен	берген	нәрсенің	азы	көбі
болмайды.

	11.
	Davulun sesi uzaktan kulağa hoş gelir.
	Ұзақтан барабанның даусы құлаққа жағымды естіледі, адамның өзінің басынан  өтпеген  соң  ол  жағдайды
түсінбейді.

	12.
	Denize düşen yılana sarılır.
	Теңізге құлаған жыланды құшақтайды

	13.
	Deliye hergün bayram.
	Жындының әр күні мейрам

	14.
	Doğru söyleyenin bir ayağı
özengide gerek.
	Шындықты айтқан адамның бір аяғы
үзенгіде болуы керек.

	15.
	Duvarın kulağı var.
	Қабырғаның да құлағы бар.

	16.
	Eyilik kadrini bilmezsen, bari
kötülük etme.
	Біреуге	пайдаң	тимесе	де,	зиянын
тимесін.

	17.
	Her horoz kendi çöplüyünde öter
	Әр	әтеш	өзінің	тауық	қорасында
қоқылдайды,	шаңыраққа	қарау мағынасында.



	18.
	Her koyunu kendi bacağından asarlar.
	Кез келген қойды өзінің аяғынан асады, әркім	өзінің	әрекетіне	жауап	беруі
керек.

	19.
	Her kuşun eti yenmez
	Кез	келген	құстың	етін	жеуге
болмайды.

	20.
	Kızını döymeyen dizini döyer.
	Қызын уақытында ұрмаған адам кейін
тізесін ұрады.

	21.
	Korkan evladın anası
ağlamamış.
	Қашқын адамның анасы жыламайды.

	22.
	İnsan umduğunu yemez
bulduğunu yer.
	Адам	күткенін	жемейді,	тапқанын
жейді.

	23.
	Isırgan köpek dişini göstermez.
	Тістеген ит тісін көрсетпейді.

	24.
	Parayı veren düdüyü çalar.
	Ақша берген адам ысқырады.

	25.
	Sarb sirke kabına zarardır.
	Өткір сірке суы құтысына зиян, ашу
дұшпан

	26.
	Şarab kebab hay, hisab kitab vay.
	Шарап, кәуәп хай хай, есеп, кітап вай вай	яғни	ішіп-жеген	жақсы,	бірақ
ақшасын төлеуді де ұмытпа.

	27.
	Sağır ne ki işidirse uydurur.
	Құлағы керең адам өтірік құрастырады.

	28.
	Tok açın halinden anlamaz
	Тоқ адам аш қаламын деп ойламайды.

	29.
	Tencere yuvarlandı kapağını
buldu.
	Қазан	қақпағын	тапты	яғни	апама
жездем сай мағынасында қолданылады.

	30.
	Uzakdan davulun sesi tatlı gelir.
	Алыстан	барабанның	даусы	құлаққа
жағымды естіледі.

	31.
	Üzüm üzüme baka kararır.
	Жүзім жүзімге қарай-қарай қараяды.

	32.
	Vakitsiz öten horozun boynunu keserler.
	Беймезгіл шақырған әтештің мойнын кесіп	тастайды.	Аңдамай	сөйлеген
ауырмай өледі.

	33.
	Yalancının evi yanmış kimse
inanmamış.
	Өтірікшінің үйі өртке оранды бірақ оған
ешкім сенбеді.

	34.
	Yeşil yaprağı kara toprak eden insandır.
	Жасыл	жапырақты	жайқалтатын	да
қурататын	да	адам	немесе	әйелді құлпыртатын да қурататын да еркек.

	35.
	Zorılan güzellik olmaz.
	Күштеп ешкімді ештеңеге мәжбүрлей
алмайсың, күш бар жерде әдемілік жоқ.



ҚОСЫМША Б
Армян-қыпшақ тіліндегі тарихи қабатта сақталған мақал-мәтелдер:

	№
	Армян-қыпшақ тіліндегі баламасы:
	Қазақ тіліндегі баламасы:

	1.
	Acı patlicanı kırağı çalmaz.
	Қырағы адам ашшы баклажанды
ұрламайды.

	2.
	Adam var ki kargayı bülbül ider, adam var ki bülbüli karga ider.
	Кей адамдар қарғаны бұлбұл дейді, кей адамдар болса бұлбұлды қарға
дейді.

	3.
	Allah insanı yarattığında, kısmetini
de beraber vermiş dir.
	Құдай адамды жаратқан кезде
қадірінде бірге жаратқан.

	4.
	Alana sivrisinek saz dır, almayana davul zurna az dır
	Түсінгенге масаның ызыңы саз сияқты түсінбегенге барабан,
сырнайдың даусы да аз сияқты.

	5.
	Altun insanı eridir insan da altunu.
	Алтын адамды өзгертеді.

	6.
	Altun bir sarı toprak dır dili yok. Lakin nerde ki altun dile çıkar kusur diller sus olurlar.
	Алтын бір сары топырақ сияқты оның тілі жоқ, бірақ адамдар алтын туралы сөйлесе бастағанда алтыны
жоқ адамдар үнсіз қалады.

	7.
	Ateş altunu dener, Altun da
şepaatçıyı.
	От алтынды сынайды бірақ төрелік
жасайтын қашанда алтын болады.

	8.
	Araya giden paraya gider.
	Араға түскен ақшаға кетеді немесе араға түскен екі оттың ортасында
қалады.

	9.
	Akıl ile başla bir işe. Fikr ile danış teftişe, puşman olmazsın etdiyin
işe.
	Бір істі ақылмен баста. Ақылмен бастаған ісіңді ой жетегіңнен өткіз
сонда өкінбейсің.

	10.
	Akıllı evladın var neylersin malı, akılsız evladın var yine neylersin malı.
	Ақылды ұл атамнан мал қалсын демейді, өзі малды болар. Ақылсыз ұл атамнан көп мал қалсын дейді,
көп ұзамай барлық малды бітіреді

	11.
	Az tamah çok ziyan getirir
	Барға қанағат қылмайтын адам қолындағы барынан да айрылып
қалуы мүмкін мағынасында

	12.
	Ben biner iken yük de verdiler götür diye.
	Мен кететін кезде алып кет деп жүк берді, жығылғанға жұдырық
мағынасында.

	13.
	Bedava sirke baldan tatlıdır.
	Тегін келген сірке суы балдан да
тәтті

	14.
	Camiye lazım olan meşide haramdır.
	Адамның өзінде ештеңе жоқ бола тұра мешітке бар нәрсесін беру
дұрыс емес.

	15.
	Çuhayı giymemişim amma,
kenarını takınmışım.
	Әдемі заттың өзін қолданбасам да
соған ұқсайтын затты қолдандым.



	
	
	

	16.
	Çingâne çergesinde ıraf arama.
	Сығандардың үйінде төр іздеме.

	17.
	Ekmeyin yok ise sultan gibi geçinme.
	Тамағың жоқ болса сұлтан сияқты өмір сүрме, көрпеңе қарай көсіл
мағынасында.

	18.
	Gurbetlikte rısvaylık çok olur.
	Үйден, туған жерден алыста жұмыс
істеу оңай емес. Қауіп қатерге толы болуы мүмкін.

	19.
	Havlayan köpekden korkma,
havlamayandan ödün kopsun.
	Үретін иттен қорқпа, үрмейтін иттен
қорық.

	20.
	Her şey incelikden, insan
kalınlıkdan kırılır
	Жақсы сөз жанға азық, адамның
көңілін қалдыру оңай

	21.
	Yıl dediyin yıldırım dır.
	Жыл дегенің жалт еткен найзағай.

	22.
	Kazan kazana dibin kara, seninki benden karadır der.
	Қазан қазанға; «сенің түбің күйе» депті, құлап жатып сүрінгенге күлу
мағынасында

	23.
	Kanı kan ile yıkanmazlar.
	Қанды қанмен жуа алмайсың яғни
кек сақтама мағынасында

	24.
	Karpuz kesme ile ürek soğumaz
yemeli.
	Қарбызды кескеннен шөлің
қанбайды.

	25.
	Kuşa kanad yük deyil dir.
	Құсқа өзінің қанаты жүк болмас.

	26.
	Kurbetlikde rısvaylık çok olur.
	Үйден, туған жерден алыста жұмыс
істеу оңай емес.

	27.
	Minareyi çalan kılıfını hazırlar.
	Үлкен қылмыс жасаған адам өзінің жасаған қылмысының жария
болмасы үшін алдын-ала қамын жасайды

	28.
	Ya sila, ya parmak kapu.
	Күш немесе саусақ қақпағы.

	29.
	Çift olsun muft olsun.
	Жұп болсын бақытты болсын.

	30.
	Kumbara olsun içerde patlasın.
	Банканың іші ақшаға толсын, сосын
жарылсын.

	31.
	Dükkâncının bir ayağı kırık gerek.
	Дүкеншінің бір аяғы сынық болу
керек.

	32.
	El ile gelen düğün bayram.
	Басқасының ақшасына жасалған той
мереке сияқты.

	33.
	Eyilik kadrini bilmezsen, bari
kötülük etme.
	Жамандық жасамау арқылы
жақсылық жаса.

	34.
	Eyi şarap ve dilber karı tatlı zehire
benzerler.
	Ішімдік пен әйел тәтті у секілді.

	35.
	Gökten ne yağdı da yer kabul etmedi.
	Көктен не жауса жер оны қабыл алу керек яғни үлкендердің берген нәрсесін кішкентайлар алу керек,
үлкеннің қолын қайтарма.m



	36.
	Güneşi görmeyen güneşin
kıymetini bilemez.
	Күннің көзін көрмеген адам күннің
қадірін білмейді.

	37.
	Gündüz uyuma, gece su içme,
hekime muhtac olma.
	Күндіз ұйықтама, түнде су ішпе,
дәрігерге күнің түспесін.

	38.
	Haydan gelen huya gider.
	Оңай келген дүниенің қадірі жоқ

	39.
	Her ne kadar olsa insanın şanı
akıbet bir taş dır onun nişanı.
	Адам қаншалықты атақты болса да
оның баратын жері тас қабір.

	40.
	İlazım olmayanı alan, ilazım olanı satar.
	Адам өзінде жоқ нәрсені сатып
алады, өзінде бар нәрсені басқаға сатады.

	41.
	İnsan insanın yüzüne bakar, Allah insanın yüreyine.
	Адамдар адамның түріне қарайды, Құдай болса адамдардың жүрегіне
қарайды.

	42.
	İki gönül bir olursa samanlık seyran olur.
	Бір-бірін шын сүйген ғашықтар үшін ақша мен дүниенің маңызы жоқ,бірге болса жеткілікті
мағынасында қолданылады.

	43.
	İki iş köpeye vergi dir, hem ekmek
yer, hem kuyruğunu sallar.
	Ит бір мезетте нанды жейді әрі
құйрығын бұлғаңдатады.

	44.
	Iki el bir baş içindir.
	Екі қол бір бас үшін яғни өзінің жағдайы жоқ адам басқаларға көмектесе алмайды ол тек өз қамын
ойлайды мағынасында.

	45.
	İşden ziade zaptden zengin olunur.
	Адам қаншалықты көп ақша
тапқанымен үнемдеп жұмсамаса ақшасының құны болмайды.

	46.
	Kavgada yumruk sayılmaz.
	Ұрыста жұдыпығыңа жүгінбе.

	47.
	Korkak bezirgan ne kar eder ne
zarar.
	Қорқақ адамның пайдасы жоқ
мағынасында.

	48.
	Korkulu düş görmekten uyanık
kalmak iyidir.
	Қорқынышты түс көрудің орнына
ұйықтамай ояу болған жақсы.

	49.
	Köpek olalı bir av etdi.
	Ит бар жерде олжалы бола алмады.

	50.
	Kör kuşun yuvasını Tangrı yapar
	Қорғансызға Құдайдың өзі жар

	51.
	Kurt tüyünü değişir, huyunu
değişmez.
	Қасқыр сыртқы көрінісін өзкертсе
де іші сол күйінде қалады

	52.
	Kurdların ölmesi koyunlara
sağlıkdır.
	Қасқырдың өлімі қойдың өмірі.

	53.
	Kuş bir dala dayma konmaz.
	Құс үнемі бір ағашқа қонбайды.

	54.
	Leyleğin ömrü laklak ile geçer.
	Ләилектің өмірі қаңқумен өтер.

	55.
	Mum dibine ışık vermez.
	Майшам өзінің түбіне жарық түсірмейді яғни бөтен адамдарға көп жақсылық жасайтын адам өзінің туысына жақсылық жасамайды
мағынасында.



	56.
	Öyüd akıllının usdası dır. Tehlike
delinin usdası dır.
	Ой ақылдың ұстасы, жамандық
тілдің ұстасы.

	57.
	Öksüze demişler niçin ağlarsın. Güldüğüm var mı demiş.
	Өгізден неге жылай бересің осы сенің күлген күнің болды ма? деп
сұрапты.

	58.
	Öksüze ekmek veren yok. Öyüd veren çok.
	Өгізге тамақ беретін адам жоқ, өгізді жегетін адам көп немесе өгізге тамақ беретін де жаны ашитын да
адам жоқ.

	59.
	Ölüye giden ağlar.
	Жаназаға кеткен адам жылайды

	60.
	Olmayacak işe amin denmez.
	Іске аспайтын нәрсеге әмин деме.

	61.
	Ölmüş koyun kurttan korkmaz.
	Өлген қой қасқырдан қорықпайды

	62.
	Rahvan at yemini kendi arttırır.
	Өзі ісінің маманы қашанда ісін дұрыс істейді, оны бағалаған сайын ісін одан да жақсы істеуге тырысады
мағынасында

	63.
	Saçını berber dükkânında bırakmayıla berberin hakkı
ödenmez.
	Шашыңды шаштаразда қалдырғанмен оның ақысы
өтелмейді.

	64.
	Sel gider kumu kalır. Ahce gider kese kalır. İnsan gider namı kalır.
	Селден кейін құм қалады. Ақша бітеді оған алған ыдыс қалады. Адам
кетер артында ізі қалар.

	65.
	Sdanbolun yangını malını alır, hasdalığı canını alır, karısı adamın
aklını alır.
	Өрт адамның мүлкін алады, жер адамның өмірін алады, әйел
адамның ақыл-ойын алады.

	66.
	Sinek küçük ama mide bulandırır.
	Бір құмалақ бір қарын майды
шірітеді

	67.
	Su testisi su yolunda kırılır.
	Қызметі жолында немесе Отаны
үшін жанын беру.

	68.
	Tamahkâr ademe altun kanıla
candır.
	Сараң үшін алтын қан мен жан.

	69.
	Tamahkârın her maslahatı nizayıla
biter.
	Сараң адамның ісі үнемі жанжалмен
бітеді.

	70.
	Topuğundan ziyade suya girme.
	Тобығыңнан асатын суға түспе.

	71.
	Vakit gebedir neler doğurur.
	Уақытың бізге не көрсететіне
белгісіз.

	72.
	Yalanın gümrüyü olsa yalancı
zındanda çürür idi.
	Өтірікшілер жазаланса егер, олар
зынданда шритін еді.

	73.
	Yağmurlu günde tavuklara su veren çok olur.
	Жаңбырлы күні тауықтарына су беретіндер көбейіп кетеді, жақсы күніңде жаныңнан табылатындар
көп мағынасында.

	74.
	Yavru kuşun yuvasını Tann yapar.
	Құдайға сенген адамды Құдай
ешқашан жалғыз қалдырмайды.



	75.
	Yıkma aherin evini, yıkarlar senin
evini.
	Ақірет үйін құлатпа кейін сенің
үйіңді құлатады.

	76.
	Yılda olmayan günde olur.
	Жылдар бойы күткен нәрсең бір
күнде орындалуы мүмкін.

	77.
	Yiyen bilmez, doğrayan bilir.
	Астың қадірін жеген білмейді,
жасаған біледі

	78.
	Yüzü dost, kalbi hayın ademsen
Allah saklasın.
	Өтірік достан Құдай сақтасын.

	79.
	Yumurtayı nerde yumurtladın ısa,
yemi de orada ye.
	Қай жерде жұмыртқаласаң сол
жерден жеміңді же.



